
CAPITOLUL 1 


Şapte visători. 

Să ştiţi că nu erau visători profesionişti. Aceştia din 
urmă sunt bine remunerati şi respectaţi, talentul lor este 
foarte apreciat. 

Nu, cei şapte adormiţi, ca mai toţi dintre noi, visau fără 
efort şi disciplină deosebite. Visul profesionist, care poate 
fi înregistrat şi difuzat pentru distracţia celor mai mulţi, 
este o meserie extrem de căutată. E nevoie de capacitatea 
de regularizare şi canalizarea impulsurilor creatoare semi- 
conştiente, de stratificare a imaginaţiei în straturi paralele, 
uşor de observat. E vorba de o combinaţie extraordinar de 
greu accesibilă. Această combinaţie, atunci când se 
realizează, face din visătorul profesionist cel mai organizat 
dintre toţi artiştii, dar şi cel mai spontan: un fel de ţesător 
subtil de speculaţii, numai nuanţe, nicidecum împrăştiat şi 
stângace, ca mine sau ca voi. 

Sau ca aceşti şapte adormiţi. 

Printre ei, doar Ripley ar putea revendica acest 
potenţial special. Avea darul visării şi o flexibilitate 
imaginativă mai mare decât tovarăşii ei. Ce nu avea ea, 
inspiraţia profundă a maturității deosebite a gândirii 
caracteristică visătorului profesionist. 

Se dovedea neîntrecută în organizarea magaziilor, 
depozitului şi încărcăturilor. Plasarea cutiei A în încăperea 
B. Menţinerea la zi a listelor de materiale erau operaţii de 
intendenţă la care se pricepea cel mai bine. În schimb, în 
magazia creierului, reţeaua de distribuție mergea 
anapoda. Speranţe şi temeri, extrapolări de tot felul şi 
creativitate pe jumătate dezvoltată lunecau la întâmplare 
dintr-un compartiment într-altul. 

Ripley, master principal, avea nevoie de mai mult 
autocontrol. Gândurile ei repezite necesitau o mai mare 
acuitate pentru a produce combinaţia dorită. 

Cu un mic efort, cât şi cu o mai mare încredere în ea 
însăşi, ar putea deveni o foarte bună  visătoare 
profesionistă. Oricum, îi plăcea câteodată să-şi închipuie 
această posibilitate. 

Acum, căpitanul Dallas. La prima vedere, ar părea un 
trândav; era totuşi cel mai organizat. Dar nu în 
detrimentul imaginaţiei. Dovadă, barba. Nimeni nu-şi lăsa 
barbă în compartimentele criogenice. Nimeni, în afară de 
Dallas. Barba făcea parte din natura lui intrinsecă, 
explicase el de-atâtea ori colegilor de navă. Relaţia 
emoţională cu antica podoabă facială era mai puternică 
decât cu oricare altă parte a anatomiei sale. Dallas era 
căpitanul a două nave: de-o parte, remorcherul interstelar 
Nostromo, de cealaltă, propriul corp. Cele două rămâneau 
intacte atât în somn cât şi în timp de veghe. 

Avea deci capacitatea necesară de regularizare şi o 
ceva de imaginaţie. Nu era deloc suficient, fiindcă un „pro” 
necesită o mare cantitate din cea de-a doua, iar deficienţa 
înregistrată n-are cum să fie compensată de o parte 
disproporţionată din cea dintâi. 

Dallas nu reprezenta o personalitate susceptibilă de a 
evolua, în nici un caz mai mult decât Ripley. 

Kane îşi controla mult mai anevoie gândirea cât şi 
acţiunea decât Dallas. Iar despre imaginaţie, să nici nu mai 
vorbim. Era un bun ofiţer executant care nu va fi niciodată 
avansat căpitan de navă. Acest post cu răspundere cere o 
anumită stăpânire dublată de îndemânarea reală de a 
conduce oameni. Kane nu era hărăzit cu niciuna din aceste 
calităţi. În comparaţie cu acelea ale superiorului său 
ierarhic, visele-i hălăduiau ca nişte umbre confuze, răzlețe, 
străvezii, aşa cum Kane era ecoul mai fin, mai puţin 
vibrant, al căpitanului. Dar vai, un „pro” are nevoie deo 
mare risipă de energie, iar Kane n-avea decât de pe o zi pe 
alta. 

Visele lui Parker nu erau nicidecum ofensive, dar nici 
atât de pastorale ca ale lui Kane. Nu aveau, ca să spun aşa, 
nici o câtime de imaginaţie într-însele. De fapt, erau 

marcate profund de o prea precisă specializare şi nu se 
confruntau decât arareori cu probleme omeneşti. Nu te 
poţi aştepta la altceva de la un inginer de bord. 

Visele îi erau directe, fără nuanţe şi câteodată urâte. La 
veghe, când inginerul se supăra sau enerva, carnea nu-i 
trăda sentimentele care o rodeau. Dispreţul şi mânia, 
acumulate şi fermentate în străfundurile sufletului, erau 
bine ascunse. Tovarăşii de navă n-au pătruns dincolo de 
ceea ce plutea la suprafaţa lui Parker, n-au prins nici un 
semn a ceea ce fierbea înăuntru. 

Lambert folosea mai mult inspiraţia visătorilor, deşi nu 
era o visătoare. În hipersomn, meditaţiile ei neliniştite se 
mulţumeau cu releveuri parametrice şi factori de sarcină 
anulate imediat sau bifate de consideraţii arzătoare pe 
care trebuia să le rezolve numaidecât. Câteodată 
imaginaţia îi mai stârnea structurile mentale rigide, fără a 
aţâţa cât de cât pe ceilalţi. 

Parker şi Brett îşi doreau ca sistemul lor să fie conectat 
cu al acesteia. Au întors pe toate părţile chestiunea 
factorilor de sarcină şi de juxtapuneri spaţiale în aşa hal că 
ar fi scandalizat-o dacă ar fi ştiut. Nişte speculaţii prea 
puţin conforme cu uzanţele în vigoare... încât ei preferau 
să le păstreze pentru ei, de teamă să n-o îngrijoreze peste 
măsură. Tulburarea lui Lambert era strict interzisă. Ca 
navigator al lui Nostromo, era răspunzătoare, cea dintâi, 
de întoarcerea lor integrală la cuibuşor şi nimeni de la 
bord nu-şi putea închipui o perspectivă mai exaltantă şi 
mai dorită. 

Brett era înregistrat ca simplu tehnician, modalitate 
amabilă de a spune că era necioplit ca Parker, dar mai 
tânăr. Cei doi formau o pereche de originali, discordantă, 
absolut diferită de tovarăşii lor. Cu toate acestea, 
coexistau şi funcționau împreună fără probleme. 
Înțelegerea lor la nivelul muncii şi prieteniei consta într-o 
mare măsură în faptul că Brett îşi interzicea orice amestec 
în domeniul mental al lui Parker. „Tehul” era tot atât de 
grav şi flegmatic pe cât de volubil şi slobod era 

coechipierul său. Acesta din urmă putea să bată câmpii 
despre defecţiunea unei piese de micro-circuit şi, tunând, 
să o trimită la strămoşii ei din solul Pământului din care au 
fost extraşi constituenţii ei. Brett comenta răbdător: 
„Adevărat.” 

Pentru Brett, acest cuvânt avea mai multă valoare 
decât orice părere amănunţită. li certifica prezenţa mai 
bine decât ar fi făcut-o un discurs. Pentru el, tăcerea 
reprezenta forţa superioară de comunicare, fiindcă în 
vorbărie sălaşuia nebunia şi urâţenia. 

Mai era şi Ash, ofiţerul ştiinţific, şi nici gradul şi nici 
funcţia nu-i făceau visele mai plăcute şi nici mai haioase, 
de altfel. Erau organizate cel mai profesional din tot 
echipajul. Numai el, dintre toţi, putea să se măsoare cu 
conştiinţa lui mereu la pândă. Visele lui Ash nu se încurcau 
niciodată cu vreo iluzie... 

Dacă l-aţi cunoaşte, nu v-aţi mira deloc. Dar cine, de la 
bordul remorcherului, s-ar lăuda că l-a dibuit? Despre 
caracterul său, Ash ştia totul. Dacă ar fi fost întrebat, ar fi 
explicat fără ezitare din ce motive nu va deveni niciodată 
un „pro”. Nimeni nu s-a gândit să-l întrebe, deşi ofiţerul 
ştiinţific era fascinat de acest domeniu. 

A, mai era şi motanul. Jones se chema. Un motan 
obişnuit, de casă, adică, în acest caz, de navă. Jones avea o 
blană galbenă de rasă nesigură şi fire independentă, 
familiarizat de multă vreme cu capriciile navei cosmice şi 
cu idiosincrasiile oamenilor care călătoreau prin univers. 
Şi el, ca şi tovarăşii lui ocazionali, îşi făcea somnul de 
gheaţă şi visa locuri calde şi îmbietoare... având o 
creativitate mărginită la şoareci. 

Dintre toţi membrii echipajului, era singurul fericit, 
deşi nu putea fi declarat inocent. 

Ce păcat că niciunul nu avea calificarea necesară, 
având în vedere timpul liber pe care-l aveau la dispoziţie! 
Fiindcă, în ciuda încetinelii scurgerii impulsurilor mentale 
datorate hibernării, aveau parte de mai mult răgaz decât 
zece profesionişti. Visul devenise,  vrând-nevrând, 

principala lor ocupaţie. Adormit, închis în congelatoare, un 
echipaj în hăul cosmic nu putea decât să doarmă şi să 
viseze. În materie de vis profesionist, vor rămâne pentru 
totdeauna nişte amatori, dar de un nivel competitiv. 

Şapte dintre ei aşa erau, într-adevăr. Şapte visători 
liniştiţi în căutarea unui coşmar. 

Deşi avea un fel de conştiinţă, Nostromo nu visa. Nu 
ăsta era rolul său, nici n-avea nevoie de efectele 
conservante ale congelatoarelor. Dacă ar visa, astfel de 
meditații contemplative ar fi scurte şi  şovăielnice. 
Funcţiona, analiza şi avea grijă ca oamenii care hibernau 
în cuvele lor să fie feriţi de moarte, acea moarte care 
pândea îndărătul somnului îngheţat, ca un imens rechin 
cenuşiu urmărind o corabie pe mare. 

Evidenţa veghei neîncetate, mecanică şi electronică, a 
lui Nostromo, se vedea şi se auzea pretutindeni în 
interiorul liniştitei nave, în acest zumzet domol şi în aceste 
lumini care alcătuiau respirația unei sensibilităţii 
instrumentale. Care pătrundea în inima astronavei, 
trimitea captoare pentru verificarea fiecărui circuit, 
fiecărei grinzi. Şi în exterior, înfruntând vidul, o gamă 
completă de senzori captau pulsul cosmosului. Aceştia 
tocmai au detectat o anomalie electromagnetică. 

O parte din creierul lui Nostromo era în mod special 
calificată pentru declararea şi filtrarea sensului unei 
iregularități, a unui fenomen bizar pitit în prăpastia 
întunecată. Intrase în funcțiune, străpunsese această 
iritantă enigmă, examinase rezultatele analitice şi hotărâse 
o linie de acţiune. Instrumentele adecvate, în letargie, fură 
activate; unele circuite în repaos porniră regularizarea 
scurgerii electronilor. Ca pentru a celebra această 
reînviere, şiruri lungi de semnalizatoare se aprinseră, 
aidoma unor semne de viaţă, ale unei respiraţii mecanice 
agitate. 

Un sunet cu totul aparte se iscă şi porni să străbată 
culoarele pustii. Numai membranele timpanelor artificiale 
îl interceptară şi-l recunoscură. Era un zgomot care de 

multă vreme nu mai fusese auzit pe Nostromo. Semnaliza o 
intruziune neobişnuită. 

În acest mănunchi de clinchete şi străluciri, univers 
logic de procese ce conversează şi-şi răspund, se găsea o 
sală specială. Înăuntrul acestui habitaclu de metal lucios 
se odihneau şapte coconi de plastic alb ca zăpada. 

Ţipătul unei sirene umplu acest spaţiu, urmat imediat 
de o exalaţie explozivă care cuprinsese compartimentul, 
într-o atmosferă răcoroasă, înţepătoare. Omul se pusese cu 
bună ştiinţă în această situaţie, încrezându-se orbeşte în 
micii zei de fier şi titan, precum acest Nostromo, pentru a 
le asigura respiraţia vitală. El nu putea străbate 
hiperspaţiul şi învinge anii-lumină. 

Extensii ale acestei fiinţe electronice semi-sensibile 
testau acum aerul eliberat adineauri şi-şi spuneau 
satisfacția întreținerii vieţii în organismul lipsit de 
experienţă al oamenilor.  Semnalizatoare adiționale 
sclipiră, altele se stinseră. Fără fanfară, capcanele celor 
şapte crisalide se deschiseră, iar omizile dinlăuntru ieşeau 
din nou la lumină. 

Rupţi de visele lor, cei şapte membri ai echipajului lui 
Nostromo apăreau mai puţin impresionanţi ca atunci când 
erau adânciţi în hipersomn. 

Încă buimăciţi de această bruscă schimbare de mediu, 
se scuturară mai întâi, istoviţi, de baia criogenică care le 
protejase corpul. Serul analeptic nu va întârzia. 

Intr-un timp secund, se aflară goi, cu mintea înceţoşată, 
iar lichidul care-i acoperea nu era decât un vag substitut al 
acelor piei artificiale care se numesc veşminte. 

— Isuse, murmură Lambert, cu gura  încleiată, 
ştergându-şi cu scârbă fluidul lipicios de pe umeri şi 
şolduri. Mi-e frig! 

Făcu un pas în afara cufărului care o prezervase şi 
bâjbâi spre un compartiment alăturat. Acolo dădu peste un 
ştergar şi începu să-şi şteargă zeama transparentă care i 
se scurgea pe picioare. 

— La naiba! De ce Mama nu încălzeşte înainte de a ne 

scoate din hibernare? bombănea, ştergându-şi picioarele. 
Încercă să-şi amintească unde-şi pusese hainele. 

— Ştii bine de ce! (Parker era mult prea ocupat cu 
propriul corp unsuros şi sleit, pentru a-şi mai pierde 
vremea cu examinarea furişă a anatomiei navigatoarei). 
Asta-i politica celor din Companie, continuă el. Economie 
de energie, sau altfel spus, rentabilitatea Companiei. La ce 
bun să cheltuiască un plus de energie pentru încălzirea 
compartimentului congelatoarelor? Cu cât mai târziu, cu 
atât mai bine! Şi oricum, e frig întotdeauna când ieşi din 
hipersomn. Ştii la ce temperatură scăzută menţine coconul 
organismul nostru. 

— Da, ştiu! Dar tot mi-e frig! o ţinea una şi bună 
Lambert. 

Ea ştia foarte bine că Parker zicea adevărul şi se 
răzbuna că trebuia să o recunoască. Niciodată nu a avut 
prea multă stimă pentru inginer. 

Mamă! se gândi descoperind plăcile roşii de pe 
antebraţ, dă puţină căldură! 

Dallas se ştergea cu grijă, înlăturând ultimele resturi 
ale băii criogenice, încercând să nu fixeze un punct pe care 
ceilalţi nu-l puteau zări din locul în care se aflau. Il 
remarcase înainte de a se extrage din cuvă. Locul pe care 
îl avea în compartimentul de hibernare era altfel dispus 
încât avea acest punct în faţa ochilor. Făcea parte din 
prerogativele comandantului. _ 

— Munca ne va încălzi foarte repede, zise Dallas. (Într- 
un colţ, Lambert bombăni ceva.) Fiecare la postul său. Imi 
asum responsabilitatea să vă amintesc că pentru asta 
sunteţi plătiţi. Aşa că lăsaţi-o mai moale cu problemele 
voastre. 

Nimeni nu zâmbi şi nici nu se osteni să comenteze 
ordinul foarte hotărât. Parker aruncă o privire spre 
coechipierul care abia se ţinea pe picioare. 

— Salut! Mai eşti cu noi, Brett? 

— Păi! 

— Norocul nostru! (Ripley făcuse mişto. Se întinse ceva 

9 


mai estetic decât colegii ei amorţiţi). Sunt fericită să văd 
că marele nostru orator este la fel de vorbăreţ. 

Brett se mulţumi să zâmbească. Era cam tot atât de 
volubil ca şi maşinile pe care le avea în primire, ceea ce nu 
însemna mare lucru. Echipajul obişnuia să-l tachineze 
mereu cu chestia asta. În aceste ocazii râdeau cu el, nu de 
el. _ 

Dallas se scutura, se răsucea. Işi punea sângele în 
mişcare. Auzea parcă muşchii cum scârţâiau, după atâta 
timp de inactivitate. Strălucirea unui indicator galben, mai 
elocvent decât o voce, îi monopoliza atenţia. Acest soare 
miniatural, acest ochi de ciclop, era modalitatea graţioasă 
a Mamei de a-i anunţa că nu fuseseră treziţi pentru a 
asista la întoarcerea pe Pământ. Dallas se întreba care era 
cauza schimbării de program. 

Ash se ridică, privi în jur cu ochi inexpresivi. După cât 
de însufleţită-i era faţa, părea să fie încă adâncit în 
hipersomn. 

— Parcă sunt mort, zise măsurându-l pe Kane. 

Ofiţerul secund, nu tocmai întors din lumea cealaltă, 
căsca de-i trosneau fălcile. Ash, ca profesionist călit, îşi 
zicea că lui Kane îi plăcea hipersomnul şi că acesta şi-ar 
petrece toată viaţa în cuvă, dacă i s-ar da voie. 

Neluând în seamă părerea ofițerului ştiinţific despre 
„exec”, Parker îl privi şi-i zise zeflemitor: 

— Chiar că parcă ai fi mort. 

Ştia că şi el arăta la fel. Hipersomnul zbârcea şi pielea 
şi muşchii. Se întoarse către cufărul lui Kane. Ofiţerul 
executant se ridică în sfârşit în picioare. 

— Ce bine că m-am întors, zise făcând cu ochiul. 

— Lăsaţi poveştile, că ştim noi cât îţi trebuie să te 
trezeşti. 

Kane păru şocat. 

— Asta-i calomnie, Parker! Sunt doar ceva mai încet 
decât ceilalţi, şi-atâta tot. 

— Da. (Inginerul nu insistă şi se răsuci spre căpitan, în 
continuare gânditor.) Înainte de a arunca ancora ar trebui, 

poate, să revenim asupra chestiunii beneficiului, nu 
credeţi? 

Făcând dovada unui entuziasm cam şubred, Brett 
supralicită: 

— Da. 

Încălţându-şi  espadrilele, Parker îşi continua 
bombăneala. 

— Brett şi cu mine credem că merităm o împărţire mai 
echitabilă. O primă completă pentru misiunea noastră dusă 
la bun sfârşit, plus salariul şi partea de beneficiu. 

Ştia că personalul sălii maşinilor nu-şi pierduse spiritul 
ofensiv în timpul somnului. Dallas dădu din cap. Nu-şi 
dădeau seama că de trei minute se văitau deja. 

— Veţi primi amândoi ceea ce este scris în contract. 
Nici mai mult, nici mai puţin. Ca toată lumea. 

— Numai că fiecare primeşte mai mult decât noi, 
rectifică Brett. 

Această propoziţie constituia un tur de forţă. Dar n-avu 
nici un efect asupra căpitanului. N-avea timp de nimicuri şi 
jocuri de cuvinte. Indicatorul galben îi reţinea întreaga 
atenţie şi-i stârnea curiozitatea. 

— Ceilalţi merită mai mult decât voii doi la un loc. 
Mergeţi să vă plângeţi trezorierului Companiei dacă doriţi! 
Acum ieşiţi de-acolo. 

— Să ne plângem la Companie, murmură Parker către 
Brett care ieşea din cufărul lui deşelat. Mai bine ne-am 
plânge direct lui Dumnezeu! 

— E tot aia, grăi Brett supraveghind semnalizatorul 
slab de pe panoul congelatorului său. 

Abia dezmeticit, despuiat, cu corpul încă ud, se pusese 
pe treabă. Putea merge zile întregi cu un picior rupt, dar 
nu putea să suporte o funcţionare proastă a aparatului său 
de reanimare. Dallas făcu un pas către compartimentul 
central al ordinatorului. Peste umăr le reaminti de 
existenţa motanului: 

— Să se ocupe cineva de el. 

Ripley scoase o formă gălbuie, fleşcăită, dintr-unul din 

congelatoare. Ea-i zise lui Dallas, supărată: 

— Nu fiţi atât de nepăsători. Nu este o piesă de 
echipament. Jones este un membru al echipajului, ca 
fiecare dintre noi. 

Alăturând gestul vorbelor ei, îmbrăţişă cu dragoste 
animalul. 

— Mai mult decât unii, în orice caz, zise Dallas 
urmărindu-i din ochi pe Brett şi Parker care, îmbrăcaţi din 
cap până-n picioare, se duceau spre sala maşinilor. El 
măcar nu mă bate la cap cu văicăreala despre salarii şi 
prime! 

Ripley o luă din loc, ţinându-şi în braţe motanul, învelit 
într-un prosop călduţ. Ameţit, neavând vlagă, Jones se 
lingea cu o demnitate suverană. Nu era prima ieşire din 
hipersomn. Va mai suporta câteva minute ruşinea de a fi 
purtat. 

După terminarea toaletei, Dallas apăsă pe un buton de 
la baza congelatorului. leşi un sertar în care se găseau 
hainele şi câteva obiecte personale. 

În timp ce se îmbrăca, Ash îşi părăsi culcuşul şi se 
apropie de el. Îi zise încet, încheindu-şi cămaşa: 

— Mama vrea să-ţi vorbească. 

Îi arătă din cap indicatorul galben care clipea constant 
pe consola suspendată în apropiere. 

— L-am văzut de când am deschis ochii, răspunse 
Dallas luându-şi bluzonul. Lumină galbenă puternică. 
Securitate 1; nu alertă. Să nu afle nimeni. Dacă într-adevăr 
ceva nu merge, vor fi avertizaţi la timp. 

— Orice ar fi, nu poate fi prea rău, o-ntoarse Ash, cu o 
lumină de speranţă în pupile. Indicatorul era galben, nu 
roşu. 

— Deocamdată, şopti Dallas, răcind brusc optimismul 
„Ştiinţificului”. Aş fi vrut să mă trezesc în fața unei 
frumoase lumini verzi, verde ca o câmpie, primăvara! 
(Ridică din umeri, nedorind să-şi neliniştească prea mult 
subordonatul). Poate-i „autobucătarul” care ne cheamă la 
masă. Ar fi o binecuvântare, având în vedere hrana pe care 

ne face s-o înghiţim. 

Gluma lui nu-i era a bună. Nostromo nu era uman; altfel 
el nu şi-ar permite să trezească echipajul în securitate fără 
un motiv deosebit. O funcţionare defectuoasă a 
„autobucătarului” nu putea determina declanşarea acestei 
proceduri. 

Compartimentul central al ordinatorului era oarecum 
diferit de celelalte încăperi locuite de la bordul lui 
Nostromo. Caleidoscop uluitor de lumini şi ecrane, lectori 
de date şi indicatoare, sala oferea priveliştea unui loc 
fermecat cu zeci de pomi de iarnă. 

Luând loc într-un scaun capitonat, făcut parcă exact pe 
măsura lui, Dallas studie pupitrele cu comenzi. Ash se 
aşeză în faţa Băncii Creierului şi manipulă controalele cu 
iuţeală şi eficacitate. Dar era binecunoscută capacitatea 
ofițerului ştiinţific de a-şi stăpâni domeniul. Calitate pe 
care Dallas şi-o dorise în mai multe rânduri. 

Incă nesigur - efectele secundare ale somnului vor mai 
persista câteva ore - programă o primă serie de întrebări. 
Nişte modele de distorsiune se aprinseră pe ecranul de 
vizualizare, apoi luară formă clară a unor cuvinte: ALERTĂ 
FUNCŢIUNE SUPRAVEGHERE LA MATRICE: EXPUNERE 
SI ANCHETĂ 1 

Nava găsi formula acceptabilă şi răspunsul Mamei se 
înscrise imediat: RAPORT SUPRAVEGHERE LA MATRICE. 

Numaidecât, coloanele de informaţii categoriale se 
aliniară pentru inspecţie. 

Dallas examină lista lungă, localiză secţiunea pe care o 
căuta şi integră următoarea cerere: 

COMANDĂ ALERTA PRIORITARĂ. 

FUNCŢIUNE SUPRAVEGHERE GATA PENTRU 
ANCHETĂ, răspunse Mama. Băncile memoriale ale 
ordinatorului nu erau echipate pentru a se pierde în 
redundante. Nici Mama nu făcea excepţie de la regulă. 

Această atitudine îi convenea de minune lui Dallas, care 
nu avea deloc chef de palavre. Înscrise scurt: CARE ESTE 
PROBLEMA, MAMĂ? şi aşteptă... 

Nu se putea afirma că pasarela lui Nostromo era 
spațioasă. Mai exact, producea mai puţină claustrofobie 
decât celelalte încăperi şi camere ale navei, nu mai mult. 
Cinci scaune mulate pe formele umane îşi aşteptau, 
ordonate, ocupanţii. Pe console se aprindeau şi se stingeau 
în cadență semnalizatoare, în timp ce nenumăratele ecrane 
rămâneau în continuare cuminţi, goale, tăcute. Sosirea 
oamenilor le va scoate din amorţire ca pe o oştire în 
campanie. O pasarelă de mari dimensiunii ar fi fost o 
inutilă frivolitate, fiindcă echipajul îşi petrecea cea mai 
mare parte a timpului de navigaţie interstelară în 
congelatoare. 

O uşă blindată alunecă fără zgomot şi dispăru în perete. 
Kane intră în sală, urmat de Ripley, Lambert şi Ash. 
Fiecare se îndreptă spre postul său şi se aşeză în faţa 
pupitrului cu uşurinţa şi familiaritatea unor vechi prieteni 
care se vedeau cu drag după o lungă separare. 

Un al cincilea scaun, rămas liber, aşa va rămâne până 
la întoarcerea lui Dallas de la tete-ă-tete-ul cu Mama. 
Creierul Central al lui Nostromo. Această denumire era 
justificată şi nu atribuită în glumă. Nu-ţi baţi joc de o 
maşină care este răspunzătoare de existenţa ta. Din partea 
ei, Mama a acceptat această poreclă dacă nu cu un tremur 
de emoție, măcar cu o solemnitate egală cu aceea a 
echipajului. 

Hainele lor nu făceau caz de etichetă, la fel ca şi 
ocupanţii lor. Fiecare veşmânt oglindea personalitatea 
proprietarului. Cămăşi şi pantaloni, după luni sau ani de 
naftalină, aveau nevoie de primenire, ca şi corpurile care 
petrecuseră atâta timp în cuvele lor hibernale. Echipajul 
nu-şi lua uniforma normală decât în marile ocazii. 

Primele sunete produse pe pasarelă  rezumară 
sentimentele tuturor, chiar dacă nimeni nu le putea 
înţelege. Când Ripley îl puse jos, Jones miaună şi-şi întinse 
senzual lăbuţele. Ripley se înapoie la post. 

— Ilată-ne. 

Kane verifica propria consolă, mângâind cu ochii 
numeroasele automatisme, căutând contrastele şi 
incertitudinile, pe când Ripley şi Lambert activau 
controalele necesare şi manetele de pornire. 

Puntea fu cuprinsă de o agitaţie febrilă: alte semnale de 
diferite culori umplură panourile de lectură şi ecranele, 
creând un adevărat foc de artificii. Ai fi zis că 
instrumentele îşi manifestau prin această aparentă 
dezordine bucuria de a-i revedea pe interlocutorii biologici 
şi că erau nerăbdătoare să-şi demonstreze talentul. 

Numere şi simboluri tehnice se afişau pe lectorii din 
faţa lui Kane. Le verifică, comparându-le cu datele 
imprimate în memoria sa. 

— Totul pare normal până acum. Dă-ne o imagine. 

Degetele lui Lambert ropoteau arpegii complexe pe 
tastele înghesuite ale controalelor sale. Toate ecranele 
pasarelei, cele mai multe atârnate la semi-înălţime pentru 
uşurarea inspectării, se aprinseră. Navigatorul se aplecă 
asupra ocularului de lângă scaunul său... şi se încruntă 
numaidecât. Ceea ce văzu n-o surprinse. Ceea ce nu văzu o 
îngrijora. Factorul cel mai important, figura anticipată 
care ar fi trebuit să domine cadranul, nu era prezentă la 
întâlnire. Absența sa nega credibilitatea celorlalte cadrane 
de înregistrare. 

— Unde e Pământul? 

Supraveghind cu atenţie propriul ecran, Kane văzu un 
fond negru pătat cu stele. Poate ieşiseră din hiperspaţiu 
prea devreme, dar sistemul lor solar tot trebuia să apară 
clar în faţa lor. Or, Sol era de negăsit, ca şi planeta 
Pământ, după care tânjeau. 

— Eşti navigator, Lambert. Trebuie să ne spui unde e! 

Era un soare central, fixat tocmai în mijlocul ecranelor 
multiple. Dar nu era Sol. Falsă era şi culoarea, false erau şi 
punctele evidenţiate electronic care orbitau în juru-i. 
Aceste modele improprii, în mărime, în număr, în definiţie, 
o lăsară cu gura căscată. 

— Poate că problema noastră este orientarea, zise 

Kane, el însuşi prea puţin convins de ipoteza sa. Ştim că 
navele interstelare ies din hiperspaţiu cu pupa către 
constelația Centaurului, în amplificare maximă. În acest 
caz, Sol ar trebui să fie în spatele nostru. Să facem un 
releveu precis, mai întâi. 

Nu mai spuse că sistemul ce se vedea pe ecrane nu 
semăna nici cu Centaurul, nici cu Sol. 

Camerele diseminate pe suprafaţa coşcovită a lui 
Nostromo oscilară tăcute în vidul cosmic, căutând prin 
infinit amăgirea azurie a Pământului familiar. Pe cargou, 
monstruos agregat de forme voluminoase şi de carcase 
metalice, camere secundare intrară în acţiune, 
multiplicând unghiurile de vedere, scotocind imensitatea. 
Oamenii din alte vremi s-ar fi mirat tare să afle că 
Nostromo remorca prin hăurile stelare o cantitate 
astronomică de petrol brut, închis în propria rafinărie 
automată. 

Până la sfârşitul călătoriei, când remorcherul va intra 
pe orbită circumterestră, acest petrol se va transforma în 
produse petrochimice. Astfel de metode erau necesare de 
când nişte indivizi hrăpăreţi aspiraseră şi ultima picături 
de petrol dintr-un Pământ secătuit. 

Fuziunea şi energia solară puneau în mişcare toate 
maşinile omului. Dar nu puteau înlocui petrochimia. 
Fuziunea nu produce mase plastice spre exemplu. Lumile 
moderne se lipseau mai uşor de energie decât de plastic. 
De aici prezenţa lui Nostromo, viabil din punct de vedere 
comercial în ciuda incongruităţii istorice, cargou înţesat cu 
maşinării şi cu un infect lichid întunecat pe care-l 
transforma pe-ndelete. 

Singurul sistem înregistrat de camere era cel instalat în 
centrul diferitelor ecrane: o stea spălăcită înconjurată cu 
un colier de planete. În mintea lui Kane nu mai încăpea 
nici o îndoială, acum, şi nici în mintea lui Lambert. 
Nostromo programase acest sistem ca destinaţie imediată. 

Totuşi... putea fi o eroare în timp şi nu în spaţiu. Sol era 
poate acea pulbere abia perceptibilă dincolo de această 


16 


stea. Exista o modalitate infailibilă de a verifica. 

— Contactaţi controlul de trafic! (Kane îşi muşcă buza.) 
Dacă obţinem vreun semnal din partea lor, vom şti dacă 
suntem în cuadrantul cel bun. Dacă Sol e prin preajmă, 
vom recepționa un răspuns de la una din staţiile orbitale- 
releu. 

Fără să piardă vremea, degetele lui Lambert atinseră 
mai multe taste. 

— Aici Nostromo, remorcher de comerţ, înmatriculare 
unu opt zero, doi patru şase, în drum spre Pământ cu o 
încărcătură de petrol brut şi rafinăria aferentă. Cheamă 
controlul de trafic special Antarctica. Mă recepţionaţi? 
Recepție! 

Numai  ţârâitul sorilor din depărtări trecu prin 
difuzoare. Ghemuit între picioarele lui Ripley, Jones, 
motanul, mieună odată cu stelele. 

Lambert refăcu procedura. 

— Remorcher de comerţ Nosiromo cheamă controlul 
spaţial Sol Antarctica. Avem probleme de navigaţie. Acesta 
este un apel prioritar; răspundeti, vă rog. 

Pentru a doua oară, pârâitul nervos al stelelor umplu 
puntea comandamentului. Lambert păru brusc îngrijorată. 
Cu glasul tăios reluă mesajul. 

— Mayday! Mayday! Remorcher Nostromo cheamă 
control spațial din Sol sau oricare altă navă pe recepție. 
Mayday! Răspundeţi! 

Acest apel nejustificat de pericol (Lambert ştia foarte 
bine că nu se găseau în pericol imediat) rămase fără 
răspuns, neobservat. Descurajată, stinse transmiţătorul, 
dar ca un profesionist experimentat, lăsă toate canalele de 
recepţie deschise în cazul în care o astronavă ar trece prin 
apropiere. 

— Nu putem fi pe lângă sistemul nostru, pe care-l 
cunosc bine, mormăi Ripley. (Făcu semn cu capul în 
direcţia ecranului de deasupra pupitrului ei.) N-aduce 
deloc cu vecinătatea lui Sol, şi nici nu ştiu unde suntem! 

— Continuă cercetarea, îi ordonă Kane. (Se întoarse 

spre Lambert şi o întrebă): Deci, unde suntem? Ai stabilit? 

— Mai dă-mi un minut, nu? Nu e uşor. Am ieşit din 
parametri, se pare. 

— Bine, mai încearcă. 

— Asta şi fac. 

Lucră de zor preţ de mai multe minute, punând la grea 
încercare calculatoarele de bord, care erau de neînlocuit. 
În sfârşit, o idee de mulţumire îi lumină faţa. 

— Am găsit... Ne aflăm în faţa lui Zeta II Reticuli. Nici 
n-am atins inelul exterior locuit. Prea departe ca să 
prindem semnalul unei balize de navigaţie. Lăsaţi legătura 
cu Sol. 

— Pe dracu'! Dar ce facem aici? se răsti Kane. Dacă 
nava e-n bună stare şi noi n-am ajuns la destinaţie, de ce 
ne-a scos din hibernare Mama? 

Până când Lambert să propună un argument, un sunet 
de corn însemnând alertă-la-staţie răsună imperativ în 
pasarelă... 


Aproape de pupa lui Nostromo se găsea o sală mare, în 
mare parte ocupată cu o încâlceală indescriptibilă de 
maşini complicate. Aici se adăpostea inima navei. Un 
sistem de propulsie enorm permitea lui Nostromo să 
devieze şi să răsucească spaţiul, să ignore timpul, pe scurt 
să nu-i mai pese de Einstein... şi numai incidental să 
furnizeze energia necesară aparatelor care întreţineau 
viaţa fragilului echipaj uman. 

La celălalt capăt al acestei încâlceli ameţitoare, 
sforăitoare, uruitoare, se detaşa un compartiment cubic de 
sticlă, un mugure transparent aşezat pe vârful acestui 
enorm iceberg care era Nostromo. În interior, stăteau, pe 
două scaune capitonate, doi oameni. Ei aveau răspunderea 
menţinerii unei propulsii potrivite pentru nava cosmică; o 
situaţie pe care amândoi o apreciau în mod deosebit. 
Aveau grijă de astronavă, iar ea, în schimb, îi răsfăţa. 

În general, nava îşi purta singură de grijă, fapt ce le 
îngăduia să se îndeletnicească cu proiecte mult mai 

instructive şi plăcute, cum ar fi lingerea unei beri sau 
schimbul de bancuri. Era rândul lui Parker să bată câmpii. 
Relata, a suta oară, povestea cu inginerul stagiar în 
camera ermetică de gravitație zero: o păţanie care a smuls 
întotdeauna lui Brett un rânjet complice, iar lui Parker, un 
hohot asurzitor. 

— ... Şi aşa că dama în chestiune, înnebunită de grijile 
pe care şi le făcea, se ţinea de capul meu să-l salvăm pe 
băieţel. Cred că habar n-avea ce era cu el în chestia asta! 

Ca de obicei, inginerul mugea şi hohotea la cea mai 
neînsemnată poantă. 

— Tu ştii locul acesta, continuă Parker. Pereţii, planşeul 
şi tavanul - numai oglinzi. Pat, ioc! Numai o bucată de 
catifea, acolo, atârnată în mijlocul odăii pentru intimitate 
şi să nu le loveşti de oglinzi. Şi gravitație, zero. 

Scutură din cap amintindu-şi. 

— Nu era un loc pentru amatori, a, nu, nici pomeneală! 
urmă inginerul râzând. Îmi închipui că puştiul era pus la 
încercare de coechipieri. După câte mi-a spus fata în 
chestiune, mai târziu, când îşi făcea toaleta, treaba 
începuse bine. După aia începură să se răsucească şi 
stagiarul s-a speriat. Nu mai puteau să se oprească. Ea a- 
ncercat, dar în starea aia, numai împreună se puteau opri 
aşa cum numai împreună puteau să pornească treaba. Mai 
ales că oglinzile îi înşelau simţul echilibrului; mai pune şi 
învârtirea şi uite-l cum dă la boboci! (Parker trase o duşcă 
de bere.) N-ai văzut tu atâta mizerie! Pun pariu că şi acum 
mai şterg oglinzile alea! 

— Mada, făcu Brett zâmbind pentru a-şi arăta interesul. 

Nostalgic, taciturn, Parker se aşeză, cu ultimele 
crâmpeie de amintire în ochi. Acestea pieriră ca nişte 
umbre, lăsând în urma lor un reziduu voalat de trecerea 
timpului. Într-o doară, acţionă un comutator de pe pupitrul 
său de comandă. Deodată, un indicator se aprinse 
deasupra tastei apăsate, aruncând asupra lui Parker o 
lumină verde. 

— Tu ce culoare ai? întrebă. 

— Verde! Admise Brett după ce-a repetat pe tastatura 
sa procedura activare-verificare. 

— Şi eu! zise Parker, resemnat. 

Rămase cu ochii la bulele care se aglutinau în sticla de 
bere. După câteva ore de la ieşirea din hipersomn, i se 
făcuse lehamite. Sala maşinilor torcea neostenită, îşi vedea 
de manevrele ei fără să-l facă să se simtă ca un nepoftit, ca 
un corp străin în acest mecanism pus la punct. Aici, în 
pântecele navei, Parker n-avea cu cine să stea de vorbă, în 
afară de Brett... şi cum să porneşti o dezbatere pasionantă 
cu un om care se exprimă monosilabic, şi pentru care o 
frază completă e o adevărată caznă? 

— Eu tot cred că Dallas dinadins nu ne ia în seamă 
plângerile, mai făcu el o încercare. Poate că nu e 
împuternicit să obţină mai mult, dar el e căpitanul! Dacă ar 
vrea, ar putea trimite o cerere pe cale ierarhică, sau o 
vorbă bună, acolo! Ne-ar fi de-ajutor. 

După vorbele acestea tari, se afundă în observarea 
numerelor care alergau de la dreapta spre stânga pe un 
ecran de citire. Linia roşie fluorescentă care traversa axa 
cadranului rămânea fixată cu încăpățânare pe zero. 

Parker ar fi reluat alandala văicărelile şi poveştile dacă 
semnalul sonor de deasupra capului său nu şi-ar fi 
întrerupt muzica monotonă. 

— Cristoase! Ce-o mai fi! Nu poţi sta o clipă liniştit în 
şandramaua asta? 

— Just! aprecia Brett, care-şi băga urechea în difuzor 
pentru a auzi cât mai bine vocea care deocamdată hârâia 
pentru a se drege. 

Era Ripley. 

— Toată lumea la raport. 

— Nu e prânzul şi nici cina n-are cum să fie, zise 
Parker, dezorientat de acest ordin. Una din două... ori ne 
pregătim de descărcare, ori... 

Căuta un răspuns pe faţa aproapelui. 

— O să aflăm, nu riscă mai mult Brett. 

Îndreptându-se cu paşi mari spre popotă, Parker privea 

scârbit pereţii murdari ai coridorului C. 

— Tare aş vrea să ştiu de ce ăilalţi nu vin deloc pe-aici. 
Aici e de lucru. 

— Tot de-aia câştigăm de două ori mai puţin. Timpul 
nostru e al lor. Aşa văd ei treaba. 

— Mda. Păi, eu zic... Pute! 

Tonul sentenţios al lui Parker nu era deloc ambiguu în 
privinţa destinaţiei. Nu se lega de duhoarea care îmbâcsea 
pereţii coridorului, ci... 

CAPITOLUL 2 


Departe de a fi confortabilă, popota suporta la limită 
echipajul în efectiv complet. Cum eroii noştri nu prea 
aveau ocazia să mănânce împreună (mereu funcţional, 
„autobucătarul” încuraja indirect individualismul, erodând 
obiceiurile), popota nu fusese proiectată pentru şapte 
persoane regrupate. Această nefericită concepţie făcea ca, 
în caz de forţă majoră, să se trezească strânşi ca sardelele, 
dând din coate, împingându-se unul pe altul, fiecare 
încercând să nu-l calce pe vecin pe bătături. 

Parker şi Brett nu erau mulţumiţi şi nu-şi ascundeau 
năduful. Se consolau cu gândul că această convocare nu 
avea nimic de-a face cu compartimentul maşinilor de care 
se ocupau ei, iar că singurul subiect care va fi pus în 
discuţie acum era responsabilitatea altor persoane. Ripley 
îi pusese deja la curent cu absenţa deconcertantă a 
destinaţiei prevăzute. 

Parker îşi zise că mai bine reintrau cu toţii în 
hipersomn - operaţiune neplăcută - şi trase o înjurătură 
scrâşnită. Era pornit împotriva oricărui lucru care ducea la 
întârzierea plăţii. 

— Ştim că nu suntem în preajma lui Sol, căpitane, zise 
Kane, vorbind în numele tuturor. (Ceilalţi cinci, cu ochii 
fixati pe Dallas, aşteptau de la el să-i lămurească.) Suntem 
încă departe de casă şi cu toate astea nava ne-a scos din 
hibernare. E vremea elucidării cauzei acestei devieri. 

— E vremea s-o aflaţi. (Dallas aprobă de-ndată.) Aşa 
cum bine ştiţi... începu el doct, Mama este programată 
pentru întreruperea călătoriei şi trezirea noastră dacă apar 
anumite condiţii specifice. (Făcu o pauză, grijuliu, o pauză 
cu efect oratoric, apoi o trânti:) Au apărut. 

— Trebuie să fie ceva serios, zise Lambert urmărindu-l 
cu coada ochiului pe Jones motanul care se juca cu 
axiometrul clipitor. V-aţi dat seama; a extrage tot echipajul 

din hipersomn nu se face cu una cu două. E riscant. 

— Cui i-o spui, mormăi Parker. 

Numai Brett, aşezat alături, captă remarca maliţioasă. 

— Veţi fi fericiţi să aflaţi, continuă Dallas, că alerta nu 
se referă la Nostromo. Mama a confirmat că avem un profil 
perfect. 

Un „amin” murmurat se auzi în camera strâmtă. 

— Alerta este în altă parte... şi mai exact în această 
galaxie necunoscută în care am pătruns, spuse mai 
departe căpitanul. Ar trebui să intrăm, dintr-o clipă în alta, 
în contact cu planeta pe care o avem în faţă. (Il privi pe 
Ash care înclină capul aprobator). Am înregistrat un apel 
dintr-o sursă situată acolo. Destul de ciudat, şi se pare că 
Mama a avut nevoie de ceva timp pentru a decodifica acest 
puzzle, dar nu încape nici o îndoială că vorba de un semnal 
de naufragiu. 

— Ce? Povestea asta e de neînțeles, zise Lambert, 
descumpănită. Dintre toate transmisiunile standard, 
apelurile de urgenţă sunt cele mai directe şi cele mai puţin 
complexe. De ce i-a fost greu Mamei să-l descifreze? A 

— Mama consideră că este vorba de cu totul altceva. În 
nici un caz de un apel „standard”. Avem de a face cu un 
semnal al unei balize acustice care emite la interval de 
douăsprezece secunde, interval care, chiar dacă scurt, nu 
este neobişnuit. Cu toate astea, ea nu crede că este de 
origine umană. 

Asistenţa resimti şocul acestei declaraţii. După trecerea 
primului val de excitație, Dallas reluă: 

— Mama nu este deloc tranşantă în aceste deducţii. 
Acest lucru îmi dă bătaie de cap. N-am mai văzut un 
ordinator care să şovăie, să pară încurcat. Ignoranţă, de 
acord, dar confuzie! O fi un început. 

— Important e că a identificat un semnal de naufragiu, 
motiv suficient pentru întreruperea hipersomnului, zise 
Kane. 

— Şi ce-i cu asta? se băgă Brett, cu o sublimă 
nevinovăție. 

Kane replică, oarecum iritat. 

— Hai, măi băiete! Ăsta-i manualul. Avem datoria, 
conform directivelor Companiei, secţiune B 2, să acordăm 
asistenţă şi ajutor în astfel de împrejurări. Fie că-i apel 
uman ori ba. 

Parker bătu din picior, contrariat. 

— Cristoase! Nu-mi place s-o zic, dar noi suntem un 
remorcher de comerţ care transportă o încărcătură 
enormă, greu de manevrat. Şi nu o patrulă de salvare. 
Serviciul ăsta nu figurează în contractul nostru! (Privirea i 
se aprinse o clipă când formulă o ipoteză îmbietoare:) 
Desigur, dacă se lasă cu ceva gologani... 

— Ar fi mai bine să recitiţi contractul, zise Ash. 

Şi pentru a nu mai persista nici o îndoială, recită cu 
glas clar, ca al calculatorului central, de care era atât de 
mândru: „Oricare transmisie emisă sistematic, indicând o 
posibilă origine inteligentă, trebuie să facă obiectul unei 
investigaţii.” 

— Nesupunerea duce la confiscarea întregului salariu şi 
a primelor. Contractul nu pomeneşte nimic despre vreo 
recompensă grasă în cazul ajutorării unei persoane în 
pericol. 

Parker mai bătu odată din picior, dar tăcu. Nici el şi 
nici Brett nu se considerau făcuţi pentru acte de eroism. 
Orice lucru care forţa o navă cosmică să se aventureze 
într-o lume străină putea să-i trateze pe ei, de pe 
Nostromo, cu aceeaşi inconştienţă. Nu că ar fi avut vreo 
dovadă că acest naufragiat ar fi fost forţat să asolizeze, 
dar, fiind în felul lui într-un univers neiertător, Parker 
înclina spre pesimism. 

Brett, mai prozaic, judeca în termeni de samsar 
întârziat. 

— Vom merge acolo. Este singurul lucru pe care-l 
putem face, zise Dallas privindu-i pe rând pe Parker şi pe 
fidelul său secund care-l exasperau... 

Nu era mai bucuros decât ei să îndeplinească această 
misiune, iar în calitate de comandant, era nerăbdător să 

ajungă cât mai repede la bază şi să procedeze la 
descărcare. Dar câteodată anumiţi membri ai echipajului, 
simțind frâiele în jurul gâtului, frizau nesubordonarea. 

— Bine, zise Brett, puţin sarcastic. 

— Bine, ce? 

„Tehul” nu era nechibzuit. Nu putea să se înşele în ceea 
ce priveşte expresia şi tonul superiorului său. Era 
momentul să depună armele. 

— Bine... vom merge... (Fiindcă Dallas nu-l slăbise din 
priviri, adăugă zâmbind:) domnule. 

Căpitanul se întoarse către Parker încruntat, dar 
băţosul se îmblânzise. 

— Putem ateriza? îl întrebă Dallas pe Ash. 

— Cineva a făcut-o! 

— Asta vreau să spun, reluă cu tărie. „Aterizarea” este 
un termen generos. Implică o secvenţă de procese duse la 
bun sfârşit, rezultând într-un contact sigur şi moderat al 
unei nave cu o suprafaţă dură. Suntem confruntaţi cu un 
apel de ajutor. Asta presupune evenimente care nu au 
nimic generos. Să mergem şi să vedem cum este de fapt... 
dar cu prudenţă, păstrând de partea noastră toate şansele. 

Se deplasară cu toţii spre o masă cartografică 
luminoasă. 

Dallas, Kane, Ripley şi Ash făcură cerc în jurul hărţii 
misterioase, în timp ce Lambert se aşeza la pupitrul ei de 
navigaţie. 

— E aici, zise Dallas, arătând cu degetul un punct 
minuscul. (Privi în jur feţele încordate.) Acum ciuliţi bine 
urechile. 

Îşi reocupară locurile. Dallas îi făcu un semn din cap lui 
Lambert ale cărei degete aşteptau deasupra unei taste 
speciale. 

— O.K. Dă-i drumul la bandă. Atenţie la volum. 

Navigatorul apăsă comutatorul. Sala se umplu de un 
şuierat ascuţit. Vorbeau stelele. 

Deodată un sunet terifiant explodă prin pasarelă. Kane 
se cocârjă şi Ripley păli în mod ruşinos. Urletul oribil ţinu 

douăsprezece secunde, apoi energia statică îl acoperi. 

— Dumnezeule, zise Kane, tremurând tot. 

Lambert deconectă difuzoarele. Pe punte se resimţi 
puţină căldură omenească. 

— Ce-ar putea fi? întrebă Ripley cu voce pierdută. (Avea 
privirea celei care a găsit un şobolan mort în farfuria cu 
micul dejun.) N-am mai auzit un asemenea semnal de 
naufragiu. 

— Şi totuşi aşa crede Mama, răspunse Dallas. Să-i 
zicem „Străinul” e prea puţin. 

— Poate că e o voce. 

Lambert îşi muşcă limba pentru debitarea acestei 
enormităţi. Implicaţiile acestei ipoteze erau dintre cele mai 
neplăcute. Coborându-şi ochii pe consolă, încearcă să se 
facă mică. 

— Vom afla în curând. L-ai localizat pe ecran? 

— Am determinat secţiunea planetei, zise Lambert, 
fericită că aveau din nou de-a face cu calcule matematice, 
fără să mai perturbe atmosfera cu reflecţiile ei. Suntem 
destul de aproape. 

— Altfel nu ne-ar fi smuls Mama din hipersomn, 
murmură Ripley. 

— Se prezintă în ascensiune şase minute, douăzeci 
secunde; declinaţie minus treizeci şi nouă grade, două 
secunde. 

— Arată-mi toţi parametrii ăştia pe un ecran. 

Navigatorul împunse mai multe butoane. Unul dintre 
ecranele video ale pasarelei se lumină; imaginea tremură o 
secundă, apoi un punct strălucitor le apăru în faţa ochilor. 

— Albedo mare - poţi mări definiţia obiectivului? 

— Nu. De la distanţa asta trebuie s-o priviţi. 

Zoomul camerei video plonjă pe acest punct de lumină, 
scoțând în evidenţă o formă banală, uşor turtită la poli, 
atârnată în vid. 

— Mişto fund, zise Dallas fără răutate. Eşti sigură că 
ăsta-i obiectivul nostru? Sunt miliarde de stele în galaxia 
asta! 

— Acesta este un simplu asteroid, de fapt. O mie două 
sute de kilometri, nu mai mult. 

— Vreo rotaţie? 

— Da. Cam două ore, reproducând figurile iniţiale. Vă 
spun mai multe peste zece minute. 

— Este destul deocamdată. Care-i gravitația? 

Lambert studie nişte înregistrări. 

— Punct opt şase. Trebuie să fie o materie deosebit de 
densă. 

— Să nu suflaţi o vorbă lui Parker şi Brett, zise Ripley. 
O să creadă că e vreun metal greu şi o să meargă să 
prospecteze pe undeva până să descoperim identitatea 
necunoscutului. 

Ash făcu o observaţie mai pragmatică: 

— Se poate merge pe sol. 

Şi cu asta, fiecare se instală pentru efectuarea 
procedurii de intrare pe orbită... 


Nostromo  înaintă până foarte aproape de globul 
minuscul, trăgând după el enorma încărcătură de 
rezervoare şi uzine de rafinare. 

— Apogeu orbital aproape. Atenţie! Numărătoarea 
inversă. Douăzeci de secunde. Nouăsprezece, 
optsprezece... E 

Lambert continuă desfăşurarea numărătorii. În timp ce 
în jurul ei colegii ei îşi vedeau de lucru la instrumentele 
lor. 

— Revoluţie nouăzeci şi două de grade deviere tribord, 
anunţă Kane, complet absorbit de activitatea pe care o 
desfăşura. 

Remorcherul şi rafinăria, amândouă solid conectate, 
operară o rotaţie, executând în imensitatea spaţiului o 
piruetă majestuoasă. Un fulger gigantic lumină scurt 
noaptea siderală la pupa remorcherului, atunci când 
motoarele secundare porniră. 

— Orbita ecuatorială integrată, declară Ash. 

Sub ei mica planetă îşi urma drumul solidar fără grabă, 

nebănuindu-i pe intruşi. 

— Daţi-mi citirea presiunii EC. 

Ash examină cadrele şi răspunse fără se se uite la 
Dallas: 

— Trei puncte patru cinci în separație em pătrat... 
aproape cinci psia, domnule. 

— Strigă dacă se schimbă. 

— Te temi că intrarea prea mare va modifica influenţa 
C.M.G.S, când vom fi ocupați cu altceva? 

— Mda. 

— Influenţa C.M.G.S. este împiedicată prin DAS/DES. 
Vom realiza amplificarea cu TACS şi supravegherea prin 
intermediul ATMDC şi calculatorul de interfaţă. Te-ai 
liniştit? 

— Mult. 

Ash e un tip ciudat, se gândi Dallas. Genul amicului 
distant, dar foarte competent. Nu era niciodată surprins 
nepregătit. Dallas se simţea în siguranţă alături de ofiţerul 
ştiinţific care-l susţinea şi-i controla eficient fiecare 
hotărâre. 

— Gata pentru  detaşarea platformei! (Apăsă pe 
comutatorul  intercomului şi  ordonă:) Compartiment 
maşini, pregătiţi detaşarea! 

— Alinierea babord şi tribord verde, raportă Parker, 
fără nici o urmă de sarcasm. 

— Verde şi disjuncţia ombilicului spinal, adăugă Brett. 

— Trecerea cercului de iluminare, îi informă Lambert. 
Pătrundem în faţa întunecată a planetei. 

Pe astronavă, o linie dreaptă tăie un strat fin de nori, 
lăsând de-o parte o zonă strălucitoare, iar de cealaltă, una 
întunecată ca un cavou. 

— Urcă. Urcă. Fiţi gata. (Lambert răsturnă mai multe 
serii de manete.) Fiţi gata. Cincisprezece secunde... zece... 
Cinci... patru. Trei, doi, Unu. Blocaţi. 

— Detaşaţi, ordonă cu hotărâre Dallas. 

Scurte răbufniri de gaz scăpară între Nostromo şi masa 
greoaie a platformei de rafinărie. Cele două straturi 

artificiale, una minusculă şi locuită, cealaltă gigantică şi 
pustie, lunecară încet, deschizând între ele o prăpastie 
ameţitoare. Dallas urmărea foarte atent delicata operaţie 
de separare pe ecranul nr. 2. 

— Ombilic clar, anunţă Ripley. 

— Precesiune corectată, spuse Kane lăsându-se pe 
speteaza scaunului pentru a se destinde câteva secunde. 
Totul e clar şi exact! Separarea reuşită. Fără probleme. 

— Verificare operată la mine, adăugă Lambert. 

— Şi la mine, zise Ripley, liniştită de reuşita manevrei. 

Dallas îl privi peste umăr pe navigator. 

— Eşti sigură că am lăsat încărcătura pe orbită fixă? N- 
aş vrea ca masa asta de două trilioane de tone să se 
prăbuşească şi să ardă cât om face noi acolo jos 
cercetările. Atmosfera nu e destul de densă pentru a face o 
„umbrelă” demnă de încredere. 

Lambert verifică un cadran. 

— Nici un pericol. Uzina va rămâne aici şi un an. 
Domnule. 

— Bine. „Păpica” e-n siguranţă, aşa că şi capetele 
noastre. Să coborâm pe planetă acum. Pregătiţi-vă pentru 
zborul atmosferic. 

Cinci fiinţe umane se animară, fiecare îndeplinindu-şi 
funcţia ce i se hotărâse. Motanul Jones se aşeză pe 
marginea unei console, interesat de norii care umpleau 
ecranul. 

— Coborâre, preveni Lambert, concentrată asupra unui 
indicator. Cincizeci de mii metri. Mai jos. Mai jos. 
Patruzeci şi nouă de mii. Intrăm în atmosferă. 

La pupitrul său de comandă, Dallas încerca să evalueze 
repede şi să memoreze zecile de figuri schimbătoare care 
defilau pe măsură ce astronava se apropria de suprafaţa 
globului. Călătoria astronautică înseamnă omagierea cum 
se cuvine a instrumentelor şi a o lăsa pe Mama să se ocupe 
de această dificilă treabă. Dar în privinţa zborului în 
atmosferă, era cu totul alta povestea. De data asta pilotul 
muncea mai mult decât maşina. 

Nori bulbucaţi, bruni şi cenuşii, înhăţară astronava. 

— Fiţi atenţi la mizeria asta. Dedesubt cred e nasol. 

La fel ca Dallas, Ripley cugeta. Undeva în acest infern 
de culori întunecate, sub ei, o altă navă urla la intervale 
regulate, un apel disperat, uman, înfricoşător. 

Toată această galaxie lipsea din hărţile lor astronautice, 
aşa că mai întâi trebuia să fie prelevate eşantioane de 
atmosferă şi de scoarță, să le studieze proprietăţile şi să 
vadă în ce măsură aceste elemente au provocat catastrofa. 
Totuşi, pentru Dallas, era pur şi simplu „nasol”. Ripley se 
întreba deseori de ce un om aşa de competent pilota o 
droagă ca Nostromo. 

Ar fi fost surprinsă dacă ar fi aflat că era îndrăgostit de 
nava lui. 

— Coborâre verticală programată şi calculată. Uşoară 
corecție de parcurs, îi informă Lambert. Localizare deplină 
pe traiectorie, acum. Blocaţi direcţia, mergem drept 
înainte. 

— Verificaţi. Cum ne menţinem pe obiectiv cu propulsia 
secundară? 

— Merge, deocamdată, domnule. Mai mult nu pot să 
spun, până nu traversăm stratul de nori. Dacă om putea 
să-l traversăm. 

— Om vedea. (Se încruntă cu ochii pe un cititor de date 
şi împunse un buton. Cifrele tremurară, defilară, apoi se 
opriră, având ca efect schimbarea expresiei feţei, care se 
lumină.) Ce ziceţi, credeţi că o să pierdem obiectivul, 
întrebă. 

— O să-l pierdem. 

Remorcherul se aruncă, în invizibil, în negura opacă. 
Lambert nu putea vedea cu proprii ochi ce era în interior, 
dar instrumentele ei înregistrau, analizau, verificau, 
vedeau. Nava se legănă, o dată, de două ori, de trei ori, 
apoi alunecă uşor în vata deasă de nori. Pătrunderea 
domoală în atmosferă revenea lui Lambert, foarte abilă în 
găsirea parametrilor adecvaţi, şi lui Dallas, pentru pilotaj. 

Nu tinu mult. Nava începu a fi zguduită de vârtejuri 


30 


atmosferice. 

— Turbulenţă, constată Ripley care înfrunta această 
dezlănţuire a elementelor, lucrând la pupitrul ei. 

— Aprindeţi farurile de navigaţie şi de asolizare. (Dallas 
se străduia să străpungă înspăimântătorul maelstrom care 
întuneca ecranul.) Poate că vom decela ceva. 

— Fără instrumente nu se poate face nimic în mocirla 
asta, zise Ash. 

— Şi nici în cazurile extreme. Oricum, mie-mi place ce 
văd. 

Proiectoarele puternice luminau suprafaţa inferioară a 
lui Nostromo. Valurile de nori erau atât de dense încât 
abia puteau fi pătrunse, împiedicându-l pe Dallas să obţină 
viziunea degajată pe care şi-o dorea atât de mult. Fluxul 
luminos ricoşa pe masa întunecată şi se-ntorcea biciuind 
ecranele, luminând pasarela a giorno. Ambianţa se 
amelioră, Lambert având impresia că nu mai naviga ca 
prin cerneală. 


Parker şi Brett nu vedeau nimic din ceea ce se întâmpla 
afară, fiind închişi în compartimentul maşinilor, dar 
simțeau efectele bătăliei în curs. Sala maşinilor suportă o 
smucitură, devie, apoi urmă un nou şoc. 

Parker emise o înjurătură printre dinţi. 

— Ce-a fost? Ai auzit? 

— Mda, zise Brett cu nervozitate, consultând un 
cadran. Presiunea a scăzut în intrarea nr. 3. Se pare că am 
pierdut un scut. (Îndesă câteva butoane.) Hei! 3-ul nu mai 
merge. Intră praf în admisie. 

— Blochează admisiunea. Blocheaz-o! 

— Ce crezi că fac? 

— Bravo! Am limitat avaria. 

— Nici o problemă... sper. (Brett reglă o valvă.) 
Deconectez 3-ul şi ventilez materia pe unde s-a infiltrat. 

— Dar tot avem o avarie. (Lui Parker nu-i plăcea deloc 
să se gândească la ce-ar putea face acele materii abrazive 
în calea de admisiune). Dar pe unde zburăm? strigă furios. 

Prin nori sau printr-o ploaie de bolovani? Dacă nu ne 
prăbuşim, pariez doi dolari pe cireaşa fetiţei tale că se va 
aprinde circuitul în chestiune. 


Ignorând blestemele debitate în maşinărie, cei cinci 
membrii ai echipajului de la pasarelă trudeau să pună 
remorcherul pe suprafaţa planetei, şi cât mai aproape de 
sursa înregistrată. 

— Ne apropiem de punctul de origine, zise Lambert, 
studiind parametrii ei. Terminal la douăzeci şi cinci de 
kilometri. Douăzeci. Zece, cinci... 

— Încetinire şi pilotare. 

Dallas se concentră asupra pilotajului manual. 

— Traiectorie corectă trei grade, patru minute dreapta! 
(porni corecţiile). Acum. Cinci kilometri de la centrul 
perimetrului de cercetare şi punct fix. 

— "Ţine cât mai strâns, acuma. 

Ascultând somaţia lui Lambert, Dallas se conformă. 

— Trei kilometri. Doi... numără Lambert, cu o oarecare 
încordare. 

Dallas nu-şi dădea seama dacă era din cauza progresiei 
lor periculoase sau a apropierii punctului de impact. 

— Bună treabă, Lambert, o complimentă. Ripley, cum e 
terenul? Găseşte un loc convenabil. 

— Asta şi fac, domnule. 

Aplecată pe instrumentele ei, verifica diferite referinţe. 
Pe măsură ce datele se aliniau pe ecran, faţa ei exprima o 
iritare crescândă. Pe când se străduia să obţină o 
vizualizare electronică a solului care-i scăpă ca prin 
farmec, Dallas, în continuare la comenzile manuale, păstra 
obiectivul în centrul traiectoriei. 

— Coordonate vizuale imposibile, anunţă Ripley. 

— Se vede, mârâi Kane. Adică, nu se vede. 

Cele câteva momente de claritate nu-l făcură să devină 
mai optimist. Zgârcenia citirilor terenului sugera un mare 
pustiu dezolant, o lume sterilă, ostilă. 

— Radarul a captat un zgomot! Dacă electronica de la 

bord ar putea reacţiona la înjurături la fel de prompt ca 
oamenii, murmură Ripley. Sonarul îmi întoarce şi el 
zgomot! Infrasunet. Ţineţi direcţia. Încerc ultravioletul. 

Spectrul este destul de înalt ca să nu interfereze. 

Trecu un moment, după care pe ecran apărură câteva 
linii în sfârşit satisfăcătoare, urmate de analiza în limbajul 
calculatorului. 

— A mers! 

— Un loc de asolizare? 

Complet detensionată, Ripley consultă liniştită ecranul 
şi spuse: 

— După câte-mi dau eu seama, oriunde în perimetru. 
Determinările ne asigură că totul e plat dedesubt. Absolut 
plat! 

Dallas îşi imagină numaidecât un strat de lavă, o 
scoarță de curând întărită, dar înşelătoare, ascunzând un 
haos de metal topit. 

— De acord. Dar plat, ce? Apă? Nisip? Detonează ceva, 
Kane. Să fim siguri. Cobor cât să pierdem cât mai mult din 
interferența asta. Dacă terenul e plat cum zici, ne putem 
apropia fără prea multe riscuri. 

Kane împinse câteva comutatoare. 

— Pornit supravegherea. Activat calculatoarele 
analitice. Mai avem încă sfârâit. 

Cu infinite precauţii, Dallas aduse remorcherul spre 
suprafaţă. 

— Mai e hărmălaie, dar începe să se limpezească. 

Nostromo, fără şovăire, pierdea altitudine. Lambert era 
cu ochii pe indicatoare. Se putea opera o degajare de 
urgenţă, la o adică, dar la viteza cu care se deplasau, 
situaţia putea deveni critică dacă unul dintre motoare o lua 
razna, sau o prezenţă ostilă se manifesta pe această lume 
necunoscută. Şi n-aveau cum să reducă viteza. In aceste 
turbulenţe, aceasta ar fi însemnat pierderea controlului 
navei. 

— Se limpezeşte... asta e! strigă Lambert. 

Dallas studie citirile de aliniere a terenului, furnizate de 

baleiajul radar al astronavei. 

— Era magmă în fuziune cu puţin timp în urmă, după 
rezultatul analizei. Azi, s-a potolit. Bazalt mult, ceva xiolit 
şi plăci de lavă ici şi colo. Totul răcit şi solid. Nici un semn 
de activitate tectonică. 

Kane verifică alte instrumente pentru sondarea mai 
completă a secretelor geologice ale planetei miniaturale. 

— Nici un defect de alteritate sub Nostromo sau în 
imediata apropiere. Trebuie să fie un loc bun de aterizare. 

Dallas rămase pe gânduri. 

— Eşti sigur de compoziţia suprafeţei? 

— Roca asta e prea veche ca să fie altceva, răspunse 
ofiţerul executant, morocănos. M-am săturat de chestia 
asta cu vechimea unei planete şi cu componentele solului. 
Crezi cumva că vă fac să aterizaţi în craterul unui vulcan? 

— De acord, de acord. Iertare. Voiam să fiu cât mai 
sigur. N-am mai operat o aterizare fără hărţi şi fără balizaj 
de la şcoala de pilotaj. Sunt cam nervos. 

— Toţi suntem! interveni la timp Lambert, pentru a 
sparge gheaţa. 

— Ce-ar fi să ne punem? (Nimeni nu obiectă.) Să-l 
ducem pe Nostromo la sol. O să cobor în spirală cât oi 
putea de încet. Lambert, stai lângă semnalul de procedură 
de urgenţă! N-aş vrea să ne instalăm tocmai pe nava care 
ne-a chemat în ajutor. Să mă avertizaţi dacă ne apropiem 
prea mult de ea, zise încordat. 

Se făcură ajustările. Ordinele date fură executate de 
îndată de către electronica de bord. Nostromo porni 
coborârea în spirală regulată - cale balizată de creierul 
central - înfruntând cu înverşunare vânturile contrare, 
zvârlind în lături vârtejuri de aer negru. 

— Cincisprezece kilometri, progresăm, anunţă Ripley 
cu o voce egală. Doisprezece... zece... opt. 

Dallas apăsă tasta unui control. 

— Frânaţi. Cinci... trei... doi. Un kilometru, zise Kane, 
încovoiat deasupra pupitrului. Coborârea preluată acum de 
ordinator! 

Un zumzet ascuţit umplu pasarela comandamentului 
când Mama superviză faza finală, reglând căderea pe 
ultimii metri cu mai multă precizie decât cel mai bun pilot 
uman. 

— Coborâre pe reactoare de sustentaţie, anunţă. 

— Stingeţi motoarele de înaintare. 

Dallas procedă la o ultimă verificare de preavertizare 
apoi blocă mai multe manete în poziţie OFF. 

— Motoare de înaintare stinse. Reactoarele de 
sustentaţie funcţionează perfect. 

Brusc, o pulsaţie regulată străbătu nava. 

— Nouă sute de metri. Progresia continuă, zise Kane cu 
ochii fixaţi pe pupitru. Opt sute. Şapte sute. Şase. 

Continuă numărătoarea inversă din sută în sută. Apoi 
scandă din zece în zece metri. 

La cinci metri, remorcherul ezită, se balansă greoi 
deasupra furtunii de praf, deasupra linţoiului negru al 
planetei. 

— Fixaţi platoul. 

Kane executa deja acţiunea cerută. Trenul de aterizaj 
ieşi din burta astronavei - desfăcându-se ca nişte picioare 
de scafandru - în căutarea unei prize cu roca încă 
invizibilă. 

— Patru metri... uf! răsuflă Ripley. 

Ca un ecou la oftatul ei, un sunet mai înăbuşit, se auzi 
în Nostromo atunci când intră în contact cu solul. 
Vinciurile hidraulice absorbiră zguduitura. 

— Am ajuns. 

Ceva clacă. Un circuit minor, probabil. Sau poate o 
sarcină insuficient compensată. Apoi un şoc teribil scutură 
nava. Plăcile de titan de pe cocă vibrară, lansând prin 
Nostromo un enorm vuiet metalic. 

— Pierdut, pierdut! urlă Kane în momentul în care 
lumina pasarelei dispăru brusc. 

Indicatoarele de presiune ţipară un avertisment când 
şocul se  repercută până-n  terminaţiile nervoase, 
electronice şi interdependente ale lui Nostromo. 


35 


În sala maşinilor, unda de şoc îi atinse pe Parker şi 
Brett tocmai când se pregăteau să desfacă două sticle de 
bere. Nişte tubulaturi întinse pe plafon explodară imediat. 
Trei panouri din compartimentul cubic de control luară 
foc, în timp ce o valvă de presiune hârâi şi se topi. 

Lumina se stinse. Cei doi bâjbâiră în căutarea unor 
lanterne. Parker încercă să găsească butonul de 
declanşare a generatorului auxiliar care procura energie în 
absenţa maşinilor principale. 

Pe pasarelă domnea confuzia. Când urletele şi 
exclamaţiile se mai potoliră, Lambert proferă prima 
reflecţie inteligentă. 

— Generatorul secundar trebuie să fi fost branşat 
acum. 

Făcu un pas şi se lovi cu genunchiul de marginea 
pupitrului. 

— Atunci nu văd de ce n-avem lumină, zise Kane care, 
cu mare precauţie, se deplasă spre cel mai apropiat 
perete. (Simţi în sfârşit metal lucios cu degetele.) Unde 
este panoul secundar de control al aterizării? A... aici. 
(Pipăi câteva comutatoare.) Butonul de blocare în spate..? 
Aici. Nu era prea departe... 

Mâna i se încleştă pe o lampă electrică. Acţionă 
declicul. Țâşni lumina, difuză, care dezvălui şapte siluete 
fantomatice. 

Profitând de această firavă lucire, Dallas şi Lambert se 
dotară cu propriile lămpi electrice. Cele trei lanterne 
împreună dădeau destulă lumină pentru continuarea 
activităţii. 

— Ce s-a întâmplat? De ce nu a preluat generatorul 
secundar? Şi care a fost cauza acestei avarii? 

Ripley apăsă pe intercom. 

— Camera maşinilor! Ce-i acolo? Care e situaţia? 

— Nasoală! se auzi glasul lui Parker care părea în 
acelaşi timp ocupat, îngrijorat şi isteric. 

Un zumzăit îndepărtat, aidoma bătăilor furioase de 
aripi ale unei insecte colosale, constituia acum fondul 

sonor. Apoi vorbi din nou, iar vorbele se umflau şi se 
mistuiau ca şi cum nu puteau rămâne în câmpul 
intercomului omnidirecţional. 

— Praful ăsta afurisit din motoare! Asta e. S-a infiltrat 
în cursul coborârii. N-am închis intrările de reactoare şi n- 
am acţionat „reverse”-urile la timp. Aşa cred. Avem 
scurtcircuite peste tot şi avem şi foc. 

— E grav! fu comentariul lui Brett. 

De la distanţă, vocea-i părea extrem de tensionată şi 
slabă. 

Pe pasarelă, auziră acel whoosh caracteristic al 
extinctoarelor chimice în acţiune. 

— Intrările de aer sunt saturate, zise până la urmă 
Brett interlocutorilor îngroziţi. Avem un exces de căldură 
foarte periculos: un întreg compartiment este în flăcări, 
pare-mi-se. Isuse! Miroase a pârlit pe-aici, totul se duce 
dracu’... 

Dallas se întoarse spre Ripley: 

— Cei doi par foarte ocupați. Aş vrea să ştiu ce s-a 
întâmplat. Ceva a sărit. La naiba, sper că daunele sunt 
limitate la camera maşinilor! Dar ar putea fi mai rău. In 
cocă avem vreo breşă? (Trase aer în piept.) Şi dacă-i aşa. 
Unde şi cum? 

Ripley efectuă o verificare rapidă a nivelelor de 
presurizare pentru alertă critică, citi repede diagramele 
individuale ale fiecărei săli a astronavei, apoi uşurată în 
privinţa stării generale a remorcherului, răspunse cu 
certitudine: 

— Nu văd nimic anormal. Avem în continuare o 
presiune adecvată în toate compartimentele. Dacă avem 
coca străpunsă gaura e prea mică pentru a avea urmări. 
Etanşeitatea s-a refăcut automat şi a redus avaria. 

Ash îşi consultă pupitrul. Ca şi celelalte, al său primea o 
energie independentă în eventualitatea unei pane 
generalizate ca aceasta, cu care se confruntau acum. 

— În toate compartimentele, aerul nu prezintă nici un 
semn de contaminare. Cred că suntem încă etanşi. 

— lată cele mai bune veşti din ultimele şaizeci de 
secunde, zise Dallas. Kane, aprindeţi ecranele de viziune 
exterioară care mai sunt în stare de funcţionare. 

Ofiţerul executant îndreptă fascicolul celor trei camere. 
Pe ecrane dansară, fluctuante, confuze, forme vagi de 
relief, apoi aceste apariţii fură înghiţite de întuneric. 

— Nimic. Suntem la fel de orbi afară ca şi aici. Trebuie 
să ne procurăm neapărat un surplus de energie dacă vrem 
să aruncăm o privire pe perimetru. Bateriile de care 
dispunem nu ajung nici pentru o viziune minimală. 

Audiocaptoarele consumau mai puţină energie. Ele 
aduseră în pasarelă glasul acestui glob sinistru. Furtuna 
urla şi prin receptoarele imobile umplea cabina cu un 
foşnet aspru. 

— Aş fi preferat să ne fi aşezat în plină zi, zise Lambert, 
cu privirea ţintită pe acest mediu ostil. Puteam măcar să 
vedem fără ajutorul instrumentelor. 

— Ce se-ntâmplă, Lambert? glumi Kane. Frică de- 
ntuneric? 

Ea nu-i întoarse zâmbetul. 

— Nu mi-e frică de întunericul pe care-l ştiu. Cel pe 
care nu-l ştiu mă îngrozeşte. Şi mai ales atunci când în 
bezna asta urlă un apel de naufragiat, zise ea întorcându- 
se spre exterior. 

Voința de exprimare a spaimei sale iraționale nu 
ameliora cu nimic ambianța depresivă a echipajului. Deja 
în vremuri obişnuite, pasarela nu favoriza deloc efuziunile, 
dar în această situaţie tensională, în beznă şi o tăcere 
prelungită, te sufocai de-a dreptul. 

Ripley mai descărcă atmosfera anunțând: 

— Avem din nou legătura cu camera maşinilor. 

ÎIndemnaţi de speranţă, se răsuciră toţi odată spre 
intercom. Ripley se juca cu tonalitatea. 

— Parker? 

— Da, eu. 

După voce, inginerul părea prea obosit ca să mai poată 
vorbi în felul lui muşcător. 


38 


— Care-i situaţia acolo? 

Dallas îşi pocni degetele. 

— Ce mai e cu incendiul? interveni el. 

— L-am stins până la urmă, răspunse Parker cu un oftat 
sonor. S-a întins în vechiul circuit de lubrificare, de-a 
lungul coridorului de la nivelul V. Am crezut că o să ne ia 
foc plămânii. Din fericire, materia asta inflamabilă era mai 
rară decât credeam şi a ars de tot până să absoarbă tot 
aerul din sală. Ventilatoarele scot carbonul destul de bine. 

Dallas îşi umezi buzele. 

— Şi daunele? Nu-mi pasă de avariile anexe. Mă 
interesează gradul de funcţionare a navei şi să ştiu dacă 
performanţele noastre vor fi diminuate. 

— la să vedem... ezită Parker. Panoul 4 este complet 
prăjit. (Dallas şi-l închipui pe inginer pocnindu-şi degetele, 
cum făcuse el adineauri). Unitatea de partaj a sarcinii 
secundare nu mai funcţionează şi cel puţin trei celule ale 
modulului 12 s-au dus. Cu toate cele legate de ele. (Aici se 
lăsă o tăcere copleşitoare, după care mai adăugă:) Vreţi 
amănunte, acum? Daţi-mi o oră şi vă fac o listă completă. 

— O secundă! Aşteaptă o secundă, comandă Dallas. (Se 
întoarse spre Ripley). Mai încearcă o dată ecranele! (Ea se 
execută, fără nici un rezultat. Rămaseră la fel de palide ca 
ţeasta unui contabil al Companiei). Cu atât mai rău. Vom 
continua să lucrăm fără ele ceva mai mult, îi zise. 

— Sunteţi siguri că nu mai sunt alte daune majore, zise 
ea în intercom. 

Ea resimţi un elan de simpatie pentru Parker şi Brett, 
pentru prima oară de când făceau parte din aceeaşi 
unitate. Sau mai degrabă, de când fusese numită pe 
Nostromo; dat fiind că inginerul avea vechime mai mare pe 
această navă. 

— Aproape, răspunse el tuşind în faţa microfonului. 
Încercăm să redăm astronavei întreaga putere. Modulul 12 
afectat a dereglat totul pe aici. Voi comunica cantitatea de 
energie de care vom putea dispune după ce recenzăm 
toate daunele. 

— Şi în privinţa reparațiilor? Vă descurcaţi? 

Dallas trăgea concluziile din rapoartele scurte ale 
inginerului şi încerca să vadă consecinţele. Putea reduce 
primele daune, dar problema celulelor va lua mult timp. In 
privinţa a ceea ce nu mergea la modulul 12. Prefera să nu 
se gândească. 

— Nu vom putea repara totul aici. Oricare ar fi avariile, 
replică Parker. 

— Nici nu credeam că veţi reuşi. Nu vă faceţi iluzii 
acolo. Ce puteți face? 

— Trebuie reparată o pereche de conducte şi 
consolidate intrările stricate. Nu putem fixa conductele 
fără să băgăm toată nava în cală. Va trebui să ne 
mulţumim cu o cârpeală. 

— Înţeleg. Altceva? 

— Modulul 12. O spun sincer. Am pierdut celula 
principală. 

— Cum? Praful? 

— İn parte. (Parker schimbă câteva vorbe cu Brett, apoi 
reveni la microfon.) Câteva fragmente aglutinate în intrări 
s-au topit, s-au lipit de pereţi şi au provocat 
supraîncălzirea care a aprins incendiul. Ştiţi cât de 
sensibile sunt conductele astea. Incendiul s-a întins până-n 
interiorul scutului şi a prăjit tot sistemul. 

— La ce vă gândiţi? se interesă Dallas. Sistemul trebuie 
reparat cumva. Nu putem să-l înlocuim. 

— Aşa cred. Aşa zice şi Brett. Trebuie să scoatem 
reziduurile din intrări şi să refacem vidul, apoi să vedem 
cum ţine. Dacă nu sare nimic în aer, înseamnă că intrările 
sunt curăţite. Dacă nu, vom fasona o piesă de metal pentru 
închiderea orificiului. Dacă o fi să fie o crăpătură pe toată 
lungimea conductei, atunci... 

Glasul se pierdu în depărtare. 

— Să nu mai vorbim de probleme ultime, sugeră Dallas. 
Să ne ocupăm de cele mai urgente, şi să sperăm că altele 
n-o să mai fie. 

— Bine de noi. 

— Just! adăugă Brett care lucra de zor lângă Parker. 

— La muncă. 

— Sala maşinilor la muncă. Puneti de nişte cafea! 

Ripley debranşă intercomul şi se întoarse meditând, 
spre Dallas. Acesta se aşeză tăcut, îngândurat. 

— În cât timp vom putea porni, Ripley? Inclusiv timpul 
necesar lui Parker şi lui Brett să facă reparaţiile. 

Ea consultă diverse instrumente, făcu nişte operaţii pe 
un carnet. 

— Dacă repun în funcţiune conductele acelea şi fixează 
modulul 12 în aşa fel încât să suporte partea lui de 
energie, estimez în jur de cincisprezece, douăzeci de ore. 

— Nu-i aşa de rău. După calculele mele, ajungeam la 
optsprezece, zise el, fără să zâmbească. (Se simţea mult 
mai bine.) Iar în privinţa auxiliarelor, ar face bine s-o ia din 
loc când om avea toată energia! 

— Lucrăm la asta. (Lambert făcu releveurile pe consola 
ei întunecată în parte). Vom fi gata când vor termina în 
sala maşinilor. 

După zece minute, un apel firav se declanşă pe pupitrul 
lui Kane. Studie un nivel, apoi apăsă pe intercom. 

— Pasarela? Aici Kane. 

Aparent ostenit dar mulţumit de treaba făcută, Parker 
se auzi din măruntaiele navei: 

— Nu ştiu cât o să ţină... Unele suduri prezintă semne 
de umiditate. Dacă scoatem tot din conductă, refacem 
sudurile. Acum ar trebui să aveţi energie. 

Ofiţerul executant manevră un comutator. Pasarela se 
lumină instantaneu, lectorii electronici şovăiră, apoi se 
aprinseră, şi în faţa acestei agreabile abundente de 
semnalizatoare în cabină izbucniră  exclamaţii de 
satisfacţie. 

— Avem energie şi lumină, raportă Kane. Bună treabă! 

— Nu facem decât treabă bună, replică Parker. 

— Păi, zise Brett care trebuia să fie pe lângă motoare, 
după bârâitul regulat care-i însoţi răspunsul monosilabic. 

— Nu vă bucuraţi prea tare, reluă Parker. Lipiturile ar 


41 


trebui să ţină, dar nu promit nimic. N-am făcut decât să 
aducem toată materia la noi. Ceva nou pe la voi? 

Kane scutură din cap, uitând că Parker nu putea să-l 
vadă. 

— De nici unele. 

Aruncă un ochi pe ecranul cel mai apropiat. Luminarea 
pasarelei proiecta o lumină slabă pe un perimetru inform, 
steril. Câteodată, furtuna, care făcea ravagii în exterior, 
trimitea în cercul de lumină galbenă o ploaie de nisip sau 
câte o bucată de rocă. Dar asta era tot. 

— Numai rocă goală, făcu Kane descrierea. Nu putem 
să vedem prea departe. După câte ştiu, trebuie să fi 
nimerit la mai puţin de cinci metri de oaza locală... 

— Nu-i rău, zise Parker. (Strigă ceva lui Brett.) Dacă 
avem vreo problemă, vă înştiinţăm. Să ne ţineţi la curent. 

— Vă trimit o vedere. 

Kane întrerupse comunicaţia... 

CAPITOLUL 3 


Ar fi fost mai bine pentru liniştea sufletească a fiecăruia 
ca alerta să fi continuat. Odată cu revenirea luminii şi 
energiei şi neavând altceva de făcut decât să-şi roadă 
unghiile, cei cinci membri ai echipajului deveneau din ce în 
ce mai nervoşi. Dacă unuia dintre ei i-ar fi dat prin cap să 
se plimbe, nu i-ar fi ajuns spaţiul strâmt al încăperii, i-ar fi 
trebuit întreaga punte. Aşa că trepidau la pupitrele lor, în- 
gurgitând cantităţi neobişnuite de cafea, încercând să 
tragă de timp şi să se gândească la cu totul altceva decât 
la situaţia dificilă în care se aflau. În privinţa celor ce se 
întâmplau afară, pe acea lume înfricoşătoare, nu se mai 
încumetau să facă extrapolări prea îndrăzneţe. 

Numai Ash părea relativ satisfăcut. Unicul său centru 
de interes pe moment privea condiţiile mentale ale 
colegilor săi. Nu era chip să te relaxezi pe astronavă. 
Nostromo era un remorcher industrial, nu o navă de 
agrement. Când nu-şi desfăşura activitatea necesară la 
bordul acestei maşinării, echipajul îşi petrecea timpul 
vacant în culcuşul hipersomnului. Fireşte, acest timp de 
veghe, fără o misiune precisă de îndeplinit, îi adusese în 
această stare de nervozitate. In cel mai bun caz, fiindcă 
împrejurările actuale se situau mult deasupra 
suportabilului. 

Ash avea capacitatea, pozitivă în acest context, de a 
pune ordinatorului probleme teoretice fără să se 
plictisească niciodată câtuşi de puţin. Adevărul e că el 
găsea această inactivitate forţată stimulatoare. 

— Nici un răspuns la apelurile noastre spre exterior? 
întrebă Dallas aplecându-se către ofiţerul ştiinţific. 

— Am încercat toate tipurile de răspunsuri înscrise în 
manual plus câteva asociaţii libere personale. Am lăsat-o 
pe Mama chiar să încerce un cod de apropiere strict 
mecanologic. (Scutură din cap în semn de neputinţă.) N- 

am primit decât acelaşi semnal de naufragiu, repetat la 
intervale regulate. Toate celelalte canale sunt goale, cu 
excepţia unui sfârâit extrem de slab şi constant pe 0-punct- 
3-3. Mama afirmă că e vorba de emisia caracteristică a 
stelei centrale din lumea aceasta. Dacă ceva, sau cineva, 
este viu acolo, afară, în această beznă infectă, el sau ea nu 
este în stare decât să ceară ajutor. 

Dallas îşi drese vocea. 

— Dacă tot avem întreaga putere, să aruncăm o privire 
prin locul în care am nimerit. Dă drumul la lumină. 

Ripley comută. Un şir de proiectoare enorme şi 
puternice, adevărate perle strălucitoare care-l încingeau 
pe Nostromo, deşărtară un flux orbitor în pâcla neagră, 
punând în evidenţă vântul şi vârtejurile de praf. Nişte roci 
stinghere erau singurele protuberanţe vizibile în acest 
peisaj devastat. Nici urmă de ceva viu, nici o zdreanţă de 
lichen, nici un tufiş. Nimic. Numai vântul şi praful dominau 
noaptea străină. 

— Nici o oază, murmură Kane doar pentru el. Pustie, 
informă, neprimitoare. 

Dallas privea urgia de afară care părea fără sfârşit; 
urmări fragmentele de piatră duse de vânt. Se întreba cum 
era atmosfera. După câte ştiau despre condiţiile locale, 
putea foarte bine să fie vorba de o zi liniştită de vară. Dar 
era o ipoteză mai mult decât improbabilă. Globul era prea 
mic pentru a produce un climat foarte violent, ca pe 
Jupiter, de exemplu. Se consola cât de cât ştiind că nu 
putea fi mai rău. 

Capriciile climatului local alcătuiau  esenţialul 
discuțiilor lor. N 

— Nu putem merge nicăieri, observă Kane. In nici un 
caz în bezna asta. 

Ash îşi ridică ochii de pe consolă. Nu se clintise, părând 
satisfăcut atât fizic cât şi mental. Kane nu-şi putea explica 
atitudinea placidă a ofițerului ştiinţific. Dacă el, Kane, n-ar 
fi putut să-şi părăsească pupitrul din când în când pentru a 
face câțiva paşi, ar fi înnebunit. 

Ash, remarcând privirea colegului său aţintită, asupră-i, 
se eschivă, dându-le o informaţie agreabilă. 

— Mama zice că soarele acestei planete va răsări peste 
douăzeci de minute. Vom merge pe lumină. 

— Iată şi o veste bună, admise Dallas, bucurându-se de 
cel mai mic semn încurajator. Dacă aceia care ne cheamă 
nu mai pot să ne trimită mesajul, trebuie să plecăm spre ei. 
Sau în căutarea acelui lucru, în cazul în care semnalul a 
fost emis de o baliză automată. La ce distanţă ne aflăm de 
sursa transmisiei? 

Ash examină cadranele sale, activă un raportor de nivel 
de sol pentru confirmare. 

— Aproximativ trei mii de metri, la acelaşi nivel cu 
Nostromo, conform reperării radarelor. Cam la nord-est de 
poziţia noastră actuală. 

— Compoziţia terenului? 

— Pare să fie acelaşi cu cea determinată în timpul 
coborârii şi cel pe care ne-am aşezat. Bazalt solidificat cu 
mici variaţii ici şi colo, deşi n-aş înlătura posibilitatea 
întâlnirii cu câteva mari pungi amigdaloidale când şi când. 

— Ne vom deplasa cu băgare de seamă. 

Kane raportă distanţa cu timpul necesar. 

— Oricum, e destul de aproape să mergem pe jos. 

— Mm... mda, făcu Lambert, aparent încântată. N-o să 
fiu atât de nesăbuită să mai mişc nava din loc. O coborâre 
directă de pe orbită pe planetă e floare la ureche pe lângă 
un salt sol-sol pe furtuna asta! 

— O.K. Acum ştim pe ce vom merge. Să găsim acum în 
ce ne deplasăm. Ash, dă-ne primele elemente atmosferice. 

Ofiţerul ştiinţific împinse câteva manete. Pe coca lui 
Nostromo o minusculă protuberanţă dispăru făcând să 
apară o rolă metalică avansând silenţioasă în vânt şi praf. 
Într-un minut, aspiră o „gură” din atmosfera acestui glob. 
Apoi, odată preluarea fiind încheiată, fiola reintră în 
carapacea protectoare. Eşantionul fu ejectat într-o cameră 
etanşă, vidată. Trierea diferitelor componente era sarcina 
unor instrumente sofisticate - şi sterilizate în prealabil - 

care se puseră pe treabă numaidecât. Foarte rapid, analiza 
acestor diverse elemente se alinie în cifre şi simboluri pe 
pupitrul lui Ash. 

El le cercetă preţ de câteva secunde, ceru un 
complement de verificare asupra unuia, şi în sfârşit 
întorcându-se spre colegii săi, le făcu un raport detailat. 

— Este vorba practic de un amestec primar. Azot inert 
din plin, puţin oxigen, o concentraţie puternică de dioxid 
de carbon liber. Mai este şi metan şi amoniac, o parte din 
acest din urmă existând în stare îngheţată... e frig afară. 
Voi studia acum originea constituenţilor, dar nu mă aştept 
la vreo surpriză majoră. Totul pare extrem de banal şi 
irespirabil. 

— Presiunea? 

— Zece din patru pe centimetru pătrat. N-ar fi o 
problemă, numai dacă vântul nu se va înteţi. 

— Iar despre umiditate? întrebă Kane, care-şi luase 
gândul de la oază. 

— Nouăzeci şi opt dublu P. Nu miroase prea bine, dar 
este într-adevăr umed. Mulţi vapori de apă. lată un 
amestec original. Nu credeam că vom găsi atâta, 
coexistând cu metanul. Mă rog! Nu v-aş sfătui să gustaţi 
din apa pe care o veţi găsi din loc în loc, dacă o fi, dar cred 
că nu e cazul. 

— Mai e ceva de ştiut? întrebă Dallas. 

— Da, crusta de bazalt. Abundenţă de lavă întărită şi 
răcită. Şi aer îngheţat, mult sub zero, îi informă Ash. Vom 
avea nevoie de scafandri pentru  contrabalansarea 
temperaturii exterioare chiar dacă aerul ar fi respirabil. 
Dacă este ceva viu afară, trebuie să aibă o piele foarte 
rezistentă. 

Dallas păru resemnat. 

— Cred că ar fi fost o tâmpenie să ne aşteptăm la 
condiţii mai bune. Dar să nu ne pierdem speranţa. E 
destulă atmosferă ca să ne îngreuneze şi mai mult vederea. 
Aş fi preferat să nu fie deloc, dar nu noi am creat pustiul 
ăsta. 

— Nu se ştie niciodată, spuse Kane, dând drumul la 
cupletul lui filozofic. Am putea descoperi o concepţie 
diferită despre ideea de paradis. 

— Nu văd de ce am blestema aceste locuri, interveni 
Lambert. Putea fi mai rău, zise ea şi privi dezlănţuirea 
elementelor în exteriorul navei deteriorate. 

Treptat întunericul făcea loc zorilor. Pentru ei, primii 
zori pe această lume aridă. Apoi întorcându-se spre colegii 
ei, continuă: 

— Oricum prefer asta decât să mă fi pus pe o planetă 
gazoasă, pe care vântul suflă în perioada de acalmie cu trei 
sute de kilometri pe oră, şi o gravitație zece sau douăzeci. 
Aici măcar putem să mergem fără generatoare de suport, 
nici stabilizatoare. Nici nu ştiţi ce fericiţi sunteţi! 

— Necazul e că nu-mi vine să mă simt fericită, replică 
Ripley. Eu m-aş întoarce la hipersomn. 

Ceva îi atinse gleznele şi se aplecă să-l ridice pe Jones 
de ceafă. Motanul miorlăi de plăcere. 

— Oază sau ba, zise Kane aprins, mă declar voluntar 
pentru prima ieşire. Aş dori să am şansa de a-l privi de- 
aproape pe misteriosul nostru naufragiat. Nu se ştie ce-am 
putea găsi. 

— Bijuterii şi bani? nu se putu abţine Dallas. 

Ofiţerul executant dădu din umeri. 

Ofiţerul său secund era un vânător notoriu de comori. 

— De ce nu? 

— Am înţeles perfect. Bine! (În calitate de căpitan al 
acestei expediţii, Dallas făcea obligatoriu parte din grupa 
de cercetare. Era o regulă tacită. Era nevoie de un al 
treilea candidat.) Şi Lambert! 

Aceasta nu părea deloc încântată de onoarea ce i se 
făcuse. 

— A! De ce eu? 

— De ce nu? În calitate de navigator, eşti cea mai în 
măsură să ne ghidezi pe calea cea bună. Să vedem dacă 
eşti la fel de competentă pe teren ca în faţa consolei 
dumitale. (Fiindcă dăduse ordinele, porni spre coridor, 

ezită, apoi anunţă pe un ton care nu suporta contradicţia): 

— Şi încă un lucru. Avem de-a face foarte probabil cu o 
sondă abandonată şi moartă, cu un semnal de naufragiu 
reglat automat, altfel am fi avut veşti de la supraviețuitori 
până acum. Totuşi, nu suntem siguri de ce vom găsi. 
Planeta nu pare fecundă, vegetată, organică sau altfel: 
ostilă sau nu. Dar în nici un caz nu vom risca inutil. Vom 
lua aşadar arme! (Cum Ripley părea că vrea să li se 
alăture, el adăugă): Nu pot îngădui decât ca trei persoane 
să se plimbe în afara navei, Ripley. Aşteaptă-ţi cuminte 
rândul. 

— N-aveam de gând să ies, se justifică ea. Astronava 
mi-e de ajuns. Dar nu mai am ce face pe pasarelă. În 
schimb, Parker şi Brett o să aibă nevoie de ajutor la 
conductele alea... 


În sala maşinilor căldura era infernală, în ciuda 
sârguinţei aparatelor de  condiţionară a aerului. 
Numeroasele suduri pe care cei doi trebuiau să le 
efectueze şi spaţiul strâmt în care erau nevoiţi să lucreze 
se adăugau la oboseala intensă. În preajma termostatelor 
aerul se păstra mult mai răcoros pe când cel din jurul 
sudurii putea oricând să se supraîncălzească în mod 
periculos. 

De fapt nu era de vină sudura cu laser. Aceasta 
producea o rază relativ slabă. Dar acolo unde metalele se 
topiseră şi scurseră în şiroaie incandescente, formând 
chiar o masă închegată deja, căldura era generată prin 
efect conductor. 

Cei doi bărbaţi munceau din greu, cu cămăşile 
desfăcute pe pieptul asudat. 

Nu departe, Ripley se aplecă în faţa unui perete şi 
deschise un panou protector cu ajutorul unei chei speciale. 
Un agregat deosebit de complex, cu fire de toate culorile şi 
forme geometrice minuscule fu astfel scos la lumină. 

În interiorul ei, câteva mici secţiuni erau complet 
carbonizate. 

Folosindu-se de un alt instrument, ea extirpă 
componentele distruse, apoi scotoci prin cutia de scule, 
care-i atârna greu pe umeri, după elementele de înlocuire. 

Când să-l plaseze pe primul în locaşul său, Parker 
stinse laserul cu care făcea reparaţiile urgente. Examină 
sudura mustăcind. 

— Nu-i rău deloc, dacă-mi dai voie. (Se uită la Ripley a 
cărei tunică se lipise de piele din cauza transpiraţiei 
abundente). Hei, Ripley... vreau să ştiu... 

Ea nu-şi luă ochii de la locul ei. Un al doilea modul 
operativ se îmbucă lângă primul cu un clămpănit de 
satisfacţie, precum un dinte în alveola lui. 

— Da? Ascult. 

— Mergem şi noi cu ceilalţi în expediţie, sau trebuie să 
rămânem închişi aici până când se restabileşte totul? Am 
refăcut deja alimentarea cu energie. Cât despre resturile 
astea (arătă sala maşinilor devastată, cu un gest larg), 
asta-i treabă de cârpeală... Cosmetică, ce mai! Poate să 
mai aştepte câteva zile. 

— Ştiţi amândoi răspunsul. (Ea se rezemă, îşi şterse 
palmele pe tunica murdară şi-l privi în ochi.) Nimeni nu 
poate să părăsească nava până când nu se întorc ei şi nu-şi 
fac raportul. Trei afară, patru înăuntru. Asta-i 
regulamentul. 

Se opri deodată, ca şi cum un gând neaşteptat ar fi 
surprins-o, apoi faţa i se lumină cu un zâmbet şugubăţ. Îşi 
reluă discursul: 

— Dar nu asta vă frământă pe voi, aşa-i? Vă gândiţi mai 
mult la ce-ar putea să găsească ei pe-acolo. Sau poate ne- 
am înşelat complet în privinţa dumitale şi că n-ai fi de fapt 
decât un cercetător ambițios pe calea cunoaşterii, a 
ştiinţei... dornic de a împinge tot mai departe fruntariile 
universului cunoscut? 

— Nu, ce dracu’! recunoscu Parker, care nu păru câtuşi 
de puţin jignit de sarcasmul lui Ripley. Sunt dornic de a 
împinge tot mai departe fruntariile contului meu în bancă! 
Deci... cum se va face împărţeala în caz că găsesc ceva de 

valoare? 

Ripley suspină. 

— Nu vă-ngrijoraţi. Veţi primi amândoi ce vi se cuvine. 

Şi cu asta, ea începu să scotocească iar prin cutia cu 
scule, în căutarea unui tip special de modul operativ 
pentru ultima secţiune avariată din panoul mural. 

— Eu nu mai lucrez nimic! anunţă senin Brett. Să ni se 
garanteze o împărţeală absolut echitabilă. 

Ripley găsi piesa necesară şi se mişcă pentru a o fixa în 
noul ei locaş. 

— Contractul vă garantează o parte echitabilă din tot ce 
descoperim. Acum, hai, terminaţi cu protestele şi apucaţi- 
vă de treabă! 

Ea se concentră din nou pentru verificarea noii 
instalaţii, asigurându-se că modulele funcționau bine. 

Parker o fixă supărat, deschise gura ca să-i răspundă, 
dar se răzgândi. Ea era totuşi ofiţerul secund de pe 
Nostromo. Nu le folosea la nimic să intre în conflict cu ea. 
Dacă i-o zicea în faţă, nu se alegea decât cu o bruftuluială. 
Era mai înţelept s-o lase baltă deocamdată, oricât de furios 
ar fi fost. Când era cazul, Parker ştia să fie logic. 

Luă nervos laserul şi porni să sudeze o altă secţiune a 
conductei rupte. 

— Just! făcu Brett, nu cuiva anume, trăgând după el 
butelia energetică a laserului. 


Dallas, Kane şi Lambert urmau cursul descendent al 
unui coridor. Aveau în picioare cizme, purtau cămăşi 
mulate şi mănuşi în plus faţă de pantalonii de lucru. În 
mâini ţineau pistolete cu laser, versiuni miniaturizate ale 
laserului utilizat de Parker şi Brett. 

Se opriră în faţa unei masive uşi blindate pe care era 
scris cu litere mari şi roşii un avertisment. 


SAS PRINCIPAL: NUMAI PERSONAL AUTORIZAT 


Dallas considerase dintotdeauna această recomandare 

cam inutilă, dat fiind că pe navă nu putea să existe vreo 
persoană neautorizată şi că oricine avea nevoie să urce la 
bordul lui Nostromo era autorizat să utilizeze sasul. 

Kane declanşă lunecarea scutului de protecţie, care 
eliberă trei manete. Le cobori în ordine. Se auzi un şuierat 
şi uşa blindată se răsuci. Pătrunseră în încăpere. 

Pe pereţi atârnau şapte costume presurizate. Erau 
voluminoase, incomode, dar absolut necesare pe această 
planetă în caz că evaluările făcute de Ash în privinţa 
atmosferei se dovedeau reale, sau măcar pe jumătate. Se 
ajutară unul pe altul să îmbrace aceste piei artificiale care 
îi vor menţine în viaţă, apoi fiecare verifică funcţionarea 
perfectă a costumului vecinului. 

Veni clipa montării căştilor. Această delicată operaţiune 
fu săvârşită cu cea mai mare grijă. 

Dallas verifică închizătura căştii lui Kane, Kane pe cea a 
lui Lambert, iar aceasta făcu acelaşi lucru pentru căpitan. 
Executară acest balet în trei cu cea mai mare concentrare, 
aidoma unor maimuțe care se purecă între ele. 
Regulatoarele automate erau branşate. Tustrei respirau 
oxigenul stătut dar sănătos conţinut în buteliile respective. 

Cu mâna înmănuşată, Dallas activă radioul din casca 
sa. 

— Emit. Mă auziţi? 

— Recepţionat, anunţă Kane mărind regimul propriului 
emiţător-receptor. Mă auziţi? 

Dallas dădu afirmativ din cap şi se-ntoarse spre o 
Lambert posomorâtă. 

— Recepţionat, zise ea îmbufnată, fără să-şi ascundă 
indispoziţia. 

Era în continuare nemulțumită pentru că fusese aleasă 
pentru această expediţie. 

— Hai, Lambert! zise Dallas, încercând s-o consoleze. 
Te afli aici pentru capacitatea dovedită, nu pentru 
entuziasm. 

— Mulţumesc pentru compliment, replică ea sec. De ce 
nu l-ai ales pe Ash sau Parker? Ei nici n-ar fi stat pe 

gânduri! 

— Ash trebuie să rămână la bord. Ştii prea bine. Parker 
are mult de furcă în compartimentul maşinilor, iar el n-ar fi 
în stare să facă un pas fără instrumente. Nu mă supăr dacă 
o să mă blestemi pe tot parcursul. Numai fă în aşa fel încât 
să reperezi sursa apelului ăla nenorocit. 

— Aha! Minunat! 

— Bun, aşadar. Nu luaţi armele decât atunci când vă zic 
eu. 

— Te aştepţi la o primire prietenească? zise Kane, 
nesigur. 

— Să sperăm ce e mai bine, nu? zise Dallas. (Se jucă 
puţin cu butoanele exterioare ale controlului emiţătorului 
receptor şi mai deschise un canal.) Ash, eşti acolo? 

Ripley preluă comunicarea. 

— A plecat spre laborator. Aşteptaţi câteva minute. 

— Verificaţi. (Se întoarse spre Kane.) Inchideti 
tambuchiul interior. („Execul” manipulă comenzile şi uşa 
blindată se răsuci în sens invers, închizându-se şi îi izolă 
de restul navei.) Deschide acum în exterior. 

Kane repetă aceeaşi procedură care le îngăduise 
intrarea în sas. După coborârea ultimei manete, se înapoie 
lângă colegii lui şi aşteptă. În mod inconştient, Lambert se 
întoarse pe jumătate la deschiderea spre exterior, ca o 
reacţie instinctivă la apropierea necunoscutului. 

Tambuchiul alunecă pe-o parte. Valuri de praf şi vapori 
se-nvolburau în faţa oamenilor. Zorile aruncau pe planetă 
luciri portocalii. Nu era galbenul familiar şi reconfortant al 
lui Sol, dar Dallas nădăjduia că pe măsură ce astrul va 
urca la zenit lucrurile se vor aranja. Le furniza destulă 
lumină pentru a vedea prin aerul dens care transporta o 
puzderie de particule. 

Trecură pe platforma  ascensorului situată între 
trenurile de aterizaj. Kane apăsă pe buton şi platforma 
începu să coboare. 

Citi datele afişate în interiorul căştii. Senzorii 
costumului presurizat comunicau descreşterea altitudinii. 


52 


Ascensorul atinse roca neagră. 

Dallas porni în fruntea micului alai, mai mult din 
obişnuinţă decât datorită unei reguli prestabilite. Făcură 
cu băgare de seamă primii paşi pe suprafaţa globului. Lava 
era robustă şi compactă sub ghetele lor grele. Un vânt 
furios îi ascultă pe când observau peisajul mohorât şi 
neliniştitor. Încă nu puteau să vadă ce anume le zbura 
printre ghete foarte repede, în ceața portocalie-brună. 

Ce locuri deprimante! se gândi Lambert. Nu tocmai 
înspăimântătoare, deşi neputinţa de a vedea prea departe 
o descumpănea şi o neliniştea. Atmosfera sufocantă care 
impregna această lume o făcu să se gândească la o baie la 
miezul nopţii în nişte ape infestate de rechini. Nu ştii ce 
poate să apară brusc din străfundurile nevăzute. 

Părerea negativă pe care şi-o formase despre această 
planetă era poate prematură, dar nu renunţa la ea. Peisajul 
acesta neguros şi mohorât nu prezenta nici o pată de 
culoare aprinsă şi primitoare. Nici urmă de albastru, de 
verde, doar o pătură tristă de un galben mat, portocaliu 
trist şi cenuşiu. Nimic nu înveselea ochiul, nu încălzea 
inima, nu liniştea sufletul. 

Aerul părea rezultatul respingător al unei experienţe 
chimice nereuşite; solul avea culoarea unei nave cosmice 
industriale. Lui Lambert îi fu milă de orice ar putea trăi 
aici. Dar s-ar putea oare dezvolta viaţa aici? Intuiţia îi sufla 
că nu. 

Poate că avea dreptate Kane când zicea râzând că 
lumea aceasta era un paradis conceput pentru cine ştie ce 
creatură necunoscută. Dacă ar fi să aibă dreptate nu şi-ar 
dori deloc să aibă de-a face cu un astfel de demiurg. 

— Ce direcţie? 

— Cum? 

Pâcla şi norii îi întunecaseră şi gândurile. Dezmeticită, 
le alungă cu hotărâre. 

— Ce direcţie, Lambert? repetă Dallas în microfon, 
uitându-se la ea. 

— E-n ordine... îmi fac prea multe gânduri. 

O cuprinse un val de părere de rău de pupitrul ei de pe 
Nostromo. Locul ei şi instrumentele de navigaţie pe 
pasarela îngustă şi austeră îi apăreau acum în minte cu o 
senzaţie de paradis. 

Verifică un rând imprimat pe ecranul aparatului 
electronic prins la centură. 

— Pe acolo. În această direcţie, zise arătând cu mâna 
spre stânci. 

— Dumneata ne ghidezi. 

Dallas trecu înapoi. 

Urmată de căpitan şi Kane, făcu primii paşi în furtună. 
Imediat după ce părăsiră imensa masă protectoare a lui 
Nostromo, vântul şi praful îi atacară din toate părţile. 

Se opri, scârbită, şi activă instrumentele scafandrului 
spaţial. 

— Acum, Chiar că nu mai văd nimic! 

Vocea lui Ash răsună pe neaşteptate în casca ei. 

— Deschide „căutătorul”. Este semnalul de naufragiu. 
Lasă-te ghidată de el, astfel nu riscaţi să vă rătăciţi. Pe al 
meu l-am branşat deja. 

— Branşat şi conectat, îi răspunse ea. Crezi că nu-mi 
cunosc meseria? 

— Nu voiam să te jignesc, răspunse ofiţerul ştiinţific. 

Lambert mârâi, apoi se avântă în pâcla deasă. 

— „Căutătorul” merge fără probleme, zise Dallas lui 
Ash. Ne recepţionezi perfect? 


În laboratorul ştiinţific situat sub burta astronavei, Ash 
îşi luă privirea de la formele neclare care se îndepărtau de 
navă şi-şi concentră atenţia pe pupitrul luminat abundent. 
Trei imagini se detaşau precis pe ecran. Trase de manetă. 
Scaunul pe care era aşezat lunecă şi se opri, fixându-l pe 
Ash exact în centrul ecranului strălucitor. 

— Vă văd precis. Vă aud tare şi clar. Am o imagine bună 
pe consolă, aici. Nu cred că vă voi pierde. Ceaţa nu este 
prea groasă şi nu pare să existe multe interferenţe la 
nivelul solului. Semnalul de naufragiu se găseşte pe o altă 

frecvenţă; nu există deci riscul suprapunerii. 

— Veşti bune, răspunse Dallas, a cărui voce, filtrată 
prin emițătorul lui, răsuna ciudat în laborator. Te 
recepţionăm cu toţii clar, aici. Să avem grijă să menţinem 
în permanenţă deschis canalul. N-avem nici un interes să 
ne pierdem în catacombele astea! 

— Verificat. Voi urmări fiecare pas pe care-l veţi face. 
Nu vă mai plictisesc până când mai intervine ceva nou. 

— Verificat aici. Dallas, terminat. (Lăsă deschis canalul 
de transmisie care-l lega cu Nostromo şi observă că 
Lambert îl privea prin vizieră.) Consumăm oxigenul. Să 
mergem. 

Fără nici un cuvânt, ea-şi întoarse ochii de la el fixându- 
i pe „căutător”. Stabili direcţia şi intră fără ezitare în 
vârtejuri. Gravitaţia, ceva mai mică, elimina povara 
combinezoanelor spaţiale şi a rezervoarelor, deşi eroii 
noştri se întrebau care putea fi compoziţia unei planete aşa 
de mici, care dădea naştere unor asemenea vânturi. Dallas 
îşi promise să-şi găsească timp pentru a face o verificare 
geologică în profunzime. Dacă această lume adăpostea 
cantităţi importante de metale, nu trebuiau neglijate. 
Influenţa lui Parker era la urma urmelor pozitivă. 

Compania îşi va reclama, fireşte, drepturile asupra unei 
asemenea descoperiri, aceasta fiind făcută cu 
echipamentul ei în timpul unei călătorii plătite de ea. Dar 
tot ar putea să se aleagă cu ceva. Deci, ocolul ăsta putea fi 
rentabil... 

Ploaia de praf le bătea în căşti. 

— Nu pot să văd la mai mult de trei metri, în toate 
direcţiile, mormăi Lambert. 

— Nu mai bombâni, zise Kane. 

— Imi place să bombănesc. 

— Nu vă mai ciondăniţi ca nişte copii. Nu e locul cel 
mai potrivit. 

— Este totuşi o planetă magnifică, rânji Lambert, care 
nu voia să se arate intimidată. Deloc stricată de om sau de 
natură. Frumos loc să-ţi duci traiul... dacă eşti un mineral! 

— Am spus, ajunge! 

Ea tăcu, dar continuă să protesteze printre dinţi. Dallas 
putea să-i impună să nu mai vorbească, dar împotriva 
mormăielilor ei nu se putea face nimic. 

Brusc, coborându-şi ochii asupra centurii, tresări. Ceva 
dispăruse de pe ecranul „căutătorului”. 

— Ce s-a întâmplat? întrebă Dallas. 

— Parazit. 

Făcu o scurtă reglare a aparatului, sarcină îngreunată 
de mănuşile incomode. Linia reapăru. 

— Am pierdut-o, dar am regăsit-o. 

— Probleme? se interesă vocea îndepărtată a lui Ash. 

— Nimic grav, îl informă Dallas încercând să localizeze 
o masă solidă în furtuna de praf. Prea mult praf şi vânt. 
Avem deja nişte paraziți care bruiază raza „căutătorului”. 
Am pierdut transmisia pentru scurt timp. 

— Eu o recepţionez în continuare clar, zise Ash, 
verificându-şi citirile. Nu cred că este din cauza furtunii. 
Poate că aţi intrat pe un teren accidentat care opreşte 
semnalul. Fiţi atenţi! Dacă îl pierdeţi şi nu puteţi să-l 
regăsiţi, orientaţi  „căutătorul” pe canalul meu din 
Nostromo. Voi încerca să vă dirijez de aici. 

— Vom avea în vedere, dar nu e nevoie deocamdată. Te 
anunţăm dacă avem şi alte probleme. 

— Recepţionat. Ash, terminat. 

Din nou linişte. Înaintau cu greu prin praful înăbuşitor, 
iar după câteva minute Lambert se opri. 

— S-a pierdut iar? întrebă Kane. 

— Nu. Schimbare de direcţie. (Arătă spre stânga.) Pe 
acolo, acum. 

Lambert, cu ochii pe ecranul „căutătorului”, Dallas şi 
Kane cu ochii pe Lambert şi împrejurimi, îşi urmau 
drumul. În jurul lor vânturile se înteţiră un timp, ducând 
cu ele particule care se loveau de căşti. 

Tic, tic... daţi-ne voie... flic, poc... daţi-ne voie înăuntru, 
înăuntru... 

Dallas se scutură. Tăcerea, pustietatea acoperită de 
giulgiul norilor, pâcla portocalie, toate acestea începeau 
să-l scoată din minţi. 

— E-aproape, îi preveni Lambert. (Departe, la bordul 
navei, Ash fu imediat informat, prin instrumentele 
conectate cu părţile vitale ale celor trei exploratori, de 
creşterea rapidă a pulsului lor.) Foarte aproape! 

Continuau înaintarea. În faţa lor apăru ceva, mult 
deasupra capetelor. Dallas respira sacadat din cauza 
însufleţirii şi a trudei. 

Decepţie... nu era decât un agregat pietros erodat şi 
grotesc. Previziunea lui Ash se dovedea corectă; intrau pe 
un teren muntos. Se adăpostiră până una alta la poalele 
monumentului monolitic. Linia de pe „căutător” dispăru 
instantaneu. 

— Pierdut iar, le zise. 

— Am depăşit obiectivul? întrebă Kane cercetând 
aspectul rocii. 

Încercă să privească dincolo de grohotiş. 

— Nu. Numai să nu fie subteran. (Dallas se sprijini de 
stâncă.) Ar putea să fie dincolo de asta, zise dând cu 
pumnul în piatră, sau furtuna e de vină. Să stăm puţin şi să 
vedem. 

Vârtejurile de praf nu slăbiră. 

— Nu mai e mult până în zori, preciză Dallas. (Reglă 
emițătorul) Ash, dacă mă auzi, cât mai e până se face ziuă? 

Vocea ofițerului ştiinţific ajunse până la ei, slabă şi 
distorsionată de energia statică. 

— Soarele va răsări peste aproximativ zece minute. 

— Vom putea vedea în sfârşit ceva. 

— De n-ar fi exact contrariul, făcu Lambert, ironică, 
fără să-şi ascundă entuziasmul. 

Îi era lehamite şi încă nu ajunseseră la sursa 
semnalului. Oboseala şi această dezolare copleşitoare o 
apăsa cumplit. Îi era dor de pupitrul luminat, curat, 
familiar. A 

Lumina ce creştea nu le venea prea mult în ajutor. În 

loc să le ridice moralul, răsăritul soarelui, modificând 
culoarea atmosferei de la portocaliu la roşu sângeriu, le 
mai împuţină curajul şi-aşa ştirbit. Dar cine ştie? Atunci 
când mica stea va urca la zenit, poate că nu vor mai fi atât 
de intimidati... 


Ripley îşi şterse fruntea asudată, oftă din greu, trânti 
ultimul panou mural, fiind acum sigură că noile elemente 
funcționau perfect, apoi îşi puse sculele înapoi în cutie. 

— Ocupaţi-vă de restul. Am terminat cu ce-a fost mai 
delicat. 

— Nu-ţi face probleme. Ne descurcăm noi, o asigură 
Parker cu o voce neutră şi fără să o privească. 

II obseda în continuare ideea că el şi Brett vor fi 
deposedaţi de partea lor de pradă, dacă expediţia dădea 
peste ceva valabil. 

Ea porni spre cel mai apropiat ascensor. 

— Dacă mai apar probleme şi aveţi nevoie de ajutor, 
sunt pe pasarelă. 

— Just, zise Brett moale. 

Parker urmări din ochi silueta graţioasă care dispărea 
în umbra coridorului. 

— A dracu’! 


Ash apăsă o tastă. Pe ecranele video se înfiripară forme 
brăzdate de paraziți, apoi imaginile se precizară. Verifică 
repede celelalte aparate de supraveghere. Cele trei 
semnale emise de  combinezoanele spaţiale ale 
exploratorilor ajungeau clare. 

— Cum merge? se auzi un glas în intercom. 

Stinse în grabă ecranul şi răspunse: 

— Foarte bine, până aici. 

— Ei unde sunt? întrebă Ripley. 

— Nu prea departe de sursă. Au pătruns pe un teren 
accidentat, iar semnalul dispare uneori. Dar sunt atât de 
aproape de ţintă încât nu văd cum ar putea să o rateze. Ar 
trebui să ne comunice dintr-o clipă într-alta. 

— Apropo de semnalul ăla, n-avem nimic mai complex 
până acum? 

— Nu încă. 

— Ai încercat să programezi această transmisie prin 
ECIU pentru o analiză aprofundată? zise ea pe un ton care- 
i trăda nerăbdarea. 

— Ascultă, şi eu doresc să aflu cât mai multe amănunte. 
Dar Mama nu l-a identificat; la ce bun să mă joc cu 
lucrurile acestea? 

— Îmi dai voie să mă uit şi eu? 

— Poftim, răspunse el politicos. Nu ne poate dăuna. 
Încearcă analiza aceasta. Să mă anunţi când dai de ceva... 
dacă îţi va surâde norocul. 

— Da. Dacă am noroc! 

Ea puse capăt comunicării şi se cufundă în scaun. 
Pasarela dădea acum impresia ciudată de spaţiu, în 
absenţa celor trei membri ai expediției şi a lui Ash. Se afla 
de fapt pentru prima oară singură aici. Sentiment nou, de 
care să profite. 

Bine! Dacă avea într-adevăr de gând să se măsoare cu 
analiza ECIU, era vremea să se pună pe treabă. Un buton 
apăsat... şi vaietul înfiorător şi chinuit traversă puntea. 
Ripley reduse volumul numaidecât. 

Îşi dăduse seama, asemenea lui Lambert, că putea 
concepe foarte uşor acest semnal ca fiind o voce. lată o 
idee mai mult fantastică decât ştiinţifică, se gândi. Lasă 
fetiţo; vezi ce are de spus calculatorul despre asta şi 
aruncă-ţi reacţiile emotive mai în spate. 

Fără să-şi facă iluzii - acolo unde eşuase Mama - 
programă un chestionar mai puţin obişnuit. Nu putea să 
suporte să stea degeaba pe pasarela pustie. Nu voia să se 
gândească în gol. Era mai bine să muncească decât să-şi 
roadă unghiile... 

CAPITOLUL 4 


Cu cât urca mai mult soarele pe firmament, culoarea 
roşie a atmosferei se dilua treptat. Acum era de un galben 
murdar, mucegăit, aducând vag cu razele soarelui 
pământean. Şi totuşi această ameliorare sensibilă era 
binevenită. 

Furtuna se mai potolise, iar praful omniprezent începea 
să se aşeze. De când părăsiseră nava, cei trei exploratori 
abia acum reuşeau să vadă la vreo zece metri. 

Trebuiau să escaladeze stâncile. Terenul accidentat era 
alcătuit în mare parte din scurgeri de lavă şi din stâlpi de 
bazalt ici şi colo. Pantele nu prezentau grohotişuri şi nici 
ridicături proeminente, fuseseră erodate şi prăbuşite de 
vânturi. 

Kane luă comanda celor trei, puţin în faţa lui Lambert. 
Se aştepta în orice clipă ca ea să anunţe că a regăsit 
semnalul. Se urcă pe un loc mai înalt, privi în jur pentru a 
descoperi altceva în afară de roci şi creste stâncoase. 

Ca răspuns la această dorinţă, ochii captară imaginea 
unei mase oarecum diferite, îndeajuns de insolită pentru 
ca ochii să se mărească de mirare îndărătul căştii 
transparente şi murdare, îndeajuns de incredibilă pentru a- 
i smulge lui Kane un strigăt puternic. 

— Isuse! 

— Ce e? Ce se-ntâmplă?... 

Lambert se repezi spre el, urmată de Dallas. Uluirea lor 
în fața acestei viziuni neaşteptate nu fu mai prejos. 

Crezură de cuviință să considere că apelul fusese lansat 
de o maşină oarecare, dar nu-şi închipuiseră forma pe care 
putea să o aibă sursa de transmisie. Fuseseră prea ocupați 
cu furtuna şi cu grija de a rămâne împreună. Confruntaţi 
cu această realitate, mult mai impresionantă decât orice 
le-ar fi trecut prin cap, tot sângele rece, toată detaşarea 
lor ştiinţifică dispărură ca prin farmec. 

Era o astronavă. Relativ intactă, radical străină în 
privinţa concepţiei. Nu aducea nici cu cele mai trăsnite 
extrapolări de care ar fi fost în stare. Liniile navei 
naufragiate erau vizibile dar nefireşti, dând ansamblului o 
tulburătoare diformitate. 

Masa impozantă, halucinantă, sfida împrejurimile. După 
cum zăcea pe stânci, trebuie să fi aterizat ca Nostromo, pe 
burtă. 

Forma ei aducea în general cu un imens „U” metalic, 
cele două braţe fiind uşor curbate spre interior, unul mai 
scurt decât celălalt şi mult mai adus. Să fi fost rezultatul 
unei aterizări forţate sau a unei concepţii bizare despre 
simetrie, exploratorii noştri nu aveau cum să afle. 

Când escaladau stâncile în drum spre acel lucru, văzură 
că nava se îngroşa la baza acestui „U”; un şir de ramblee 
concentrice - ca nişte pneuri - se mărea până la formarea 
unui dom central. 

Dallas se gândea că acele două antene ale literei „U” 
conţineau sistemele de navigaţie şi secţiunile maşinilor, iar 
partea din mijloc adăpostea compartimentele de locuit, 
pasarela şi poate chiar un antrepozit. Dar putea foarte 
bine să fie invers. 

Nava abandonată era culcată pe o rână şi nu trăda nici 
un semn de viaţă sau ale unei activităţi oarecare. De la 
această distanţă, apelul disperat era asurzitor, dar cei trei 
reduseră volumul receptoarelor. 

Oricare ar fi fost compoziţia cocăi, ea lucea sticloasă, 
sub geana de lumină crescândă, fapt ce sugera existenţa 
unui aliaj care nu putea fi realizat de mână de om. Era 
oare metal? La prima vedere nu apăreau îmbinări de nici 
un fel, suduri, blindaje, joncţiuni de panouri separate 
realizate după metodele cât de cât identificate. Nava 
străină dădea impresia că mai degrabă a crescut ca o fiinţă 
vie şi nu că a fost fabricată. 

Era cu totul straniu. Cu excepţia metodei de construire, 
eroii noştri erau siguri de faptul că aveau de a face totuşi 
cu o navă. 

Buimăciţi de această viziune, niciunul dintre ei nu se 
gândea la avantajele financiare pe care ar putea să le 
procure această halucinantă descoperire. 

Tustrei exclamară surprinşi. Kane o ţinea una şi bună: 

— Un fel de astronavă, sigur că da. 

Lambert, pe care o interesa luciul aproape umed al 
cocăi curbate, remarcă absenţa reliefurilor exterioare, a 
formelor caracteristice identificabile şi, nefiind deloc 
lămurită, scutură din cap uimită. 

— Eşti chiar aşa de sigur? Poate că este o construcţie 
locală. Este năucitor... 

— Nu. (Atenţia lui Kane se mută spre cele două braţe 
gemene care formau, poate, spatele navei.) Nu e fixat la 
suprafaţă. Fără să ştiu nimic despre concepţiile 
arhitecturale ale acestor Străini e clar că nu este o 
structură a peisajului. Este o astronavă, sigur că da! 

— Ash, poţi s-o vezi? întrebă Dallas, amintindu-şi că 
fiecare avea câte o cameră video fixată pe cască, în 
legătură cu laboratorul... 

Ofiţerul remarcase fără îndoială epava în momentul în 
care Kane strigase de uimire. 

— Da, o văd. Nu clar, dar suficient pentru a confirma 
opinia lui Kane. Este o astronavă, zise el exaltat. Atât cât 
putea ofiţerul ştiinţific să fie de exaltat. N-am mai văzut 
aşa ceva! Aşteaptă puţin. 

Ash programă rapid o serie de întrebări pentru banca 
memorială. 

— Nici Mama nu a văzut ceva asemănător, îi raportă lui 
Dallas. Este un tip complet necunoscut, care nu 
corespunde cu nimic din cele întâlnite în trecut. Este chiar 
aşa de mare cum pare de aici? 

— Eonrm, îi zise Dallas. Construcţie masivă. Nici un 
detaliu perceptibil pentru moment. Dacă e făcut la aceeaşi 
scară cu navele noastre, membrii echipajului trebuie să fie 
mai mari decât noi. 

Lambert rânji. 

— Om vedea, dacă mai sunt câţiva care ne aşteaptă 

pentru a ne ura bun venit. 

— Suntem foarte aproape şi în linie, zise Dallas pentru 
Ash. Ar trebui să ai o emisie mai clară de la noi. Ce mai e 
cu apelul? Nici o schimbare? Noi suntem prea aproape 
pentru a discerne ceva. 

— Nu. Ceea ce produce transmisia este în interiorul 
acestei nave. Sunt convins. Acolo trebuie să fie. Dacă sursa 
ar fi mai departe, de cealaltă parte a astronavei străine, n- 
am fi captat-o niciodată prin această masă de metal. 

— Dacă e metal, i-o întoarse Dallas, examinând coca. 
Aduce vag cu ceva plastic. 

— Sau os, zise Kane, meditativ. 

— Presupunând că transmisia vine din interior, ce 
facem acum? întrebă Lambert. 

„Execul” ieşi în faţă. 

— Mă duc să văd ce e şi vă comunic ce descopăr. 

— Văd că perseverezi, Kane. Nu mai face atâta pe 
aventurosul. Într-o zi o să ţi se-nfunde. 

— Vreau să mă lămuresc. Trebuie să facem ceva, nu? 
N-o să stăm aici cu braţele-ncrucişate aşteptând cine ştie 
ce revelaţie magică. (Kane se încruntă.) Serios, ai vrea să 
nu mergem să vedem ce-i înăuntru? 

— Nu, n-am zis asta. Dar n-are rost să ne grăbim. (I se 
adresă lui Ash, din îndepărtatul laborator:) Ne mai 
recepţionezi, Ash? 

— Mai slab, acum fiindcă sunteți deasupra 
transmiţătorului, acesta fu răspunsul lui Ash. Există o 
interferenţă inevitabilă. Dar vă aud clar. 

— Bine. Nu zăresc nici o lumină, nici semne de viaţă. 
Nici un fel de mişcare, în afară de praful ăsta blestemat. 
Foloseşte ecoul nostru pentru determinarea distanţei-linie 
şi activează captoarele. Încearcă să vezi sau să găseşti 
ceva ce noi nu putem observa de aici. 

Aşteptară răbdători până se execută Ash, nedezlipindu- 
şi ochii de la formele elegante, stupefiante, ale enormei 
nave cosmice. 

— Am încercat tot, le povestea ofiţerul ştiinţific. Nu 

suntem echipați pentru a susţine o asemenea investigaţie 
de la distanţă. Nostromo este un remorcher de comerţ, nu 
o navă de explorare. Pentru a obţine informaţii valabile, 
am nevoie de multe materiale costisitoare pe care nu le 
avem la bord. 

— Deci... ce ne poţi spune? 

— Nimic din partea mea, domnule. Nu am rezultate. 
Pur şi simplu nu avem instrumente adecvate. 

Dallas încercă să-şi ascundă dezamăgirea. 

— Înţeleg. Nu este esenţial, oricum. Dar mai încearcă. 
Anunţă-mă, dacă e ceva; orice. În special o indicație de 
mişcare. Nu intra în detaliu. Vom întreprinde după aceea o 
analiză temeinică. 

— Şi acum, căpitane? 

Dallas se răsuci şi-i văzu pe Kane şi Lambert care-l 
priveau. 

„Execul” avea dreptate, evident. Nu era de ajuns să 
găseşti sursa semnalului. Trebuiau să ajungă la generator, 
să afle mai multe despre cauza acestui apel şi prezenţa 
acestei astronave pe această lume minusculă. Să vină atât 
de departe şi să nu exploreze misterul îngropat aici era de- 
a dreptul de neconceput. 

Curiozitatea şi spiritul întreprinzător, la urma urmelor, 
au fost motoarele care au condus speța umană departe de 
planeta originară, izolată, neînsemnată prin golful imens 
dintre stele. 

Luă o hotărâre, singura logică în asemenea împrejurări. 

— Pare foarte calm, de aici. Mergem mai întâi spre 
bază. Apoi, dacă nu se iveşte nimic... 

— Da? întrebă Lambert. 

— Apoi... vom vedea. 

Porniră la drum, ocolind unul din imensele braţe ale 
navei. 

— Că am ajuns aici, zise Dallas, apropiindu-se de 
curbura cocăi, un singur lucru mai pot... 


Pe Nostromo, Ash asculta cu atenţie fiecare cuvânt. Pe 

neaşteptate, vocea lui Dallas dispăru. Reveni foarte clar şi 
dispăru iar. Complet. Odată cu ea, şi contactul vizual. 

— Dallas! (În mare grabă, Ash împunse nişte butoane 
de pe consolă, atinse câteva taste, ceru pe claviatura de 
programare o mai bună rezoluţie a receptoarelor deja puse 
la grea încercare.) Dallas! Mă recepţionezi? Te-am pierdut. 
Repet, te-am pierdut... 

Răsuna numai scrâşnetul termonuclear al soarelui. 


La doi paşi de cocă, înălţimea colosală a monstruoasei 
nave străine era şi mai uluitoare. Fuzelajul se boltea 
deasupra celor trei oameni - vârful străpungea aerul 
încărcat de praf - şi această masă fantastică părea mai 
solidă decât roca pe care zăcea. 

— Nici un semn de viaţă, murmură Dallas cercetând 
fiecare metru pătrat al suprafeţei. Nici lumină, nici mişcări 
suspecte. (Ridică degetul spre presupusa parte dinainte a 
navei.) Şi fără intrare. Să încercăm pe aici. 

Inaintând cu infinită băgare de seamă prin grohotişul 
de roci sparte, Dallas realiză că astronava îi transmitea un 
sentiment bizar, cel al propriei micimi. Nu micime fizică - 
cu toate că arcul gigantic, curba semeaţă a cocăi îi făcea 
pe cei trei oameni infinitezimali - ci neînsemnătate la scară 
cosmică. Omenirea nu ştia decât prea puţin din univers, nu 
explorase decât fracțiunea unei extremităţi. 

Trebuia să fie exaltant şi plăcut din punct de vedere 
intelectual să speculezi în privinţa civilizaţiilor care 
creşteau şi descreşteau în vastele spaţii întunecate, când 
te afli la un telescop; dar este altceva să dai pe o planetă 
atât de neprimitoare peste o aparatură de factură non- 
umană contravenind celor mai elementare legi al fizicii. 

lată, trebui să recunoască în sinea lui, ceea ce-l tulbura 
cel mai mult despre această epavă. Dacă ar fi fost 
conformă cu normele admise, prin formă şi compoziţie, 
originea ei non-umană nu ar mai fi părut atât de 
amenințătoare. Sentimentul lui nu era simplă xenofobie. 
Nu se aşteptase ca Străinul să fie într-atât de straniu. 

— E ceva sus! 

Kane arăta cu mâna. 

E timpul să lăsăm speculaţiile sterile, îşi zise Dallas cu 
hotărâre, şi să înfruntăm realitatea. Potcoava asta bizară 
era o navă interplanetară, deosebită de Nostromo, la 
suprafaţă numai. Nu era nimic rău în materialul din care 
era formată şi nici sinistru în desenul ei. Primul era 
rezultatul unei tehnologii necunoscute; cel de-al doilea 
putea răspunde unor criterii estetice. Văzută astfel, 
astronava era aureolată de un fel de frumuseţe exotică. 
Ash, fără îndoială, scotocea deja cu frenezie acest unic 
specimen şi ar fi dat orice pentru a fi acum cu ei. 

Dallas remarcă îngrijorarea lui Lambert şi-şi zise că ea, 
cel puţin, şi-ar fi cedat locul ofițerului ştiinţific. 

Kane arătase trei pustule de pe flancul navei. Când se 
apropiară urcând pe stânci, putură vedea mai bine aceste 
pustule care erau de fapt trei enorme deschizături ovale. 

Ajunseră imediat sub cele trei vulve inserate în metalul 
(sau în plasticul, sau în ce?) al cocăi. In profunzime, se 
îngustau fiindcă alte  deschizături secundare mai 
întunecate se înşirau în ovalele exterioare. Vântul aducea 
praf şi piatră ponce prin deschizături, ceea ce înseamnă că 
ele se aflau în această stare de câtva timp. 

— Seamănă cu o intrare, propuse Kane, punând mâinile 
în  şolduri. Sau cu un sas, poate. Vă  închipuiţi 
tambuchiurile interioare? 

— Dacă sunt sasuri, de ce sunt atât de aproape unele 
de altele? zise Lambert observându-le suspicioasă. Şi de ce 
sunt toate deschise? 

— Constructorii lor poate că preferă să facă totul în 
triplete, glumi Kane. 

— Foarte amuzant! (Dar ea nu râse.) Dar ce rost are să 
le lase pe toate trei deschise? 

— Nu ştiu dacă sunt deschise; zise Dallas care era de-a 
dreptul fascinat de cele trei ovale cu buze lustruite atât de 
diferite de masivele intrări dreptunghiulare ale lui 
Nostromo. (Păreau integrate texturii cocăi şi nu articulate 

în timpul construirii prin suduri şi şuruburi.) Şi nici de ce 
ar fi deschise. Poate că echipajul a vrut să se salveze pe 
acolo. 

— De ce să fi avut nevoie de trei sasuri deschise pentru 
a se salva? 

Dallas se întoarse spre ea, iritat. i 

— Pe dracu’! Cum să ştiu? (Îşi reveni imediat.) Îmi pare 
rău, n-avea rost. 

— Nu, n-avea. (De astă dată, Lambert se strâmbă.) 
Întrebarea mea a fost prostească. 

— E vremea să căutăm singuri răspunsurile. (Cu ochii 
aplecaţi pentru a se feri de pietre, escaladă panta care-l 
ducea la deschizături.) Am aşteptat destul. Să intrăm, dacă 
putem. 

— Trebuie să fie un sas conceput de cineva, zise Kane 
studiind intrarea. Dar nu de mine, în nici un caz. 

Dallas era deja înăuntru. 

— Suprafaţa e tare. Al doilea prag, sau tambuchiul 
interior, sau cum vreţi să-i ziceţi, e deschis ca ovalul. (Un 
moment de tăcere, apoi reluă). In spate e o sală mare! 

— Şi lumina? Lambert acţionă lanterna electrică şi luă 
în mână pistolul-laser. 

— Destulă, deocamdată. Economisiţi energia pentru 
cazul în care vom avea nevoie. Haide! 

Kane şi Lambert îl urmară în coridorul strâmt şi uşor 
înclinat. Dădură într-o sală de dimensiuni foarte mari. 
Dacă erau controale, aparate de măsură, sau instrumente 
în această secţiune, erau cu siguranţă ascunse îndărătul 
pereţilor cenuşii. Inele de metal încingeau solul, pereţii, 
tavanul dând senzaţia aflării în interiorul unei cuşti 
toracice umane. Lumina fantomatică strecurată din 
exterior dansa lasciv printre particulele de praf în 
suspensie. 

Dallas se uită la ofiţerul său executant. 

— Ce crezi? 

— Nu ştiu. Un antrepozit, poate. Dacă n-o fi o parte 
dintr-un sas mult mai complicat. Da, este trebuie să fie! 

Tocmai am trecut printr-o uşă dublă, iar acesta este 
adevăratul sas. 

— Cam  mărişor pentru un simplu sas de 
decompresiune, zise Lambert. 

— E o supoziţie. Dacă locuitorii acestei astronave erau 
la scara navei lor, ca noi în raport cu Nostromo, un sas de 
această anvergură nu este o extravaganţă. Dar recunosc că 
ideea antrepozitului are mai mult sens. Ar putea explica 
chiar şi existenţa celor trei intrări. 

Se întoarse spre Dallas care, la câţiva paşi mai departe 
era aplecat deasupra unei găuri negre. 

— Hei, ia uitaţi-vă! Nu se vede fundul. 

— Nava este deschisă vraişte şi nimeni n-a remarcat 
intruziunea noastră. Nu cred că e ceva viu pe aici. 

Dallas desprinse lanterna, apăsă pe comutator şi 
îndreptă fascicolul de lumină în adânc. 

— Vezi ceva? întrebă Lambert. 

— Mda, zâmbi Kane. Un iepuraş cu un ceas, să zicem? 

Era ca o undă de speranţă în glasul său. 

— Nu văd absolut nimic, răspunse Dallas plimbându-şi 
lanterna. 

Raza era subţire, dar puternică. 

— Ce este? zise Lambert aplecându-se şi ea. Un alt 
antrepozit? 

— Nu pot să mă pronunţ. E foarte adânc. Pereţii par 
netezi. Nici urmă de trepte metalice, de ascensor, de 
scară, sau alt mijloc de coborâre. Nu văd nici fundul. Raza 
n-ajunge. Pare să fie un put de acces. 

Plecă de la gaură, puse jos lampa şi detaşă tot 
echipamentul ce-i atârna de centură. La fel făcu şi cu 
rucsacul. Odată scăpat de această povară, se ridică şi privi 
cu mare atenţie sala cenuşie, vag luminată. 

— Ce-o fi acolo jos mai poate aştepta, reluă Dallas. Să 
aruncăm o privire pe aici. Vreau să m-asigur că nu vom 
avea surprize. Şi poate descoperim un drum mai uşor în 
jos. 

Îşi luă din nou lampa şi îndreptă fascicolul spre pereţii, 

care deşi formau parcă interiorul burţii unei balene, 
rămâneau nemişcaţi, spre marea satisfacţie a căpitanului. 

— Să ne desfăşurăm în evantai, continuă Dallas, dar nu 
prea departe. Nu depăşiţi, orice ar fi, perimetrul de viziune 
al vecinului. Ne-ajung două minute. 

Inarmaţi cu lanternele, măturau cu mare grijă toată 
suprafaţa imensei încăperi. Pe jos erau împrăştiate 
fragmente de material cenuşiu, cea mai mare parte 
acoperită de stratul de praf care se infiltrase în navă. Kane 
nici nu le luă în seamă. Ei căutau un obiect intact. 

Cercul de lumină al lanternei lui Dallas căzu din 
întâmplare pe o formă care, în mod vizibil, nu făcea parte 
din perete sau din sol. Avea aspectul unei urne delicate, 
sau a unei vaze, maronii, incredibil de lucitoare şi 
lustruită. Se apropie de acest lucru, se aplecă deasupra 
vârfului ştirbit şi lumină înăuntru. 

Goală. 

Dezamăgit, se îndepărtă, uimit că un obiect care părea 
atât de fragil rămăsese întreg pe când altele zăceau, 
deteriorate, crăpate. Se întrebă dacă nu era mai bine să-şi 
testeze asupra acestei urne capacitatea revolverului-laser. 

Voia să revină la gaura descoperită adineauri când zări 
o maşinărie complicată. Aflarea în sfârşit a unui aparat 
funcţional în interiorul acestei nave semi-agonice avea 
darul să-l liniştească, deşi desenul maşinăriei era fabulos. 

— Aici! 

— Ceva nu merge? zise Kane. 

— Nu ceva. Am găsit un mecanism. 

Lambert şi Kane alergau spre el. Fiecare pas pe care-l 
făceau cu ghetele grele ridica mici gheizere de praf. 
Alăturară fascicolul lămpilor electrice celui al lui Dallas. 
Totul părea liniştit şi mort. Dar căpitanul îşi zicea totuşi că 
o energie mult prea răbdătoare trebuia să funcţioneze 
îndărătul acestor ciudate structuri. Travaliul mecanic era 
sugerat de mişcarea regulată de du-te-vino al unei unice 
bare de metal culisând pe o canelură. Conform 
instrumentelor de măsură încastrate în interiorul căştii, 

această maşină nu producea nici un zgomot. 

— Se pare că mai merge. Mă întreb oare de când se 
face mişcarea asta. (Kane examină ansamblul, fascinat de 
de această incredibilă invenţie). La ce folosea mecanismul 
ăsta? 

— Pot să vă spun. (Cei doi bărbaţi se întoarseră spre 
Lambert care confirmă ceea ce ghicise şi Dallas. Ea ţine în 
mână „căutătorul”, instrumentul care dirijase parcursul de 
pe Nostromo până aici.) Este transmiţătorul. Apel de 
naufragiu automat, exact cum ne-am gândit şi noi. Pare 
destul de curat ca să fie nou, deşi se pare că emite acest 
semnal de ani şi ani. (Ridică din umeri). Poate de câteva 
decenii sau de şi mai mult timp. 

Dallas trecu un aparat pe toată suprafaţa obiectului. 

— Respingere electrostatică. De-aia nu e praf. Nasol. 
Nu prea e vânt pe-aici; grosimea stratului de praf ne-ar fi 
dat o indicație despre cât timp a funcţionat maşina. Pare 
portabilă. 

Işi puse aparatul la loc. 

— Ai mai găsit ceva? 

Kane şi Lambert negară scuturând din cap. 

— Numai pereţi în formă de coaste... şi praf, zise Kane. 

— Vreo deschidere spre o altă secţiune a navei? Alte 
găuri în sol? (Cei doi parteneri răspunseră din nou 
negativ.) Aşadar n-avem decât primul puț. Sau încercăm să 
găurim un perete. Dar vom încerca prima variantă până 
vom trece la lucruri mai serioase. (Remarcă expresia lui 
Kane.) Renunţăm? 

— Nu încă. Abandonez când n-om găsi nimic după 
explorarea fiecărui centimetru din caşalotul ăsta gri decât 
pereţi decoloraţi şi maşini blocate. 

— Mie mi-e indiferent, zise degrabă Lambert. 

Reveniră pe urme şi se opriră cu grijă în jurul buzelor 
căscate. Dallas îngenunche, atent să nu facă o mişcare 
greşită cu ţinuta incomodă şi-şi trecu mâna pe interiorul 
tivit al puţului. 

— Cu mănuşile astea idioate nu pot să vă spun decât că 

pare destul de regulat. Trebuie să fie o parte normală a 
navei. Credeam că se datorează unei explozii. Ceea ce ar fi 
explicat semnalul. 

Lambert cercetă pereţii găurii. 

— O încurcătură explozivă bine dirijată ar putea săpa o 
gaură aşa netedă. 

— Ţii mereu să ne linişteşti! exclamă supărat Dallas. 
Dar eu susţin că fosa e naturală. Pereţii sunt prea netezi, 
chiar şi pentru o încărcătură dirijată, oricât de puternică. 

— Mi-am dat şi eu cu părerea. 

— Pare foarte adânc. Nu ne-ar mai rămâne decât să 
străpungem un perete ori ieşim să căutăm altă cale de 
acces. (Se uită la Kane.) lată mărea ta şansă. 

„Execul” părea nepăsător. 

— Dacă vreţi, îmi place. Şi dacă sunt în toane bune, vă 
spun şi despre diamante. 

— Ce diamante? 

— Pe care o să le găsesc răspândite din belşug în vechi 
lăzi ciudate pe-acolo jos, zise arătând negura abisală. 

Lambert îl ajută să verifice siguranţa deplină a 
sistemului de propulsie individual din jurul pieptului, se 
asigură că harnaşamentul era bine strâns pe umeri. 
Verifică şi primi confirmarea printr-un bip-bip slab, iar din 
faţa sistemului clipi o lumină verde. . 

— Merge perfect. Sunt gata (Il privi pe Dallas.) 
Căpitane? 

— Un minut, te rog! 

Căpitanul asamblase un trepied făcut din scurte bare 
metalice extrem de rezistente. Structura părea lejeră, prea 
modestă pentru a suporta greutatea unui om. De fapt, 
putea să ridice foarte uşor pe toţi cei trei membri ai 
expediției. 

Când trepiedul fu blocat, Dallas îl puse călare pe gura 
puţului, bine ancorat. Un scripete cu manivelă derula din 
vârful tripodului central pe deschidere, un cablu subţire. 
Rulă un metru, doi, prinse celălalt capăt pe care-l înmână 
lui Kane. Acesta îl ataşă la brida unităţii de propulsie. 

Pentru testare, Lambert trase cu toată puterea de cablu. 
Nodul ţinea. 

— Nu desface cablul sub nici un motiv, comandă cu 
severitate Dallas. Chiar dacă ai la îndemână munţi de 
bijuterii. 

Mai verifică o dată funcţionarea sistemului. Kane era 
un bun ofiţer. Gravitaţia pe această planetă era mai mică 
decât pe Pământ, dar destul de însemnată pentru a crea 
neplăceri dacă ofiţerul va cădea. Habar n-aveau cât de 
adânc era puţul. Cât se afunda el în măruntaiele 
monstrului? Sau să fi fost un puț de foraj, de mină, care 
traversa coca vasului şi străpungea suprafaţa micii 
planete? Gândul ăsta duce la altul... Kane poate că, până la 
urmă îşi va găsi diamantele. 

— Să te întorci în mai puţin de zece minute, îi zise 
Dallas imperativ. Mă auzi? 

— Aoleu! 

Kane, agale, se aşeză pe marginea cavității, 
bălăbănindu-şi picioarele în gol. Apucând cablul cu 
amândouă mâinile, împinse şi se pomeni deasupra găurii. 
Partea de jos a corpului era cufundată în întuneric. 

— Dacă nu te-ntorci în zece minute, te las cu toată 
şandramaua asta, îl preveni Dallas. 

— Stai blând. O să fiu cuminte. Şi oricum, pot să am 
grijă de propria persoană! 

Cu picioarele opri balansul. 

— Foarte bine. Ţine-ne la curent pe parcurs. 

— Inţeles. 

Kane porni sistemul de coborâre. Cablul se derula 
încet, afundându-l. Desfăcu picioarele pentru a intra în 
contact cu peretele. Cu ghetele puse pe zidul vertical îşi 
asigura coborârea. 

Sigur că nu putea să cadă, aprinse lanterna şi se uită în 
jos. 

Cercul luminos îi dezvălui metalul întunecat, pe o 
distanţă de zece metri, în jos, sub picioare; după care 
nimic. 

— E mai cald aici, zise în microfon după o scurtă 
inspecţie a instrumentelor de măsură. Cred că din adânc 
urcă aer cald. Poate că e produs de maşinărie, dacă tot 
ansamblul funcţionează încă. Trebuie să fie ceva care 
furnizează energie acestui transmițător. 

Împinse cu picioarele pentru a progresa. 

Trecură mai multe minute cu această gimnastică. Se 
opri să-şi tragă sufletul. Era foarte cald, iar temperatura 
creştea pe măsură ce cobora. Excedentul de căldură captat 
activa sistemul de condiționare a aerului al 
combinezonului spaţial. Kane începu să asude din plin, 
deşi viziera căştii rămânea perfect clară. Respirația i se 
accelerase din cauza efortului intens şi încerca să-şi 
calmeze bătăile inimii. Ştia că Dallas şi Lambert puteau să- 
l audă. Nu avea nici un chef să se întoarcă. 

Privi în sus şi văzu gura puţului, un cerc de lumină, 
prins în mijlocul unei nave negre. O pată întunecată apăru 
pe cerc, mâncând o porţie din margine. În vârful acestei 
pete, o lumină. 

— Merge colo jos? 

— Bine. Dar e cald. Vă mai văd. N-am ajuns încă. (Trase 
adânc aer în piept, încă odată, îşi ventilă plămânii la 
maxim. Regulatorul rezervorului gemu, protestând.) Este 
treaba dracu’! zise. Nu mai pot să vorbesc! 

Mai lăsă lest şi cobori câţiva metri suplimentari. Se 
obişnuia treptat cu întunericul înconjurător şi-i crescu 
brusc moralul. Puţul îşi urma întruna cursa ameţitoare fără 
să devieze şi fără să se îngusteze. Nici să se lărgească. 

Kane îşi luă inima în dinţi, şi-şi dădu drumul în căderi 
lungi întrerupte cu popasuri scurte. Fascicolul lanternei 
nu-i dezvăluia decât aceeaşi noapte monotonă, 
neschimbătoare. 

Iarăşi obosit, se opri un moment şi verifică toţi senzorii. 

— Interesant, zise pentru colegii lui, sunt sub nivelul 
solului. 

— Te recepţionez, replică Dallas. (Gândindu-se iar la 
ideea cu mina, întrebă:) Nici o schimbare pe parcurs? 


73 


Peretele este din acelaşi material? 

— După câte îmi dau eu seama, da. Şi cablul? 

Dallas verifică lungimea încă nefolosită a scripetelui. 

— Nici o problemă. Mai sunt vreo cincizeci de metri. 
Dacă putul depăşeşte lungimea asta, ne lăsăm păgubaşi pe 
ziua de astăzi şi ne-ntoarcem cu materialul adecvat. Nu mi- 
aş fi închipui să coboare atât! 

— De ce zici aşa? 

— Nava asta ar fi disproporţionată. 

— Faţă de ce? Faţă de cine? 

Dallas nu ştiu răspunsul. 


Ripley ar fi abandonat cu plăcere cercetările dacă ar fi 
găsit altceva mai bun de făcut. Dar nu era cazul. Joaca de-a 
analiza ECIU era mai bună decât hoinăreala printr-o 
astronavă pustie sau holbarea la scaunele goale din jur. 

Pe neaşteptate, o  realiniere de priorități în 
programarea chestionarului slobozi un declic în banca de 
informaţii a navei. Lectura rezultatului apăru atât de brusc 
pe ecran încât era gata să-l şteargă şi să-şi continue 
ancheta când îşi dădu seama că avea în faţa ochilor un 
răspuns cu cap şi coadă. Necazul cu ordinatoarele, se 
gândi Ripley, era lipsa intuiţiei. Doar o structură 
deductivă. Trebuia să pui întrebările potrivite, altfel... 

Parcurse citirea rapid, mormăi şi ceru prin intermediul 
tabulatorului o dezvoltare. Mama avea câteodată prostul 
obicei de a rămâne evazivă, cu totul incertă. Trebuia să ştii 
cum să extragi răspunsul din subtilităţi confuze, să citeşti 
printre rânduri. 

De această dată, însă, citirea era foarte limpede, 
nelăsând nici o îndoială. Şi Ripley tare ar fi vrut să se 
înşele... 

Se repezi la intercom, îi răspunse imediat o voce. 

— Laboratorul de ştiinţă. Ce este, Ripley? 

— Este urgent, Ash. (Vorbea împiedicat, în pragul 
isteriei.) Am reuşit să sustrag ceva din bancă, prin ECIU. 
Informaţia asta a ieşit brusc, nu ştiu. Dar nu asta contează. 

— Complimente. 

— Lasă asta, i-o tăie neliniştită. Se pare că Mama a 
descifrat o parte a transmisiei străine. Nu este complet 
afirmativă în deducţiile ei dar, după ce am citit, mi-e teamă 
că acest semnal nu este un S.O.S.! 

Ash nu vorbi. Când se hotări după un moment, vocea îi 
era lipsită de emoție, ca de obicei, în pofida importanţei 
revelaţiei lui Ripley. Aceasta se minună de sângele rece al 
corespondentului ei. 

— Dacă nu este un apel de naufragiu ce este atunci? 
întrebă el politicos. Şi de ce acest ton nervos? Eşti 
nervoasă, nu-i aşa? 

— Nervoasă, şi-ncă cum! Mai rău, dacă Mama are 
dreptate. Am mai zis, nu este sigură, dar crede că 
semnalul poate fi un avertisment, o alarmă. 

— Ce fel de alarmă? 

— Ce importanţă are „Ce fel de alarmă”? 

— Nu e un motiv să urli. 

Ripley respiră profund, numără până la cinci. 

— Trebuie să mergem după ei. Trebuie să-i punem 
imediat la curent. 

— Cu totul de acord, zise Ash prompt. Dar nu ar folosi 
la nimic. De când au pătruns în astronava necunoscută, i- 
am pierdut complet. Nu am mai avut contact cu ei de 
multă vreme. Distanţa mică în raport cu transmiţătorul 
străin cuplată cu compoziţia extrem de ciudată a cocăi 
vasului, această combinaţie a împiedicat toate încercările 
de restabilire a comunicaţiei. Şi crede-mă, am încercat! 

Ultimul său comentariu conținea o provocare 
nedisimulată. 

— Poţi încerca să-i găseşti, dacă doreşti. Te voi ajuta 
cât pot. 

— Ascultă, Ash, nu-ţi pun în discuţie competenţa. Dacă 
afirmi că nu putem să-i contactăm, nu putem să-i 
contactăm! Dar, fir-ar să fie, trebuie să-i prevenim! 

— Ce propui? 

Ea ezită, apoi spuse cu hotărâre: 

— Mă duc la ei. Le voi spune chiar eu. 

— Nu cred. 

— E un ordin, Ash? 

Ştia prea bine că într-o situaţie de urgenţă ca aceasta, 
ofiţerul ştiinţific, avea autoritate asupră-i. 

— Nu. Este doar bun simţ. Nu înţelegi? Gândeşte-te, 
Ripley, o îndemnă el. Ştiu că nu îţi sunt prea drag, dar 
încearcă să priveşti problema raţional. Nu putem să ne 
lipsim de personal, asta e tot. Amândoi, plus Parker şi 
Brett, avem minimul necesar pentru a proceda la o 
decolare. Iată de ce Dallas ne-a lăsat la bord. Dacă pleci 
după ei, oricare ar fi motivul, vom fi blocaţi aici până când 
unul dintre voi se va întoarce. Dacă nimeni nu revine la 
bord, speța umană nu va şti niciodată ce s-a întâmplat aici. 

Îşi întrerupse explicaţia, adăugând apoi: 

— Pe de altă parte, nu avem motive să luăm iniţiative. 
Probabil o duc foarte bine. 

— Bine, recunoscu ea cu strângere de inimă. Aici îţi dau 
dreptate. Dar este o situaţie specială. Eu sunt de părere 
totuşi că ar trebui ca unul dintre noi să plece după ei. 

Ea nu-l auzise niciodată pe Ash oftând şi de fapt el nu 
oftă, dar ea avu impresia că el se resemna înfruntând o 
alegere dramatică. 

— La ce bun? întrebă el ca şi cum se adresa cuiva care 
nu putea pricepe această evidenţă. Până când unul dintre 
noi va ajunge la ei, ei vor fi ştiind deja dacă este vorba de o 
alarmă operaţională. Am dreptate sau nu? 

Ripley nu răspunse. Se aşeză, fixând imaginea lui Ash 
de pe ecranul de supraveghere. Ofiţerul ştiinţific întorcea 
cuminte privirea sa. Ceea ce nu putea ea să observe, pe 
ecranul ei, era diagrama de pe pupitrul lui Ash. Dacă ar fi 
văzut-o, ar fi găsit-o foarte interesantă. 

CAPITOLUL 5 


Reînviorat de scurtul popas, Kane reluă coborârea. Îşi 
dădu drumul, aşteptă impactul picioarelor încălţate în 
ghetele greoaie pe peretele puţului. Dar în zadar. 
Picioarele se clătinau în gol. Pereţii nu mai erau. Dedesubt 
- întunericul... şi mai ce? 

Un fel de sală, poate asemenea celei de unde venea, se 
gândi. Oricum ar fi, atinsese capătul drumului. Profită de 
ocazie pentru a-şi trage sufletul după efortul depus şi 
căldura suportată. 

Era ciudat că negura sepulcrală de jos părea să-l 
învăluie, să-l apese mai tare decât în timpul strecurării 
prin canalul strâmt. Se-ntreba ce-o fi sub picioarele lui, la 
ce distanţă şi ce-ar fi dacă s-ar rupe cablul. 

Calm, Kane, îşi zise. Gândeşte-te la diamante. 
Sclipicioase, enorme diamante cu fațete multiple, limpezi 
şi fără cusur şi doldora de carate barosane. Şi nu la bezna 
asta de mormânt în care te învârţi. La ceţurile de pe 
celălalt tărâm cu miasme de fantome stranii şi de amintiri 
şi... 
Fir-ar al naibii! Iar îl apucă. 

— Vezi ceva? 

Tresărind, imprimă fără să vrea o puternică mişcare de 
balans cablului. Se ocăra fiindcă fusese luat prin 
surprindere şi-şi stabiliză piruetele. Nu-i uşor să-şi 
amintească de ceilalţi şi că nu era singur. Dallas şi cu 
Lambert îl aşteptau la etajul de deasupra, nu prea departe. 
La o mică săritură de purice, la sud-vest de epavă, se 
odihnea Nostromo, plin cu cafea, miros de sudoare 
familiară şi confortul hipersomnului. 

Îşi dori o clipă cu disperare să regăsească imediat 
pacea şi siguranţa navei. Dar îşi zise apoi că nu va mai veni 
cu diamante la bordul remorcherului şi că nu se va mai 
alege cu nici o glorie din treaba asta. Diamante şi glorie, 

era musai să le descopere aici. Îşi drese vocea înainte de a 
răspunde. 

— Nu, nimic. Sub mine e o hrubă, o sală, ceva. Am ieşit 
teafăr din put. 

— Hrubă? Ţine-te bine, Kane. Află că eşti încă în navă! 

— Încă! Ştii ce ziceam despre puț? Poate că aşa o fi... 

— Dacă aşa o fi, în curând o să înoţi în afurisitele alea 
de diamante. 

Râseră amândoi, Dallas, strident, distorsionat în 
difuzoarele lui Kane. Acesta din urmă scutură din cap 
pentru a scăpa de câţiva stropi de sudoare care-l gâdilau 
înfiorător. Acesta era inconvenientul combinezoanelor 
spaţiale. Nu puteai şterge decât viziera. 

— O.K. Deci nu e hrubă. Dar e o căldură tropicală colea 
jos. 

Înclinându-se uşor verifică instrumentele de pe piept. 
Se găsea destul de mult sub suprafaţă ca să fie vorba de o 
hrubă, dar nu zărise nimic ce i-ar putea sugera că ar fi în 
pântecele navei. 

Nu era decât un mijloc de a afla. Localizarea fundului 
acesteia. 

— Şi cum mai e aerul acolo? În afară de faptul că e 
cald? 

Altă citire, pe alt instrument. 

— Aproape ca aerul din exterior. Mult azot, oxigen 
aproape deloc. Concentrația de vapori de apă e chiar mai 
mare, îţi spun eu. lau un eşantion, dacă vrei. Ash o să sară 
în sus de bucurie. 

— Deocamdată nu e nevoie. Continuă. 

Kane mai atinse o clapă. Centura lui analiză cu 
aproximaţie compoziţia aerului ambiant. Asta-l va face 
fericit pe Ash, deşi nu se compară cu un adevărat eşantion. 
Respirând încă greu, activă sistemul de coborâre. 

Singurătatea aici era mult mai copleşitoare, decât 
căderea în prăpastia fără sfârşit a stelelor. Lunecând la 
discreţia cablului, se cufundă într-o beznă de nepătruns. 
Fără nici o nebuloasă în depărtări. 

Negura îi amorţise orice senzaţie fizică, astfel încât se 
sperie când ghetele loviră o suprafaţă solidă. Mârâi şi fu 
cât pe-aci să-şi piardă echilibrul. Revenindu-şi, opri 
sistemul de coborâre. 

Se gândea să detaşeze cablul care-i îngreuna mişcările, 
când îşi aminti de recomandarea imperativă a lui Dallas. 
Nu va fi uşor să exploreze sala aceasta, cu cablul între 
picioare, dar era mai bine aşa decât să aibă de-a face cu 
mânia căpitanului. Aşa că nu-i mai rămânea decât să se 
descurce şi să se roage ca firul să nu se-ncolăcească pe 
undeva. 

Mai stăpân pe el acuma, aprinse lanterna şi lampa de 
pe cască nădăjduind că va putea înfrunta obscuritatea. 
Imediat văzu că presupunerea lui era atât falsă, cât şi 
emotivă. În faţa ochilor nu avea o hrubă ci, cât se putea de 
limpede, o altă sala a astronavei. 

După aspect, pereţi goi şi plafon înalt, se gândi că ar fi 
un antrepozit. Lumina lămpii scotea din negura forme 
bizare, aglomerate, care păreau fie părţi integrante ale 
pereţilor, fie legate de ei, cine ştie cum. Formele blânde şi 
flexibile contrastau cu impresia solidă care emana din 
coastele osoase care întăreau coridoarele şi pereţii sălilor. 
Ele împodobeau pereţii pe toată înălţimea lor, într-o ordine 
evidentă. 

Totuşi nu-i dădea senzaţia că ar fi fost aranjate sau 
fixate, fiindcă mai era mult spaţiu liber în imensa încăpere 
boltită. Evident, atâta timp cât nu vor avea habar ce erau 
aceste protuberanţe, era absurd să speculeze asupra 
metodelor raţionale de stocare a încărcăturilor străinilor. 

— Merge bine, Kane? 

Era vocea lui Dallas. 

— Da. Ar trebui să vedeţi şi voi. 

— Ce să vedem? Ce-ai găsit? 

— Nu ştiu ce să zic. E fantastic! 

— Ce anume? (O tăcere, apoi:) Kane, pentru Dumnezeu, 
fii clar! „Fantastic”, asta nu-i mare lucru. Toată nava asta e 
fantastică, dar nu prea-mi vine să scriu aşa în raportul 

oficial. 

— O.K. Mă aflu într-o a doua sală enormă, cum e cea de 
sus. Pereţii sunt acoperiţi cu... cu proeminențe. 

Ţinând lanterna cu mâna întinsă înainte, ca pe o armă, 
se apropie de zidul apropiat şi examină protuberanţele cu 
mai multă atenţie. Acum îi fu clar că nu făceau parte din 
structura cocăi. Şi păreau mult mai organice. 

În încăperea de sus, Dallas se întoarse către Lambert. 

— Cât timp mai avem până la apus? 

Ea îşi controlă instrumentele şi declară: 

— Douăzeci de minute. 

Apăsă pe aceste cuvinte cu o privire semnificativă. Fără 
comentarii, Dallas se aplecă iar deasupra puţului, 
continuându-şi observarea neliniştită deşi nu vedea nimic. 

Fascicolul strălucitor al lămpii lui Kane dezvăluia alte 
forme nemaivăzute, lipite ca nişte ventuze pe planşeu, spre 
centrul încăperii. Se duse într-acolo şi, făcu un tur, 
păstrând o distanţă respectuoasă. Observă unele din 
specimene. Fiecare avea cam treizeci de centimetri 
înălţime, era de formă ovală şi de o duritate deosebită, 
după câte îşi dădea seama. Punând ochii pe unul la 
întâmplare, puse lumina pe el. Nu se întâmplă nimic, 
curiozitatea lui nu avu nici un efect asupra ovoidului. 

— Seamănă al dracu' cu o zonă de stocare, sigur. (Nici 
un răspuns în difuzoare.) Am zis că e vorba fără dubii de o 
magazie. M-auziţi? 

— Tare şi clar, zise Dallas degrabă. Noi te ascultăm, 
asta-i tot. Eşti sigur? 

— Exact. 

— Alte detalii în afară de dimensiuni şi formă nu mai ai 
să ne comunici? 

— Ba cum să nu. Umflăturile astea de perete sunt puse 
şi pe jos şi nu fac parte din structura astronavei. Sunt 
peste tot locul. Pe dinafară par de cupru, cam aşa ceva. Pe 
de altă parte, seamănă cu urna pe care ai descoperit-o sus, 
numai că astea par mai netede. Şi închise, iar cealaltă era 
goală. Sunt cu toate dispuse după o anumită concepţie de 

ordine, deşi există o mare suprafaţă nefolosită. 

— O încărcătură... E ciudat, dacă-i aşa. Poţi să vezi 
dacă e ceva înăuntru? zise Dallas amintindu-şi de urna 
goală. 

— Un moment. Să mă uit. 

Făcu un pas spre specimenul pe care-l studia, îl atinse 
cu mâna. Nu se întâmplă nimic. Aplecându-se mai mult, o 
zgâlţâi de flancuri apoi de vârf. Pe suprafaţa ei nu era 
nimic ca un mâner sau ca o gaură de prins. 

— Atingerea ei îmi dă o senzaţie ciudată, chiar şi prin 
mănuşi. 

Dallas se îngrijoră. 

— Te-am întrebat numai dacă poţi să te uiţi înăuntru. 
Nu-ncerca să deschizi. Nu ştim ce-ar putea conţine. 

Kane se înclină spre obiect. Acesta nu se schimbă, ne- 
arătând nici o reacţie datorată zguduiturilor lui Kane. 

— Orice-ar fi înăuntru, se ţine bine. (Îşi plimbă lampa 
pe rândurile de ovoide.) Poate găsesc unul care s-a spart 
sau a crăpat. 

În lumina lămpii costumului presurizat, o mică 
umflătură apăru tăcută în vârful formei ovoide pe care o 
zgâlţâise. O a doua erupție rupse suprafaţa de cupru, apoi 
altele, până formară nişte crăpături. 

— Nu sunt toate la fel, spuse Kane care nu observase 
nimic. Nici o cicatrice, nici o spărtură pe niciuna din ele. 

Dintr-o simplă întâmplare, întoarse fascicolul lămpii 
spre protuberanţa pe care o atinsese cu un minut mai 
devreme şi, năucit, văzu metamorfoza. 

Suprafaţa ovoidă, până atunci opacă şi dură, era acum 
translucidă.  Paralizat de uimire, se holba la 
neastâmpăratul organic. Pielea acestui lucru era acum 
transparentă ca sticla. Cu lumina fixată deasupra, se uita 
intens la... forma încolăcită în interiorul containerului oval. 

— Isuse!... 

— Ce, Kane? Ce se întâmplă? 

Dallas se strădui să nu ţipe. 

Un coşmar în miniatură era acum foarte vizibil în 

protuberanţă. Stătea la fund încolăcit, compact, delicat, 
viu, făcut dintr-o carne fibroasă şi elastică. Lui Kane i se 
părea că se solidifică văzând cu ochii şi se forma, ca o idee 
de delirium tremens smulsă din mintea unui bolnav, 
zămislindu-se deodată. 

Acela avea vag forma unei mâini cu degete lungi, 
încleştate în jurul palmei. Aducea mult cu o mână 
scheletică, nepunând la socoteală surplusul de falange. 
Ceva se desfăcea în centrul palmei, un fel de tub făcut 
dintr-o materie aţoasă. Sub baza palmei se afla înfăşurat 
un muşchi. La extremitatea muşchiului, o formă, convexă, 
întunecată, avea aspectul dement al unui ochi. 

Ochiul, dacă era ochi şi nu doar o excrescenţă 
vâscoasă... merita o privire mai atentă. In ciuda scârbei 
care-i întorcea stomacul pe dos trimise un fascicol de 
lumină directă pe această clocotire organică. 

Ochiul se mişcă şi-l fixă... 

Ochiul explodă. Propulsat prin membrană ca urmare al 
bruştei descărcări electrice conținută în  muşchiul 
încolăcit, mâna se deschise şi ţâşni spre Kane. Ridică 
instinctiv un braţ pentru pararea saltului... Prea târziu. 
Palma se fixă pe viziera căştii. Avu o oribilă viziune a 
tubului ridicat în centrul palmei... Frecând geamul la 
câţiva centimetri de nasul lui. Un popas vâscos, cleios, 
supură şi viziera începu să se topească. Ingrozit, Kane 
încercă să smulgă creatura prinsă ca o ventuză care se 
vâra în el. 

Aceea trecuse prin geamul blindat. Aerul respirabil din 
rezervoare şi atmosfera aspră şi sulfuroasă a acestui cavou 
se amestecară. Era vlăguit, continua să respingă, părăsit 
de puteri acea mâna. În pragul nebuniei, ameţit de oroare, 
îşi dădu seama că acea creatură trăgea cu insistenţă de 
buzele lui. 

Se clătina prin sală, încercând cu disperare să 
răsucească, să sfâşie monstruozitatea placată pe faţa lui. 
Falangele lungi şi sensibile se infiltrau în deschizătura din 
vizieră. li atinseră ţeasta de care se agăţară, în timp ce 

coada se strecură şi ea înăuntru şi se înfăşură ca un 
tentacul de ceafă. 

Aspirând dureros aerul rar şi viciat, pe când tubul 
scârbos se îndesa pe gât, Kane se clătină, căzu în genunchi 
şi se prăbuşi pe spate. 

— Kane!... Kane, mă auzi? chemă Dallas, îngrijorat 
dintr-odată de această tăcere. Kane, răspunde-mi! (Nimic. 
Se gândi o clipă.) Dacă nu poţi să foloseşti aparatul de 
comunicare, trimite două bipuri cu trasorul individual! 

Făcu un semn lui Lambert care avea receptorul 
adecvat. Ea aşteptă semnalul, care nu veni, şi mişcă încet 
din cap. 

— Ce crezi că s-a-ntâmplat? întrebă ea. 

— Nu ştiu, nu ştiu. Poate că a căzut şi şi-a stricat 
generatorul. (Şovăi.) Nu poate sau nu vrea să răspundă. 
Cred că ar fi mai bine să-l ridicăm. 

— Nu e prematur? Şi eu sunt îngrijorată, dar... 

Dallas o fulgeră cu privirea. Când văzu că Lambert îl 
fixa speriată, se calmă. 

— Bine. Bine. Locul ăsta (arătă către pereţii lucioşi) mă 
calcă pe nervi, asta e. Îţi spun că trebuie să-l tragem. 

— Se poate dezechilibra, dacă se prăbuşeşte; rău de 
tot. Dacă nu e nimic grav, o să se vorbească mult de treaba 
asta. 

— Mai cheamă-l. 

Lambert îşi puse în funcţiune aparatul de comunicare. 

— Kane, Kane. Doamne, Dumnezeule, răspunde-ne! 

— Continuă! 

În timp ce Lambert, din ce în ce mai frământată, chema 
mereu, Dallas examina cablul. Îl apucă. Firul era moale. 
Prea moale. Trase spre el fără să întâmpine rezistenţă. 

— Cablul e moale, zise întorcându-se. 

— Tot nu răspunde. Nu poate sau... Crezi că s-a 
desprins şi a plecat? Ştiu că i-ai ţinut lecţia, dar ştii cum e. 
S-o fi gândit că n-o să se observe o slăbire temporară a 
tensiunii cablului. Dacă a găsit ceva şi i-a fost frică să nu 
agate cu firul vreo protuberanţă sau să nu fie prea scurt, 


83 


poate şi-a zis că nu i-aş fi permis să se aventureze fără 
siguranţă. 

— Puțin îmi pasă de ce-o fi găsit. Important e că nu 
răspunde! (Dallas activă motorul electric al scripetelui.) 
Fie ce-o fi! Dacă n-a păţit nimic, el sau echipamentul, o să 
am eu grijă să-l fac să înţeleagă că era mai bine dacă se 
detaşa. 

Firul se înfăşură cu uşurinţă în jurul scripetelui preţ de 
câteva secunde. După aceea Dallas văzu cu mulţumire că 
se întindea cam tare şi că vibra datorită rezistenţei 
întâlnite. 

— E o greutate la capăt. Atârnă. 

— Cablul e înţepenit? 

— Imposibil. Urcă, dar încet. Dacă firul a agăţat ceva; 
în afară de Kane, diferenţa de greutate l-ar face să urce 
mai repede, sau mai încet. Eu cred că omul nostru e legat, 
chiar dacă nu poate să răspundă. 

— Ce se-ntâmplă dacă încearcă să utilizeze unitatea sa 
de propulsie pentru a cobori iar? 

Dallas negă din cap. Arătă manivela. 

— Nu poate. Sistemul e agăţat de manivela trepiedului 
şi la o unitate individuală. Va urca, de-i place, au ba! 

Lambert se aplecă deasupra puţului şi încercă să 
străpungă întunericul. 

— Nu văd nimic. 

Dallas lumină peretele cu lanterna. 

— Nici eu. Dar greutatea urcă mereu. 

Încet dar sigur, cablul se ridica din adânc, trecând prin 
faţa a două figuri neliniştite. Se scurseră mai multe minute 
până când cercul de lumină dezvălui o formă atârnată de 
capătul firului. 

— Ilată-l! 

— E nemişcat, zise Lambert, care căuta cu înfrigurare 
un semn de viaţă în corpul atârnat. 

Un gest... orice... o obscenitate chiar... dar Kane nu 
mişca. 

— Fii gata să-l prinzi dacă se balansează spre tine. 

Trepiedul gemu. 

Lambert se aşeză în faţa lui Dallas, de partea cealaltă. 

Corpul lui Kane apăru în marginea găurii, atârnând 
parcă fără viaţă. 

Dallas se aplecă deasupra golului, cu o mână gata să-l 
înşface de harnaşament pe „exec”. Era gata să-l prindă 
când văzu creatura brună, nemişcată, placată în interiorul 
vizierei, acoperind toată faţa lui Kane. Işi retrase brusc 
mâna, ca ars. 

— Ce este? întrebă Lambert. 

— Atenţie! Are ceva pe faţă, în interiorul căştii. 

Ea ocoli gura puţului. 

— Ce?... 

Văzu creatura înfăşurată în interior, ca o moluscă în 
cochilia ei. 

— Oh, Dumnezeule! 

— Nu pune mâna! 

Dallas se uită la colegul lui. Nu văzu nimic semnificativ. 
Făcu o încercare, trecând mâna repede deasupra creaturii 
lipită de faţa lui Kane. Ea nu se clinti. Incordat ca un arc, 
gata să sară de cealaltă parte a sălii la cea mai mică alertă, 
îşi apropia mâna milimetru cu milimetru. Atinse baza, apoi 
urcă spre ochiul bulbucat situat pe spatele creaturii. 
Aceasta nu-l băgă în seamă, nefăcând nici cea mai mică 
mişcare de retragere. Nimic. Nimic... doar o pulsaţie 
domoală. 

— E vie? 

Lambert simţi că i se întoarce stomacul pe dos, de 
parcă ar fi înghiţit un litru de deşeuri pe jumătate reciclate 
de Nostromo. 

— Nu mişcă, dar cred că e vie. Ia-l de mâini pe Kane, eu 
îl iau de picioare. Poate că dacă-l scuturăm, creatura va 
cădea. 

Lambert era pe punctul de a executa manevra, când se 
opri brusc, nehotărâtă. 

— Cum să-l iau de mâini? 

— Ah, Doamne! Vrei să schimbăm? 

— Da! 

Făcură permutarea. În acest timp, el avu vaga impresie 
că una dintre falangele vietăţii se mişcase imperceptibil, 
dar nu era sigur. 

Îl ridică pe Kane de subţiori, gata să se prăbuşească 
datorită acestei greutăţi moarte şi renunţă. 

— În felul ăsta n-o să reuşim să-l ducem la navă. Ia-l de 
o parte, eu îl iau de cealaltă. Să-l răsturnăm. 

— Corect. 

Cu mare băgare de seamă, îl răsturnară pe „exec” pe o 
parte, sperând într-un miracol. Creatura rămase ancorată 
solid, fixată pe faţa lui Kane la fel de liniştită ca atunci 
când acesta zăcea pe spate. 

— Nici un efect. Dar am încercat; nu mă gândeam că o 
să cadă. Să-l ducem la navă. 

Trecu unul din braţele „execului” de după umeri şi-l 
ridică. Lambert făcu la fel de cealaltă parte. 

— Eşti gata? (Ea răspunse dând din cap afirmativ.) Fii 
cu ochii pe chestia asta! Dacă ţi se pare că-şi dă drumul, 
lasă-l pe Kane şi fugi! (Ea făcu acelaşi gest din cap.) Să 
mergem! 

Extenuaţi, transpiraţi, se opriră la intrarea navei. 
Amândoi respirau zgomotos. 

— Să-l punem jos, zise Dallas. (Lambert se execută cu 
promptitudine.) Nu merge aşa. Cu picioarele care-i atârnă 
se va lovi de fiecare bolovan. Rămâi lângă el. O să încerc 
să improvizez o targă. 

— Cu ce? întrebă ea, când el se ducea din nou în sala 
din care ieşiseră. 

— Trepiedul. E destul de rezistent. 

Lambert se aşeză cât mai departe de Kane, aşteptând 
cuminte să se întoarcă Dallas. În jurul epavei vântul urla, 
proclamând apropierea crepusculului. Nu era în stare să-şi 
ia ochii de la micul monstru agăţat de faţa lui Kane şi să 
pună stavilă celor mai nebuneşti speculaţii. 

Reuşi totuşi să nu se gândească la ceea ce ar putea să-i 
facă în acest timp lui Kane. Aşa şi trebuia, altfel ar fi 

înnebunit. 

Dallas reapăru, ţinând în mâini cele trei prese metalice. 
Se puse imediat pe treabă, construind o targă 
rudimentară. Degetele-i tremurau de frică. 

Aruncă pe pietre mica platformă pe care o pusese la 
punct. Căzu la vreo doi metri mai jos fără să se frângă. Va 
putea să-l ţină pe „exec” până la Nostromo. 

Ziua se grăbea să facă loc nopţii, atmosfera se înroşi 
din nou, sângerie, vântul îşi regăsi violenţa iniţială. 
Problema nu era de a-l căra pe Kane sau de a nu găsi 
remorcherul pe întuneric, ci de a fugi cât mai repede de pe 
această lume înfiorătoare pe care cobora noaptea. O 
entitate grotescă, hidoasă, care depăşea orice închipuire 
ţâşnise din adâncurile epavei, pentru a se prinde ca o 
lipitoare pe faţa ofițerului... şi în mintea lui Dallas şi a lui 
Lambert. Poate că alte grozăvenii se adunau în negura 
îmbâcsită de praf? 

Căpitanul tânjea după siguranţa caldă a pereţilor 
metalici ai lui Nostromo. 

Puternicele faruri care înconjurau structurile 
remorcherului ca un inel strălucitor, suplineau lipsa 
soarelui, gonit de pe glob. Departe de a înveseli 
împrejurimile, ele dispersau pe contururile lugubre ale 
stâncilor o aureola lunară nu prea ademenitoare. Tot mai 
numeroase, cocoloaşele de praf aglomerate striau valul de 
lumină împrejmuit de noapte. 


Pe pasarelă, Ripley aştepta, se resemnase să nu mai 
facă altceva decât să zică „DA” primului apel al 
exploratorilor. Neputinţa ei de a-i preveni pe cei trei de 
primejdia care-i păştea şi misterul destinului lor se 
risipiseră. Nu mai rămăsese decât o vagă toropeală care-i 
apăsa pe corp şi pe suflet. Nu putea nici măcar să se uite 
afară la planeta înfuriată. Aşezată în faţa pupitrului ei, 
dezorientată, abătută, se mulțumea să soarbă din când în 
când câte o gură de cafea călduţă şi să privească tăcută 
citirile instrumentelor. 

Montanul Jones nu avea astfel de slăbiciuni. Aşezat pe 
coadă, admira cu mare interes dansul elementelor 
dezlănţuite de cealaltă parte a geamului blindat. Găsea 
deosebit de vesel spectacolul pulberilor măturate de vânt 
care se învolburau în lumină. Jones ştia că nu putea să 
înhaţe vreunul din acei fetuşi strălucitori care veneau să-l 
sâcâie drept sub nasul lui. El înţelegea legile fizice 
inerente existenţei unui solid transparent, care limita acest 
joc. Putea foarte bine să-şi închipuie că aceste fărâme 
zburătoare erau nişte păsări, cu toate că el nu văzuse 
niciodată păsări. Dar înţelegea acest concept din instinct. 

Pretutindeni în jurul lui Ripley, captoarele stocau şi 
supravegheau; evaluările se făceau cu regularitate. Ash, de 
partea lui, fiind singurul de pe Nostromo care nu consuma 
cafea, îşi îndeplinea sarcina fără stimulare lichidă. Deţinea 
o nouă informaţie, suficient pentru a-i pune mintea la 
contribuţie. 

Două displayuri, până acum perfect goale, reînviară 
aliniind un şir de cifre. Ofiţerul ştiinţific sări ca ars, le 
verifică şi apasă pe intercom. 

— Ripley? Eşti acolo, Ripley? 

— Da, mormăi ea. (Ea înregistrase intensitatea vocii lui. 
Se dezlipi de spetează.) Veşti bune? 

— Cred că da. Captez din nou semnalul emis de 
combinezoanelor lor. Şi imaginile lor video au revenit pe 
ecrane! 

Ea respiră adânc înainte de a pune întrebarea 
dramatică şi necesară: 

— Câţi sunt? 

— Trei. Trei semnale regulate. 

— Unde sunt? 

— Aproape... foarte aproape. Se întorc cu pas regulat. 
Lent, dar înaintează. Este un semn bun. 

Nu fii sigur, îşi zise ea. Branşă imediat transmiţătorul 
staţiei. A 

— Dallas... Dallas, poţi să m-auzi? (li răspunse un urlet 
de energie statică pe care încercă să-l resoarbă.) Dallas, 

aici Ripley. Confirmă recepţia! 

— Uşor, Ripley. Te auzim. Venim acum. 

— Ce s-a întâmplat? Aţi dispărut de pe ecrane, v-am 
pierdut semnalele când aţi intrat în epavă. Am văzut 
înregistrările lui Ash. Aţi...? 

— Kane este atins, răspunse Dallas, obosit şi furios. 
Avem nevoie de ajutor ca să-l ducem înăuntru. E 
inconştient. Cineva ar trebui să ne ajute să-l scoatem din 
sas. 

Un răspuns puternic răzbătu în difuzoare: 

— Mă duc eu. 

Era Ash. 

— In sala maşinilor, Parker şi Brett ascultau cu mare 
atenţie conversaţia. 

— Inconştient! repetă Parker. Ştiam eu că într-o zi Kane 
o s-o-ncurce. 

— Aşa-i. 

Brett părea neliniştit. 

— Nu-i băiat rău, adică, ca ofiţer îmi place mai mult 
decât Dallas. Nu dă ordine cu una cu două. Ce s-o fi 
întâmplat afară? 

— Habar n-am. Aflăm cât de curând. 

— Poate, continuă Parker, că a căzut şi a leşinat. 

Această explicaţie nu-l satisfăcea nici pe autor şi nici pe 
Brett. Cei doi tăcură, rămânând cu ochii pe difuzor. 


— lată-l, zise Dallas, care avea destulă forţă să arate cu 
capul spre remorcher. 

In noapte se distingeau nişte forme care susțineau o 
masă amorfă: coca lui Nostromo. 

Aproape că ajunseseră lângă navă când Ash sosi în faţa 
uşii blindate a sasului interior. Se opri, se asigură că putea 
să-l deschidă în câteva minute şi apăsă pe intercomul cel 
mai apropiat. 

— Ripley... sunt lângă sasul interior. (Se duse să 
privească printr-un mic hublou şi continuă:) Nici un semn 
deocamdată. Este aproape noapte totală în exterior, dar 

când vor ajunge la ascensor îi voi vedea. 

— De acord. 

Ea judecă repede, cu furie. Unele din gândurile ei l-ar fi 
surprins pe ofiţerul ştiinţific, aşa cum o surprindeau şi pe 
ea. 

— Ce direcţie? 

Dallas se împleticea, încercând să distingă prin praf 
contururile navei. 

Cu capul, Lambert arătă spre stânga: 

— Pe acolo, cred. Spre trenul de aterizare. Ascensorul 
trebuie să fie imediat după. 

Îşi reluă marşul, regăsind pe ultimii metri un plus de 
energie. Erau să-şi piardă echilibrul lovindu-se de 
platforma ascensorului. În pofida oboselii instalară corpul 
inert al lui Kane pe elevator şi se puseră de-o parte şi de 
cealaltă. 

— Crezi că poţi să-l ţii? Ar fi mai bine; nu vă mai trebui 
să-l ridici iar. 

Lambert trase aer în piept: 

— Da, pot. Până când va veni cineva să ne elibereze la 
ieşirea din sas. 

— Ripley, eşti acolo? 

— Sunt aici, Dallas. 

— Urcăm. (O privi pe Lambert.) Gata? 

Ea-şi cobora ochii. El apăsă pe un buton. 

Urmă o zguduitură şi platforma o luă în sus pe lângă 
coca lui Nostromo şi se imobiliză lângă blindajul delimitat 
al deschiderii. Căpitanul lăsă în jos o manetă. Panoul 
exterior al sasului alunecă într-o parte şi intrară. 

— Presurizat? îl întrebă Lambert. 

— N-are importanţă. Aşa economisim un plin de aer. 
Ajungem înăuntru într-un minut şi atunci putem să ne 
descotorosim de costumele astea blestemate. 

Închiseră în urma lor cloazonul exterior, apoi aşteptară 
deschiderea din interior. 

— Ce-a păţit Kane? 

Era iar Ripley. Dallas era prea obosit să remarce o 

intonaţie bizară în vocea care-i chestiona. Îl urcă pe Kane 
care începuse să alunece, mai sus, pe umăr, fără să-i pese 
de creatură. Aceasta nu se mai clintise pe tot drumul până 
la Nostromo; n-avea de ce să se mişte tocmai acum. 

— Un fel de organism, zise, aruncând o privire către 
Kane. Nu ştiu ce s-a întâmplat şi de unde a venit vietatea 
asta. S-a lipit de el. N-am mai văzut aşa ceva. Deocamdată 
nu se mişcă şi nu şi-a schimbat poziţia deloc. Trebuie să-l 
ducem urgent pe Kane la infirmerie. 

— Am nevoie de o definiţie mai clară, spuse ea. 

— O definiţie mai clară? Dumnezeule! (Imediat Dallas 
se abţinu, înăbuşindu-şi furia.) Ascultă, Ripley, n-am văzut 
ce s-a-ntâmplat. S-a petrecut totul în fundul unui canal; la 
gura căruia eu şi Lambert aşteptam. Nu ne-am dat seama 
de păţanie decât când l-am adus la suprafaţă. Este o 
definiţie destul de clară? 

La celălalt capăt, Ripley rămase tăcută. 

— Deschide odată sasul, reluă Dallas, exasperat. 

— Aşteptaţi un minut. (Işi alese vorbele cu precauţie, 
conştientă fiind de rolul ingrat pe care-l juca.) Dacă 
introducem chestia aia, poate fi infestată toată nava. 

— Dar, fir-ar al dracului! Nu este un germen! Creatura 
asta e cât mâna mea de mare şi cât se poate de solidă în 
interior! 

— Cunoaşteţi procedura de carantină, răspunse ea cu 
fermitate, mirată şi ea de fermitatea ei. Douăzeci şi patru 
de ore de contaminare. Aveţi aer suficient, iar la o adică vă 
vom aproviziona. Aceste douăzeci şi patru de ore nu vor 
dovedi, în definitiv, că creatura nu este periculoasă, dar 
această chestiune nu este responsabilitatea mea. Eu mă 
limitez la aplicarea regulilor de securitate. Le ştiţi la fel de 
bine ca şi mine. 

— Eu cunosc şi excepţiile! Şi eu sunt acela care susţine 
un prieten în stare de inconştienţă. In douăzeci şi patru de 
ore poate să moară, dacă n-o fi deja mort. Deschide sasul! 

— Ascultă-mă, imploră Ripley. Dacă nu respect 
carantina, am putea muri cu toţii! 

— Deschide sasul, urlă Lambert. La dracu' cu regulile 
Companiei. Trebuie neapărat să-l ducem la infirmerie unde 
„autodocul” se va ocupa de el. 

— Nu pot. Dacă aţi fi în locul meu, cu aceleaşi 
responsabilităţi, veţi reacţiona ca mine. 

— Ripley, zise Dallas încet. Mă auzi? 

— Te aud tare şi clar. (Glasul îi era încordat.) 
Răspunsul este tot negativ! Douăzeci şi patru de ore de 
decontaminare, după aceea veţi putea să-l introduceţi. 


În interiorul navei, un alt personaj optă pentru decizia 
contrară. Ash cobori levierul de comandă a uşii blindate. 
Un indicator roşu se aprinse, însoţit imediat de un şuier 
zgomotos, caracteristic. 

Dallas şi Lambert se uitară la panoul interior culisând. 

Pe consola lui Ripley se înşirară cuvinte de neînchipuit: 
SAS INTERIOR DESCHIS SAS INTERIOR ÎNCHIS. 
Stupefiată se uită la legendă fără să-şi creadă ochilor. 

Cu trupul lui Kane rupt în două, Dallas şi Lambert se 
opriră, clătinându-se în coridor. Sasul interior se închise în 
urma lor. În acelaşi moment, apărură Parker şi Brett. 

Ash se apropie pentru a ajuta la susţinerea lui Kane, 
dar Dallas îl respinse fără menajamente. 

— La o parte! 

El şi Lambert îl alungiră pe „exec” pe planşeu şi, în 
sfârşit, îşi scoaseră căştile. 

Păstrând o distanţă respectuoasă, Ash dădea ocol 
formei curbate a ofițerului executant... până văzu lucrul 
acela lipit de faţa acestuia. 

— Doamne! murmură. 

— Este viu? întrebă Parker admirând simetria creaturii. 
Dar îi apăru şi respingătoare. 

— N-am de unde să ştiu, dar nu vă atingeţi de ea, zise 
Lambert scoţându-şi ghetele. 

— Nici n-am de gând, zise Parker aplecându-se în faţă 
pentru a vedea mai bine. Ce-i face acum? 

— Nu ştiu. Să-l ducem la infirmerie şi-om vedea. 

— Just, aprobă prompt Brett. Şi cu voi e bine? 

Dallas aprobă din cap. 

— Da. Obosiţi numai. Creatura n-a mişcat, dar fiţi cu 
ochii pe ea. 

— Nici o problemă. 

Cei doi ingineri ridicară povara reprezentată de Kane şi 
echipamentul său, urmaţi îndeaproape de către Ash care-i 
ajuta cum putea şi el... 

CAPITOLUL 6 


La infirmerie, îl aşezară pe Kane pe platforma medicală 
culisantă. Un complex de instrumente şi controale cu totul 
diferit de celelalte sisteme îmbarcate pe Nostromo, 
împodobeau panoul de la căpătâiul „execului”. Masa pe 
care zăcea Kane ieşea din zid, la aproape un metru. 

Dallas activă câteva controale şi dădu drumul la 
„autodoc”. Merse la un sertar, scoase de-acolo un mic 
cilindru de metal strălucitor. Se asigură că era încărcat 
perfect şi reveni lângă corp. Ash stătea în picioare alături, 
gata să dea o mână de ajutor, iar Lambert, Parker şi Brett 
urmăreau scena din coridor, de după geamul gros al 
laboratorului. 

O atingere a tubului producea la extremitate o rază 
intensă de lumină. Dallas reglă raza, subţiind-o şi 
scurtând-o cât mai mult cu putinţă, fără a-i reduce din 
putere. Cu mare precauţie, puse capătul razei la baza 
căştii lui Kane. 

Metalul se desfăcea. 

Incet, continuă mişcarea în jurul căştii şi ajungând la 
cealaltă extremitate, tăie închizătoarea groasă care o fixa 
de scafandru. Casca se desfăcu în două bucăţi. El şi cu Ash 
le îndepărtară încet. 

Cu excepţia unei lente pulsaţii, creatura nu dădea nici 
un alt semn de viaţă şi nu reacţionă la înlăturarea căştii şi 
nici la expunerea la lumina neoanelor. 

Dallas ezită o secundă, se hotărî, atinse cu vârful 
degetelor vietatea şi le retrase repede. Creatura nu 
reacţionă. Puse mâna mai mult timp, mângâind cu palma 
spatele acesteia. Era uscată şi rece. Respirația domoală îl 
scârbea şi ceva îl îndemna să şi-o retragă din nou. 
Creatura nu se sinchisea, aşa că trase cu toată puterea de 
pielea groasă. 

Fără nici un rezultat. Chestia aceea nici nu se mişcă şi 

nici nu-şi eliberă prada. 

— Lasă-mă să încerc şi eu, zise Ash care se afla lângă 
un rastel cu instrumente nemedicale. 

Alese un cleşte solid şi se apropie de masă. Realizând o 
priză cât mai bună pe vietatea aceea, trase spre el. 

— Degeaba. Încă odată mai tare, propuse Dallas cu 
nădejde. 

Ash potrivi cleştele şi repetă mişcarea cu toată forţa de 
care dispunea. 

La vederea sângelui care se scurgea pe obrazul lui 
Kane, Dallas ridică repede mâna. 

— Opreşte! Îi rupi carnea. 

— Nu eu. Creatura, zise Ash destinzându-se. 

Dallas părea învins. 

— Aşa n-o să meargă. Dacă retragem creatura asta, îi 
luăm şi faţa lui Kane. 

— Întrutotul de acord. Să lăsăm maşina să-l examineze. 
Poate că va avea mai mult noroc. 

— Desigur. 

Ash împunse o serie de butoane. „Autodocul” bâzâi şi 
deschiderea din perete unde putea să se deplaseze 
platforma, se lumină. Masa pe care ere întins Kane glisă 
fără zgomot. Când ajunse în interior, cobori un geam care-l 
separă de restul laboratorului. În secunda următoare 
scăpărară câteva fulgere, realizând radioscopiile. Nu 
departe de cuşca de sticlă aseptizată se aprinseră pe un 
pupitru de control două monitoare video. Ash studie 
rezultatele. Calificarea lui îl făcea să fie oarecum medicul 
de pe Nostromo; era deci conştient de răspunderea sa şi 
de lipsa de cunoştinţe şi aştepta lămuririle „autodocului” 
cu multă nerăbdare. Pe moment, starea creaturii nu-l 
preocupa. 

O nouă siluetă îşi făcu apariţia pe culoar, se apropie 
încet de cei trei spectatori tăcuţi. Lambert o privi pe Ripley 
cu toată răutatea de care era în stare. 

— Voiai să ne perpelim afară, lăsându-l pe Kane să 
pătimească. Voiai să ne laşi să aşteptăm douăzeci şi patru 

de ore cu chestia asta pe faţa lui, în pragul morţii! 

Înfăţişarea ei era mult mai grăitoare decât vorbele 
înveninate pe care le arunca. 

Parker, ultimul care ar fi luat apărarea ofițerului 
secund, o privea pe navigatoare cu severitate. 

— Poate că ar fi trebuit. Ea a respectat regulamentul. 

Arătă cu mâna spre laborator şi spre pacientul 
nemişcat. 

— Cine ştie de ce e în stare chestia aia? Kane e cam 
impulsiv, e-adevărat, dar nu şi mut. N-a putut s-o evite. 
Unul dintre noi va fi poate următorul pe listă! 

— Adevărat, comentă Brett. 

Atenţia lui Ripley rămase fixată asupra lui Lambert. 
Navigatorul nu schiţase nici un gest şi-şi privea colega 
drept în ochi. 

— Poate am greşit. Şi poate că nu, zise Ripley. Sper că 
m-am înşelat. În orice caz, mi-am făcut doar datoria. Hai s- 
o lăsăm baltă deocamdată. 

Lambert şovăi, apoi dădu din cap. 

— Ce s-a întâmplat înăuntru? întrebă Ripley. 

— Am intrat în epavă, explică Lambert uitându-se la 
Ash şi Dallas agitându-se în jurul „autodocului”. Nu era 
nici un semn de viaţă. Apelul trebuie că era emis de sute 
de ani. Cred că am găsit transmiţătorul. 

— Şi despre echipajul epavei? 

— Nici un indiciu. 

— Şi Kane...? 

— S-a oferit voluntar pentru explorarea de unul singur 
al nivelului inferior. (Lambert făcut o grimasă expresivă.) 
Spera să găsească diamante. În schimb, se pare că a pus 
mâna pe un fel de ouă. l-am recomandat să nu le atingă. 
Prea târziu probabil. Acolo jos s-a întâmplat ceva, nu ştiu 
ce. Când l-am ridicat, era cu asta pe figură. Creatura a 
reuşit să topească viziera şi să se strecoare înăuntru. Şi 
ştii cât de rezistentă e sticla asta. 

— Mă-ntreb de unde oare o veni vietatea asta, zise 
Ripley, cu ochii ţinta la „autodoc”. Planeta pare atât de 

lipsită de viaţă că-mi închipui că a venit în nava avariată. 
— Dumnezeu ştie, interveni Parker. Şi eu aş vrea să ştiu 
de unde provine creatura asta! 
— Aş şti că e un loc pe unde nu trebuie să mai calci. 
— De ce? îl întrebă Ripley uitându-se la el. 
— Amin, zise Brett. 


— Eu aş vrea să ştiu, zise Dallas, cu o mină preocupată, 
cum respiră Kane! Respiră? 

Ash se aplecă asupra rezultatelor analizei. 

— Fizic, pare să fie sănătos tun. Nu numai că trăieşte, 
deşi a făcut drumul înapoi fără aer normal, dar toate 
semnele vitale sunt regulate. Azotul şi metanul pe care le-a 
respirat în epavă ar fi trebuit să-l ucidă instantaneu. 
Conform „autodocului”, se află în comă şi totuşi organele 
lui merg bine. Respirația este însă mai puternică decât ar 
trebui. Nu pot să spun cum respiră, dar sângele lui este 
perfect irigat cu oxigen. 

— Cum e cu putinţă? se răzvrăti Dallas. Am verificat 
chestia asta pe toate părţile. Gura şi nasul lui Kane sunt 
complet astupate. 

Ash apăsă pe trei butoane de comandă. 

— Ştiu ce se petrece la exterior. Ar trebui acum să 
analizăm interiorul lui Kane. 

Se aprinse un ecran mare, imaginea se preciză. Pe o 
fotografie în raze X apăreau craniul şi torsul. Datorită 
rezoluţiei fine, se vedeau arterele şi venele prin care 
curgea sânge, pulsaţia plămânilor, bătăile inimii. 
Neliniştiţi, Ash şi Dallas studiară schema internă a formei 
palmate care acoperea faţa lui Kane. 

— Nu sunt biolog, zise Ash încet, dar este textura cea 
mai tulburătoare pe care am văzut-o vreodată într-un 
animal. (Arătă cu degetul reţeaua de tuburi şi de figuri 
suprapuse.) Nu am nici cea mai mică idee asupra a ceea ce 
ar trebui să facă. 

— Nu e nici înăuntru mai plăcut decât e afară, comentă 
Dallas. 

— Pliveşte musculatura acestor degete, extremitatea 
aceasta, insistă Ash. Pare fragil, dar este numai o 
aparenţă. Nu avem nici o îndoială în această privinţă, nu 
puteam desprinde această creatură. Nici Kane. Sunt sigur 
că a avut timp să încerce până când a fost sufocat. 

Pe ecran apărea clar ce făcuse vietatea în interiorul lui 
Kane, deşi nu şi motivele. Fălcile „execului” fuseseră 
forţate. Un tub lung, flexibil care ieşea din creatura 
palmată cobora prin gâtlej până-n capătul esofagului. 
Tubul acesta nu se mişca. 

Mai mult decât orice altceva, această parte a fotografiei 
interne îl îmbolnăvea pe Dallas. 

— I-a introdus ceva în gât! (Pocni din degete cu putere, 
scârbit de starea în care se găsea Kane.) Ce dracu' poate 
să facă o asemenea creatură într-o fiinţă umană? Nu va fi 
uşor s-o extirpăm. Ash... nu e deloc... deloc bine! 

— Nu ştiu dacă vietatea se luptă cu Kane, nici dacă-i 
dăunează. (Ash mărturisea că situaţia îl depăşea.) După 
controlul medical, este sănătos! Numai că nu reacţionează 
la apelurile noastre. Ştiu că sună aiurea pentru moment, 
dar gândeşte-te puţin. Poate în felul ei, pe care nu-l 
înţelegem, încearcă să-l ajute. 

Dallas râse zgomotos. 

— E nebună după el, fireşte! Cum de nu m-am gândit? 
Acum că-l are, nu-i mai dă drumul. 

— Tubul acesta trebuie să fie organul care i-a furnizat 
oxigen lui Kane. 

Ash reglă un control, făcu o ajustare pentru a obţine o 
definiţie mai bună a imaginii. Ecranul arătă plămânii 
„execului” cum se umflau regulat, fără efort, cu toată 
obstrucţia gâtlejului. 

— Care oxigen? A făcut tot drumul de întoarcere cu 
asta pe nas. Creatura nu s-a lipit de rezervoarele lui; asta 
înseamnă că tot aerul din ele trebuie să se fi evaporat în 
primele minute de la deschiderea regulatorului! 

Ash părea îngândurat. N 

— Pot să imaginez câteva ipoteze. In atmosfera acestei 

planete se găseşte puţin oxigen liber. O cantitate mică. Dar 
în oxizi se găseşte mult mai mult, împreună cu azotul. Se 
poate ca ea să aibă capacitatea de extragere a oxigenului 
din aceşti oxizi. Este cu siguranţă capabilă de a-l transfera 
lui Kane pentru întreţinerea lor comună. Un bun simbiot ar 
trebui să poată să determine cerinţele partenerului său. 
Anumite plante posedă chiar această capacitate de 
extragere a oxigenului; altele preferă gaze diferite. In 
orice caz nu este imposibil, spuse el întorcându-se spre 
ecrane. Poate că prejudecățile noastre pământene ne fac 
să ne îndoim de ceea ce vedem, dar se prea poate ca să 
avem de-a face cu o plantă şi nu cu un animal. Sau poate 
că ea posedă caracteristicile amândoura. 

— N-are nici un sens! 

— De ce nu? replică Ash. 

— Chestia asta-l paralizează pe Kane; îl bagă-n comă, 
apoi trudeşte ca un ocnaş să-l ţină-n viaţă. (Indică 
ecranul.) M-am gândit că-l hrăneşte cumva. Postura şi 
poziţia animalului sunt tipice. Totuşi, ne asigură 
instrumentele, face exact pe dos. Nu pricep nimic. 

Tot Dallas vorbi: 

— În nici un caz, nu trebuia să o lăsăm pe Kane. Poate 
să practice pe el tot felul de tratamente, bune... sau rele. 
Suntem siguri de un singur lucru, totuşi. Niciunul dintre 
ele nu e firesc pentru un sistem uman. 

Ash era sceptic. 

— Nu ştiu dacă este o idee bună. 

— De ce nu? 

Dallas îl privea înfierbântat. 

— Pe moment, explică Ash, deloc ofensat de 
ameninţarea  voalată conținută în vocea căpitanului, 
creatura îl menţine în viaţă. Dacă încercăm să o deplasăm, 
îl putem pierde pe Kane. 

— Trebuie să ne asumăm acest risc. 

— Ce propui? Ea nu se va desprinde. 

— Vom încerca să o tăiem. Cu cât o înlăturăm mai 
repede, cu atât mai bine pentru Kane. 


99 


Ash parcă ar fi vrut să-şi continue argumentaţia. 

— Nu-mi prea place, dar înţeleg. Îţi asumi 
răspunderea? Aceasta este o decizie ştiinţifică de 
competenţa mea, de care mă privezi! 

— Da! Imi asum răspunderea. 

Acestea fiind zise, luă o pereche de mănuşi de plastic. O 
rapidă verificare indică faptul că „autodocul” nu era legat 
de corpul bolnav. Dallas acţionă ieşirea platformei din 
habitaclu. 

Creatura nu se clintise şi nici nu slăbise priza pe ţeasta 
lui Kane. 

— Maşina de tăiat? 

Ash indică micul laser pe care-l utilizase Dallas pentru 
străpungerea căştii ofițerului executant. 

— Nu. Voi încerca să procedez cât mai lent cu putinţă. 
Vezi dacă găseşti vreo lamă. 

Ash se deplasă spre trusa de instrumente de chirurgie, 
căută în ea şi reveni cu o versiune mai fină a maşinii de 
tăiat, pe care o întinse lui Dallas. 

Acesta inspectă cu grijă micul obiect, îl prinse bine în 
palmă până când fu sigur că-l ţinea bine. Nu era momentul 
să facă vreo greşeală. Apoi îl aprinse. La extremitatea 
cuţitului chirurgical apăru o rază minusculă. 

Dallas se plasă la căpătâiul lui Kane. Lucrând cu sânge 
rece şi cât mai mult autocontrol cu putinţă, apropie 
scalpelul de creatură. Trebuia să fie gata oricând să-şi 
retragă repede mâna şi cu băgare de seamă la cea mai 
mică alertă. O mişcare nesăbuită putea să-i ia capul lui 
Kane de pe umeri, la fel de lesne cum un raport rău îi ia 
unui om pensia. 

Creatura nu reacţionă nicicum. Dallas înfipse raza în 
pielea cenuşie, la trei sau patru milimetri adâncime, astfel 
ca să atingă, fără doar şi poate, carnea. Fără efort, raza 
decupă spatele vietăţii. 

— Nimic. 

Ea nu se mişcă, nu dădu nici un semn de durere. La 
suprafaţa plăgii, un lichid gălbui şiroia pe pielea lustruită. 

— Începe să sângereze, notă profesional Ash. 

Lichidul picura pe aşternutul pe care era întins Kane. 
Se auzi ca un sfârâit. Gazul întunecat nu era deloc familiar. 
In schimb zgomotul, prilejuit de întâlnirea lichidului gălbui 
cu aşternutul, era. 

Căpitanul se opri brusc, dădu la o parte micul laser şi 
holbă ochii la pata care pârâia. Sfârâitul crescu. Dallas îşi 
cobori privirea. Scurgerea gălbuie topise deja pata şi 
platforma de metal; se întinse până la câţiva centimetri de 
picioarele lui şi o mică baltă arzătoare şi sulfuroasă începu 
să clocotească. Gazul produs de lucrarea acidului ocupa 
treptat sala. Dallas simţea deja iritarea gâtului. Avu un 
moment de panică gândindu-se la efectul gazului asupra 
plămânilor. 

Cu ochii înecaţi în lacrimi, cu nasul curgând, încerca cu 
înfrigurare să închidă plaga apăsând la loc cu mâinile cele 
două părţi ale tăieturii. In această învălmăşeală, câteva 
picături de lichid îi căzură pe mănuşi, care începură 
numaidecât să sfârâie. 

Speriat, orbecăind, se îndreptă spre coridor, încercând 
cu disperare să şi le scoată până când acidul va începe să-i 
roadă pielea. În sfârşit dădu cu ele de pământ. Câţiva 
stropi se răspândiră şi porniră să dizolve metalul. 

Brett era mai mult decât speriat. 

— Ce dracu’! Lichidul ăsta va, găuri toate etajele şi 
coca navei. 

Se răsuci şi se năpusti spre cel mai apropiat culoar. 
Dallas apucă o lanternă şi alergă pe urmele „tehului”. 
Ceilalţi se grăbiră să-i urmeze. 

La etajul inferior, de-a lungul coridorului punţii B, se 
aflau instrumente preţioase şi conducte de tot felul. Brett 
căuta deja urma acidului pe tavan, sub infirmerie. Până să 
ajungă acolo, lichidul avea de parcurs mai multe nivele 
intermediare făcute din aliaje rezistente. 

Dallas îndreptă fascicolul de lumină în sus, trecu în 
revistă la repezeală încâlceala de ţevi, monitoare, 
indicatoare de nivel. 


101 


— Acolo! 

Deasupra lor îşi făcu apariţia gazul, urmat de un mic 
şănţuleţ de lichid gălbui amestecat cu aliaj ros. Şiroi un 
moment şi apoi se desprinse în stropi grei fumegători. 
Imediat, locul unde cădeau începu să sfârâie şi să 
clocotească. Dallas şi Brett, dezarmaţi, se uitau cum se 
întindea mica baltă şi apoi cum se scurgea prin orificiul pe 
care şi-l săpase. 

— Dedesubt ce e? 

— Coridor C, anunţă Parker. Fără instrumente. 

El cu Ripley alergară spre scara următoare care ducea 
la etajul inferior, ceilalţi rămânând lângă gaură. 

— Ce-am putea pune dedesubt ca să limităm daunele? 
întrebă Ash, care considera problema cu detaşarea lui 
obişnuită, ştiind totuşi că în câteva minute coca lui 
Nostromo, va fi străpunsă. 

Aceasta însemna, în cel mai bun caz, etanşeizarea 
tuturor compartimentelor până la repararea stricăciunilor. 
Dar putea fi şi mai rău. O mare parte din circuitele 
integrate şi deosebit de delicate, care permiteau călătoria 
în hiperspaţiu, era dispusă în interiorul cocăi. Dacă lichidul 
ar cădea din întâmplare pe acest loc, stricăciunile ar fi 
mult prea mari ca echipajul să poată să le dea de cap cu 
mijloacele proprii. Aceste circuite nu puteau fi separate 
decât în cală, în condiţii de imponderabilitate. 

Nimeni nu găsi vreo propunere în privinţa modalităţii 
de oprire a ravagiilor acidului. 


La etajul inferior, Parker şi Ripley se deplasau încet 
prin coridorul C, strâmt şi întunecat, cu ochii ţintă în 
tavan. 

— Ai grijă să nu te prindă dedesubt, o avertiză Parker. 
Dacă lichidul ăsta trece prin aliajele asta, nici nu vreau să 
mă gândesc ce-ar putea să cauzeze feţişoarei dumitale. 

— Nu-ţi face griji! Am eu grijă de feţişoara mea. Ocupă- 
te de cea personală. 

— Pare-se că lichidul îşi încheie activitatea! zise Dallas 
aplecându-se deasupra găurii. 

Brett şi Ash erau în faţa lui, nădăjduind. Ash scoase un 
stilet din buzunar şi sondă cavitatea. Metalul începu să se 
dizolve în stropi ca de mercur. Apoi activitatea încetă, 
după ce distruse extremitatea instrumentului. Ofiţerul 
ştiinţific continuă să agite stiletul în interiorul găurii. 
Instrumentul întâmpină rezistenţă. 

— Adâncimea nu depăşeşte trei centimetri. Lichidul a 
încetat penetrarea. 

Dedesubt, Parker se întoarse spre Ripley. 

— Vezi ceva? 

Işi continuară verificarea. Sub ei se afla un mic culoar 
de serviciu şi, dincolo, coca interioară a lui Nostromo. 
După aceea... nu mai era decât atmosfera irespirabilă a 
unei planete necunoscute. 

— Nimic, răspunse ea în cele din urmă. Rămâi aici cu 
ochii-n patru. Mă duc să văd ce se-ntâmplă sus. 

Se răsuci pe călcâie şi făcu drumul invers către scara 
superioară. Ea îi găsi pe toţi încovoiaţi deasupra găurii. 

— Ce se întâmplă? Lichidul n-a ajuns în coridorul C. 

— Cred că s-a sfârşit, zise Ash inspectând metalul ros. 
Fie că reacţiile în lanţ cauzate de întâlnirea cu aliajele au 
diluat puterea lui corozivă, fie că pierde din potenţialul 
caustic după un anumit timp. Oricum ar fi, nu mai pare 
activ. 

Ripley se deplasă pentru a verifica adâncimea găurii. 

— S-ar putea ca aliajul să fie mai rezistent la nivelul 
ăsta decât deasupra? Poate că materia asta corodează 
puntea orizontal, acum, dizolvând orice metal mai slab. 

Ash clătină din cap. 

— Nu cred. Dacă îmi aduc bine aminte, punţile 
principale şi coca lui Nostromo sunt construite din acelaşi 
material. Nu, cred că e mai înţelept să presupunem că 
fluidul nu mai prezintă nici un pericol. 

Vru să-şi pună stiletul înapoi în buzunar, dar se 
răzgândi şi îl ţinu în mână cu partea neroasă. 

Observându-i ezitarea, Ripley nu-l iertă. 

— Dacă nu mai reprezintă nici un pericol, de ce nu-ți 
pui instrumentul înapoi în buzunar? 

— Nu are rost să facem pe vitejii. Este mai bine să 
aşteptăm analiza acestei substanţe şi să fim siguri că nu 
mai este într-adevăr activă. Poate nu mai este în stare să 
dizolve aliajul punţii, dar aceasta nu înseamnă că n-ar 
putea să-ţi provoace o teribilă arsură! 

— Ce crezi că este asta? întrebă Dallas, care-şi mută 
ochii de la micul crater din planşeu la gaura din plafon. 
Niciodată n-am văzut ceva care să perforeze un asemenea 
aliaj. Nu cu atâta repeziciune. 

— Nici eu, mărturisi ofiţerul ştiinţific. Anumite varietăţi 
mult rafinate de acid molecular sunt teribil de active, dar 
în general nu au efect decât asupra câtorva materiale 
specifice. Aplicațiile lor nu sunt generalizabile. 

— Acesta, însă, urmă Ash, pare să fie un coroziv 
universal. L-am văzut demonstrându-şi capacitatea de a 
roade mai multe substanţe diferite cu o egală uşurinţă... 
sau  nepăsare, dacă vrei. Aliajul cocăi, mănuşile 
chirurgicale, aşternutul de infirmerie, patul metalic, le-a 
găurit pe toate. 

— Şi creatura asta blestemată foloseşte treaba asta 
drept sânge. Diabolic! exclamă Brett, cu un amestec de 
respect şi teroare. 

— Nu ştiu sigur ce foloseşte drept sânge. (Creierul lui 
Asth funcţiona fără încetare în ciuda precarităţii situaţiei.) 
S-ar putea să fie o componentă a sistemului circulator 
separat, creat pentru lubrifierea interiorului vietăţii. Poate 
fi, de asemenea, un lichid protector, un endoteliu defensiv, 
aşa cum este limfa noastră. 

— lată un mecanism al dracu’ de defensiv! observă 
Dallas. Nu îndrăznim nici s-o omorâm. 

— Oricum nu la bordul unei nave etanşe, menţionă 
Ripley. 

— Exact, confirmă Ash. Putem să-l ducem pe Kane în 
exterior, acolo unde lichidul nu poate deteriora pe 

Nostromo, şi să încercăm să tăiem creatura. Deşi suntem 
practic siguri că ea-l menţine în viaţă. 

— Imediat ce-o desprindem şi-i extragem tubul din 
gâtlej, îi aprovizionăm plămânii cu oxigen, insistă Ripley. 
Un înveliş termal îi va păstra căldura. In acest scop, am 
putea să umflăm un cort cu oxigen dispus pe suprafaţă. 
Dacă lichidul va curge iar, va ataca doar solul planetei. 

— Nu este rea idea, admise Ash. In afară de două 
lucruri. (Ripley aştepta nerăbdătoare explicaţiile.) Mai 
întâi, cum am mai discutat, deplasarea creaturii cu forţa, 
ar putea să prilejuiască o întrerupere fatală a acţiunii 
exercitate asupra lui Kane. Şocul îl poate ucide. Apoi, nu 
ştiu dacă, rănind-o serios, vietatea nu va împroşca lichidul 
în toate părţile. Ar fi o reacţie defensivă în raport cu 
calităţile destructive şi protectoare ale fluidului. 

Ash tăcu atât cât aceste imagini să se fixeze în mintea 
celorlalţi. 

— Chiar dacă cel care va practica intervenţia pe 
această vietate va izbuti să se adăpostească în acest caz, n- 
aş vrea să fiu răspunzător de ceea ce se va întâmpla cu 
faţa lui Kane. Sau cu capul. 

— Bine, de acord, zise Ripley cu năduf. N-o fi fost o idee 
grozavă. Atunci, ce propui? (Arătă spre infirmeria de la 
etajul superior.) Să facem tot drumul până pe Pământ cu 
chestia aia pusă pe capul lui? 

— Nu văd nici un pericol, replică Ash, puţin impresionat 
de sarcasmele ei. Atâta timp cât organele vitale ale lui 
Kane rămân stabile, am în vedere această alternativă 
posibilă. Dacă, în schimb, dă semne de slăbire, va trebui să 
luăm o hotărâre. Deocamdată, vă previn că mişcarea cu 
forţa a creaturii prezintă mai multe pericole decât 
avantaje. 

După cotul coridorului, apăru o figură nouă. 

— Nici urmă de lichid, colo jos. Înaintarea s-a oprit? 
întrebă Parker, privind când la Ripley când la Ash. 

— Da. După ce a traversat două nivele, răspunse 
căpitanul, încă uluit de puterea acidului. 

Ripley, dezmeticită, privi în jur şi se miră. 

— Suntem cu toţii aici. Şi Kane? Nu-l veghează 
nimeni... şi nici pe creatura aceea! 

Se repeziră cu toţii spre scară. 

Dallas ajunse primul la infirmerie. Se uită numaidecât 
dincolo de geam şi se linişti. Nu se schimbase nimic. Kane 
zăcea tot acolo, unde-l lăsaseră, cu creatura prinsă pe faţă. 

Dallas regreta că se comportase ca un copil. Lichidul 
arătase proprietăţi uimitoare şi periculoase, dar nu 
justifica panica totală pe care o provocase. Ar fi trebuit să 
se gândească să delege unul sau doi membri ai echipajului 
pentru supravegherea infirmeriei şi a vietăţii. 

Din fericire, nu se întâmplase nimic în absenţa lor. 
Creatura nu se mişcase, şi nici Kane. De acum înainte, 
indiferent de problemele ce se vor ivi în altă parte, va fi 
mereu cineva de permanenţă la infirmerie. Situaţia era 
suficient de serioasă pentru a justifica o observaţie 
continuă. 

— A fost atins de acid? întrebă Parker. 

Dallas străbătu infirmeria şi se opri în faţa platformei. 
Examină faţa cu atenţie. 

— Nu cred. Totul pare normal. Fluidul s-a scurs fără să 
atingă pielea. 

Apoi Brett îşi făcu intrarea. 

— Mai sângerează, porcăria asta? Mai avem câteva 
plăci de ceramică în magazia din sala maşinilor care nu 
folosesc la nimic. Putem să le folosim la o adică, sau să 
facem un container. 

— Inutil, răspunse Dallas. Nu mai sângerează. 

Ash cercetă zona tăieturii. 

— S-a cicatrizat. N-a rămas nici un semn. Remarcabilă 
capacitate de regenerare. Nici nu-ţi vine să crezi că 
adineauri a fost tăiată. 

— Trebuie să scăpăm de ea acuma! exclamă Lambert 
înfiorându-se. Îmi vine rău când mă gândesc că-i băgată în 
gâtul lui Kane! 

— Ţi-ar fi mai rău dacă ar fi pe tine, o tachină Ripley. 

Lambert păstră distanţa. 

— Nu eşti amuzantă. 

— Afirm încă o dată, domnule, că nu este bună ideea 
deplasării creaturii, zise Ash, fără să-l privească pe 
căpitan. Încercarea precedentă nu a fost deloc 
concludentă. 

Dallas îl privea furios pe ofiţerul ştiinţific, apoi se 
potoli. Ca de obicei, Ash era doar obiectiv. Spusele lui nu 
erau câtuşi de puţin sarcastice. 

— Ce facem? se interesă Lambert. 

— Nu facem nimic. Cum a menţionat şi Ash, tentativa 
noastră ne-a adus numai necazuri. Aşa că-l retrimitem pe 
Kane la „autodoc” nădăjduind că acesta va găsi o idee mai 
bună. 

Apăsă pe o tastă. Platforma reintră în cuşca de sticlă. 
Ceru maşinii alte imagini interne ale pacientului în comă, 
diagrame. Nimic nu alterase starea precedentă. Nici o 
soluţie. 

Ash urmărea diverse informaţii. 

— Funcţiile sale corporale se desfăşoară normal în 
continuare, dar a apărut ceva. O indicație de degenerare a 
ţesuturilor. 

— Deci i-a făcut rău! exclamă Lambert. 

— Nu neapărat. Nu a mâncat şi nu a băut de câtva 
timp. Citirile acestea ar putea reflecta o reducere drastică 
datorată creaturii sau împrejurărilor. Oricum, noi vrem să-l 
menţinem pe Kane în cele mai bune condiţii cu putinţă. 
Pentru aceasta, cred că este timpul să-i administrăm hrană 
prin perfuzii până când voi putea determina cu certitudine 
dacă străinul absoarbe proteine din sistemul său. 

Activă un bloc de control. Imediat, „autodocul” începu 
să furnizeze lichide corpului „execului”. 

— Asta ce este? (Ripley puse degetul pe o fotografie 
internă a torsului lui Kane.) Pata asta neagră pe plămâni! 

— Nu văd nici o „pată”. 

Dallas se apropie de imaginea electronică. 

— Cred că văd şi eu. O excrescenţă exagerată pe 

sistemul respirator, Ash. 

Ofiţerul ştiinţific aprobă. Fixă pata care-i atrăsese 
atenţia lui Ripley, care se detaşa acum pe ecran: o monedă 
întunecată pusă pe cutia toracică a lui Kane, complet 
opacă. 

— Nu ştiu dacă este pe plămâni. Ar putea să se 
datoreze unei proaste funcţionări a sondei, a lentilei 
sondei. Se întâmplă frecvent. 

— Măreşte puterea, ceru Dallas. Să vedem dacă putem 
să ameliorăm situaţia. 

Cu toate eforturile depuse, încercarea se dovedi 
zadarnică. Urma aceea rămase ca atare: o pată neagră 
enigmatică. 

— Nu pot să măresc intensitatea, Kane va suferi din 
cauza radiaţiilor. 

— Ştiu, zise Dallas, cu ochii pe ecran. Dacă deteriorăm 
sonda acum, nu vom şti ce se petrece în corpul său. 

— Mă ocup eu, domnule, îl asigură ofiţerul ştiinţific. 
Cred că voi reuşi să curăţ lentilele. Nu este decât o 
problemă de şlefuire. 

— Dar n-o să mai vedem nimic! 

— Nu pot să înlătur pata fără să demontez sonda, zise 
Ash pe un ton patetic. 

— Atunci lasă pata asta până când nu o creşte prea 
mult. 

— Cum doreşti, domnule, zise Ash întorcându-se. 

Brett arăta nedumerit. 

— Şi acum ce facem? Stăm şi aşteptăm? 

— Nu, răspunse Dallas care-şi aminti că avea 
răspunderea unei nave, în afara celei faţă de Kane. Ne 
aşezăm şi aşteptăm... şi voi vă întoarceţi la lucru... 


108 


CAPITOLUL 7 


— Ce părere ai? 

Lac de sudoare, înghesuit într-un colţ al modulului 12 
în compania unui Brett asemenea, Parker se cocoţase 
peste sudura efectuată de prietenul său pentru a închide 
definitiv delicatele conexiuni. Se străduiau să facă o treabă 
care necesita serviciile electronice ale unui trasor acţionat 
de la distanţă. Nedispunând de toate aceste facilităţi, ei se 
vedeau nevoiţi să regleze problema utilizând instrumente 
improvizate. 

Scule proaste pentru o treabă proastă, se gândea 
Parker înciudat. Şi totuşi trebuia să se descurce. Până 
când modulul 12 nu era reparat cum se cuvine şi repus în 
activitate, nu puteau să decoleze. Pentru a părăsi această 
lume, Parker ar fi făcut reparaţiile şi cu dinţii, dacă era 
nevoie. 

Deocamdată, era rândul lui Brett să se bată cu 
componentele recalcitrante. Ca orice alt instrument de la 
bordul lui Nostromo, modulul utiliza elemente integrate. 
Dificultatea consta în înlăturarea rămăşiţelor fără 
întreruperea celorlalte funcţii esenţiale sau mai rău, 
deteriorarea delicatelor ansamble ale ghidării navei. Noile 
elemente s-ar încastra lesne dacă inginerii noştri ar putea 
să se debaraseze de cablurile carbonizate. 

— Cred că am reuşit, zise în final Brett. Fă o încercare. 

Parker se dădu înapoi, acţionă două butoane de pe 
consola suspendată şi privi cu optimism ecranul de 
supraveghere de alături. Mai împunse odată în cele două 
butoane, fără succes. 

— Nimic. 

— La dracu’! Eram sigur că merge! 

— Nu e cazul! Încearcă pe următorul. Ştiu că par în 
ordine, în afară de 43, pe care l-am înlocuit. Asta-i 
problema cu celulele astea afurisite. Dacă regulatorul 

supraîncarcă şi arde din ele, suntem obligaţi să mergem 
înăuntru şi să le găsim pe cele care au plesnit. (Cu un 
oftat, Parker adăugă:) Ah, dacă am avea un detector de 
avarii! 

— Mie-mi spui?! zise Brett, din interiorul 
compartimentului atins. 

— Trebuie să fie următorul, zise Parker care se dădea 
optimist. Nu-i nevoie să verificăm fiecare celulă. Mama a 
dibuit pana pe aici. Să-i fii recunoscător pentru aceste mici 
favoruri. 

— O să fiu recunoscător, răspunse Brett. O să-mi arăt 
recunoştinţa când vom fi departe de planeta asta şi deja în 
hipersomn. 

—Nu te mai gândi la Kane. (Apăsă pe cele două 
butoane, înjură printre dinţi.) Nici aici, încearcă pe 
următorul, Brett. 

— Just. 

Se deplasă, puse din nou celula pe care o verificase în 
locaşul ei. 

Parker lăsă în jos mai multe manete de pe consola 
prinsă pe perete. Poate reuşeau să delimiteze linia 
distrusă. Modulul 12 conţinea o sută din camerele de 
accelerare a particulelor. Gândul că trebuia să verifice 
manual fiecare dintre ele pentru a o găsi pe cea proastă îl 
făcea şi mai nervos. 

Exact în aceeaşi clipă, îi chemă un glas prin intercom. 

— Ce se întâmplă cu voi? 

„Oh, Doamne! se gândi Parker. Ripley, iar femeia asta 
afurisită. Îi zic eu ce se-ntâmplă...” 

— Nu merge nimic, o informă el scurt. Şi tu vezi-ţi de 
treabă, îi zise lui Brett. 

— Just. 

— Ce-i acolo? zise Ripley. Nu înţeleg. 

Parker se îndepărtă de modul. 

— Vrei să ştii ce se întâmplă? O muncă deşelătoare, 
asta-i pe capul nostru. Treabă de ocnaş. Ar trebui să mai 
vii pe aici pentru probe, din când în când. 

Replica veni instantaneu: 

— M-am ales cu munca cea mai dură pe nava asta. Ştiţi 
care? (Parker izbucni într-un râs zeflemitor.) Să vă ascult 
tâmpeniile! 

— Scuteşte-mă! 

— Te scutesc după ce reparaţi modulul 12, nu înainte. 
Crede-mă. 

Puse capăt comunicaţiei până să găsească Parker o 
replică. 

— Ce mai e? făcu Brett extrăgându-se din modul. Iar vă 
ciondăniţi? 

— Nu. Ne-am zis câteva vorbe dulci. 

Brett şovăi, examină o clipă celula dezmembrată. 

— Just. Să mai încercăm. 

Pentru a n-a oară, Parker apăsă butoanele de comandă, 
se uită pe ecranul de control cu duşmănie. Avea o poftă 
irezistibilă să-i dea un pumn părându-i rău că nu l-ar fi 
primit Ripley în cap. Evident, era pură fantasmagorie. Deşi 
era din fire vioi, repezit, se stăpânea şi-şi dădea seama că 
avea nevoie de monitorul de control. 

Şi de Ripley. 


Ash executa asupra corpului lui Kane o nouă gamă de 
teste. Ele îi dădură informaţii suplimentare asupra stării 
sănătăţii acestuia; nimic folositor deocamdată şi totuşi 
ofiţerul ştiinţific le găsea fascinante. 

Oricine intra în infirmerie putea vedea fără dificultate 
pe marele ecran organele interne ale lui Kane. Acesta, 
fireşte, nu era nicicum în măsură să protesteze împotriva 
acestei violări a intimităţii sale. 

Ripley îşi făcu intrarea în laborator şi luă cunoştinţă de 
rezultatele afişate. Nu se modificase nimic în metabolismul 
lui Kane de la ultima vizită. Imperturbabilă, creatura 
stătea în continuare pe faţa lui. 

În disperare de cauză, Ripley se aşeză lângă Ash. 
Acesta întâmpină sosirea ei cu un surâs imperceptibil fără 
să-şi desprindă ochii de pe pupitru. 

— Realizez o serie de teste diferite, o informă el. În caz 
că apare ceva nou... 

— Ca de exemplu? 

— Nu am idee. Dar dacă se întâmplă, aş vrea să 
reacţionez cât mai repede cu putinţă. 

— Nimic nou? 

— İn legătură cu Kane? (Ash îşi puse ordine în idei 
înainte de a răspunde.) Suntem în acelaşi punct. E sănătos. 
Starea lui s-a ameliorat în loc să se înrăutăţească. 

— În privinţa creaturii? Ştim acum că răspândeşte acid 
şi că rănile i se cicatrizează în timp record. Nici un 
element nou? 

— Cum ţi-am spus, începu Ash cu un aer satisfăcut, am 
făcut câteva teste. Deoarece nu putem schimba nicicum 
starea lui Kane, m-am gândit că n-ar fi rău să încerc să 
cunosc cât mai bine creatura aceasta. Nu se ştie ce 
descoperire, ce amănunt nesemnificativ în aparenţă poate 
să ne ajute la o eventuală deplasare a acestuia. 

— Ştiu, zise ea foindu-se pe fotoliu. Ce-ai descoperit? 

— Se pare că dispune de un înveliş format din proteine 
polizaharide. Cel puţin aceasta este extrapolarea mea. 
Este dificil de afirmat ceva în absenţa unui eşantion de 
analize. Or, îţi este bine cunoscut faptul că decuparea unei 
bucăţi infime din ţesut ar duce la o nouă scurgere de fluid. 
Nu putem risca să vedem cum o parte a „autodocului” se 
dizolvă. 

— În nici un caz, replică ea sec. Maşina asta reprezintă 
singura şansă a lui Kane. 

— Exact. Mai interesant este faptul că creatura se 
leapădă în permanenţă de celulele situate în epiderma 
internă, secundară, pe care le înlocuieşte cu silicați 
organici polarizaţi. Astfel că ea posedă o piele dublă, iar 
acidul este depus între cele două straturi. 

— Noroc că Dallas n-a tăiat mai adânc cu scalpelul, 
altfel şi-ar fi vaporizat acidul în toată infirmeria. 

Ripley păru impresionată. 

— Stratul cu silicați, văzut la microscop, pare să fie o 

structură moleculară extraordinar de densă şi unică în 
felul ei. Ar putea să reziste şi la laser. Ştiu, ştiu, se grăbi el 
să explice când văzu expresia incredibilă a lui Ripley, pare 
o nebunie. Dar este cel mai tenace ţesut organic pe care l- 
am văzut până acum. Din felul în care sunt aliniate celulele 
şi compoziţia lor, sfidează toate regulile biologiei clasice. 
Aceste celule de silicați, de pildă. Sunt metalice şi legate 
între ele. Această combinaţie îngăduie creaturii să reziste 
unui mediu advers. 

— Nimic altceva în afară de silicați şi dubla epidermă? 

— Tot nu ştiu cum respiră, nici dacă respiră în mod 
obişnuit. Trebuie să modifice cumva atmosfera ambiantă, 
poate absorbind gazele de care are nevoie printr-un 
anumit număr de pori. Nu are nimic care să semene cu 
nişte nări. Ca o uzină chimică vie, ea întrece în eficacitate 
tot ceea ce cunosc eu. Unele organe interne nu par să 
lucreze, în timp ce altele funcţionează într-un scop pe care 
nici măcar nu îl bănuiesc. 

Ash se gândi câteva secunde, apoi continuă. 

— Este posibil ca aceste organe în repaos să aibă 
funcţii defensive. Vom şti sigur dacă va trebui în viitor să o 
provocăm. (Apoi o privi pe Ripley în ochi.) Este de ajuns? 

— Din plin! 

În acelaşi timp, ea îşi zise că nu trebuia adus în navă 
corpul lui Kane. Trebuia să-l lase în exterior, laolaltă cu 
creatura. Ash era primul răspunzător de prezenţa lor la 
bordul lui Nostromo. 

Ea-l privi pe furiş pe ofiţerul ştiinţific urmărind 
concentrat, informaţiile, păstrând pe cele care-i 
conveneau, îndepărtându-le pe cele ale căror utilitate nu i 
se păreau evidente. Ash era într-adevăr ultimul membru al 
echipajului pe care l-ar fi crezut în stare de gesturi 
importante; şi totuşi... Luase incredibila hotărâre de a-i 
lăsa pe exploratori să reintre în navă ignorând măsurile de 
securitate necesare, încălcând astfel toate procedura 
stabilită. A 

Dar trebuia să fie corectă. In afară de Ash, Dallas şi 

Lambert de asemenea nesocotiseră reglementările cele 
mai elementare cerând cu insistenţă intrarea în navă. Pe 
de-o parte, viaţa lui Kane era miza acestei partide. Dacă 
Ash s-ar fi supus directivelor ei şi nu le-ar fi îngăduit să 
pătrundă, Kane ar mai fi fost în viaţă? Sau ar fi fost o 
statistică în plus în jurnalul de bord? Această ipoteză ar fi 
scutit-o de un moment dificil; când îl va privi în faţă pe 
Kane în ziua în care va ieşi din comă şi-i va explica cu tact, 
dar sincer, de ce îi refuzase, lui şi celorlalţi intrarea. Ash 
remarcă expresia şi păru preocupat. 

— O problemă? 

— Nu, zise ea, îndreptându-se. Deci asta-i situaţia. Ce- 
nseamnă asta? Deci ce e cu noi? Cu creatura asta? 

— O interesantă combinaţie de elemente şi de structură 
o face practic invulnerabilă în ceea ce o priveşte. 

— Exact aşa văd şi eu lucrurile, confirmă ea. Deci 
rezultatele tale sunt juste! (El păru îndurerat.) lartă-mă. 
Deci creatura este invulnerabilă. De asta nu m-ai ascultat 
când le-ai dat drumul înăuntru? 

Ca întotdeauna, ofiţerul ştiinţific nu vru să muşte 
momeala. Când răspunse, faţa lui nu-i trăda nici un 
resentiment. 

— M-am supus ordinului direct al căpitanului, îţi 
aminteşti? 

Se căzni să nu ridice vocea, amintindu-şi în ultimul 
moment că Ash nu asculta decât de rațiune. 

— Când Dallas şi Kane sunt afară, eu sunt ofiţerul şef. 
Şi în această calitate, eu comand până la întoarcerea unuia 
dintre ei. 

— Da, desigur. Am uitat, asta e tot. Greşeala mea este 
datorată emoţiei momentului. 

— Lasă prostiile. (Işi mută privirea pe pupitru.) Emoţiile 
nu te-au făcut niciodată să uiţi. 

Din nou, el suportă privirea ei acuzatoare. 

— Crezi că ştii totul despre mine? Voi toţi! Eşti atât de 
sigură că ştii exact genul de persoană care sunt eu. Să-ţi 
spun ceva, Ripley. Când am deschis sasul interior ştiam 

foarte bine gravitatea gestului meu. Da! Dar când e vorba 
să-ţi aminteşti cine comandă, când... sunt şi eu predispus 
la căderi ale memoriei, ca toată lumea. Memoria mea este 
excelentă, dar nu infailibilă. Chiar şi un creier mecanic ca 
acela al Mamei poată să piardă calea unei informaţii. 

Uitare, desigur, îşi zise eu. Dar o uitare selectivă. Cu 
toate astea, poate că Ash a spus adevărul. Ar fi mai bine să 
caute să nu-şi mai insulte colegii. Deja, în privinţa lui 
Parker şi a lui Brett, nu se putea spune că o aveau la 
inimă... şi acum, cu Ash, era cât pe-aci să-şi facă un 
duşman. A 

Dar nu putea să scape de bănuieli. Işi dorea chiar ca 
Ash să se înfurie. 

— Ai făcut în aşa fel încât să uiţi şi legea de bază a 
specialităţii tale: carantina. O lege înfiptă în capul 
ofiţerilor din şcoala de pilotaj. 

— Nu! (În sfârşit! se gândea ea. Iată un expozeu căruia 
putea să-i dea crezare.) Nu am uitat, spuse Ash. 

— Înţeleg. Nu ai uitat. Numai că ai făcut cum te-a tăiat 
capul şi nu ţi-a păsat. 

— Te gândeşti că am făcut-o cu inima uşoară? Că n-am 
luat în considerare consecinţele posibile ale gestului meu? 

— Nu, Ash. Nu m-am gândit la asta. 

Nici de data asta nu răspunse la provocare. 

— Nu mi-a plăcut în mod deosebit să iau această 
hotărâre, dar mi-am dat seama că nu aveam cum să 
acţionez altfel, explică el calm. Ce-ai fi făcut cu Kane în 
locul meu? Singura lui şansă de a rămâne în viaţă era 
punerea lui sub îngrijirea „autodocului”. Starea lui 
generală a fost stabilizată. Şi înclin să cred că, altfel, Kane 
nu ar fi primit la timp tratamentul antiseptic şi hrănirea 
intravenoasă. 

— Te contrazici, Ash, cu un minut în urmă afirmai că-şi 
datora viaţa creaturii, nu maşinii. 

— Creatura pare să contribuie la această ameliorare, 
dar în atmosfera şi mediul lui Kane. Nu aveam cum să 
aflăm ce i-ar fi făcut în exterior. Aici, putem să-l 

supraveghem în permanenţă şi să luăm măsuri imediate în 
cazul în care vietatea s-ar arăta duşmănoasă cu el. Dacă i- 
am fi lăsat în sas, dificultăţile noastre ar fi fost mult mai 
mari. Fără să mai punem la socoteală că am primit un 
ordin direct şi peremptoriu. 

— Vrei să spui că în orice împrejurare nu vei lua în 
seamă ordinele mele şi nu-l vei asculta decât pe Dallas? 
Fără să-ţi pese de situaţie? 

— Vreau să spun că un căpitan este un căpitan, iar 
faptul că se găsea de cealaltă parte a sasului şi nu în 
interior nu era un motiv suficient pentru mine pentru a nu 
lua în seamă hotărârile sale. 

Un astfel de răspuns o revoltă ca şi poziţia pe care 
trebuia s-o apere. 

— Negând procedura de punere în carantină, ne puneai 
pe toţi în pericol, nu numai pe Kane! 

Ash programă un nou chestionar pe tabulator, citi cu 
solemnitate informaţiile furnizate. În sfârşit luă cuvântul 
fără să o privească pe Ripley. 

— Continui să găseşti că am făcut-o cu inima uşoară. 
Poate că am compromis securitatea tuturor. Dar ştiu un 
lucru: cei care fac regulile şi principiile le inventează în 
confort, departe de condiţiile reale în care aceste reguli 
imperative ar trebui să fie aplicate. Într-o situaţie critică, 
nu trebuie să ne bazăm decât pe gândurile şi sentimentele 
proprii. Aşa am făcut eu. Aşa văd eu lucrurile cât timp 
creatura nu are un comportament ameninţător faţă de unul 
dintre noi. Aceasta se poate întâmpla mai târziu, caz în 
care ea trebuie să facă faţă a şase persoane gata de orice. 
Nu se va petrece ca şi cu Kane, care nu-şi închipuia o 
astfel de păţanie. Sunt gata să-mi asum acest risc pentru 
salvarea vieţii lui. 

— N-am nimic cu sentimentele personale, zise Ripley 
ridicându-se. Vreau să ştii că nu ai nici dreptul nici 
autoritatea de a ne impune viziunea personală. Poate că 
riscul pe care-l întrezăresc eu nici nu te priveşte. 

— Nu are nici o importanţă acum. Kane este la bord... 

şi viu. Evenimentele ulterioare vor decurge din această 
realitate, nu din alternativele trecute. Discutarea lor este o 
pierdere de timp. 

— Deci este ultimul cuvânt în calitate de ofiţer 
ştiinţific? Nu e chiar ce este stipulat în manual. 

— Te repeti, Ripley. De ce? Să mă provoci? Am relatat 
singur acţiunile mele în cartea de bord şi mă voi supune 
judecății Companiei. Da, iată poziţia mea oficială. 
Aminteşte-ţi totuşi că preocuparea fundamentală a ştiinţe; 
este protejarea vieţii umane. Nu mă voi împotrivi niciodată 
acestei legi. 

— Cu siguranţă, dar părerea pe care o ai despre ce-i 
mai bine pentru viaţa umană poate să difere de a altuia. 

Dintr-un motiv necunoscut, aceste cuvinte îl făcură să 
se întoarcă brusc la Ripley, pe când provocările 
precedente ale acesteia nu-l atinseseră. 

— Îmi iau responsabilităţile de ofiţer ştiinţific în serios 
ca şi dumneata. Cred că ar fi de ajuns. M-a obosit povestea 
aceasta. Dacă vrei să formulezi o anumită acuzaţie, 
încredinţeaz-o lui Dallas. Dacă nu... (se aplecă pe 
instrumentele lui), fiecare cu treaba lui. 

— Cum doreşti. 

Ripley plecă spre coridor... tot nemulțumită. Dar n-ar fi 
ştiut să spună de ce. Răspunsurile lui Ash păreau valide şi 
raţionale. Era greu să le respingă. Dar nu asta o frământa. 

Faptul că a deschis sasul implica mai mult decât o 
simplă infracţiune. Acest gest nu se potrivea cu 
personalitatea ofițerului ştiinţific, chiar  contrazicea 
demonstrațiile sale de profesionalism. Ea-l cunoştea de 
puţin timp, dar până la acest incident, el lăsase să se 
înţeleagă că pentru el manualul era sfânt. 

Ash susţinea că se comportase astfel doar pentru 
salvarea unui om. lar ea apărase teza oficială. Greşise. 
Kane ar fi fost de acord? 

Se îndreptă spre pasarelă, nedumerită. Fragmente de 
coincidenţe i se îmbulzeau în cap, încercând să se adune 
într-un tablou logic. 

Pe Nostromo nu aveau altceva de făcut decât să 
aştepte. Să aştepte ca Parker şi Brett să repare 
defecţiunile şi să se roage pentru o îmbunătăţire a stării lui 
Kane. 

Pe pasarelă, Lambert îl distra pe Jones motanul cu o 
sfoară. Era un motan inteligent, capabil de surprize. 
Câteodată, îi revenea sarcina să întreţină moralul 
oamenilor. Aceştia păreau să fie încântați să-l vadă ţopăind 
şi apucând sfoara albă. 

Lambert numea jocul ăsta: alintarea motanului. Foarte 
conştiincios, făcea tot ce putea să-i smulgă navigatorului 
un zâmbet. Oamenii sunt atât de solemni câteodată. Era o 
funcţie anevoioasă pentru un motan; dar el nu renunţă, tot 
gândindu-se la un şoarece dolofan. 


— Ce părere ai? zise Brett privindu-şi colegul. 

Parker ajustă un control, şterse sudoarea care i se 
scurgea pe frunte. 

— E aproape. Încă o jumătate de grad şi va fi la fix. 
Ripley ar trebui să fie satisfăcută. 

— Tu nu ştiai? întrebă Brett hârâind. Ripley nu poate fi 
satisfăcută! 

De după ecranul de intrare pe care lucra se auziră 
şuierături şi pârâituri. 

Parker se uită la difuzorul tăcut şi mârâi. 

— Dacă nu primim o primă grasă după toate astea, eu 
mă plâng. Am câştigat o plată dublă. Să-i zică primă de 
risc! De data asta, Compania ar face bine să ne plătească 
bine, de nu, plecăm la Ghildă. Nu ne mai murdărim mâinile 
degeaba. 

— Păi, accentuă Brett. Plombarea numărului 3 ar trebui 
să ţină. 

Parker scormoni într-un compartiment de plastic, 
scoase un minuscul cub întunecat, colorat cu verde şi roşu 
pe faţa superioară şi se uită la difuzorul inofensiv... 

Ritmul era primitiv, nu prea studiat, iar sunetul îşi 
pierduse cu timpul precizia. Dar lui Dallas nu-i păsa. Se 
întinse şi absorbi muzica de parcă ar fi ascultat-o pentru 
prima oară. Bătea din picior cadenţa melodiei. 

Intercomul făcu să se audă de trei ori apelul electronic. 
Cu un oftat de resemnare, stinse muzica şi comută 
intercomul. 

— Aici, Dallas. 

— Ash. Cred că ar trebui să te uiţi la Kane. S-a 
întâmplat ceva! 

Dallas se ridică. Ash nu părea îngrijorat, ceea ce era un 
semn bun. Dar părea nerăbdător, ceea ce nu prea era bine. 

— Serios? 

— Interesant. 

— Vin acum. 

Se uită o clipă la magnetoscop, apoi se dezmetici. Ash 
spusese  „interesant”. Acest termen putea da naştere 
multor interpretări, nu neapărat bune. Dar era totuşi 
mulţumit că Ash nu spusese că „execul” murise. 

Deci Kane era încă în viaţă... dar într-o situaţie 
„interesantă”. Ofiţerul ştiinţific nu făcuse referire la Kane, 
ci la alt fenomen. 

Dallas îl găsi pe Ash în afara infirmeriei cu nasul lipit de 
geam. 

— Ce s-a întâmplat? zise Ripley apărând de la celălalt 
capăt al coridorului. Am auzit un apel pe un difuzor 
branşat. 

— Ascultai? 

Dallas o măsură curios. Ea se strâmbă. 

— Altceva nu e de făcut pe navă. De ce? Există vreo 
obiecţiune? 

— Nu. Întrebam şi eu. (Se uită prin geamul gros la 
„autodoc”. Cum nu observă nimic deosebit, i se adresă lui 
Ash:) Aşadar? 

— Kane! Priveşte-l atent. În întregime. 

Dallas îşi concentră atenţia asupra lui Kane, îi cercetă 


119 


corpul şi reobservă ce voia să-i arate Ash. Adică nu văzu 
nimic. 

— Creatura a plecat! 

O rapidă inspecție a infirmeriei prin geam nu dădu nici 
un rezultat. Kane zăcea pe platformă. Pieptul se ridica şi 
cobora în mod regulat. Părea să respire normal şi fără 
efort în ciuda dispariţiei vietății. Faţa-i era acoperită de 
puncte negre. 

— Străinul a depus ceva pe el? zise Dallas scârbit. 

— Nu. 

Ash înclina spre o ipoteză pozitivă, iar Dallas îşi dorea 
să-l creadă. Neapărat. Oricum, dosarul de bord al 
ofițerului ştiinţific zicea că ofiţerul ştiinţific era cel mai 
chibzuit. 

— Sunt amprente, nu bube. Cred că sunt amprentele 
ventuzei, adăugă Ash. În rest, Kane nu arată a fi suferit în 
urma acestei experienţe. 

— Experienţă care poate că nu s-a terminat, interveni 
Ripley. Uşa infirmeriei este blindată. Creatura e înăuntru. 

Voia să inspire încredere deşi frica pusese stăpânire pe 
ea. Creatura înfiorătoare o paraliza doar când se gândea la 
ea. g 

— Nu putem să deschidem uşa, zise Ash gânditor. In 
nici un caz nu trebuie să o lăsăm să scape prin navă. 

— Absolut de acord, zise Ripley inspectând podeaua 
infirmeriei. N-avem cum s-o prindem sau s-o ucidem de la 
distanță. 

— Când am încercat să o desprindem de faţa lui Kane, 
interveni Dallas, am tăiat-o şi rănit-o. Poate că dacă nu-i 
mai facem rău, nu va opune rezistenţă. Ar fi mai bine să 
încercăm s-o capturăm. 

li surâse ideea unei măriri a salariului, sau a unei 
avansări. Dând cu ochii de corpul lui Kane, roşi vinovat. 
Ripley se cutremură la gândul de a porni în urmărirea 
vietăţii. 

— N-aveţi decât s-o căutaţi dacă aşa vreţi. Eu stau la 

— Sunt de părere că merită osteneala, zise Ash 
dezlipindu-se de geamul despărțitor. Este un specimen 
unic. Cu siguranţă va fi nevoie să-l capturăm viu şi intact. 

Apăsă pe tasta de comandă pentru deschiderea uşii. 
Infirmeria era locul adecvat pentru un lucru atât de 
neobişnuit. Pereţii aveau blindaj dublu, iar datorită 
sasurilor, era compartimentul cel mai ermetic al lui 
Nostromo. 

Blindajul lunecă silențios pe câțiva centimetri. Ash se 
uită la Dallas care dădu din cap. Ash mai apăsă pe 
comandă şi uşa se urni. Acum era destul loc pentru un om. 
Dallas intră primul, urmat de o Ripley neîncrezătoare. La 
urmă venea Ash, care închise degrabă. 

Stăteau în picioare nemişcaţi, pândind cel mai mic 
semn, cea mai neînsemnată prezență. Dallas fluieră uşor 
pentru a ademeni vietatea. 

Privind în jur, înaintă spre un ungher care ar fi 
constituit o excelentă ascunzătoare. Dar o privire rapidă 
nu dezvălui decât nişte flacoane, toate puse în ordine. 
Dacă aveau de gând să captureze creatura aveau nevoie de 
nişte obiecte solide. Cu mâinile goale nu vor izbândi. 
Dallas luă primul obiect care-i fu la îndemână - un lighean 
de oţel. Reluându-şi căutările, îşi zise că nu-i era greu 
creaturii să treacă prin arma asta improvizată. Dar 
contactul cu oţelul rece în mâini era totuşi reconfortant. 

Ash inspectă extremitatea opusă a infirmeriei. lar 
Ripley începu să se simtă ridicol în faţa uşii. Deşi 
temătoare, făcu câţiva paşi înainte, şovăi, apoi se hotări să 
privească sub platforma pe care era întins Kane, gândind 
că vietatea se agăţase acolo. Cu toţi muşchii încordaţi, 
gata să sară înapoi la cel mai mic semn suspect. 

Nu fu deloc mulţumită că nu găsi nimic. 

Se ridică oarecum uşurată, trecu în revistă locurile care 
nu fuseseră cercetate. În mişcarea pe care o făcu, atinse 
un panou. Un corp solid şi ţeapăn îi căzu pe umeri. 
Intoarse ochii şi dădu peste nişte degete scheletice şi 
cabuşonul cenuşiu al unui ochi. 

Un urlet de groază îi ieşi din gât. Cu pântecele strânse 
într-o convulsie de scârbă, se zbătu frenetic. Creatura se 
răsturnă greoaie pe punte şi rămase nemişcată. 

Dallas şi Ash se repeziră spre ea. 

Cei trei oameni se holbau la forma strânsă pe podea. 
Degetele sale erau chircite, osoase, precum falangele unui 
mort. Numai umărul degetelor, coada şi ochiul lipsit de 
lucire, gol, alungau această iluzie. 

Ripley îşi ştergea, isterizată, cu mâna dreaptă umărul 
pe care căzuse vietatea, ca pentru a scăpa şi de amintirea 
acelei clipe. Atât de tare îi bătea inima încât începuse să 
sughiţe. 

Luându-şi inima-n dinţi, apropie un picior de creatură 
şi-i dădu un şut. Nici o mişcare, nici împotrivire din partea 
acesteia. Pielea parcă-i era uscată şi contractată. Ripley îi 
mai dădu un picior vietăţii care se răsturnă. Tubul 
musculos zăcea în palmă, aproape complet retractat. 

— Cred că a murit, fu de părere Dallas. (O mai studie 
un moment, apoi se uită la Ripley.) Ţi-e rău! 

Ea înghiţi cu greu. 

— Nu. Nu mi-a făcut nimic. Cred că era moartă înainte 
de a cădea pe mine. 

Se duse în camera mică pe care o inspectase Dallas şi 
reveni cu un forceps. Prinse degetele şi puse vietatea în 
ligheanul pe care-l ţinea Dallas. Merseră la o masă pe care 
o aşezară. Ash îndreptă o lumină crudă asupra vietăţii. 

— Priviţi ventuzele, zise el indicând cu o sondă o serie 
de găuri mici şi adânci împrejmuind „palma” creaturii. Nu 
e de mirare că nu am reuşit s-o desprindem de faţa lui 
Kane. Era imposibil având în vedere ventuzele acestea, 
falangele şi coada încolăcită pe gât. 

— Unde e gura? 

Dallas încerca să scape de vederea ochiului unic. Chiar 
şi mort, aceasta păstra un fel de atracţie hipnotică. 

— Trebuie să fie acest organ, tubul acesta care s-a 
introdus în gâtul lui Kane. Oricum, nu a dat semne de 
alimentare. 

Cu ajutorul sondei, întoarse creatura pe cealaltă parte. 
Cu forcepsul, trase cu putere de tub pentru a-l extrage din 
palmă. Când partea dinăuntru a tubului ieşea, îşi schimba 
culoarea. 

— Se întăreşte în contact cu aerul. (Ash puse forma sub 
un fel de radar. Ajustă controalele şi răspunsurile se 
înscriseră pe ecran.) S-a sfârşit, îi informă el. Creatura 
aceasta a murit. Nici un semn de viaţă. Nu ştim mare lucru 
despre ea, dar tot putem să determinăm când este în viaţă 
şi când este moartă. 

Ripley dădu din umeri. 

— Cu atât mai bine. Să scăpăm acum de ea. 

Ash căscă ochii. 

— Glumeşti, desigur?! Foarte nostim. 

Ea făcu „NU” din cap. 

— Sunt cât se poate de serioasă! 

— Dar trebuie s-o luăm cu noi, zise Ash. Este primul 
nostru contact cu o asemenea creatură. Aşa ceva nu avem 
în arhive. Trebuie întreprinse tot soiul de experienţe pe 
acest cadavru! 

— Bine, răspunse ea. Fă testele, apoi arunc-o! 

— Nu, nu. Aceste experienţe necesită sprijinul unui 
laborator biologic complet echipat. Aici mă pot ocupa doar 
de amănunte superficiale, cum ar fi structura şi 
compoziţia. Nu pot întreprinde studiul evoluţiei sale, de 
exemplu. Cum să lepădăm ca pe un gunoi una dintre cele 
mai fantastice descoperiri xenologice din ultimii zece ani! 
Protestez personal în calitatea mea de ofiţer ştiinţific. Kane 
ar fi fost de acord cu mine! 

— Chestia asta a vărsat acid, a făcut o gaură prin toată 
nava, sau aproape! i-a întoarse Ripley. Dumnezeu ştie cum 
vor evolua evenimentele acum, după ce a murit. 

— Ea nu a făcut de fapt nimic, se împotrivi Ash. Acidul 
este probabil absorbit de celulele moarte, devenind inert. 
Creatura nu a făcut nici un rău. 

— Nu încă. 

Ash se uită implorator la Dallas. 

— Nu a făcut nici o mişcare, nu a rezistat în nici un fel 
când am sondat-o pe toate părţile, inclusiv ochiul. 
Aparatele ne asigură că este moartă de-a binelea şi cred că 
sunt în măsură să afirm că nu este un zombi. Dallas, 
trebuie să păstrăm acest specimen! 

Căpitanul nu răspunse, aşa că Ash îşi continuă 
argumentarea: 

— Fie şi dintr-un singur motiv. Dacă noi nu vom reuşi 
să-l reanimăm pe Kane, echipa medicală care se va ocupa 
de el va avea nevoie să studieze creatura care l-a cufundat 
într-o astfel de comă. A scăpa de ea ar însemna a scăpa 
prilejul de a afla secretul care l-ar salva pe Kane. 

— Eşti ofiţerul ştiinţific, zise în cele din urmă Dallas. 
Este departamentul tău, hotărârea îţi aparţine. 

— Ne-am înţeles, zise Ash fără să-şi ascundă satisfacția. 
Aceasta nu are cum să renască. Nu mai prezintă nici un 
pericol. 

— Aşa s-o fi gândit şi Kane, mormăi Ripley. (Dallas o 
fulgeră cu privirea şi ea îşi întoarse ochii.) Viitorul 
monstrului este asigurat, adăugă ea arătând platforma 
medicală. Ce e cu Kane? R 

Ash se îndreaptă spre aşternut. Il examină sumar pe 
„exec” şi studie cu grijă semnele de sugere, vizibilă pe 
faţă. După aceea, activă instrumentele pupitrului; 
„autodocul” începu să toarcă încet. Pe ecranul de citire se 
înşirau cifre. 

— Are febră. 

— Grav? 

— Nu. Nu-i primejduieşte sistemul. Maşina va avea 
grijă să-i coboare temperatura. Este tot inconştient. 

— Asta se vede! 

Ash se întoarse spre necruţătoarea sa colegă. 

— Nu neapărat. Ar putea dormi, ceea ce ar fi cu totul 
altceva. 

Ripley vru să răspundă, dar Dallas i-o tăie nervos: 

— Terminaţi odată cu cearta! 

Ca şi cum n-ar fi avut destule probleme, mai trebuia să 

aibă de-a face şi cu tensiunea care domina între membri 
echipajului. Ţinând seama de evenimentele care se 
năpustiseră asupra lor, asemenea conflicte nu-l mirau. Dar 
nu putea tolera decât strictul minim. Un antagonism 
declarat trebuia înăbuşit cu orice preţ de la început. Nu 
avea timp de pierdut cu toanele lor. 

Pentru a-i face să mai uite de neînţelegerea lor, deplasă 
discuţia spre Kane. 

— Inconştienţă şi uşoară febră. Altceva? 

— Nimic, răspunse Ash aplecându-se spre ecran. 
Organele vitale lucrează normal. 

— Pronostic pe termen lung? 

Ofiţerul ştiinţific ezită. 

— Nu sunt medic. Nostromo nu este o unitate destul de 
importantă pentru a-şi permite să aibă un medic. 

— Ştiu. Dar cel mai apropiat de aceste chestiuni eşti tu. 
Vreau doar o părere. Nu va fi înscris în jurnalul de bord. 

Dallas îl privi pe Kane, întins pe aşternut. Kane - 
prietenul lui... 

— Nu vreau să par exagerat de optimist, spuse încet 
Ash. Dar după starea sa actuală şi după ce-mi spun 
aparatele de supraveghere, cred că va scăpa. 

Dallas mormăi. 

— Destul. Nu pot să cer mai mult. 

— Sper că ai dreptate, adăugă Ripley. Suntem uneori în 
dezacord, dar mă rog cerului să ai dreptate. 

Ash ridică din umeri cu modestie. 

— Îmi doresc să pot face mai mult pentru el. Din păcate 
nu sunt medic! Este uşor să extrapolezi la nesfârşit, despre 
soarta acestei creaturi, dar nu pot da ordinatorului nici un 
caz precedent la care să se refere. Nu ne rămâne decât să 
aşteptăm manifestarea asupra lui Kane a unor rezultate 
tangibile ale acestei acuplări bucale. Abia atunci ar putea 
ordinatorul să preconizeze un tratament. (Ash păru 
deodată dezamăgit.) Mi-aş dori să fiu calificat din punct de 
vedere medical. Nu-mi place deloc să depind de maşini. 

Ripley fu surprinsă de o asemenea ieşire. 

— E prima oară când te aud denigrând o maşină, Ash! 

— Nici o tehnologie nu este perfectă. Ar trebui să fie 
mai suple. Avem nevoie de toate facilităţile unui spital aici 
şi nu doar de acest „autodoc”. Acesta nu este programat 
pentru a rivaliza cu acest... acest străin. Rezolvarea 
problemei depăşeşte desigur capacităţile sale. Ca toate 
maşinile, „autodocul” nu este efectiv decât în limitele 
stricte impuse de informaţiile sale memoriale. Da, aş fi 
vrut să cunosc mai mult din medicină. 

— E prima oară, întări Ripley, şi când te aud exprimând 
un sentiment de inadecvare. 

— Dacă ştii mai puţin decât ar trebui în împrejurări 
precise, eşti nesigur. Nu văd cum te-ai simţi altfel. (Se uită 
la Kane.) Sentimentul care mă încearcă este amplificat 
când universul mă pune în prezenţa unei entităţi radical 
necunoscute. Nu posed cunoştinţele suficiente pentru a 
lupta, şi mă simt neputincios. 

Cu ajutorul forcepsului, transferă creatura într-o mare 
fiolă transparentă şi apăsă pe un buton situat pe capsula 
care o astupă. O lumină galbenă invadă tubul. Ripley 
urmărise cu interes acest test. Aproape că se aştepta ca 
vietatea să dezintegreze fiola şi să sară pe prima figură. În 
sfârşit, convinsă că nu-i mai putea face nici un rău, decât 
în coşmar, se îndreaptă spre ieşire. 

— Nu ştiu ce credeţi voi, zise ea peste umăr, dar eu aş 
bea o cafea. 

— Excelentă idee, aprobă Dallas, întorcându-se spre 
Ash. Te descurci fără noi? 

— Vrei să spui, împotriva acesteia? (Arătă creatura 
închisă în cuşca transparentă.) Sunt om de ştiinţă. 
Asemenea fenomene îmi stârnesc curiozitatea, nu pulsul. 
Va fi bine, nu-ţi face griji. Dacă mai aflu ceva sau dacă 
starea generală a lui Kane se schimbă uşor, te voi chema 
imediat. 

— Ne-am înţeles, zise Dallas. (Apoi, către Ripley:) Hai 
să bem cafeaua aia. 

Uşa blindată a infirmeriei glisă tăcută în urma lor. Cele 

două siluete se îndepărtară în direcţia pasarele, lăsându-l 
pe Kane în grija „autodocului”, şi pe acesta în grija lui Ash. 

CAPITOLUL 8 


Cafeaua le desfătă stomacul, nu creierul. În jurul lor, 
Nostromo funcţiona, nepăsător la soarta Străinului al cărui 
corp neînsufleţit se odihnea într-un borcan. Prin pasarelă 
pluteau mirosuri familiare. 

Dallas  recunoscu unele dintre ele, caracteristice 
anumitor membri ai echipajului. Departe de a bănui pe 
cineva, amuşină de două ori în semn de complicitate. 
Deodorantele nu erau excepţionale pe o navă de mărimea 
lui Nostromo. Închişi ani-lumină în cochilia lor de metal, 
eroii noştri, având alte griji mai importante, nu se 
sinchiseau de efluviile vecinilor. 

Ripley îşi păstrase înfăţişarea îngândurată. 

— Ce te necăjeşte? Tot la hotărârea lui Ash te gândeşti! 
Nu-ţi place deloc că ne-a lăsat să intrăm? 

— Cum ai putut să-i îngădui să ia o asemenea iniţiativă? 
răspunse Ripley cu vehemenţă. 

— Ţi-am spus-o deja, explică Dallas cu răbdare. Eu am 
hotărât să-l introducem pe Kane... nu... te referi la 
specimenul pe care am hotărât să-l păstrăm? 

— Da, confirmă ea cu însufleţire. Acum e prea târziu să 
mai discutăm despre aventura cu sasul. Poate că m-am 
înşelat. Dar să mai păstrăm chestia asta la bord, moartă 
sau vie, după cele ce i-a făcut lui Kane! 

El încearcă să o liniştească. 

— Nu ştim dacă i-a făcut ceva rău, în afară de faptul că 
l-a doborât. După instrumentele medicale, starea lui e 
normală. În privinţa păstrării creaturii la bordul lui 
Nostromo, eu nu-s decât pilot aici. Sarcina mea se referă la 
bunul mers al navei. 

— Eşti căpitanul. 

— Este un titlu care nu înseamnă nimic în anumite 
situaţii specifice. Parker poate să mă-nveţe lucruri în 
materie de inginerie. lar în problemele de resortul 

departamentului ştiinţific, Ash are ultimul cuvânt. 

— Cum se face? întrebă Ripley dintr-odată, mai degrabă 
curioasă. 

— Ca de obicei. Sunt ordinele Companiei. Citeşte-ţi 
manualul. 

— De când e-n vigoare procedura aceasta? 

— Haide, Ripley, făcu exasperat căpitanul. Asta nu-i 
navă militară. Ştii foarte bine că procedura standard 
constă în a face ceea ce ni se spune să facem. Acest 
principiu include independenţa diferitelor departamente, 
ca şi cel ştiinţific. Dacă nu i-aş da crezare, n-aş fi acum aici 
cu tine. 

— Despre ce-i vorba? Speranţa într-o primă dispare în 
faţa spectrului unui om mort? 

— Dar ce-ţi trece prin cap? Nu există primă oricât de 
mare care să compenseze viaţa lui Kane. Acum e prea 
târziu. Suntem aici, iar povestea asta s-a întâmplat. 
Ascultă, nu-ţi face griji pentru mine, da? Eu nu fac decât să 
duc încărcătura pentru a-mi asigura subzistenţa. Dacă 
voiam să fiu un adevărat Explorator, cu orice preţ, mă 
angajam în Corpul Frontierelor. Gloria... nu, mulţumesc. 
Nu-i de mine. Vreau să fac în aşa fel încât ofiţerul meu 
executant să supravieţuiască şi să rămână alături de mine. 

Ripley rămase tăcută pentru câteva minute. Când vorbi, 
în vocea ei nu mai era nici o urmă de amărăciune: 

— Aţi fost împreună pe multe zboruri? 

— Destule, ca să ne cunoaştem, răspunse Dallas, pe un 
ton egal, cu ochii fixaţi pe pupitru. 

— Şi Ash? 

— Iar începi? (Oftă. N-ai cum să scapi, îşi zise.) Ce vrei 
să ştii? 

— Acelaşi lucru. Spuneai că-l cunoşti bine pe Kane. La 
fel şi pe Ash? Ai mai navigat cu el? 

— Nu. (Gândul ăsta nu prea-l necăjea pe căpitan.) E 
prima oară. Eu am făcut cinci transporturi - lungi şi scurte 
- cu încărcături de tot felul, cu un alt ofiţer ştiinţific. Pe 
neaşteptate, cu două zile înainte de a pleca de pe Thedus, 

l-au înlocuit cu Ash. 

Ea-l privi ca şi cum i-ar fi dat dreptate. 

— Şi ce-i cu asta? sări el. Pe bătrânul meu maistru 
principal nu l-au înlocuit cu tine? 

— Nu am încredere în el. 

— Se vede de la o poştă. Eu, drept să-ţi spun nu am 
încredere în nimeni. 

Este timpul, îşi zise el, să schimbăm subiectul. Până 
acum, Ash îi păruse competent, deşi un pic jenat că făcea 
parte din acest echipaj. Dar nu putea fi vorba de prea 
multă intimitate şi  promiscuitate în călătoriile 
interplanetare, pe timpul cărora, din motive evidente, 
echipajele stăteau mai mult în hipersomn, cu excepţia 
manevrelor de plecare şi de sosire. Atâta timp cât Ash îşi 
făcea treaba corect, Dallas nu avea ce să-i reproşeze în 
legătură cu purtarea lui. Şi în plus nu avusese prilejul să-i 
pună la îndoială competenţa. 

— Cât timp ne mai iau reparaţiile? o întrebă. 

Ea se uită la cronometru, făcu o evaluare. 

— Ar trebui să fie aproape gata. Fac desigur ultimele 
verificări. 

— De ce n-ai spus mai devreme? 

— Cred că mai au mici probleme, altfel ne-ar fi anunţat 
ei. Ascultă, crezi că vreau să-l desconsider pe Ash? 

— Nu. Ce probleme mai au? 

Ea mai ceru un supliment de informaţii de pe tabulator. 

— Nu avem încă lumină pe punţile B şi C. Sondoarele 
au explodat şi e nevoie de înlocuirea lor. 

— N-am de gând să mă plimb pe punţile B şi C! Ştiu 
cum arată. Altceva? 

— Sistemele de energie complementară au sărit imediat 
după aterizare. Ştii ce necazuri au avut cu secundarele. 

— Dar motoarele principale sunt în stare bună? (Ea 
dădu din cap). Păi, chestia cu motoarele de rezervă n-are 
importanţă! Putem decola şi fără ele. Ne băgăm în 
congelatoare şi ne cărăbănim. 

— Crezi că e bine? Adică... să decolăm fără motoarele 

de sprijin? 

— Poate că nu. Dar vreau să plec de pe planeta asta, şi 
acuma vreau! Am executat cercetarea semnalului şi n- 
avem pe cine să salvăm aici decât pe Kane. E treaba altei 
expediţii, echipată corespunzător, să cadrileze lumea asta 
şi să viziteze epava. Nu suntem plătiţi pentru asta. Suntem 
supuşi unor directive draconice. M-am săturat. Hai să 
plecăm odată! 


Se instalară la pupitre. Kane şi entitatea străină fură 
uitate deocamdată. Toate problemele anexe, amânate. 
Importantă era acum procedura de întoarcere în spaţiu. 
Formară instantaneu o unitate, un tot organic. Certurile şi 
părerile personale dispărură în faţa dorinţei, mult timp 
reţinută, de a se întoarce în imensitatea strălucitoare şi 
deschisă a cosmosului. 

— Motoarele principale activate, raportă Ash, care-şi 
părăsise laboratorul pentru aş relua postul pe pasarelă. 

— Verificat, confirmă Lambert. 

— Secundarele tot nu funcţionează, domnule. 

Ripley se încruntă în faţa lectorului de putere situat pe 
consola ei suspendată. 

— Da, ştiu. Navigator, suntem în poziţie? 

— Calculele de punere pe orbită - integrate, spuse 
Lambert ascultându-şi consola. Mă ocup de coordonatele 
rafinăriei acum. O secundă. Gata! 

Ea îndesă un şir de butoane. Rânduri de numere se 
lungeau pe ecranul agăţat deasupra lui Dallas. 

— Nu-i rău. Corectăm cursa cu mai multă precizie când 
vom fi sus, dacă va fi nevoie. Fiţi gata pentru decolare. 

Înfăşurat în vârtejuri de praf, Nostromo prinse a vibra. 
Un vâjâit grozav crescu peste măsură. Tunetul acestei 
maşini făcută de mâna omului cuprinse peisajul de lavă şi 
coloanele de bazalt. 

— Gata, zise Ripley. 

Dallas îl privi pe Ash. 

— Cum se comportă nava? 

— Totul este corect. Pentru cât timp, nu ştiu, zise 
ofiţerul studiind indicatoarele. 

— Până ajungem pe orbită ar fi de-ajuns, replică Dallas 
apăsând pe intercom. Parker, cum stau lucrurile pe-acolo? 
Putem decola fără a avea toată puterea? 

Dacă nu puteau depăşi gravitația acestei planete doar 
cu motoarele principale, Dallas o ştia prea bine, trebuia să 
utilizeze hiperpropulsia. Dar o secundă sau două de hiper- 
propulsie erau de ajuns să-i scoată din acest sistem solar. 
Ar însemna să se facă o recalculare a coordonatelor 
tridimensionale şi să se piardă un preţios timp de veghe 
pentru a reajunge la încărcătură. Or, timpul de veghe se 
calculează în oxigen. Minutele reprezintă litri de aer. 
Nostromo putea continua reciclarea micilor provizii de aer 
aruncate de aparatul lor respirator. Când plămânii lor vor 
refuza să absoarbe oxigenul viciat, se vor vedea obligaţi să 
se întoarcă la congelatoare, chiar dacă nu vor regăsi 
rafinăria. 

Dallas se gândea la gigantica uzină care-şi continua 
liniştită drumul, dând târcoale acestei mici lumi şi încerca 
să-şi imagineze cât timp le-ar trebui pentru a o rambursa, 
în caz că ar abandona-o. 

Răspunsul lui Parker, nu neapărat încurajator, fu 
străbătut de o undă de speranţă. 

— Nu se prezintă prea rău pe la noi. Dar nu uita că am 
făcut doar o cârpeală. Avem nevoie de echipamentul unui 
şantier pentru o treabă ca lumea. 

— Va ţine propulsia? 

— Musai, de nu, ne prind turbulenţele ascendente. 
Celulele noi ar putea să explodeze... mai mult nu pot să 
facă. N-o să mai apucăm să le reparăm. 

— Aşa că luaţi-o încet, adăugă Brett din scaunul său de 
comandă a mâinilor. 

— Am înţeles, vom fi atenţi. Eu vă cei doar să atingem 
gravitația zero. După aceea intrăm în hiper-propulsie până 
la Sol. Atunci pot să se dezintegreze celulele astea 
afurisite. Dar până nu ieşim din atmosfera asta, să nu sară, 

de-ar fi să le ţineţi cu mâinile. 

— Facem ce putem, zise Parker, 

— Bine. Pasarela terminat! (Dallas se răsuci spre 
„principalul” de pe Nostromo. Ripley îndeplinea o sarcină 
dublă din cauza absenței lui Kane.) Ridică-ne la o sută de 
metri altitudine şi strânge trenurile de aterizare. Mă ocup 
eu de menţinerea lui Nostromo. 

— Urcare la o sută de metri, înregistra Ripley pe 
pupitrul ei. 

Bubuitul se amplifică în exterior atunci când 
remorcherul se desprinse de suprafaţa pârjolită. Nava se 
balansă la o sută de metri deasupra solului, furtuna 
învolburând praful sub burta ei. Pilonii masivi care-o 
susțineau se  repliară încet în compartimentele lor 
metalice. 

Un şoc surd traversă pasarela, confirmând ceea ce 
ordinatorul imprimase pe console. i 

— Suporturi retractate, anunţă Ripley. Inchid 
blindajele. 

Plăci groase de metal glisară pe şinele lor, ferecând 
habitaclele trenurilor de aterizare. 

— Gata, declară Ash. 

— Bine! Ripley, Kane nu-i aici; intri în joc. Propulsează- 
ne! 

Ea împinse un levier dublu pe consola „execului”. 
Mugetul deveni asurzitor în exteriorul monstrului de 
metal. Uşor înclinat spre înalt, nava îşi începu cursa. 

— Pornesc numărătoarea inversă de gravitație, zise 
Ripley apăsând mai multe butoane. Pornim! 

Cu botul spre cer, în accelerație constantă, 
remorcherul făcu brusc un salt înainte. Pe măsură ce 
câştiga altitudine, curenţi atmosferici puternici băteau tot 
mai tare în acest cocon metalic fără să-l devieze de pe 
traiectorie nici să-i zădărnicească eforturile titanice. 

Lambert se uită ţintă la un anumit indicator. 

— Un kilometru altitudine. Ascensiunea continuă, 
inserţie orbitală în cinci virgulă trei două minute! 

Dacă ne menţinem fără probleme până acolo, se gândi 
ea. 

— Pare corect, murmură Dallas urmărind două linii de 
extensie pe un ecran de control cu un aer de satisfacţie. 
Porniţi gravitația artificială! 

Lambert împinse o manetă. Nava se cabră. Stomacul lui 
Dallas se răzvrăti când gravitația sleită a micii planete 
care se îndepărta fu înlocuită de-o împingere fantastică, 
implacabilă. 

— Pornită, raportă Lambert după ce organele ei interne 
îşi regăsiră locul. 

Ochii lui Ripley se plimbau fără răgaz de la un contor la 
altul. Pe un ecran de lectură apăru o uşoară divergență, pe 
care o corijă numaidecât. 

— Cifre de împingere inegală. Modific vectorul acum. 
(Ea apăsă un comutator şi văzu cu satisfacţie că un ac 
lichid revenea la măsura sa normală.) Compensaţie 
efectuată. Se menţine corect. 

Dallas începea să creadă că vor opera punerea pe 
orbită fără probleme, când o trepidaţie puternică se 
repercută din sala maşinilor până la pasarelă. Dură o clipă 
doar şi nu se repetă. 

— Ce-a fost? strigă Dallas. 

Ca un răspuns, se auzi apelul intercomului. 

— Parker? 

— Da, eu. Avem nişte probleme. 

— Serioase? 

— Motorul tribord e supraîncălzit. Apreciază şi singur. 

— Îl puteţi regla? 

— Glumeşti. Îl închid complet. 

— Nouă compensație de acceleraţie inegală, anunţă 
solemn Ripley. 

— Să ne ţii întregi până ajungem dincolo de dublu zero, 
îl rugă Dallas în intercom. 

— Dar ce credeţi că facem noi aici? răspunse Parker. Şi 
puse punct conversaţiei. 

O schimbare sensibilă în mugetul motoarelor se auzi şi 

pe pasarelă. Nici unul nu se uită la vecin, de teamă să nu-i 
citească în ochi frica. 

Zburând puţin mai lent şi angajându-se cu greu în nişte 
enorme formaţii noroase. Nostromo îşi continua drumul 
spre spaţiul vid, la întâlnirea cu rafinăria părăsită pe 
orbită. 


Contrastând cu aparentul calm care domnea pe punte, 
sala maşinilor era teatrul unei activităţi febrile. 

Brett asuda din greu într-o conductă dereglată, 
dorindu-şi din toată inima să fie altundeva. 

— Se schimbă ceva? întrebă Parker din exterior. 

— Da. Aşa cred. Praful îneacă iar intrările. Numărul 2 
se supraîncălzeşte. 

— Credeam că l-am închis. 

— Aşa am făcut. O fi căzut iar un ecran. Aparatele aste 
afurisite sunt prea sensibile. 

— N-au fost create să zboare prin anumite tipuri de 
uragane, îl lămuri Parker pe coechipierul său. Mai 
pompează un minut, două- trebuie să meargă! 


O a doua trepidaţie scutură pasarela. Cu toţii se uitau 
fix la propriile console. Dallas se gândi să cheme sala 
maşinilor, dar renunţă. Dacă Parker avea ceva de zis, îi 
spunea el. 

Hai, hai, se rugă el tăcut de ei doi. Urcaţi-ne! Dacă 
Parker şi Brett puteau să menţină motoarele principale în 
funcţie timp de măcar două minute, se angajă să le obţină 
primele pe care le tot cereau. Pe tabloul lui, nivelul de 
gravitație tindea repede spre zero. Încă un minut! implora 
mângâind inconştient pupitrul. Încă un amărât de minut! 

leşind din coroana de nori, Nostromos străpunse vidul 
negru. Un minut şi cincizeci de secunde mai târziu, 
indicatorul de suprafaţă-gravitaţie pe consola lui Dallas 
căzu la zero. 

Strigătele de bucurie şi de uşurare, explodară pe 
pasarelă. 

— Am reuşit! (Epuizată, Ripley se lăsă să cadă pe 
spetează.) Am reuşit! 

— Când ne-am zgâlţâit prima dată şi când a început 
glisarea, n-am crezut c-o să reuşim! exclamă Dallas. Ne şi 
vedeam prăbuşindu-ne pe munţi. Oricum, ar fi fost mai 
bine decât să folosim hiperpropulsia şi să abandonăm 
rafinăria! 

— Nu era o problemă, zise Lambert cu seriozitate. 
Puteam să aterizăm din nou şi să stăm liniştiţi pe planeta 
asta. Atunci, baliza automată de naufragiu intra în acţiune. 
Intram în hipersomn aşteptând ca un alt echipaj norocos să 
intercepteze apelul nostru şi să vină să ne salveze. 

În primul rând, să nu pomenim de prime, îşi zise Dallas. 
Să le facem surpriza când vom fi pe orbita terestră. Pe 
moment cei doi ingineri meritau cele mai calde felicitări. 
Deschise intercomul. 

— Bună treabă aţi făcut! Propulsia merge? 

— Acum că am scăpat de praf, miaună ca Jones. 

În difuzor se auzi un trosnet. Dallas se încruntă, 
incapabil să definească zgomotul. Apoi îşi dădu seama într- 
o străfulgerare că Parker probabil desfăcuse o bere fără să 
se obosească s-o ţină mai departe de microfon. 

— A fost ca o plimbare câmpenească, continuă cu 
mândrie inginerul. Când reglăm noi o problemă, aşa 
rămâne! 

După această afirmaţie peremptorie urmă un gâlgâit. 
Canicula acestei zile de vară era copleşitoare... 

— Bine zis. Bună treabă, întări Dallas. Odihniţi-vă! 
Meritaţi amândoi. Şi... Parker! 

— Da? 

— Când om ajunge în preajma Pământului şi vei 
coordona departamentul cu controlul de ingineri, ţine 
berea departe de gură! 

Gâlgâitul dispăru. Satisfăcut, Dallas închise şi spuse. 

— Hai să strângem mălaiul şi să ne întoarcem acasă. La 
garaj, Lambert! 

Unghiul de ascensiune al lui Nostromo începu să se 


136 


încline încet. Trecură mai multe minute până când se auzi 
un bâzâit regulat pe pupitrul navigatorului. 

— Iată-l, îi informă ea. Exact unde trebuia să fie! 

— Bine. (Dallas se aplecă către consolă.) Pune-ne pe 
şine şi să fim gata de acostare. 

Instrumentele îşi fredonară muzica lor pe măsură ce 
remorcherul îşi ajustă cu precauţie poziţia în raport cu 
muntele de metal şi plastic. Ripley împinse un comutator. 
Nostromo, cu pupa înainte, înainta lent spre masa greoaie 
a rafinăriei. 

— Poziţionat, zise ea. 

— Du-ne înăuntru! 

Dallas urmărea insistent un lector de distanţă cu 
degetele împingând un rând de butoane roşii. 

— Ne apropiem. (Ripley controla două ecrane în acelaşi 
timp.) Distanţa diminuează. Douăzeci... cincisprezece... 
Pus. 

Împinse o manetă. Dallas dădu drumul la butoanele 
roşii. 

— Motoarele oprite şi propulsia principală compensată. 
Suntem în stabilitate inerţială. Activaţi închizătura hiper- 
propulsiei. 

— Activată, îl informă Ripley. Suntem ataşaţi! 

Activat, Nostromo va produce o împingere de hiper- 
propulsie destul de puternică pentru a trage la edec 
rafinăria. De acum aceasta va călători cu ei înfăşurată în 
această misterioasă manifestare de irealitate care făcea pe 
oameni şi navele spaţiale în stare să depăşească viteza 
luminii. 

— Calculează ruta spre Pământ, ordonă Dallas. Aprinde 
apoi hiper-propulsia şi adu-ne la lumină plus 4, Ripley. 

— Cu plăcere. 

— Rută calculată şi integrată, zise Lambert, puţin mai 
târziu. E timpul să ne întoarcem acasă! (Apoi, doar pentru 
ea:) Hai, scumpule, scoate-ne de aici! 

Ripley acţionă un control principal. Minuscula planetă 
şi nava ei străină prizonieră pieriră de parcă nici nu 

existaseră. Nostromo atinse, depăşi viteza luminii. În jurul 
navei şi a rafinăriei se materializa o coroană luminiscentă. 
Stelele pe care le aveau în faţă se făcură albastre, cele 
care se aflau înapoi deveniră roşii. 

Şase membri ai echipajului se îndreptau liniştiţi spre 
Pământ. Şase membri ai echipajului şi cineva pe nume 
Kane... 


Se aşezară în jurul mesei popotei şi-şi sorbeau cafeaua 
şi ceaiul cald, după pofta fiecăruia. Atitudinile lor 
decontractate le oglindeau starea de spirit care, nu cu 
mult timp în urmă, fusese atât de rigidă. Cu picioarele 
atârnând pe braţele fotoliilor, îşi recăpătau pofta de viaţă. 

Pe pasarelă, Lambert punea punct verificărilor 
navigaţiei înainte de a-şi oferi un răgaz bine meritat. Ash 
ajunsese din nou la infirmerie şi-şi reluase veghea lângă 
corpul nemişcat al colegului său. 

Parker înghiţi o gură de ceai fierbinte, scoase 
mitocăneşte un suspin de satisfacţie şi propuse cu 
obişnuita-i nedelicateţe: 

— Cel mai bine e să-l punem pe Kane într-un congelator 
ca să-i stopăm boala. 

— Nu ştiu dacă frigul nu-i va altera cumva starea, îşi 
dădu Dallas cu părerea. Ar putea s-o agraveze. l-am 
intensifica răul care-l macină dacă ne-am atinge de 
condiţia sa actuală. 

— E mai bine decât să nu facem nimic! protestă Parker, 
ducându-şi ceaşca la buze. Şi ce-a făcut „autodocul” până 
acum? Nimic! Răul care-l roade pe Kane îi depăşeşte 
posibilităţile, cum a zis Ash. Ordinatorul ăsta medical e 
conceput pentru a îngriji boli de gravitație nulă sau 
picioare rupte, nu o chestie ca asta. Suntem cu toţii de 
acord asupra acestui punct: Kane are nevoie de un 
tratament specializat. 

— Care nu e cu putinţă, ai spus-o. 

— Just. (Parker se rezemă.) Exact! D-aia zic să-l băgăm 
la hibernare până când un doctor specializat în maladii 

străine va putea să-i ia cazul în primire. 

— Just, concluzionă Brett. 

Ripley scutură din cap şi-l privi. 

— Cum zice el ceva, mereu spui „just”. Ştiai, Brett? 

— Just, mormăi el. 

Ea se întoarse spre inginer. 

— Ce zici, Parker? Coechipierul tău e-ntotdeauna de 
acord cu tot ce spui şi zice: „just”. Ca un papagal. 

Parker îl măsură pe prietenul său. 

— Mda. E modelat după mine. Ce eşti tu, papagal? 

— Just. 

— Ah, gura! îi scăpă lui Dallas. 

Îi păru imediat nespus de rău. Aceste glume inofensive 
îi făceau bine, iar el trebuise să le pună capăt. De ce se 
purta aşa? Relaţiile dintre membri echipajului acestui 
remorcher erau mult mai destinse decât o permitea 
eticheta ierarhică. Atunci, din ce pricină se simţea el 
nevoit să facă pe căpitanul acuma? 

Poate pentru că se aflau într-o situaţie critică şi pentru 
că trebuia să preia  „sarcina”. Era ataşat de 
responsabilităţile lui ca de o femeie. Împuţită treabă! În 
această clipă, ar fi făcut schimb cu Ripley sau Parker. Mai 
ales cu Parker. Cei doi ingineri puteau să se întoarcă în 
habitaclul personal şi să nu se sinchisească de tot ce nu-i 
privea direct. Cât timp aveau grijă de motoarele şi 
sistemele de propulsie ale navei, îi durea în cot de 
celelalte. 

Dallas îşi zise că nu-i prea plăcea să ia hotărâri. Poate 
că din acest motiv comanda un vechi remorcher şi nu o 
navă de linie. Desigur că de aceea nu ceruse niciodată un 
alt post. În calitatea de căpitan de remorcher, îşi petrecea 
mai mult timp în hipersomn, visând şi luându-şi salariul la 
capătul călătoriei. În congelatoare nu se iau hotărâri. 

Curând, se linişti, curând fiecare va putea să-şi 
regăsească în cutia personală confortul mult dorit. Acele 
vor înţepa carnea, somniferul va intra în vene şi le va 
îngreuna creierul, vor pluti fericiţi spre tărâmurile 

comatoase, unde hotărârile nu vor mai fi de resortul lor, 
unde surprizele macabre ale unui univers ostil nu vor mai 
putea pătrunde. 

După ce termină cafeaua zise gânditor: 

— Kane va trebui pus în carantină. 

— Da. Şi noi. 

Ripley păru înspăimântată. Şi era de înţeles. Vor 
călători spre pământ doar pentru a suporta câteva 
săptămâni de izolare completă, până când medicii vor fi 
convinşi că niciunul dintre ei nu suferea de aceeaşi boală 
ca a lui Kane. li zburară prin faţa ochilor imagini vesele cu 
iarbă verde şi cer albastru. Văzu o plajă şi un orăşel 
adormit pe coasta Salvadorului. li venea greu să le alunge. 

Feţele se orientară spre Lambert care-şi făcea intrarea 
în popotă, obosită şi deprimată. 

— Ce-aţi zice de o veste nu prea plăcută? îi întrebă. 

— Îngrozeşte-mă! 

Dallas încercă să fie grav. Avea o idee vagă despre ce 
avea să audă deoarece navigatorul rămăsese mai mult 
decât era nevoie pe pasarelă. 

— După calculele mele, bazate pe timpul pierdut pentru 
a atinge planeta asta şi pentru a pleca de pe ea, 
neprogramată în itinerariul nostru, deci pe timpul 
consumat pentru ocol... 

— Mai scurt, o întrerupse Dallas. Ştiu că am deviat. 
Cât, până la Pământ? 

Ea îşi turnă cafea, se lăsă într-un fotoliu şi zise eu o 
expresie întristată: 

— Zece luni. 

— Dumnezeule! 

Ripley se uită în fundul paharului. Norii albăstrui şi 
iarba grasă şi plaja pieriră într-o îndepărtată pâclă 
decolorată. Zece luni în hipersomn sau o lună e totuna, 
bineînţeles. Dar nu putea să nu se gândească la timpul 
real. Ripley ar fi preferat să fi auzit măcar şase luni, nu 
acest năucitor zece luni. 

Muzica intercomului trecu precum un înger printre 

feţele stupefiate. 

— Ce se întâmplă, Ash? 

— Veniţi să-l vedeţi pe Kane, imediat! 

Cererea era formulată pe un ton de urgenţă, dublat de 
o curioasă ezitare. 

Dallas se îndreptă pe scaun, cu urechile ciulite. 

— O modificare? Serioasă? 

— Ar fi mai simplu să veniţi să vedeţi. 

Se repeziră cu toţii spre coridor, lăsând pe masă ceştile 
cu cafeaua aburindă. 

Prin mintea lui Dallas treceau tot soiul de vedenii 
groaznice în timp ce alerga spre infirmerie, urmat de 
ceilalţi. Ce efecte secundare produsese maladia inoculată 
de către creatură lui Kane? Dallas văzu un ghem de mici 
falange cenuşii, ochiul unic sau vreo excrescenţă leproasă 
crescând pe trupul putrezit al nenorocitului Kane. 

Ajunseră în sfârşit la infirmerie, răsuflând din greu. 
Nici urmă de ciorchini osoşi, chirciţi pe pereţi, nici de 
tumoare pe anatomia „execului”. Ash nu minţise când 
afirmase că apăruse o schimbare substanţială în starea lui. 

Ofiţerul executant era aşezat pe platformă cu ochii 
deschişi şi limpezi, funcţionând în armonie cu creierul. 
Faţa i se întoarse spre grupul celor sosiți. 

— Kane! (lui Lambert nu-i venea să creadă.) Te simţi 
bine? 

— Vrei ceva? întrebă Ripley. 

Nu răspunse la întrebarea presantă a lui Lambert. 

— Gura uscată, articulă. (Dallas îşi dădu seama brusc 
de faptul că, în această clipă, Kane ieşea dintr-o perioadă 
de amnezie. „Execul” părea vioi şi sănătos, dar nedumerit, 
ca şi cum se străduia să-şi ordoneze gândurile.) Îmi daţi 
puţină apă? 

Ash se repezi spre un container, umplu un pahar de 
plastic şi i-l dădu. Kane înghiţi conţinutul pe nerăsuflate. 
Dallas observă că muşchii erau bine coordonaţi. Mişcarea 
mâinii până la gură fusese săvârşită instinctiv, pe 
negândite. 

Deşi plăcută, situaţia era ridicolă. Trebuia să fie ceva 
anormal la el. 

— Mai! făcu Kane, acţionând în continuare ca un om în 
posesia tuturor mijloacelor sale. 

Ripley găsi un borcan, îl umplu ochi şi i-l dădu. El 
îngurgită lichidul repede, de parcă ar fi petrecut zece ani 
în deşert, apoi se culcă pe platformă. 

— Cum te simţi? se interesă Dallas. 

— Teribil. Ce s-a întâmplat cu mine? 

— Nu-ţi aduci aminte? îl întrebă Dallas. 

Astfel, notă Dallas cu satisfacţie, ipoteza amneziei era 
mai apropiată de adevăr decât crezuse el. 

Kane tresări uşor, muşchii fiind încă prea puţin 
obişnuiţi cu asemenea eforturi, şi respiră profund. 

— Nu-mi amintesc nimic. Cu greu îmi amintesc numele 
meu. 

— Să facem o încercare pentru înregistrare... şi pentru 
raportul medical, zise Ash, profesional. Cum te simţi? Cum 
te numeşti? 

— Kane. Thomas Kane. 

— Este tot ce-ţi aminteşti? 

— Deocamdată. (Privirea se puse încet pe fiecare 
figură. Toţi stăteau în jurul lui privindu-l cu anxietate.) Îmi 
amintesc de toţi, deşi nu pot să vă spun şi numele, 
deocamdată. 

— Va veni şi vremea aceea, îl asigură Ash. Îţi aminteşti 
numele şi feţele. Este un început bun. Şi totodată semnul 
unei pierderi de memorie, care nu este decât parţială. 

— Te doare ceva? 

Stoicul Parker fusese acela care puse prima întrebare 
de bun simţ. 

— Totul. De parcă aş fi fost bătut cu bâtă timp de şase 
ani. (Se ridică din nou, îşi bălăngăni picioarele şi zâmbi.) 
Doamne! Ce foame mi-e! Cât am stat în comă? 

Neîncrezător, Dallas se holba în continuare la omul 
care părea să fie întreg la corp şi minte. 

— Două zile. Eşti sigur că nu-ţi aminteşti nimic din ce ţi 

s-a întâmplat? 

— Nu. Absolut nimic. 

— Care-i ultimul lucru de care-ţi aminteşti? 

— Nu ştiu. _ 

— Erai cu mine şi cu Dallas pe o planetă străină. În 
explorare, interveni Lambert. Ce s-a mai întâmplat? 

Fruntea lui Kane se încreţi, în căutarea firului prin 
ceața amneziei. Fragmente de amintiri rămâneau departe, 
prea departe. 

— Era... da, asta e... un coşmar oribil în care mă 
simţeam... Unde suntem acum? Tot pe planetă? 

— Nu. Am plăcerea de a te anunţa, zise Ripley 
scuturând din cap. Navigam în hiperspaţiu, pe drumul de 
întoarcere. 

— Gata de congelare, adăugă Brett înduioşător. 

La fel ca şi ceilalţi, era foarte nerăbdător să se întindă 
în coconul protector al hipersomnului. Nerăbdători să 
pună capăt unui coşmar care le invadase existenţa. 

Totuşi prezenţa lui Kane refăcut făcea să piară 
imaginea creaturii pe care o adusese la bord, această 
jivină pietrificată care zăcea înfăşurată în tubul ei. 

— Sunt întrutotul de acord cu acest program, zise cu 
însufleţire Kane. Sunt atât de ameţit şi obosit încât m-aş 
lipi şi de congelatoare. (Se uită la infirmerie cu ochi 
rătăciţi.) Dar deocamdată mi-e o foame de lup, zise el 
mângâindu-şi burta. E mai bine să intri acolo ghiftuit, că şi- 
aşa nu-i prea uşor să ieşim. 

— Nu văd nici un inconvenient. (Dallas îşi zise că era 
prilejul de a sărbători întoarcerea lui Kane printre ei. În 
absenţa altei posibilităţi de bucurie, un ultim ospăț înainte 
de somn era un minim indispensabil.) Cred că nu ne-ar 
strica la niciunul ceva mâncare. O masă înainte de 
culcare... 

CAPITOLUL 9 


Cafeaua şi ceaiul erau acum însoţite, pe masa de la 
popotă, de feluri de mâncare puse ca pentru ospăț. Fiecare 
mânca încet în entuziasmul general. Veselia lor venea din 
faptul că formau acum, din nou, un echipaj, şi nu din hrana 
fadă oferită de „autobucătar”. 

Numai Kane înghiţea cu lăcomie bucăţi mari de carne şi 
legume. Devorase deja două porţii normale şi începea pe a 
treia. Indiferent la foamea oamenilor, Jones motanul îşi 
mânca alimentele cu delicateţe, aşezat ca un rege în 
mijlocul mesei. 

Kane îşi ridică nasul din farfurie, cu gura plină. 

— Când ajungem pe Pământ, primul lucru pe care am 
să-l fac va fi să mănânc ceva ca lumea. M-am săturat de 
produse sintetice. Puțin îmi pasă de ce zice Compania, asta 
tot are gust de reciclare. Acreala asta din hrana artificială 
nu poate fi eliminată oricât piper ai pune, sau alte 
condimente. 

— Am mâncat şi mai rău, comentă Parker îngândurat, 
dar şi mai bine. 

Lambert se strâmbă la spusele inginerului, ţinând într-o 
mână o lingură plină cu o bucată de Steak-care-nu-prea- 
era. 

— Nu-ţi place, dar înfuleci de parcă ai da de ceasul 
morţii. 

— Adică... îmi place, explică Parker înghițind o altă 
portie. 

— Adevărat? întrebă Kane mâncând în continuare. 

Il privi pe inginer cu suspiciune, ca şi cum acesta îşi 
pierduse minţile. 

Parker încerca să nu pară în defensivă. 

— Da, îmi place. Creşte-n noi. 

— Exact, i-o întoarse Kane. Ştii din ce e făcută materia 
asta? 

— Ştiu din ce e făcută materia asta, replică Parker. Şi 
ce-i cu asta? Acum e hrană. De-abia vorbeşti tot halind. 

— Eu am o scuză. (Kane mai luă o îmbucătură.) Mi-e 
foame! (Işi privi colegii.) Ştie cineva dacă amnezia 
afectează pofta de mâncare? 

— Pofta de mâncare? (Dallas ciugulea ce-i mai 
rămăsese în farfurie.) N-ai avut în stomac decât lichide cât 
ai stat în „autodoc”, zaharoză. Dextroză şi altele, astea te- 
au ţinut în viaţă. Dar nu-s de-ajuns. Nu mă mir că ţi-e 
foame. 

— Mâhi, făcu Kane cu gura plină. E ca şi cum... ca şi 
cum... 

Tăcu deodată, se strâmbă, apoi păru deconectat, 
oarecum speriat. Ripley se aplecă spre el. 

— Ce ai, ţi-e rău? Nu ţi-a priit mâncarea? 

— Nu... nu cred. Avea un gust normal. Nu cred că... 

Se opri din nou. Cu faţa contractată, gemu de câteva 
ori. 

— Atunci ce ai? întrebă Lambert îngrijorată. 

— Nu ştiu. (Faţa i se schimonosi încă o dată, ca a unui 
boxer care a primit o lovitură în stomac.) Am crampe... din 
ce în ce mai rău. j 

Dispăruse veselia. Il priveau acum cum se contorsiona 
de durere. 

Deodată, un grohăit strident îi ieşi din gâtlej. Se apucă 
cu amândouă mâinile de marginea mesei. Articulațiile se 
decolorară datorită efortului, muşchii se crispară. Tot 
corpul îi tremura de parcă era cuprins de friguri, cu toată 
căldura care domnea în sală. 

— Respiră adânc, de mai multe ori, îi recomandă Ash, 
pe când toţi erau paralizaţi de stupoare. 

Kane se străduia. Inspirația îi smulse un urlet. 

— Oh, doamne, mi-e aşa de rău. Rău, rău! 

Se ridică cu stângăcie, corpul scuturându-se spasmodic, 
cu mâinile agăţate de masă, de parcă-i era frică să-i dea 
drumul. 

— Aaahh! 

— Ce ai? întrebă Brett, neputincios. Ce te doare? Ceva 
din...! 

Agonia, vizibilă pe faţa lui Kane, opri întrebarea lui 
Brett. „Execul” încercă să plece de la masă şi căzu pe 
spate. Ochii i se plimbau prin orbite şi din gât ţâşni un 
strigăt pătrunzător care îi îngheţă pe toţi. Urletul se 
repercută pe panourile popotei, şi sfredeli urechile 
echipajului perplex. 

— Cămaşa lui... murmură Ripley, paralizată ca şi Kane, 
dar din motive diferite. 

Arătă cu degetul spre pieptul ofițerului. 

Pe tunica lui Kane apăruse o pată de sânge. Se întinse 
rapid, se lărgi, deveni un gâlgâit de sânge în mijlocul 
pântecului. Răzbiră atunci zgomote de sfâşiere, smulgere 
ale unui corp martirizat. Cămaşa crăpă, explodă ca un 
pepene, se răsfiră ca buzele unei răni, când o lighioană, un 
căpuşor cât pumnul, împroşcând cărnurile lui Kane, ieşi la 
aer. Aceasta se zbătea ca un şarpe. Capul minuscul era de 
fapt o gură cu o sumedenie de dinţi, lungi şi subţiri şiroind 
de sânge. Pielea lucioasă, de o vâscozitate scârboasă se 
întunecă din cauza sângelui stacojiu care o acoperea. Nici 
un alt organ exterior nu era vizibil, nici chiar nişte ochi. Un 
miros dezgustător, fetid, pestilenţial, ajunse la nările celor 
care, ţintuiţi, asistau la această scenă. 

Apoi, toţi strigară îngroziţi şi fugiră cât mai departe de 
masă şi de monstrul orb care se răsucea în pieptul lui 
Kane. In această acţiune de retragere instinctivă, 
disperată, motanul le-o luase înainte. Cu coada ridicată, cu 
blana zbârlită, cu gheruţele scoase, din două salturi părăsi 
masa şi încăperea. 

Micul craniu dinţat se zbătea convulsiv pentru a se 
extrage din ascunzătoarea lui. Brusc, parcă opintindu-se, 
ţâşni din torsul zdrenţuit al lui Kane. Capul şi gâtul erau 
legate de un corp gros acoperit cu aceeaşi piele vâscoasă, 
cu nişte braţe şi picioare mici înarmate cu gheare care îl 
propulsară cu o viteză nemaipomenită. Ateriză pe masă, 
peste farfurii, smulgând la ieşire bucăţi din măruntaiele lui 

Kane. În urma lui se formă o dâră de sânge. 

Până să-şi vină în fire, creatura fugi de pe masă cu 
viteza unei şopârle şi se pierdu în coridor. Treptat, oftară, 
se dezmeticiră. Kane rămăsese răsturnat pe scaun cu 
capul dat pe spate, cu gura căscată. Bizar, Dallas se simţi 
uşurat. Nici el şi nici altcineva nu va avea de înfruntat 
ochii morţi ai lui Kane. 

Pieptul ofițerului executant, explodat literalmente, era 
căscat, şi chiar de la distanţă, Dallas putea să vadă cum 
organele interne fuseseră împinse în lături pentru a face 
loc suficient pentru dezvoltarea creaturii. Pe masă şi pe jos 
erau răspândite cioburi de veselă. Ici şi colo, băltoace de 
sânge acopereau mâncarea, podeaua, corpul sfârtecat al 
lui Kane. 

— Nu! Nu! Nu!... repeta Lambert, cu privirea dementă 
fixată pe colegul ei hăcuit, pradă isteriei. 

— Ce-a fost? murmură Brett, acuzând şocul acestei 
tragedii. Dar ce-a fost asta? 

Ingreţoşat, paralizat, Parker nu făcu nici un gest de 
compătimire când Ripley se întoarse cu spatele pentru a 
voma. 

— Chestia aia a crescut în el de la început şi nici nu şi-a 
dat seama! 

— A fost folosit ca incubator, pur şi simplu, spuse Ash, 
foarte stăpânit. Exact cum fac anumite viespi cu nişte 
păianjeni, pe Pământ. Mai întâi paralizează pe păianjen, 
după aceea îşi depun ouăle în stomacul acestuia. Când 
apar larvele, ele se hrănesc cu... 

— Pentru Dumnezeu...! protestă Lambert, ieşind din 
catalepsie. Nu mai taci odată? 

— Eu doar...! protestă Ash. (Dar interceptă privirea 
înveninată a lui Dallas, aprobă imperceptibil şi schimbă 
subiectul.) Ceea ce s-a întâmplat depăşeşte oricum orice 
comentariu! 

— Pata aceea întunecată pe ecranul de supraveghere! 
lată ce-a fost, zise Dallas, simțind cum i se strânge 
stomacul. (Nu avea nevoie de o oglindă pentru a-şi da 

seama că era la fel de palid şi zdruncinat ca şi subordonații 
săi.) Nu era deloc o disfuncţie a lentilelor, ci o depunere în 
interiorul lui Kane! De ce n-au decelat-o sondele? 

— Nu ai nici un motiv, dar absolut nici unul, să 
suspectezi un asemenea lucru! se grăbi Ash să explice. 
Când am inspectat organele interne ale lui Kane, pata era 
prea mică pentru a o lua în serios. De fapt ar fi putut fio 
pată pe lentile. 

— Nu pricep. 

— Este posibil că în timpul fazei de creştere a creaturii, 
un câmp natural să fi fost generat pentru a intercepta 
radiaţiile sondelor. Contrar formei originale - prin aceasta 
înţeleg vietatea „palmată”- al cărei interior abia am putut 
să-l vedem cu aceste instrumente. Se cunosc deja unele 
animale care produc un asemenea câmp. Aceasta 
presupune nişte condiţii biologice pe care nici măcar nu le 
bănuiești, sau cel puţin o apărare creată deliberat şi pusă 
la punct pentru a face faţă unui mediu atât de ostil pe care 
prefer să nu mi-l închipui. 

— Adică, observă Ripley după ce-şi şterse buzele cu un 
prosop curat, ne-am ales cu o altă entitate străină! 
Probabil tot atât de ostilă şi de două ori mai periculoasă 
decât prima. 

Ea îl privi pe Ash cu răutate, dar de această dată 
ofiţerul nu putu sau nu vru să răspundă la provocare. 

— Mda! Acum se plimbă prin navă! 

Dallas se apropie cu silă de corpul sfâşiat. Unul câte 
unul, ceilalţi veniră lângă el. Această inspecţie era 
necesară, oricât de scârbiţi ar fi. Parker, Lambert şi Ash 
schimbară grimase elocvente. Universul, vast şi 
ameninţător, îl învăluia pe Nostromo, în interiorul căruia 
se răspândea de la popotă până la coridoare, o miasmă 
glacială şi insistentă, de moarte... 


Parker şi Brett coborâră scara dinspre puntea 
superioară şi intrară în grupul obosit de vânători. 
— Vreun semn? întrebă Dallas pe colegii strânşi în jurul 

lui. Vreun miros ciudat, duhoare...? Pată de sânge? (Şovăi 
imperceptibil.) Fragment din carnea lui Kane? 

— Nimic, zise Lambert. 

— Nimic, adăugă Ash, vizibil dezamăgit. 

Parker îşi scutură braţele acoperite de praf. 

— N-am zărit nici o creatură. Ştie să se ascundă! 

— N-am văzut nimic, confirmă Brett. Nu-mi dau seama 
unde s-a băgat. Deşi nava asta are o grămadă de locuri 
unde putea să se pitule... şi la care nu putem ajunge. Dar, 
nu cred că în conductele supraîncălzite ar putea să 
trăiască ceva. 

— Nu uitaţi ce fel de creatură... (Dallas se întoarse spre 
Ash) Cum ai denumit această prima fază? 

— Prelarvară, dacă este nevoie să-i dăm un calificativ. 
Dar nu pot să-mi imaginez stadiile următoare. 

— Hm! Bine, să nu uităm mai ales că nu este decât o 
primă încarnare care a fost adăpostită în burta lui Kane. 
Ştim că e foarte rezistentă şi are o facultate de adaptare 
diabolică. Nu m-ar mira s-o găsim ouând deasupra 
compartimentelor de propulsie. 

— Dacă s-a ascuns acolo, nu avem cum să ne apropiem 
de ea, le spuse Parker. j 

— Să sperăm că a luat-o în direcția opusă. In altă parte, 
unde am putea să ne ducem după ea. 

— Trebuie neapărat s-o găsim! exclamă Ripley. 

Erau cu toții de aceeaşi părere. 

— Dacă ne-am întoarce în congelatoare? sugeră Brett. 
Şi mai înainte am pompa tot aerul spre rezervoare s-o 
sufocăm? 

— În primul rând, nu ştim cât rezistă această formă 
animală fără aer! răspunse masterul Ripley cu însufleţire. 
Poate că nici nu are nevoie de aer. N-am văzut decât o 
gură, fără nări. 

— Nimic nu poate exista fără o atmosferă oarecare, 
argumentă Brett, deşi prea puţin convins de propria 
afirmaţie. 

Ripley ridică spre el o privire furibundă. 

— Pariezi cu viaţa pe această ipoteză? (El nu răspunse.) 
Şi nici n-o să stea mult fără aer! E foarte posibil ca ea să-şi 
procure gazele de care are nevoie din... din hrana ei. Noi 
vom fi culcaţi... Nu? Vom fi cufundaţi în somn ca nişte 
struţi în nisip. Amintiţi-vă cu câtă uşurinţă prima formă a 
topit viziera căştii lui Kane! Cine poate să mă asigure că 
asta de-acum nu va face la fel cu capacele 
congelatoarelor? (Clătină din cap cu resemnare.) Nu voi 
intra în hibernare până n-o capturăm şi n-o omorâm. 

— Dar nu putem s-o omorâm! interveni brusc Lambert. 
După compoziţia internă a primei creaturi, putem 
presupune că cea de-a doua este identică. Dacă se va 
dovedi că va fi aşa şi vom încerca să folosim laserul 
împotriva ei, va ajunge, prin agresivitate sau apărare, să-şi 
răspândească prin navă acidul. Vietatea asta e mult mai 
mare decât forma „palmată”. Dacă proiectează aceeaşi 
materie, ar putea să facă o gaură pe care va fi imposibil s-o 
astupăm. Ştiţi cât de delicată este menţinerea integrităţii 
cocăi în timpul unei călătorii la lumină-plus! Şi nu mai 
pomenesc de fragilitatea circuitelor care se află în ea! 

— Animal împuţit! mârâi Brett. Dacă n-o putem omori, 
ce facem când dăm de ea? 

— Oricum, zise Ripley, trebuie s-o urmărim, s-o 
prindem şi s-o ejectăm din navă. 

Ea îl privi pe Dallas sperând într-o aprobare a 
propunerii ei. El rămase pe gânduri. 

— Nu văd altă soluţie. 

— Dacă mai pierdem timp cu palavrele în loc să o 
căutăm, nu va mai fi nevoie să hotărâm nimic, îi avertiză 
Ash. Proviziile de aer sunt limitate şi au fost calculate în 
funcţie de faptul că ne petrecem un timp limitat în afara 
hipersomnului. Strict limitat. Propun să începem fără 
întârziere o cercetare organizată. 

— De acord, zise Ripley repede. Primul lucru, este s-o 
găsim. A 

— Nu, zise Dallas cu o voce bizară. (Il priviră surprinşi.) 
Avem o sarcină mai urgentă de efectuat! 

Ochii lui ţinteau spre capătul coridorului. Corpul lui 
Kane zăcea în acelaşi loc, prăbuşit lângă masa popotei... 


Adunară destule materiale pentru fabricarea unui 
linţoliu improvizat pe care laserul lui Parker îl închise 
curând. Sicriul fusese realizat în aceeaşi manieră, şi 
această macabră ceremonie - acest marş lent şi penibil 
spre sasul principal - îi întristă profund. Se consolară 
zicând că făcuseră tot ce le-a stat în putinţă. 

Ingheţarea corpului şi transportarea pe Pământ unde ar 
fi avut parte de funeralii mai solemne era o posibilitate pe 
care o luaseră în considerare, dar prin capacul transparent 
al congelatorului l-ar fi văzut tot timpul. Nu era cel mai 
indicat spectacol, în situaţia în care se aflau... Era mai bine 
să termine odată şi pentru totdeauna, aici în spaţiu, şi să 
uite cât mai repede acest episod tragic. 

Reveniră pe pasarelă şi-şi ocupară posturile. Dallas 
verifică nişte instrumente şi zise cu o voce tristă: 

— Tambuchi interior blocat. 

Ripley aprobă din cap. 

— Sasul mai e presurizat? întrebă Dallas. 

Ripley repetă mişcarea. Căpitanul ezită, privind feţele 
întunecate. Nimeni nu-i întorcea privirea. 

— Vrea cineva să spună ceva? O rugăciune? 

Copleşiţi încă de şocul ultimelor evenimente, era 
evident că nu aveau nimic de zis. Kane nu mai era. Murise. 
Asta era. Niciunul dintre membri echipajului nu se 
pricepea la vorbe. 

— Să terminăm, zise Lambert. 

Dallas se gândi că nu era un epitaf deloc potrivit, dar 
nu-l ducea mintea la altceva decât că pierdeau un timp 
preţios. li făcu un semn lui Ripley. Aceasta cobori o 
manetă. Tambuchiul exterior ieşi, iar aerul care stagna în 
sas, propulsă sicriul în neant. 

Fu o înmormântare rapidă. Dallas nu era dispus să 
prelungească acest ceremonial funebru. Kane, fie-i sufletul 
împăcat, dispăruse în hăul cosmic mai simplu decât 

trecuse de la viaţă la moarte. Ultimul urlet agonic răsuna 
încă în urechile căpitanului. 

Se adunară la popotă. Acolo, aşezaţi în jurul mesei, 
puteau discuta fără constrângeri de primejdia care-i 
ameninţa. Dallas profită de ocazie pentru a le spune să 
curețe sala. 

— Am verificat proviziile de aer, zise Ripley. Cu ajutorul 
stimulentelor vor putea ţine o săptămână. Poate opt zile, 
nu mai mult. 

— Şi după aia? întrebă Brett frecându-şi bărbia. 

— Terminăm hrana şi oxigenul. Cu mâncarea ne mai 
descurcăm, dar cu oxigenul, este imposibil. lată că am 
lămurit şi interesanta problemă a posibilităţii de a 
supravieţui fără materiile nereciclate. 

Lambert se strâmbă la această încântătoare evocare. 

— Mersi! Prefer să mor înainte. 

— Bun, conchise Dallas, încercând să pară încrezător. 
Deci avem la dispoziţie o săptămână întreagă de activitate 
nelimitată. E mult mai mult decât avem nevoie ca să găsim 
creatura asta diabolică şi să-i frângem gâtul. 

— Eu tot mă gândesc că ar fi mai bine să facem vid în 
toată nava, zise Brett, cu fruntea umbrită şi ochii în 
pământ. Se prea poate că asta s-o omoare, reducând cât 
mai mult pierderile noastre. După mine e cea mai sigură 
metodă şi n-o să avem de-a face cu ea direct. Habar n- 
avem de ce-ar fi în stare, la urma urmelor! 

— Am mai discutat despre asta, nu? îi aminti Ripley. 

— În cazul care am petrece acest timp în congelatoare! 
Dar dacă ne luăm costumele presurizate şi aspirăm aerul 
după aceea, creatura nu va putea să se agaţe de noi dacă 
suntem treji! 

— Ce idee sublimă, îl luă peste picior Lambert. 

— Da’ ce are? 

— Dispunem de patruzeci şi opt de ore de provizii de 
aer în rezervoarele costumelor... iar călătoria până la 
pământ va dura zece luni, explică Ash. Dacă această 
creatură rezistă patruzeci şi opt de ore, ne întoarcem de 

unde am plecat, dar fără două zile de oxigen. 

— Hai! Cine are o idee mai bună? întrebă Lambert. O 
idee nemaipomenită? Parker? Caută ceva mai deosebit! 

Nici el şi nici Brett nu aveau de gând să-şi abandoneze 
ipoteza cu una cu două. 

— Am putea încerca să ne legăm rezervoarele 
individuale de ale navei. Brett şi cu mine ne pricepem. 
Modificăm valvele, bineînţeles, sunt convins că se poate. 
Nu uitaţi că am reuşit să-l facem pe Nostromo să decoleze. 

— Da, numai voi! zise Ripley cu sarcasm. 

— Nu este practic, interveni Ash înţelegător. Mai întâi, 
există o probabilitate neglijabilă ca această creatură să 
supravieţuiască fără atmosferă. Problema este mai vastă. 
Ne va fi imposibil să rămânem legaţi cu rezervorul 
principal şi, simultan, să vânăm această creatură. Chiar 
dacă această idee merge, nu va mai rămâne destul aer 
pentru ieşirea din hipersomn. Congelatoarele se vor 
deschide în vid... 

— Şi dacă trimitem un mesaj ca să vină cineva în ajutor 
cu rezerve de oxigen? întrebă Parker. 

— Prea aleatoriu, replică Ash. Mai întâi, apelul nostru 
va ajunge înaintea noastră doar cu un minut sau două. 
Până ce se lansează o unitate de salvare în punctul de 
emergenţă a hiperspaţiului, până ne acostează, umple 
nava cu aer fără să dăuneze cocăi... Nu, sunt de acord cu 
Ripley asupra unui punct esenţial. Ar fi o nebunie să ne 
întoarcem în congelatoare înainte de a ucide creatura. Or, 
nu vom fi niciodată siguri de moartea ei dacă ne mulţumim 
să ne luăm combinezoanele spaţiale şi să mergem în 
cabinele noastre criogenice. 

— Eu susţin că e o idee bună, mormăi Parker, tot mai 
încăpățânat. 

— Să trecem la lucruri serioase, zise Ripley fără să-şi 
ascundă nerăbdarea. Cum reperăm creatura? Dispunem de 
o duzină de mijloace de nimicire, dar e nevoie s-o localizăm 
mai întâi. Pe punţile B şi C nu mai sunt sonde vizuale. 
Toate ecranele au ieşit din funcţiune, nu-i aşa? 

— Deci trebuie s-o scoatem din vizuină... 

Dallas era uluit de uşurinţa cu care făcuse această 
alegere terifiantă dar inevitabilă. Luând această hotărâre, 
se resemnă acceptând o perspectivă nu prea plăcută. 

— Pare rezonabil, admise Ash. Dar este mai uşor de zis 
decât de făcut. Cum propuneţi să procedăm? 

Dallas realiza foarte bine neliniştea care-i domina pe 
colegii săi; nelinişte tot mai apăsătoare şi anihilantă. Dar 
avea de ales? 

— E adevărat că nu-i uşor. Nu există decât o modalitate 
de a pune mâna pe ea şi de a economisi la maximum 
rezervele de oxigen. O vom căuta compartiment cu 
compartiment, coridor cu coridor. 

— Dacă ne-am echipa cu un fel de congelator portativ? 
sugeră Ripley din vârful buzelor. Îngheţăm fiecare secţie 
de la distanţă... (Se opri văzând că Dallas clătina din cap 
cu tristeţe. Ea preferă să-şi ia ochii de la el şi-şi continuă 
explicaţia.) Nu că mi-ar fi chiar atât de frică, înţelegeţi! 
Dar încerc să fiu practică. Ca şi Brett, mă gândesc că ar fi 
mai bine să evităm confruntarea cu ea. 

— Lasă, Ripley zise Dallas, mi-e frică de nu mai pot. Ca 
toţi de aici. N-avem timp să trecem nava prin sită cu o 
stratagemă prea complicată. Am făcut deja o greşeală 
copilărească lăsând maşina să se ocupe de Kane. Trebuie 
să punem umărul. lată de ce-i comandăm lui Nostromo. 
Când o maşină nu-i dă unei probleme de capăt, rămâne 
treaba noastră. Şi-apoi, vreau să văd cu ochii mei cum 
explodează monstrul ăsta în spaţiu când l-om ejecta din 
sas! 

Nimic nu era mai neconform cu temperamentul lui 
Dallas ca o tiradă inspirată. Oricum aceasta produse un 
efect salutar asupra moralului echipajului. Prinseră curaj 
să se privească din nou în faţă după ce-şi contemplaseră 
vârful pantofilor. 

— Bine, zise Lambert. O găsim şi o trimitem în spaţiu. 
Acuma, vreau să ştiu şi eu un lucru: cum ne vom deplasa? 

Nu duceau lipsă de procedee de a o încolţi, dar 

capacitatea creaturii de a răspândi acidul le făcea inutile. 

— Trebuie să existe alte substanţe în afara metalului pe 
care acidul nu le poate traversa aşa de uşor, zise Brett, 
dovedind că gândirea lui mergea în acelaşi sens cu a lui 
Ripley. O coardă de trylon, de exemplu. Dacă facem o 
plasă din asta, capturăm monstrul fără să-i facem rău. Nu-l 
va speria ca... să zicem, o cutie solidă de metal. (Privi în 
jur.) Ce ziceţi? O fac foarte repede. 

— Chiar crede că mergem după fluturi, ironiză 
Lambert. 

— Cum facem s-o băgăm în plasă? întrebă cu calm 
Dallas. 

— Mai întâi trebuie să folosim un mijloc care să 
împiedice împroşcarea acidului, îi avertiză Brett. Este 
prima condiţie. Lamele şi sondele lungi nu intră în 
discuţie. La fel şi pistoalele. Mi-ar fi uşor să fasonez un 
mănunchi de tuburi lungi, metalice cu nişte baterii în 
interior. Avem de-amândouă în magazii. Le fac în câteva 
ore. 

— Tijele şi plasa? 

— Bine-nţeles. Nu-i complicat. 

Lambert nu mai suporta. 

— De ce ascultați aiurelile astea? 

Dallas examină ideea pe toate părţile, încercând să-şi 
imagineze derularea operaţiei. Creatura e prinsă într-un 
colţ, îi ameninţă cu dinţii şi ghearele. Îi trimit câteva şocuri 
electrice, destul de puternice pentru a o irita dar nu 
pentru a o răni. Doi membri ai echipajului o împing puţin 
câte puţin spre plasă, apoi îi atrag atenţia după ce e 
prinsă, iar alţii o târăsc spre sasul principal. Monstrul 
răspândeşte acid pe plasă pentru a scăpa, dar poate că nu. 
Alte două plase aşteaptă la îndemână pentru a fi folosite 
dacă e cazul. 

După aceea aruncă monstrul în sas, închide tambuchiul 
şi se debarasează de această creatură urgent. Adio, 
Străine! Drum bun spre Arcturus. Adio coşmar! Bună ziua, 
Pământ şi salubritate! 

Îşi aduse brusc aminte de comentariul negativ al lui 
Lambert. 

— Vom urma sfatul său, pentru că de astă dată s-ar 
putea să aibă dreptate. 


Nostromo. Nepăsător faţă de activitatea frenetică a 
unora dintre pasageri, indiferent la aşteptarea resemnată 
a celorlalţi. Îşi vedea de cursa ameţitoare spre Pământ la o 
viteză superluminică. Brett ceruse mai multe ore pentru a 
termina instalarea plaselor şi a tuburilor electrificate, dar 
el şi Parker lucrau de parcă nu dispuneau decât de câteva 
minute. Parker se surprinse regretând că fabricarea 
capcanei nu era mai complicată decât crezuse la început. I- 
ar fi luat mai puţin timp pentru căutări. 

În acest timp, restul echipajului îşi rodea unghiile. La 
unii, întrebarea iniţială: „Unde s-a ascuns monstrul?” 
tindea să fie înlocuită de extrapolări iritante precum: „Ce 
face monstrul?” 

Numai unul dintre membrii grupului îşi ocupa mintea 
cu alte gânduri. Gânduri în care se scufundau şi care 
ajunseseră la un punct critic. Se găsea în faţa a două 
posibilităţi. Ori să  împărtăşească descoperirile sale 
întregului echipaj, ori să aprofundeze singur cauzele. Dacă 
o alegea pe prima şi faptele dovedeau că se înşela - cum 
altfel nădăjduia cu disperare -, provoca o cădere 
ireparabilă a moralului colegilor săi. Dimpotrivă, 
nedeclararea a tot ceea ce ştia l-ar fi costat blamul general 
şi urmări legale. Dacă lucrurile pe care le ştia erau exacte, 
ceilalţi vor afla cât de curând adevărul. 

Ash, instalat la pupitrul central al calculatorului 
medical, programa întrebare după întrebare. Obţinea 
câteodată un răspuns semnificativ pe care-l confrunta cu 
celelalte. La sosirea lui Dallas îşi ridică ochii, surâse 
amabil, apoi fixă din nou lectorii şi ecranele. 

Căpitanul se apropie privind succesiv datele, de cele 
mai multe ori de neînțeles, care se afişau pe ecrane şi pe 
afişierul ştiinţific care le decoriica repede şi calm. 

Numerele şi diagramele care apăreau pe consolă erau 
totuşi mai uşor de descifrat decât masca omului. 

— Muncă sau distracţie? 

— Nu este vreme pentru amuzament, răspunse Ash pe 
un ton caustic. 

Apăsă pe un buton. Pe ecran se înscrise o lungă listă de 
lanţuri printre care el căuta să izoleze un ipotetic acid 
aminat. Mai apăsă pe un buton. Două dintre lanţurile 
selecţionate prinse a se răsuci încet în trei dimensiuni. 

— Am preluat câteva eşantioane de acid din gaura 
făcută de prima creatură. (Arătă îndărăt spre micul crater 
situat pe partea dreaptă a platformei medicale, acolo unde 
cursese acidul.) M-am gândit că au rămas destule 
reziduuri pentru a realiza un studiu chimic. Dacă reuşesc 
să înţeleg structura, s-ar putea ca Mama să-mi sugereze o 
formulă de reactiv care să-i anuleze efectul. Noul nostru 
musafir va putea să-şi răspândească tot fluidul dacă 
hotărâm să-l distrugem şi vom fi în măsură să-l 
neutralizăm. 

— lată o perspectivă care mi se pare fantastică, 
recunoscu Dallas fără să-l slăbească din priviri. Dacă poate 
cineva să reuşească o asemenea minune pe nava asta, 
numai tu eşti acela! 

— Asta mi-e meseria, spuse Ash cu modestie. 

Se scurseră câteva minute de tăcere. Ash nu vedea nici 
un motiv pentru continuarea conversaţiei. Dallas continua 
să studieze parametri care defilau în faţa ochilor, apoi 
spuse calm: 

— Vreau să-ţi vorbesc. 

— Îţi voi comunica rezultatele cum voi afla ceva 
interesant. 

— Nu despre asta vreau să discut cu tine. 

Mirat, Ash ridică ochii, apoi îi cobori fiindcă pe consolă 
apărură informaţii noi. 

— Eu cred că descoperirea structurii acestui acid este o 
întreprindere delicată. 

Dallas se exprimă calm dar ferm. 

— Puțin îmi pasă! Vreau să-ţi vorbesc acum. 

Ash acţionă o serie de butoane, văzu cum se sting 
cadranele maşinii şi se răsuci în final spre căpitan. 

— Vreau să-ţi scap pielea şi ţie, nu numai mie. Dar dacă 
este aşa de important, hai! 

— De ce-ai lăsat creatura să trăiască în interiorul lui 
Kane? 

Figura ofițerului ştiinţific se adumbri. 

— Nu cred că te înţeleg. După ştiinţa mea, nimeni nu a 
„lăsat” nimic să trăiască în interiorul nimănui. Aşa s-a 
întâmplat. 

— Nu mai spune! 

— Nu aş denumi aceasta ca o evaluare raţională a 
situaţiei, nicidecum, zise Ash fără să se zăpăcească. 

— Ştii foarte bine despre ce vorbesc. Mama 
supraveghea corpul lui Kane. Tu o supravegheai pe Mama. 
Era simplu, pentru că erai cel mai calificat. Deci, cu 
siguranţă aveai idee de ce se întâmpla. 

— Ascultă, ai văzut pata neagră pe ecranul de 
supraveghere în acelaşi timp cu mine. 

— Vrei să cred că „autodocul” nu era destul de puternic 
pentru a o penetra? 

— Nu este vorba aici de putere ci de lungime de undă. 
Creatura era capabilă să le respingă pe acelea care erau 
utilizate de către sonde. Am mai discutat ca şi cum cu 
privire la acest fenomen. 

— Presupunând că eu cred... deşi nu e cazul... că 
monstrul era capabil să genereze un câmp defensiv care sa 
oprească radiaţiile sondelor, Mama putea găsi alte 
indicaţii în legătură cu ceea ce s-a întâmplat. Înainte de a 
muri, Kane s-a văitat că-i era foame. S-a văzut la masă. Nu 
era o consecinţă evidentă a prezenţei vietăţii aceleia? 

— Era oare? 

— Noua creatură lua din rezervele lui Kane proteinele 
şi alimentele de care avea nevoie pentru a-şi mări propriul 
corp. N-a ajuns la dimensiunile astea graţie sfântului Duh! 

— Instructorul e de acord. Este de domeniul evidenţei. 

— Aceste procese metabolice ar fi trebuit să se înscrie 
pe cadranele „autodocului'”, ca şi simpla reducere a 
greutăţii corpului lui Kane şi alte amănunte. 

— În privinţa unei posibile reduceri a greutăţii, replică 
Ash liniştit, informaţia nu trebuia să apară neapărat. 
Diferenţa de greutate a fost foarte simplu transferată la 
creatură. Sonda „autodocului” a înregistrat totul la 
subiectul Kane. La ce „alte amănunte” faci aluzie? 

Dallas încercă să-şi ascundă furia şi dezamăgirea, 
nereuşind pe deplin. 

— Nu ştiu. Nu sunt sigur de nimic. Nu sunt decât un 
pilot. Analizele medicale nu fac parte din pregătirea mea. 

— Într-adevăr, zise Ash cu înţeles. Acestea ţin de 
departamentul meu. 

— Dar, înţelege-mă bine. Nu sunt prost de-a binelea, i-o 
întoarse Dallas. Poate că nu cunosc eu vorbele care trebuie 
ca să explic ce mă sâcâie pe mine, dar nu sunt orb. 
Bănuiesc ce se desfăşoară sub ochii mei! 

Ash încrucişă mâinile, dădu din picior, se îndepărtă de 
pupitru, şi-l privi fix pe căpitan. 

— Ce vrei să-mi spui? 

Dallas îşi dădu drumul. 

— Vrei să protejezi creatura. Ai lăsat-o chiar să-l 
omoare pe Kane. Presupun că ai nişte motive bine 
întemeiate. Te cunosc de puţin timp, Ash, dar până acum 
ai acţionat raţional. Nu văd de ce să te fi schimbat acum! 

— Spui că am motive întemeiate care ar explica 
acuzaţia pe care ai formulat-o împotriva mea? Este 
jignitor! Spune-mi unul! 

— Ascultă, lucrăm amândoi pentru aceeaşi companie... 

Dallas schimbă tactica. Deoarece acuzaţiile directe 
dăduseră chix, va încerca să-l mai înmoaie pe Ash, s-o ia pe 
coarda camaraderiei. Işi zise că atmosfera infirmeriei îi 
făcea foarte paranoic, pe el, Dallas. Era, evident, mai 
simplu să arunci răspunderea dramei în cârca unuia cu 
care putea discuta, ca Ash, mai lesne decât în seama 
creaturii care se găsea în afara tuturor normelor admise. 

Ce tip ciudat, Ash, ăsta! Dar comportamentul lui nu era 
cel al unui ucigaş... 

— Vreau doar să ştiu ce se întâmplă, încheie el cu 
disperare. 

Ofiţerul ştiinţific îşi desfăcu mâinile şi se uită îndelung 
la consola înainte de a răspunde. 

— Nu ştiu despre ce vorbeşti. Şi nu-mi pasă de 
insinuările dumitale. Creatura este o formă periculoasă de 
viaţă.  Admirabilă în anumite privinţe, desigur. De 
netăgăduit! Ca om de ştiinţă, o consider fascinantă. Dar 
după ceea ce a făcut, nu vreau, ca şi dumneata, să o las în 
viaţă. 

— Sigur? 

— Da, foarte sigur! (Tonul vocii nu era înşelător.) Dacă 
n-ai fi suferit presiunea din ultimele zile, ai fi şi dumneata. 
Uită totul, şi eu voi face la fel. 

— Mda. 

Dallas făcu repede stânga-mprejur, ieşi din infirmerie şi 
se îndreptă cu paşi mari spre pasarelă. Ash îl urmări din 
ochi. Tot felul de gânduri i se buluceau în creier. Rămase 
aşa mai mult timp, nemişcat şi apatic, apoi reveni la munca 
lui, la analizele lui. 


Muncesc prea mult, prea mult, se gândea Dallas 
trecându-şi o mână prin păr. Ash probabil că avea 
dreptate. Activităţile mele nu-mi dau pace deloc. 

Pe lângă problema creaturii, trebuia să-şi mai facă griji 
cu fiecare în parte. Cât timp mai putea menţine această 
activitate mentală! Nu era decât un pilot, la urma urmelor. 

Kane ar fi fost un căpitan mai bun decât el, se gândi. 
Kane îşi vedea de-ale lui cu mai multă bonomie, mai multă 
detaşare; nu se lăsa acaparat de ele total. Dar Kane nu mai 
putea să-l ajute. 

Pe drum, găsi un intercom pe care-l acţionă. Imediat îi 
răspunse o voce. 

— Sala maşinilor. 

— Dallas. Cum se prezintă? 

— Nu prea rău, zise Parker fără să se compromită. 

— Doamne, nu face pe tâmpitul! Spune clar! 

— Hei! Calmează-te, Dallas. Domnule, noi muncim cât 
putem de repede. Intr-un timp atât de scurt Brett a 
terminat doar circuitele. Vreţi să-ncolţiţi bestia asta şi s-o 
atingeţi cu un simplu tub de metal sau cu o descărcare 
electrică de două sute de volţi? 

— Scuze, spuse el sincer. Faceţi cât mai bine. 

— O facem pentru toţi. Sala maşinilor - terminat! 

Intercomul ţăcăni. 

N-avea nici un sens să-i ia la rost, îşi zise furios. Era 
jenant. Dacă nu menținea el o anumită coeziune, atunci 
cine? 

Pe moment, nu se simţea în stare să înfrunte nimic. În 
nici un caz după această tulburătoare şi puţin concludentă 
întâlnire cu Ash. Nu se hotărâse dacă bănuielile care-l 
priveau pe acesta erau fondate, sau se arătase stupid 
aducându-i această acuzaţie. Fără nici cea mai mică probă. 
Nici cel mai mic mobil. Dacă Ash minţea, o făcea foarte 
bine, fiindcă niciodată Dallas nu mai întâlnise un om mai 
stăpân pe emoţiile sale. 

Era un loc pe Nostromo unde Dallas îşi acorda 
câteodată câteva clipe de singurătate completă, simţindu- 
se oarecum în siguranţă. Mergea abătut prin coridorul B, 
fără să uite să cerceteze colţurile mai întunecate unde se 
putea ascunde o prezenţă vicleană. Nimic nu se ivi. 

Ajunse la capăt, în locul în care coca era uşor bombată 
înspre exterior. Acolo era un mic sas. Apăsă pe un buton. 
Tambuchiul blindat glisă. Cockpitul ambarcaţiunii stelare 
era deschis. Urcă în mica navă şi se aşeză. 

Mâna-i atingea o altă manetă roşie, pe tabloul de bord, 
dar fără s-o apese. Deschiderea tambuchiului coridorului 
fusese deja înregistrată pe pasarelă. Dacă unul dintre ei 
remarcau manevra, nu se alarma. În schimb, închiderea 
cockpitului navei ar fi motiv de îngrijorare. Îl lăsă deci 
deschis, resimţind o anumită bunăstare fiind separat de 
Nostromo şi grozăvia care-l stăpânea acum... 

CAPITOLUL 10 


Se mai uită odată la nivelul oxigenului rămas în 
rezervoare, nădăjduind într-un miracol care să mai adauge 
un zero la numărul afişat. 

Contorul îşi termină calculul; ultima cifră se reduse de 
la nouă la opt. Dinspre intrare răsună un zgomot asurzitor 
care-l făcu să tresară. Se destinse la vederea lui Parker şi 
Brett. 

Inginerul lăsă să-i cadă tuburile pe care le ţinea în 
braţe. Fiecare era cam de două degete în diametru. 
Lovindu-se de podea, emiseră un sunet dogit. De fapt, nu 
prea arătau a arme! Brett, cu o mutră satisfăcută, se 
despovără de câţiva metri buni de plasă. 

— Ăsta-i calabalâcul. Testat şi gata de misiune. 

— Îi chem pe ceilalţi, zise Dallas dând din cap. 

Lansă ordinul de adunare imediată pe pasarelă şi 
profită de cele câteva minute care mai rămăseseră până la 
reuniunea generală pentru a inspecta tuburile cu un ochi 
sceptic. Ash sosi ultimul, având de parcurs o distanţă mai 
mare. 

— Vom încerca să forţăm vietatea să ne urmeze cu 
asta? exclamă Lambert îndreptând un deget spre tuburi. 
(Din glasul ei răzbătea clar părerea jalnică pe care o avea 
despre aceste arme rudimentare.) 

— Mai întâi să vedem de ce sunt în stare, zise Dallas. 
Fiecare să ia câte unul. 

Unul câte unul, primiră arma pe care le-o întindea 
Brett. Fiecare tub, de un metru şi jumătate lungime, avea o 
formă vagă de puşcă, cu o aparatură compactă pe crosă. 
Dallas îl luă pe al său şi-l cântări în mâini. Nu era greu, 
ceea ce nu-i displăcu. Işi dorea să aibă o armă uşoară şi 
uşor de mânuit pentru a se apăra în orice moment de fiara 
aceea şi de inimaginabilele ei forme de apărare. Era ceva 
irațional şi primitiv în senzaţia pe care o avea ţinând o 


162 


armă în mână, dar în starea actuală era reconfortantă. 

— Am pus încărcătoare portabile zero-trei-trei în 
fiecare, explică Brett. Bateriile produc o descărcare 
electrică apreciabilă. Rezervele sunt suficiente, numai 
dacă nu folosiţi armele în permanenţă. Aşa că n-aveţi nici o 
grijă. (Le arătă pe scurt modul de folosire): Patul este 
perfect izolat, tubul - parţial. In interior se află un alt canal 
care suportă cea mai mare parte a descărcării, adică 
aproape sută la sută din putere. Aşadar, fiţi atenţi să nu 
atingeţi extremitatea! 

— Ce-aţi zice de o demonstraţie? întrebă Ripley. 

— Mda, sigur. 

„Tehnul” orientă capătul tubului către o conductă care 
se întindea pe un panou al pasarelei. Aidoma unui fulger, o 
lucire albăstruie ţâşni din ţeavă spre conductă. În sală se 
auzi un sfârâit şi un miros de ozon se răspândi imediat. 
Brett zâmbi. 

— Ale voastre au fost testate, merg perfect. Aveţi 
destulă snagă în ele. 

— Se poate modifica voltajul? se interesă Dallas. 

— Am încercat să reglăm puterea cam cât să facă rău, 
dar să nu fie fatală, zise Parker. Nu ştiu nimic despre 
această varietate de creatură şi de altfel nici n-avem timp 
să instalăm nişte jucărele gingaşe, cum ar fi un regulator 
de curent, de exemplu. Nu facem minuni, ştiţi! 

— E prima dată când recunoaşteţi, zise Ripley. 

Parker îi aruncă o privire otrăvită. 

— Monstrul ăsta împuţit n-o să aibă de suferit, numai 
dacă n-o avea un sistem nervos mai sensibil decât al 
nostru, explică Brett. Dar pare puţin probabil. (Îşi cântări 
arma cum făceau altădată gladiatorii înainte de a intra în 
arenă.) O să-l zgândăre, atâta tot, zise el. Fireşte, n-o să 
plâng dacă l-om electrocuta pe scumpul de el! 

— Poate că o să meargă, totuşi, recunoscu Lambert. 
Iată deci o posibilă soluţie a primei probleme. Dar pentru a 
doua: localizarea? 

— M-am ocupat eu. 

Se întoarseră tresărind către Ash, care ţinea în mână 
un aparat de comunicare de mici dimensiuni. Foarte 
destins, acesta nu se uita decât la Dallas. Incapabil să 
suporte privirea ofițerului ştiinţific, căpitanul îşi mută 
privirea, încurcat, pe obiectul minuscul. 

— Dar fiindcă este imperativă localizarea creaturii cât 
mai rapid cu putinţă, am pus la punct o invenţie, născocită 
de mine. Parker şi Brett au realizat o treabă demnă de 
laudă încropind un sistem pentru manipularea vietăţii. Iată 
sistemul pentru decelarea ei. 

— Un radar miniatural? întrebă Ripley admirând 
instrumentul. 

Era atât de bine îmbinat încât părea montat într-o uzină 
şi nu în laboratorul unui remorcher de comerţ. 

— Il puneţi undeva pentru a repera un obiect mobil, 
explică Ash. Nu are o rază prea mare, dar de cum prindeţi 
obiectivul, emite un semnal sonor al cărui volum creşte pe 
măsură ce acesta se apropie. 

Ripley luă radarul din mâinile ofițerului ştiinţific şi-l 
examină pe toate feţele cu un ochi profesional. 

— Ce anume îl activează? Cum deosebim creatura de o 
fiinţă omenească? 

— İn două feluri, replică cu mândrie Ash. Cum am mai 
menţionat, raza sa de acţiune este relativ scurtă. Aceasta 
ar putea fi considerată ca o insuficienţă, dar în cazul de 
faţă, ea este în favoarea noastră dat fiindcă instrumentul 
permite ca doi membri ai echipajului, apropiaţi unul de 
celălalt să acopere un câmp apreciabil, în timp ce alt grup 
va căuta în altă parte. Şi încă un amănunt important, 
aparatul are încorporat şi un captator extrem de sensibil la 
dimensiunea aerului. Oricare obiect mobil îl va afecta. 
Citind datele instrumentului, veţi şti în ce direcţie se 
deplasează obiectivul. Plimbaţi-l, rogu-vă, prin faţă. Nu 
este un aparat destul de sofisticat pe cât mi-aş fi dorit, dar 
aceasta este ceea ce am putut să fac în timpul pe care l-am 
avut la dispoziţie. 

— Ai lucrat minunat, Ash! recunoscu Dallas. (Luă 

radarul din mâinile lui Ripley.) Ne va fi de mare ajutor, mai 
mult decât trebuie pentru a-i veni de hac monstrului. Cum 
l-ai asamblat? 

În loc de răspuns, Ash scoase din buzunar un alt 
instrument, adevărată replică a primului şi i-l înmână. 

— Bun. Înseamnă că putem forma două echipe. Nu am 
instrucţiuni foarte elaborate a vă da. Ştiţi foarte bine ce 
aveţi de făcut. Cel care va găsi creatura o bagă în plasă, o 
târăşte spre sas şi o trimite la plimbare prin Rigel cât mai 
iute, cât de iute pot funcţiona tambuchii. N-am nimic 
împotrivă dacă folosiţi zăvoarele explozive ale uşii 
exterioare. Vom lua combinezoanele presurizate dacă va fi 
cazul. 

Făcu doi paşi spre coridor şi se răzgândi. Bănuitor, îşi 
roti privirea prin sala aglomerată. Nu părea cu putinţă ca o 
prezenţă să se fi strecurat înăuntru, dar cum se hotărâseră 
să nu neglijeze nimic, această încăpere nu va face excepţie 
de la regulă. 

— Pentru început, să ne asigurăm că nu e nimic pe 
pasarelă. 

Parker luă micul radar şi „mătură” toată sala, 
răsucindu-se în loc. Privi indicatorul rudimentar plasat în 
mijlocul instrumentului. 

— Şase deplasări, anunţă el când reveni la punctul de 
plecare. Toate poziţionate aproximativ acolo unde ne aflăm 
noi. Locul mi se pare curat... dacă drăcovenia asta nu bate 
câmpii! 

— Merge, zise Ash, fără să fie ofensat. Tocmai ai 
demonstrat-o. 

Echipamentele fură distribuite la toţi, sub ochiul 
inchizitor al lui Dallas. 

— Toată lumea e gata? 

Se auziră două „nu”-uri morocănoase. Patru feţe 
zâmbiră simultan. Oribila amintire a lui Kane se estompase 
puţin. Acum erau gata să înfrunte creatura şi, cel puţin 
sperau, înarmaţi cum trebuia. 

— Căile sunt deschise pe toate punţile, zise Dallas 

îndreptându-se spre ieşirea din pasarelă. Vom rămâne 
permanent în contact. Ash, Lambert şi cu mine plecăm de 
partea noastră cu un radar. Brett şi Praker vor forma ce-a 
de-a doua grupă, condusă de Ripley. Voi luaţi al doilea 
radar. La primul semn, prioritatea constă în capturarea 
creaturii şi ducerea la sas. Anunţarea descoperirii la 
celălalt grup nu are importanţă pe moment. Haide! 
Părăsiră pasarela în şir indian. 


Niciodată culoarele nivelului A nu păruseră atât de 
lungi şi întunecate ca în aceste momente. Fiecare metru 
pătrat al navei era cunoscut ca-n palmă de Dallas. Dar 
ştiind că o bestie hidoasă putea să se ascundă pe undeva şt 
să-l ucidă în chip îngrozitor, înainta cu băgase de seamă, 
neîncrezător, în nici un ungher, pe când înainte se plimba 
de la un capăt la celălalt cu ochii închişi. 

Toate lanternele erau aprinse. Şi cu toate acestea 
lumina nu ajungea să străpungă obscuritatea difuză în care 
era adâncită cea mai mare parte a lui Nostromo. Tuburile 
de neon nu serveau decât la întreţinerea minimală şi 
ocazională a acestor săli şi antrepozite. De ce să consume 
energie pentru luminarea unei nave funcţionând automat - 
Nostromo făcea parte din această categorie -, când 
echipajul ei petrecea atât de puţin timp în veghe? Era 
destulă electricitate pentru manevrele de plecare şi sosire 
şi pentru a face faţă vreunei urgenţe pe parcurs. Fericit că 
era ajutat de această luminare în căutările sale, chiar şi 
aşa salbă, Dallas regreta totuşi că nu avea valuri de lumină 
la dispoziţie. 

Lambert apucă plasa de celălalt capăt, şi înaintară 
amândoi, capcana întinzându-se de la un perete la celălalt 
al coridorului. Dallas strânse mai tare de partea lui şi trase 
brusc. Luată pe nepregătite, Lambert îl privi îngrozită. 
Când înţelese că el dorise să-i dea curaj, oftă uşurată, dădu 
din cap şi-şi reluă căutarea febrilă. Dallas făcuse bine că o 
scuturase, fiindcă, timp de un minut, ea căzuse într-o stare 
de autohipnoză, creierul fierbând la ideea a ceea ce putea 

să-i aştepte, uitând complet de sarcina pe care o avea de 
îndeplinit. Dar Lambert era în aşa fel făcută că putea să 
facă faţă ungherelor şi nişelor obscure ale navei, în timp ce 
acelea ale imaginaţiei o paralizau. 

Acum că însoţitoarea lui era pe fază, Dallas îşi 
concentră toată atenţia asupra celei mai apropiate 
intersecţii. 

Imediat în urma lor, Ash, cu ochii fixaţi pe ecranul 
radarului de buzunar, ţinând obiectul cu mâna întinsă, îi 
imprima o mişcare de balans regulat de la dreapta la 
stânga, acoperind astfel tot arcul de cerc plasat în faţa 
grupului. Instrumentul opera silențios, în afară de 
momentele în care ofiţerul ştiinţific ajungea cu el la 
extremităţi, adică acolo unde se aflau Dallas şi Lambert. 
Atunci emitea un sunet ascuţit şi Ash apăsa pe un buton 
care-l anula. 

Făcură o pauză în faţa unei scări în spirală care ducea 
la etajul inferior. Lambert se aplecă şi chemă celălalt trio. 

— Nimic la voi? Aici suntem imaculaţi ca reputaţia 
mamei noastre! 

Brett şi Parker strânseră mai tare plasa, iar Ripley, 
ridicându-şi ochii de pe detector, strigă: 

— Absolut negativ! 

Pe puntea superioară, Lambert şi Dallas îşi continuată 
vânătoarea, urmaţi îndeaproape de Ash. La câţiva metri 
mai departe, coridorul făcea un unghi drept care le punea 
toate simţurile la pândă. Nu le plăceau deloc coturile astea 
unde se putea întâmpla orice, unde orice se putea 
ascunde. Curajul de a arunca acolo un ochi - îndrăzneală 
de repetat de zece, o sută de ori - pentru a descoperi un 
alt culoar gol la capătul căruia se forma alt cot, îi părea lui 
Lambert tot atât de eroic ca şi trecerea cu succes a tuturor 
încercărilor care deschidea calea spre Graal. 


Ţinându-l cu braţul întins, detectorul începu să atârne 
tot mai greu în mâna lui Ripley. Deodată, o luminiţă începu 
să pâlpâie la baza ecranului. Acul de nivel tremură 

imperceptibil. Această mişcare nu venea de la ea. Cu inima 
bubuind în piept văzut tresărirea acului şi fixarea lui 
aproape pe zeroul imprimat pe scală. 

Înainte de a-şi avertiza colegii, se asigură că nici Brett 
şi nici Parker nu erau la originea acestei deplasări. 

— Atenţie! Am o înregistrare. 

Mai avansă câţiva paşi. Acul săltă în mijlocul scalei şi 
lumina roşie era în continuare aprinsă, ca pentru o 
secundă, dar aparatul nu mai transmitea nici o indicație de 
mişcare. Lumina, în schimb, rămase puternică. 

Brett şi Parker, cu nervii întinşi la maxim, inspectară 
fiecare centimetru pătrat de perete, de la podea şi până-n 
tavan. Îşi aminteau cum căzuse, deşi moartă, prima 
creatură pe umerii lui Ripley. Niciunul nu voia să păţească 
la fel cu cea de-a doua. Astfel că aveau grijă să nu lase 
nimic în umbră. 

— De unde vine? întrebă Brett cu îngrijorare. 

Ripley pândea pe instrument cea mai mică tresărire a 
acului. Acesta, îndeplinindu-i dorinţele, tresări violent pe 
cadran. Numai dacă creatura o fi în stare să treacă prin 
pereţii de metal, altfel mişcarea acului nu aducea cu nimic 
cunoscut de oameni. Scutură puternic aparatul. În zadar. 
Lumina roşie era în continuare aprinsă, ca pentru a o sfida. 

— Habar n-am. Am impresia că detectorul s-a stricat. A 
înnebunit de-a binelea. 

Brett dădu cu piciorul în plasă, înjurând. 

— Dumnezeii!... Acum şi-a găsit! Îi zic eu câteva lui 
Ash... 

— O secundă! îl întrerupse ea. (Apucă instrumentul de 
cealaltă extremitate. Acul se stabiliză imediat.) Semnalul 
vine de jos. 

Trei feţe stupefiate se înclinară. Nici o vietate, nici o 
fantomă nu străpunse blindajul pentru a-i ataca. 

— E nivelul C, mormăi Parker. Nu sunt decât ateliere 
de întreţinere. O să ne vină acru căutând-o pe-acolo, plus 
mizeria care-i acolo! 

— Vrei s-o ocoleşti? 

Parker o privi cu tristeţe. 

— Nu e de râs. 

— Nu. Într-adevăr. Nu e de râs, zise ea cu amărăciune. 
Preia conducerea grupului. Voi doi cunoaşteţi mai bine 
nivelul ăsta. 

Cei doi ingineri, ţinând plasa desfăşurată cu grijă între 
ei şi gata pentru a fi utilizată, coborâră pe scara mică de 
serviciu care-i ducea la nivelul suspect. Jos, rămaseră 
nemişcaţi câteva secunde pentru a se obişnui cu lumina 
slabă (chiar şi în comparaţie cu normele de pe Nostromo) 
de pe această punte. 

Fără să-şi dea seama, Ripley puse mâna pe peretele 
despărțitor şi şi-o retrase imediat, îngreţoşată de ceea ce 
atinsese. Panoul era acoperit cu un strat gros de unsoare. 
Scurgeri de lubrefianţi de când hăul, se gândi, pe jumătate 
calmată. O navă de linie ar fi fost trimisă imediat la revizie 
dacă un inspector ar fi descoperit astfel de defecţiuni. Dar 
nimeni nu era destul de nebun ca să se încumete să 
coboare în calele lui Nostromo. Lubrefianţii nu-i interesau 
pe membrii echipajului, care aveau destule pe cap. leşeau 
din pasarelă sau spaţiile de locuit numai în împrejurări cu 
totul excepţionale. 

Când vor ajunge la capăt cu bine, Ripley îşi promise să 
ceară transferul într-o unitate mai decentă, altfel va 
demisiona pe loc. Promisiunea asta şi-o mai făcuse înainte 
de douăzeci de ori şi se răzgândise de fiecare dată. De- 
acum înainte, nu va mai da înapoi! 

Indreptă detectorul spre coridorul întunecos care se 
închidea în faţa lor. Nimic! Mirată, îl expuse în sus; 
imediat pâlpâi lumina, acul luminat înregistră o prezenţă, 
foarte clar. 

— Bun, să mergem! 

Ea o luă din loc încrezătoare în micul aparatul pentru 
că ştia că Ash făcuse o treabă serioasă, pentru că nu 
greşise până acum, şi pentru că nu avea încotro. 

— În curând vom ajunge la bifurcaţie, o avertiză Brett. 

Străbătură culoarul timp de mai multe minute. 

Ajunseră, în sfârşit la ramificaţie. Din nou, detectorul fu 
pus la treabă. Ripley îl întinse spre braţul coridorului care 
pornea, în dreapta. Lumina roşie se stinse uşor. Atunci se 
întoarse spre cel din stânga. 

— Pe acolo! 

Câteva rare tuburi de neon erau împrăştiate prin 
această secţiune a navei. Fâşii de întuneric restrângeau 
vederea în jurul lor, dându-le o senzaţie de sufocare cu 
toate că, antrenati pentru călătoria în spaţiu, nu prea ştiau 
ce era claustrofobia. Paşii lor răsunau pe puntea de metal, 
numai atunci când nu călcau în băltoacele de fluid, 
unsuroase şi greţoase. 

— Dallas ar trebui să ceară o inspecţie, zise Parker 
dezgustat. O să trimită cel puţin patruzeci la sută din navă 
la revizie şi atunci Compania va trebui să plătească pentru 
curăţenie. 

Ripley scutură din cap şi-i adresă inginerului o uitătură 
sceptică. 

— Pui pariu? E mai ieftin pentru Companie să-l 
cumpere pe inspector! Şi e mult mai simplu. 

Parker nu reuşea să-şi ascundă dezamăgirea. Altă idee 
de-a lui care nu rezista analizei, prea mult. Cel mai greu de 
înghiţit în povestea asta era faptul că logica lui Ripley, ca 
de obicei, era inatacabilă. Resentimentul şi admiraţia 
pentru ea crescură proporţional. 

— Apropo de revizie şi de curăţenie, continuă ea, ce-au 
luminile astea? Am zis că nu cunoaştem prea bine această 
parte a navei, dar trebuie să recunoaşteţi că abia vedem pe 
unde călcăm. Parcă aţi aranjat modulul doisprezece?! Ar 
trebui să avem mai multă lumină, chiar şi aici. 

— Am reglat-o convenabil, protestă Brett. 

Parker se duse să verifice un panou mural. 

— Sistemul de reparaţie a energiei trebuie să meargă 
cât de cât. Unele circuite n-au primit sarcina normală. A 
fost şi aşa greu să refacem fluxul de energie fără ca să 
explodeze fiecare conductor din interiorul navei. Când 
problemele devin delicate, sistemele afectate reduc 

automat electricitatea care le este repartizată pentru a 
evita suprasarcina. Dar ăsta îi dă tare înainte, e clar. Se 
aranjează. 

Atinse unul din întrerupătoarele panoului, acţionă un 
cursor de stabilizare. Lumina crescu apreciabil pe coridor 

Reluară explorarea prudentă până când Ripley, 
ridicând brusc mâna, le spuse să se oprească. 

— Aşteptaţi! 

Parker era să cadă, iar Brett se încurcă în plasă. 
Nimeni nu se gândi să râdă, într-atât erau de încordaţi. 

— Suntem pe-aproape? murmură Parker, chinuindu-şi 
ochii pentru a pătrunde umbrele înşelătoare dimprejur. 

Ripley verifică poziţia acului pe scala fixată pe micul 
ecran luminat. 

— După aparat, obiectivul se găseşte la mai puţin de 
cincisprezece metri. 

Parker şi Brett strânseră din nou plasa în mâini, fără să 
se lase rugaţi. Ripley îşi ridică arma şi o activă. Făcu câţiva 
paşi înainte, cu tubul în mâna dreaptă şi cu detectorul în 
stânga. Era imposibil, de-a dreptul imposibil să-ţi 
imaginezi trei persoane făcând mai puţin zgomot decât 
Brett, Parker şi Ripley care progresau tiptil în penumbră. 
Până şi palpitaţiile dezordonate ale inimilor tăcuseră 
parcă. 

Parcurseră astfel cinci metri, apoi zece. Un muşchi 
tresărea la încheietura mâinii lui Ripley, provocându-i o 
durere pe care se hotărî să n-o ia în seamă. Îşi confirmară 
vânătoarea, reducând puţin câte puţin distanţa care-i 
separa de necunoscut. 

Cu tot corpul încordat, Ripley avansa pe jumătate 
aplecată, gata să sară înapoi la cea mai mică mişcare 
suspectă care ar simţi-o în penumbră. Detectorul căruia îi 
întrerupsese semnalul sonor cu bună ştiinţă, o determină 
să facă o oprire după cincisprezece metri. Lumina era tot 
slabă, dar suficientă totuşi pentru a-şi putea da seama de 
starea de lucruri: nu era nici o creatură pitită în pasajul 
urât mirositor. 

Măturând lent spaţiul cu detectorul, încerca să fixeze şi 
acul şi culoarul. Acul înregistra cu minuţiozitate fiecare 
deplasare a lui Ripley cu o măsură corespunzătoare 
distanţei de parcurs. Ridică ochii şi remarcă un mic 
tambuchi în perete, uşor întredeschis... 

Parker şi Brett îi observară încordarea. Se mişcară 
astfel încât să acopere cea mai mare parte a punţii situate 
în faţa canalului. Ripley dădu din cap când se aflară în 
poziţie. Faţa-i lucea de sudoare. Respiră adânc şi puse jos 
detectorul. Cu mâna liberă, prinse mânerul tambuchiului. 
Era rece şi lipicios pe palma udă. 

Rezemându-se pe peretele opus al coridorului, orientă 
tubul spre gura căscată şi apăsă pe trăgaci. Un urlet foarte 
ascuţit sfâşie tăcerea. O mică creatură, cu ghearele 
scoase, ţâşni de sus. Căzu exact în mijlocul plasei, pe care 
cei doi ingineri săriră imediat s-o strângă în jurul prăzii. 
Trebuia neapărat prinsă bine în reţeaua deasă a capcanei. 

— Ţine bine, ţine bine! strigă Parker triumfător. Am 
prins-o, jigodia, am...! 

Ripley observă animalul prins. Apoi blestemă, şi de 
necaz şi de frică totodată. Dădu drumul trăgaciului şi luă 
de jos detectorul. 

— Fir-ar să fie! oftă ea, obosită şi înciudată. Liniştiţi-vă, 
prieteni, ia uitaţi-vă! 

Parker lăsă plasa odată cu Brett. Amândoi recunoscură 
ceea ce prinseseră şi nu puteau să-şi înfrângă 
deznădejdea. O pisică, vizibil contrariată, se zbătea în 
împletitură şi, înainte ca Ripley să apuce să protesteze, 
pieri în fundul pasajului. 

— Nu, nu, nu-l lăsaţi să scape! 

Avertismentul veni prea târziu. Ghemotocul de păr 
dispăruse. 

— Mda, ai dreptate, mormăi Parker. Trebuia să-l 
omorâm. S-ar putea să mai alergăm după el în loc să 
hărţuim fiara! 

Ripley îl privi mânioasă dar nu scoase o vorbă. Se 
întoarse spre Brett al cărui temperament agresiv era mai 

puţin afişat. 

— Brett, te ocupi de motan. După aia discutăm ce 
facem cu el, dar ar fi bine să-l păstrăm cu noi sau să-l 
închidem undeva ca să nu deruteze aparatul... sau pe noi. 

— Just, fu de părere Brett. 

Plecă pe unde veniseră. Ripley şi Parker îşi reluară 
încet progresia în direcţia opusă. Incărcată cu arma şi 
detectorul, Ripley ştia că le va fi mai greu să pună mâna pe 
creatură. Deoarece trebuia să-l ajute pe Parker să ţină 
plasa bine întinsă. 


În faţa lui Brett, o uşă crăpată dădea într-un mare 
atelier ticsit cu maşini. Nici urmă de motan pe culoar. În 
schimb, îşi zise el, atelierul ăsta era o ascunzătoare ideală. 

Dacă motanul nu era acolo, se va întoarce la colegii săi. 
Jones, în momentul ăsta, putea fi ascuns oriunde în navă 
dar la urma urmei se prea poate să fie aici. 

Câteva tuburi de neon revărsau o lumină palidă şi 
tremurătoare pe o învălmăşeală de maşini şi lăzi claie 
peste grămadă. Brett ignoră rândurile de containere şi 
instrumentele de reparare, fiindcă nişte panouri luminoase 
le identificau conţinutul. 

Se gândi brusc că nu mai putea fi auzit de ceilalţi doi. 
Se cutremură. Cu cât punea mai repede mâna pe mârtanul 
ăla, cu atât mai bine. 

— Jones... hai, motănel, vino. Vino la nenea Brett. Pis! 
pis! pis! 

Se aplecă pentru a se uita într-un pasaj îngust situat 
între două enorme lăzi şi care era cufundat în beznă. Nu 
era nimic. Işi şterse broboanele de sudoare de pe frunte 
care începuseră să i se prelingă pe pleoape. 

— Da’ unde dracu” te-ai băgat? 

Din fundul antrepozitului răzbătură nişte râcâituri. 
Fură urmate de un sfios dar liniştitor mieunat. Era 
neîndoios un vaiet de origine felină. Brett oftă şi porni într- 
acolo. 

Ripley făcu o pauză şi privi detectorul cu resemnare. 
Lumina roşie pierise demult, acul rămase nemişcat, iar 
semnalul sonor nu-i mai alarma. În ciuda eforturilor lor 
aparatul tăcea în continuare. 

— Nu-i nimic prin locurile astea, îi zise coechipierului. 
Dacă o fi fost vreodată ceva, în afară de noi şi de Jones! (Se 
uită la Parker.) Primesc orice sugestie. 

— Să ne întoarcem! Am putea măcar să-l ajutăm pe 
Brett să prindă cotoiul ăla afurisit. 

— Nu-ţi vărsa focul pe Jones! răbufni Ripley. E şi el 
înspăimântat ca şi noi. 

Când era vorba să-şi apere motanul, lui Ripley nu 
trebuia să-i mai zică încă o dată. 

Făcură cale întoarsă, prin coridorul urât mirositor. 
Ripley mergea în faţă, cu instrumentul gata de funcţionare, 
în caz că... 


Brett dăduse ocol unei stive de piese detaşate. Nu 
putea să meargă mai departe. Antretoaze şi grinzi, care 
susțineau  superstructura superioară a lui Nostromo, 
formau o încâlceală de metal împrejur. Ceva de nedescris. 

Descurajat, înfrânt de oboseală şi de zădărnicia acestei 
căutări, tocmai se hotărâse să plece când un alt miorlăit 
familiar îi ajunse la urechi. Scrută întunericul dindărătul 
unui pilon masiv şi zări două pupile galbene lucind în 
negură. Şovăi o clipă... Jones era cam de mărimea bestiei 
care ţâşnise din pieptul sărmanului Kane. Dar când auzi un 
alt miorlăit, al treilea, se simţi mult mai bine. Numai o 
mâţă putea scoate un asemenea sunet. 

Se cocârjă pe sub o grindă şi se uită la ceea ce era pitit 
acolo într-o scobitură. Păr din plin şi o mustață: Jones! 

— Vino, pisoiaş... ce bine-mi pare că te văd, stârpitură! 
(Întinse mâna spre animal. Acesta căscă gura şi urlă 
înspăimântat. Se vâri şi mai adânc.) Hai, vino, motanule. 
Vino la Brett. N-avem timp de joacă, astăzi. 

Ceva... aproape tot atât de gros ca bârna pe sub care 
trecuse „tehul”, se lăsă fără zgomot din plafon. Din această 

apariţie emana o puternică impresie de energie conținută. 
Nişte degete... sau nişte falange hidoase se răşchirară, 
apoi se chirciră, acoperind cu totul gâtul lui Brett aidoma 
unor tentacule. Strigătul de groază al inginerului se 
curmă. Cu un gest reflex, îşi duse mâinile la gât. Zbaterea 
lui n-avea sorţi de izbândă. Ceea ce-i încolăcise gâtul era 
deosebit de tenace. Luat în sus de acest braţ colosal, 
curând se legăna în aer, pierzând contactul cu solul. Jones, 
o zbughi afară pe sub picioarele Brett. 

Zburlit de frică, se fofilă printre Ripley şi Parker care 
alergaseră auzind urletul. Dădură buzna în antrepozit fără 
să mai stea de gânduri şi văzură picioarele lui Brett cum se 
zbăteau în gol. Ridicând ochii avură o ultimă viziune 
fugitivă a două tălpi înghiţite de întuneric. Deasupra 
formei neputincioase şi chinuite a inginerului, zăriră o 
siluetă vag umană, dar care, cu siguranţă, nu era a unui 
om. O masă gigantică şi duşmănoasă. Într-o fracțiune de 
secundă, o străfulgerare se oglindi în nişte ochi enormi, 
mult prea mari pentru o ţeastă ca aceea. Apoi făptura de 
coşmar şi prada ei se topiră în întinderile de negură ale lui 
Nostromo. 

— Isuse! murmură Parker. 

— A crescut! (Consternată, Ripley consideră arma sa 
electrică, comparându-i micimea cu imensitatea masei 
care fugise înspre plafon.) A crescu rapid! Noi căutam o 
creatură cât Jones de mare şi ea a ajuns atâta! 

Deodată, o teamă iraţională puse stăpânire pe ea. 
Teamă de spaţiu strâmt, de întunericul ameninţător, de 
lăzile îngrămădite şi grinzile metalice care puteau tăinui 
dumnezeu ştie câte alte primejdii. 

— Ce facem proţăpiţi aici? Aia poate să se întoarcă? 

Îşi luă arma cu amândouă mâinile şi făcu cale-ntoarsă, 
întrebându-se prin ce minune o chestie atât de mică putea 
să ajungă un monstru de mărimea asta. 

Fugiră din atelier, ecoul ultimului urlet al colegului lor 
răsunându-le încă în urechi, definitiv imprimat în memoria 
lor. Parker îl cunoştea pe Brett de atâta amar de vreme, 

dar strigătul de groază pe care-l scosese îl îndemna să nu- 
şi menajeze picioarele. Să alerge, cât Ripley de tare, fără a 
privi în urmă spre prietenul lui care... 

CAPITOLUL 11 


Nu încrederea se putea citi de feţele personajelor 
adunate în jurul mesei de la popotă. Niciunul nu încerca să 
se amăgească, să-şi ascundă frica. Mai ales Parker şi 
Ripley. Având ocazia să zărească întrucâtva vietatea pe 
care urma să o înfrunte, acum, pentru ei orice speranţă de 
a se redresa situaţia, pierise. 

Dallas examina cu scrupulozitate un plan recent al lui 
Nostromo. Parker, în picioare, de pază la uşă, arunca din 
când în când o privire neliniştită în fundul coridorului. 

— Nu ştiu să vă spun acum cum de-a ajuns aşa, dare 
nemaipomenit de mare! zise inginerul în tăcere totală. A 
coborât pe Brett legănându-se ca un liliac uriaş. 

Dallas îşi ridică ochii din desen. 

— Sunteţi absolut siguri că l-a luat pe Brett într-un 
orificiu? 

— A dispărut într-un canal de aerisire, replică Ripley 
care-şi scărpina nervoasă o mână. Sunt sigură că l-am 
văzut acolo. Oricum, creatura n-avea cum să se ducă prin 
altă parte. 

— Aicea-i treaba clară! adăugă Parker. Ea se foloseşte 
de canalele de ventilaţie şi de condiţionare pentru 
deplasare. De-aia nu putem s-o reperăm cu detectorul. 

— Canalele de ventilaţie, zise Dallas absorbit. Pare 
logic. Jones face la fel. 

Lambert se juca cu cafeaua. Băgă un deget în lichidul 
negricios şi-l duse la buze. 

— Brett s-ar putea să trăiască. 

— Nu e nici o şansă, zise Ripley, care nu era fatalistă ci 
doar logică. L-a înhăţat şi l-a tras în sus ca pe o cârpă. 

— Dar ce voia de la el, la urma urmelor? întrebă 
Lambert. De ce nu l-a omorât pe loc? 

— Poate că şi ea are nevoie de un incubator, cum s-a 
folosit prima de Kane, sugeră Ash. 

— Sau de hrană, zise Ripley dintr-o suflare. 

Tresări. Lambert îşi abandonă cafeaua. Incepea să-i fie 
Tău. 

— Oricum ar fi, doi sunt terminati şi mai rămân cinci de 
răpus, din punctul de vedere al creaturii, se-nţelege. 

Parker strângea în mâini arma. Şi brusc, furios, o izbi 
cu toată puterea de zid. Datorită şocului, tubul se îndoi şi 
căzu cu zgomot. Urmară câteva pârâituri, apoi - liniştea. 

— Eu zic că trebuie să ardem dihania asta cu laserul, să 
terminăm odată! Dacă o ţinem aşa, nu mai avem nici o 
şansă. 

— Te-nţeleg foarte bine, Parker, zise Dallas 
compătimitor. Noi îl iubeam pe Brett. Dar nu trebuie să ne 
pierdem capul. Dacă creatura este acum atât de mare cum 
spui, transportă destul acid în corpul ei ca să facă o gaură 
în cocă mare cât sala asta. Nici nu vreau să mă gândesc ce 
s-ar putea întâmpla cu circuitele de control care sunt 
integrate în ea. Nu ne putem permite această nesăbuinţă. 
Nu încă. 

— Nu încă? se miră Parker. (Sentimentul de neputinţă îl 
făcu să-şi uite o clipă mânia.) Câţi dintre noi mai trebuie să 
moară ca să vă daţi seama? Ca să pricepeţi că numai aşa îi 
venim de hac bestiei? 

— Oricum, nu va merge, Parker. 

Inginerul se răsuci spre figura impasibilă a lui Ash şi 
făcu o grimasă. 

— Ce vrei să spui? 

— Vreau să spun că ar trebui să-i atingem un organ 
vital din primul foc. Conform descrierii pe care aţi făcut-o, 
ea este acum şi rapidă şi voluminoasă şi deosebit de 
puternică. Cred că nu greşim estimând că ea şi-a păstrat 
capacităţile de regenerare rapidă care ne-au surprins la 
forma „palmată”. Aşadar nu avem de ales. Ori o ucizi 
instantaneu, ori va fi pe tine cât ai clipi! Ceea ce îmi pare 
deja greu de realizat dacă adversarul ar fi un om, dar în 
faţa acestei creaturi, este virtual imposibil pentru că nu 
cunoaştem unde se găseşte punctul vital. Inţelegi? (Ash 

vorbea încet, încercând să fie tot atât de binevoitor cum 
fusese cu Dallas. Ştiau cu toţii cât de apropiaţi erau cei doi 
ingineri.) Nu-ţi dai seama ce s-ar întâmpla? Să 
presupunem că doi dintre noi reuşesc să înfrunte creatura 
într-un spaţiu destul de deschis şi degajat pentru a-i aplica 
lovitura fatală, să zicem. Bun, o ardem cu laserul, de vreo 
şase ori până să mai apuce să ne facă bucăţi. După aceea, 
cele şase răni se cicatrizează suficient de repede pentru a 
salva viaţa monstrului, dar nu pentru a împiedica 
supurarea. Ce fel de supurare? Acidul ar putea face în 
navă numeroase găuri, să roadă din nefericire circuitul de 
reglare a aerului, sau ştiu eu, generatorul care 
aprovizionează toate motoarele navei... Nu consider 
scenariul ca fiind fantezist, ţinând seama de ceea ce ştim 
despre creatură. Şi care ar fi rezultatul? Am pierde doi 
membrii ai echipajului, sau mai mulţi, iar Nostromo ar 
suferii avarii poate iremediabile. 

Parker, pământiu, tăcea cu încăpățânare. Până la urmă, 
mormăi: 

— Dar, Dumnezeule, ce-o să facem? 

— Singurul plan care are sorţi de izbândă este cel de 
care vorbeam mai înainte, răspunse Dallas. (Dădu un 
bobârnac în schemă.) Să reperăm canalul în care se 
ascunde vietatea! Apoi să încercăm s-o ducem până la un 
sas şi s-o ejectăm în spaţiu. 

— S-o ducem? (Parker izbucni în râs. Timbrul cavernos 
nu-i trăda veselia ci îngrijorarea.) Eu mă omor să vă spun 
că drăcia asta e colosală! (Scuipă cu dispreţ pe arma pe 
care o sfărâmase.) N-o s-o ducem nicăieri cu asta! 

— Ai şi tu dreptate, zise Lambert. Trebuie s-o dirijăm 
spre un sas. Cum facem asta? 

Ripley îi privi pe fiecare în parte. 

— Cred că este timpul ca departamentul ştiinţific să ne 
împărtăşească ultimele descoperiri privitoare la musafirul 
nostru. N-ai nici o idee, Ash? 

Ofiţerul ştiinţific medită câteva secunde. 

— Mai întâi, pare că s-a adaptat bine unei atmosfere 

bogate în oxigen. Aceasta s-ar putea să aibă o legătură cu 
surprinzătoarea creştere de care a dat dovadă în acest 
stadiu. 

— Acest stadiu? se interesă Lambert, îndoindu-se de 
ceea ce auzise. Vrei să spui că se metamorfozează în 
continuare? 

— Ştim atât de puţine lucruri despre ea, spuse el 
punându-şi palmele pe masă. Ar trebui să ne aşteptăm la 
orice din partea ei. În trei rânduri s-a metamorfozat. Din 
ou la forma „palmată”, din vietatea „palmată” la cea care a 
ieşit din pieptul lui Kane, şi în sfârşit această masă 
enormă. Nu aveam nici un motiv să sperăm că această 
formă este faza finală dintr-o serie a dezvoltării sale. (Se 
opri o secundă, apoi reluă ipoteza.) Este posibil ca 
următoarea creatură să atingă dimensiuni încă şi mai 
fantastice şi o putere fenomenală. 

— E încurajator, murmură Ripley. Altceva? 

— În afară de noua ei atmosferă, s-a adaptat cu 
siguranţă foarte bine la nevoile ei de hrană. Ştim aşadar că 
poate să trăiască cu un nimic, în atmosfere diferite şi chiar 
fără nici o atmosferă pe o perioadă nedeterminată. 
Singurul element pe care-l ignorăm este capacitatea de a 
suporta schimbările bruşte de temperatură. Căldura este 
confortabilă la bordul lui Nostromo. Dată fiind 
temperatura scăzută de pe planetă pe care am descoperit- 
o, cred că putem elimina definitiv ideea frigului ca armă de 
convingere, deşi oul primordial a fost cu siguranță mai 
rezistent în această privință decât forma precedentă. 

— De acord, zise Ripley. Şi ce s-a întâmplat dacă am 
mări temperatura? 

— Să facem o încercare, zise Ash. Nu putem ridica 
temperatura în toată nava din aceeaşi pricină din care nu 
puteam scoate tot aerul. Insuficiente provizii de aer în 
combinezoanele noastre, mobilitate redusă, imobilitate 
când stăm închişi în congelatoare şi aşa mai departe. Este 
adevărat că majoritatea creaturilor se retrag din faţa 
focului. Nu este nevoie să supraîncălzim întreaga navă. 

— Am putea întinde un cablu de înaltă tensiune de-a 
curmezişul, prin nişte coridoare şi pasaje, pentru a-l atrage 
acolo. Se va prăji ca lumea, propuse Lambert. 

— Nu avem de-a face cu un animal, spuse Ash. Sau 
dacă este, este cât se poate de abil şi specializat. Cu 
siguranţă că nu se va năpusti orbeşte şi nu va veni să se 
electrocuteze dând într-un fir metalic sau orice altceva 
care ar bloca o cale de trecere evidentă cum ar fi un 
coridor. A demonstrat-o deja, preferând să se deplaseze 
prin canalele de aerisire decât pe culoare. 

— Pe de altă parte, anumite specii ne-evoluate, ca 
rechinii, detectează câmpurile electrice. Am cântărit bine. 
Nu e o idee bună, zise Dallas. 

— Creatura este poate capabilă să detecteze şi 
câmpurile electrice generate de corpurile noastre, 
supralicită Ripley. Aşa s-ar putea să ne depisteze. 

Parker se strâmbă. 

— În orice caz, pun pariu că nu se bazează numai pe 
ochii ei. Dacă ăia sunt ochi ce-am văzut eu. 

— Aşa este. 

— O creatură care dispune de o asemenea putere de 
adaptare trebuie să aibă mai multe simţuri de depistare, 
adăugă Ash cu convingere. 

— Mie oricum nu-mi place ideea cu cablul, zise Parker, 
cu faţa congestionată. Nu-mi place să mă joc de-a 
şoarecele şi pisica la nesfârşit. Când o s-o ejectăm prin sas, 
vreau să fiu de faţă. Vreau să văd cum moare. (Tăcu un 
moment, apoi zise mai puţin emoţionat:) Vreau s-o aud 
cum urlă ca Brett. 

— În cât timp asamblăm trei sau patru unităţi de 
incinerare? întrebă Dallas. 

— Daţi-mi douăzeci de minute. Avem deja în stoc 
aparatele de bază. E de-ajuns să le modific pentru folosirea 
manuală. 

— Încearcă să dotezi aceste aruncătoare de flăcări cu o 
putere mare. Nu vreau să ne trezim în situaţia pe care a 
descris-o Ash aproape de lasere. Pe scurt, ceva care s-o 

oprească instantaneu. 

— Nici o problemă. (Vocea lui Parker era glacială.) Vă 
fabric eu un aparat care-o va prăji pe loc. 

— Asta pare cea mai mare şansă a noastră. (Căpitanul 
îşi privi colegii reuniți în jurul mesei.) Are cineva altă idee? 

Nu răspunse nimeni. 

— Bun, reluă Dallas ridicându-se în picioare. După ce 
asamblează Parker aruncătoarele de flăcări, plecăm 
imediat cu toţii la nivelul C, în antrepozitul în care a 
dispărut Brett, şi de acolo pornim lupta. 

Parker zise sceptic: 

— Creatura l-a înşfăcat pe Brett şi s-a cocoţat până la 
canalul de aerisire. Eu nu-s maimuţă să mă urc acolo după 
ea. 

O privi pe Ripley cu coada ochiului, dar aceasta nu 
comentă. 

— Preferi să stai aici cuminte până vine ea după tine? 
întrebă Dallas. Cu cât o ţinem mai mult timp în defensivă 
cu atât mai bine pentru noi. 

— Dar mai e ceva, zise Ripley. 

— Ce? 

— A fost ea vreodată în defensivă? 

Ea-i înfruntă privirea. 


Odată asamblate aruncătoarele de flăcări, fiind ceva 
mai grele, dădeau impresia unei mari eficacităţi. Tuburile 
funcţionaseră totuşi, iar Parker îi asigură că aşa va fi şi cu 
acestea. Refuză să le facă o demonstraţie, pentru că, 
explică el, jetul ar fi destul de puternic ca să ardă puntea. 

Faptul că-şi punea viaţa în joc în schimbul acestei 
promisiuni îl linişti pe colegii lui, cu excepţia lui Ripley. 
Aceasta începea să suspecteze pe toată lumea şi nu avea 
încredere în nimeni. Ea dintotdeauna fusese puţin cam 
paranoică, iar turnura dramatică pe care o luau 
evenimentele agravau această tendinţă. Era îngrijorată 
acum şi de şubrezirea ei psihică cât şi de ameninţarea 
reprezentată de această vietate, aproape în aceeaşi 

măsură. 

Evident, când aceasta va fi neutralizată, vor dispărea şi 
problemele ei psihice. Nu-i aşa? 

Micul grup de oameni porni la drum cu prudenţă, de la 
popotă până la nivelul B. Când urmau să intre în pasajul 
care ducea la puntea inferioară, detectoarele începură să 
emită un sunet foarte puternic. Ash şi Ripley, care aveau 
unul, diminuară rapid volumul. Îşi continuară drumul pe 
încă vreo zece metri, dirijaţi de acul instrumentului, când 
un zgomot mai şi dur, cu totul diferit, se făcu auzit: un 
vaier metalic, o sfâşiere în metal. 

— Uşor, murmură Dallas. 

Aprinse aruncătorul lui de flăcări şi se strecură prin 
ambranșamentul coridorului următor.  lIzbiturile se 
înteţeau. Ştiu imediat de unde vine zgomotul. 

— Magazia de provizii, şuşoti către grup. E înăuntru! 

— Ia ascultați! murmură Lambert, înfricoşată. Doamne, 
trebuie să fie enormă. 

— Destul de mare, în orice caz, consimţi Parker. Am 
văzut şi ştiu. E şi puternică. L-a ridicat pe Brett ca pe... 

Tăcu, amintirea sărmanului Brett îi tăia pofta de 
conversaţie. 

Dallas ridică ţeava aruncătorului de flăcări. 

— O conductă se deschide în spatele magaziei. Aşa a 
ajuns acolo. (Aruncă o privire lui Parker.) Eşti sigur că 
merg astea? 

— Le-am fabricat eu, nu? 

— Asta-i problema, zise Ripley. 

Înaintară cu precauţie în timp ce zgomotele nu 
conteneau. Când ajunseră la uşa magaziei, Dallas se uită la 
Parker, apoi la clanţă. Fără tragere de inimă, inginerul o 
apucă. Dallas, bine înfipt pe picioare, luă poziţie. 

— Acum! 

Parker deschise uşa cu o smucitură şi se dădu lao 
parte din calea lui Dallas. Acesta apăsă pe trăgaci. Un 
fulger urmat de o flacără oranj brăzdă spaţiul dinspre 
intrare până la peretele opus. Cu excepţia lui Dallas, toţi 

bătură în retragere în faţa căldurii intense. Fără să şovăie, 
căpitanul intră, ignorând senzaţia de arsură pe care o 
resimțea în gât şi mai trase odată în interior. Apoi încă o 
dată. Se retrase în sfârşit. 

Aşteptară cu nervozitate câteva minute în exterior ca 
fumul şi căldura să se disipeze înainte de a vedea de 
aproape rezultatele atacului lor. Cu toată aşteptarea lor, 
căldura degajată de metalul în fuziune era atât de intensă 
încât intrară încet, atenţi să nu dea peste vreo fisură 
sfârâitoare. 

Frigoriferele erau într-o stare jalnică. Ceea ce începuse 
monstrul, aruncătorul de flăcări desăvârşise. Pereţii sălii 
erau tapisaţi cu dâre negre, mărturii ale energiei 
ultraconcentrate a armei. Duhoarea alimentelor artificiale 
amestecată cu cea a cutiilor de ambalaj carbonizate era 
insuportabilă în această atmosferă stătută. 

În ciuda ravagiilor provocate de aruncătorul de flăcări, 
nu fusese distrus totul. Resturi de cutii spintecate, dovezi 
evidente ale trecerii creaturii, erau risipite pe jos, cruţate 
ca prin minune de foc. Pachete şi baloturi de toate 
mărimile, aruncate claie peste grămadă, purtau semne 
ciudate de forţare. Lăzi de oţel fuseseră efectiv spintecate. 
După câte reuşiră să vadă, creatura lăsase puţine lucruri 
intacte. 

Păstrând aruncătorul de flăcări şi detectoarele în mână, 
echipajul scotocea printre resturi. Gâtul şi ochii le erau 
chinuiţi de rotocoalele de fum înţepător. 

Inspecţia proviziilor nu dezvălui nici o urmă a vietăţii 
căutate. 

Dar fiind că toate alimentele stocate la bordul lui 
Nostromo erau artificiale şi de compoziţie omogenă, 
osemintele ce le-ar putea descoperi ar aparţine neapărat 
entității. Dar oseminte - ioc. 

Ripley şi Lambert, în mod evident uşurate, erau cât pe- 
aci să se rezeme de un perete încă fierbinte când îşi 
amintiră brusc că ar fi mai bine să fie prudente. 

— N-am avut-o, murmură ofiţerul principal. 

— Dar unde-o fi atunci? îl întrebă Lambert. 

— Colo sus. 

Se întoarseră spre Dallas care stătea în picioare lângă 
peretele opus intrării. Arăta cu arma spre o despicătură 
făcută la semiînălţime. 

— A fugit pe-acolo. 

Atunci văzură, Ripley şi ceilalţi, că era deschis canalul 
de ventilaţie. Grilajul de protecţie, care în mod normal 
acoperea gura de aerisire, fusese ciopârţit. 

Luându-şi lanterna electrică, Dallas îndreptă fascicolul 
în canalul întunecos. Când se întoarse cu faţa la colegii lui, 
părea tulburat. 

— A venit timpul să ne mai tragem sufletul. 

— Ai înnebunit? exclamă Lambert. 

— Nu înţelegi? replică Dallas. Asta ne uşurează treaba. 
Canalul duce la sasul principal. Pe la jumătate nu e decât o 
singură deschizătură destul de largă ca să scape dincolo, 
şi-i putem bloca trecerea cu aruncătorul de flăcări. O 
obligăm să se ducă spre sas şi-apoi... Hop! În spaţiu! 

— Hm! (Se vedea cât de colo că Lambert nu împărtăşea 
entuziasmul căpitanului.) Uite-aşa! N-ai decât să mergi în 
patru labe prin canale, o căutaţi prin labirintul ăsta până 
vă treziţi cu ea în faţă şi atunci vă rugaţi să-i fie frică de 
foc. 

Zâmbetul lui Dallas se şterse. 

— Ar trebui să meargă, fiindcă-i e frică de foc. Asta-i 
şansa noastră. Astfel că nu mai e nevoie s-o înghesuim într- 
o fundătură sperând că flăcările îi vor veni de hac la timp. 
E de-ajuns să dea înapoi... drept în sas. 

— Planul pare perfect. Dar întrebarea e: cine intră 
acolo? 

Dallas îşi privi colegii unul câte unul, aşteptând ca unul 
dintre ei să se ofere voluntar. Din tot grupul, Ash avea 
nervii cei mai tari, dar Dallas mai aven unele bănuieli în 
privinţa lui. Oricum, ofiţerul ştiinţific lucra asupra 
proiectului de anihilare a acidului, ceea ce elimina 
eventuala lui candidatură. 

Lambert înţepeni, dar de fapt era cea mai aproape de 
leşin. La fel ca şi Ripley, se ţinuse tare până acum. Dallas 
nu ştia dacă ea nu va paraliza de groază în faţa creaturii. 
Nu credea, dar putea fi sigur? Doar n-o să-i rişte viaţa pe o 
astfel de eventualitate. 

Parker... Parker se lăuda mereu că avea pielea tare. Se 
văita întruna, dar când era de lucru, apoi, punea osul la 
treabă. Dovadă, tuburile electrice şi aruncătoarele de 
flăcări. Pe de altă parte, monstrul îi răpise prietenul 
apropiat. Şi cunoştea posibilităţile armei cel mai bine. 

— Parker ţi-ai dorit întotdeauna o primă substanţială la 
sfârşitul călătoriei, dacă-mi aduc bine aminte. 

— Şi? răspunse inginerul, neliniştit. 

— Intră-n gaură. 

— De ce eu? 

Dallas se gândi să-i înşire mai multe motive, dar preferă 
să se limiteze la cele mai simplu. 

— Vreau neapărat să te văd cum îţi câştigi cinstit 
pâinea. 

Parker scutură din cap şi făcu un pas înapoi. 

— Nici vorbă. Poţi să păstrezi partea mea. Poţi să 
păstrezi tot salariul meu. (Arătă cu bărbia în direcţia gurii 
de aerisire.) Eu nu mă duc înăuntru. 

— Mă duc eu. 

Dallas se uită în ochii lui Ripley. Mai devreme sau mai 
târziu, se gândi că se va oferi voluntară. Teribilă femeie, îşi 
zise Dallas. O subestimase mereu, ca toată lumea. 

— Nici pomeneală. 

— De ce? întrebă ea cu încăpățânare. 

— Aşa, de ce? se băgă Parker. Dacă ea e pregătită, de 
ce să nu-i dai voie? 

— Aşa am hotărât! se mulţumi să zică el. 

O privi, remarcând amestecul de sentiment şi confuzie 
pe care-l exprima faţa ei. Era evident că ea nu înţelesese 
din ce pricină îi respinsese candidatura. Eh! nu contează. 
Într-o zi, poate, îi va spune... 

— Te ocupi de sas, îi ordonă. Ash, rămâi aici şi acoperi 

această extremitate în caz să monstrul mă doboară. 
Parker, tu şi Lambert acoperiţi ieşirea a doua de care ţi-am 
spus. 

Îi privi în linişte. 


Ripley parcurse în goană vestibulul până la sasul 
tribord. O scurtă privire pe detector o linişti. Nimic de 
semnalat primprejur. Apăsă pe un buton roşu de pe panou. 
Un uşor zumzet umplu această secţiune a coridorului. 
Tambuchiul masiv al sasului se urni. Când totul fu aranjat, 
aprinse intercomul. 

— Sas tribord - pregătit. 

Parker şi Lambert ajunseră în locul desemnat de Dallas. 
Gura de aerisire, acoperită de grilaj şi aparent inofensivă, 
se afla puţin deasupra capetelor lor. 

— Pe aici o să iasă dacă o ia pe-aici, observă Parker. 

Lambert aprobă din cap şi raportă poziţia lor prin 
intercom. 


În magazia de aprovizionare, Dallas ascultă cu atenţie 
rapoartele lui Ripley şi apoi ale lui Lambert. Puse o serie 
de întrebări, confirmă recepţia răspunsurilor şi stinse 
intercomul. Ash îi înmână aruncătorul de flăcări. Reglă 
puterea şi apăsă uşor pe trăgaci. 

— Merge. Parker e un mecanic mai bun decât se crede. 
(Notă expresia lui Ash.) Te frământă ceva? 

— Ai luat o hotărâre. Nu sunt în măsură să comentez. 

— Eşti ofiţerul ştiinţific. Hai comentează! 

— Nu are legătură cu ştiinţa. 

— Nu-i momentul să te codeşti. Spune-mi ce ai pe 
suflet. 

Ash îl privi cu o sinceră curiozitate. 

— De ce te duci? De ce n-ai trimis-o pe Ripley? S-a 
oferit şi este competentă! 

— Nici n-ar fi trebuit să pun pe altcineva, zise 
verificând nivelul benzinei din armă. A fost o greşeală. 
Este sarcina mea. L-am lăsat pe Kane să coboare în nava 

străină. E rândul meu acum. Au riscat destul ceilalţi în 
locul meu. Lucrurile se vor schimba. 

— Eşti căpitanul, replică Ash. Nu este timp să te joci 
de-a eroii ci să fii practic. Ai făcut bine că l-ai trimis pe 
Kane. De ce să schimbi metoda acum? 

Dallas se strâmbă. Era greu să-l surprinzi pe Ash 
contrazicându-se. Logica era trăsătura dominantă a 
caracterului său. 

— Tu trebuie să-mi spui ce e bine de făcut. Tu ai 
deschis sasul şi ne-ai lăsat să pătrundem în navă, îţi 
aminteşti? (Ofiţerul ştiinţific nu răspunse.) Aşa că nu-mi 
vorbi mie despre ce trebuie să fac eu! 

— Sarcina noastră va fi încă şi mai dificilă dacă te 
pierdem. Mai ales acum. 

— Ai recunoscut că Ripley este competentă. Asta-i şi 
părerea mea. După mine, ea este ofiţerul cel mai gradat. 
Dacă nu mai revin, nu văd ce n-ar putea să facă tot aşa de 
bine ca şi mine. 

— Nu sunt de acord. 

Pierdeau timpul. lar creatura putea fi departe acum. 
Dallas se săturase de palavre. 

— Ajunge. Am luat o hotărâre, este irevocabilă. 

li întoarse spatele, se ridică până la conductă, apoi îşi 
luă arma. 

— Aşa n-o să meargă, mormăi scrutând în umbră. Nu e 
loc destul. Trebuie să mergi ori aplecat, ori să te târăşti. 

Se aplecă şi intră. Ţeava era mai strâmtă decât 
nădăjduise. Cum reuşise monstrul pe care-l descriseseră 
Parker şi Ripley să se fofileze înăuntru, nu-şi putea 
închipui. Deh, viitorul va lămuri acest lucru! Tare ar fi vrut 
ca ţeava să fie din ce în ce mai îngustă. Poate că în graba 
de a scăpa, creatura s-o fi înţepenit pe undeva. Ar fi mult 
mai simplu. 

— Cum este? întrebă Ash. 

— Nu prea bine, răspunse Dallas, glasul fiindu-i îngânat 
de ecou. (Se foia să-şi găsească poziţia corectă.) E cam cât 
să nu te simţi bine! 

Îşi aprinse lanterna, pipăi după emițătorul miniatural. 
Văzu o conductă sumbră şi goală, uşor înclinată. Panta se 
va accentua, ştia acest lucru. Va avea un etaj întreg de 
coborât până va ajunge în spatele vietăţii, la intrarea în 
sasul de la tribord. 

— Ripley, Parker, Lambert... mă recepţionezi? Mă 
găsesc în ţeavă acum, gata să cobor. 

La nivelul inferior, Lambert deschise imediat 
intercomul. 

— Te recepționăm perfect. Vom încerca să-ţi urmărim 
deplasarea pe detector, când vei ajunge în raza noastră. 

— Parker, îşi comunică Dallas răspicat instrucțiunile, 
dacă vine pe partea ta, respinge-o cu orice preţ. Ori fă-o să 
se ducă spre sas. 

— Inţeles. 

— Sunt lângă sas, declară Ripley. Tambuchiul este 
deschis şi-şi aşteaptă musafirul. 

— Va veni. 

Dallas începu să se târască, cu ochii ţintă spre fundul 
conductei, cu degetul pe trăgaciul aruncătorului de flăcări. 
Tunelul avea mai puţin de un metru în diametru. Metalul îi 
zgâria genunchii. Ar fi fost bine să mai fi luat o pereche de 
pantaloni. Prea târziu acum, îşi zise. Trebuia să continue. 

— Cum te simiţi? se interesă o voce prin difuzoarele 
sale. 

— Merge, Ash, răspunse el cu o voce anxioasă. Nu-ţi 
face probleme pentru mine. Atenţie la gura de aerisire în 
caz că izbuteşte să-mi scape. 

Trecu de prima curbă a conductei, încercând să 
rememoreze planul exact al sistemului de ventilaţie al lui 
Nostromo. Schema pe care o studiase în popotă devenea 
neclară, se înceţoşa în capul său. Ieşirile erau printre cele 
mai delicate sisteme ale astronavei. Fie ce-o fi! 

Inainte erau alte coturi. Se opri gâfâind şi ridică vârful 
lansatorului. Nu era nici un semn al existenţei vietăţii 
dincolo de aceste coturi, dar era mai bine să-şi încerce 
norocul. Rezervorul armei era practic plin, iar creatura va 

da înapoi de frică, fiindcă făcuse deja cunoştinţă cu focul. 
O uşoară apăsare pe butonul roşu aruncă o limbă 
arzătoare pe lângă pereţii, departe în faţă. Să ia o gustare! 
Flacăra tună în ţeava îngustă şi căldura îi arse pielea. 

Înaintă, având grijă să nu pună mâinile pe metalul 
încins. Îmbrăcămintea, din fericire era făcută dintr-o fibră 
extrem de rezistentă. Cu toate simţurile în alertă, cu toţi 
nervii la pândă, încercă să prindă o mişcare, un miros 
neobişnuit. 


În secţia echipamente, Lambert, îngândurată, era cu 
ochii pe deschiderea cu grilaj. Merse la un panou şi apăsă 
pe un buton. Grilajul de metal se înfundă în ţeavă şi 
dispăru cu un bâzâit continuu. 

— Eşti nebună? strigă Parker. 

— Dacă creatura iese din conducta principală, nu poate 
să vină decât pe aici, răspunse ea. S-o lăsăm deschisă. Nu 
se vedea nimic dincolo de grilaj. Eu vreau s-o văd când se 
apropie. 

Parker vru să dea replica, dar îşi zise că mai bine 
supraveghea cu atenţie gaura, cu sau fără grilaj. Oricum, 
Lambert îl enerva mereu. 


Picuri de sudoare îi înţepau ochii, iar Dallas se opri 
pentru a-şi şterge faţa leoarcă. Înainte, conducta se curba 
uşor în jos. Se aşteptase să dea aici peste această 
înclinare, iar faptul că memoria nu-l înşelase îi dădu curaj. 
Trebuia totuşi să aibă grijă să nu-şi piardă echilibrul pe 
această pantă. 

Mai aruncă un jet de foc înainte. Nu urmară nici urlete, 
nici miros de carne calcinată. Creatura se ascundea, deci, 
foarte departe. Se întrebă dacă se târa spre o altă ieşire, 
poate înfuriată, poate înfricoşată. Şi dacă îl aştepta la 
următorul colţ, hotărâtă să se debaraseze de acest 
urmăritor iritant şi protejat de nemaipomenite metode de 
apărare. 

Era cald, oribil de cald în ţeava de metal, iar Dallas 

resimțea primele semne ale oboselii. Creatura avea o 
biologie atât de misterioasă - ceea ce o făcea terifiantă - 
încât poate că va găsi un alt mijloc de a scăpa. Atunci 
înseamnă că Dallas a întreprins această expediţie 
epuizantă degeaba. Porni coborârea cu infinite precauţii. 
Să meargă cu capul înainte, aşa rezolva toate problemele. 

Lambert observă, prima, tresărirea acului detectorului. 
Trăi un minut de emoție intensă până să-şi dea seama că 
„agăţase” un obiect cunoscut. 

— Te-am prins pe cadranul meu, îl informă ea pe 
Dallas. 

— Bine! Fii cu ochii pe mine. 

Era mai încrezător acum ştiind că era urmărit pas cu 
pas. 

Conductele se curbau din nou. Nu-şi amintea de toate 
aceste devieri, dar era sigur că se află încă în canalul 
principal. Din aceasta porneau multe conducte anexe, dar 
diametrul era mai mare decât cel al lui Jones. Cu toată 
aptitudinea creaturii de a se furişa prin locurile care 
păreau impracticabile, nu şi-o putea imagina strecurându- 
se ca o reptilă prin conducta de ventilaţie de doisprezece 
centimetri. 

Cotul era foarte periculos. Arma, greoaie şi inflexibilă, 
nu-i prea era de folos. Respirând greu, se opri din nou şi 
cugetă. 

— Ripley! 

Ea tresări la auzul glasului şi se precipită spre 
intercom. 

— Sunt aici. Te aud clar. S-a-ntâmplat ceva? Pari... 

Dar se opri la timp. Puteau să pară altminteri decât 
nervos? 

— Merge, zise el. Cam ostenit. Mi-am pierdut forma. 
Prea multe săptămâni în hipersomn. La trezire tonusul 
muscular nu mai e acelaşi, orice ar face congelatoarele. 
Nu cred că mai e mult. Pe aici e foarte cald! (Trebuia să se 
fi gândit. Termostatele au avut de suferit de pe urma 
descărcărilor repetate ale aruncătorului de flăcări.) Ripley, 

mergi mai departe! 

leşi în sfârşit din tunelul îngust într-unul din conductele 
principale de aerisire ale lui Nostromo. Se ridică în 
picioare cu cea mai mare plăcere şi se întinse. 

O inspecţie rapidă nu-i aduse nimic deosebit. Numai 
mormăitul maşinăriei de aer condiţionat îi ajungea la 
ureche. 

În mijlocul pasajului se întindeau nişte lamele de metal, 
care formau astfel un fel de cale pietonală. La câţiva metri 
de el, sub lamele, se găsea o vastă excavaţie. Era o sală de 
reparaţii. Se apropie încet şi-şi reluă inspecția. Încăperea 
părea goală. 

Nu se putea apropia de el târâş nimic, fără să-şi dea 
seama, stând în mijlocul pasajului. Era un loc tocmai bun 
pentru câteva minute de odihnă. Se aşeză pe lamele, 
examinând la întâmplare nivelul inferior care se vedea 
dedesubt. Apoi acţionă microfonul. 

— Lambert, ce citire ai? Mă aflu într-una din sălile 
centrale. În mijloc e o staţie de reparaţii. Numai eu sunt pe 
aici. 

Ea-şi privi detectorul şi păru dezorientată. Se întoarse 
spre Parker şi-i puse micul radar sub ochi. 

— Intelegi ceva? 

Parker studie poziția acului. 

— Eu nu. Nu e invenția mea, e a lui Ash. Dar pare 
ciudat. 

— Lambert? 

Era Dallas. 

— Da. Nu ştiu exact ce văd. 

Scutură aparatul, dar după câteva tresăriri acul îşi 
reluă poziţia inițială, de neînțeles. 

— Obţin un fel de semnal dublu! 

— E o aiureală! Recepţionezi două citiri separate şi 
distincte de mine? 

— Nu. Numai una. Una singură şi imposibilă! 

— Trebuie să fie o interferenţă, îşi zise el. După curenţii 
de aer de aici nu-i de mirare. O să fac câţiva paşi. O să se 

aranjeze. 

Se ridică neştiind nimic de masiva tentaculă cu gheare 
care ieşea încet de sub calea pietonală. Enorma labă 
căutând într-o linişte incredibilă îi rată piciorul. Se vâri la 
locul ei, fără să fie observată de Dallas care după câţiva 
metri, se opri. 

— Acum e mai bine, Lambert? M-am deplasat. Mă 
prinzi mai clar acuma? 

— E clar, da, răspunse ea, foarte neliniştită. Dar obţin 
tot un semnal dublu. Cred că sunt distincte. Nu ştiu care 
este al tău. 

Dallas se răsuci, explorând întregul tunel, plafon şi 
pereţi, planşeu şi conducte. Apoi se uită în jos la calea 
pietonală şi sala de întreţinere, fixând locul în care se 
aşezase cu puţin timp în urmă. Înclină aruncătorul de 
flăcări. Dacă el reprezenta acum semnalul mobil, iar dacă 
înainte cele două semnale erau suprapuse, înseamnă că... 

Un braţ cu gheare se ridică înapoia lui, spre gleznă. 

Celălalt semnal era monstrul. 


La doi paşi de sas, Ripley aştepta, singură, momentul 
confruntării cu creatura. Auzi un vag clinchet îndepărtat. 
Îşi zise că-şi închipuise numai. Apoi zgomotul se repetă, 
răsunând, urmat de un ecou puternic. Parcă venea din 
măruntaiele navei, din străfundul ţevii. Degetele îi 
fremătară şi se chirciră cu disperare pe patul armei. 

Loviturile surde se opriră brusc. Cu toată frica şi 
sfaturile de prudenţă pe care nu înceta să şi le spună, ea 
înaintă spre gura căscată în gol cu aruncătorul de flăcări 
îndreptat spre negură. 

De acolo răzbătu un sunet pe care-l recunoscu imediat. 
Un strigăt! Vocea lui Dallas! 

Pierzându-şi orice control, intră cu tot trunchiul în 
interiorul conductei. 

— Dallas! Dallas! 

Alte strigăte nu se mai auziră. Doar zgomotele unor 
lovituri îi mai ajungeau la urechi, aducându-i în valuri din 

ce în ce mai istovite ştirea morţii lui... În pragul isteriei, 
jenată de instrumentele pe care le ţinea în mână şi statul 
în faţa gurii negre a conductei, îşi privi detectorul. Pe 
micul ecran, era un singur punct roşu pierzându-şi 
intensitatea. Precum strigătul. 

— Dumnezeule! Parker, Lambert! urlă ea în interfon. 

— Aici suntem, Ripley, răspunse Lambert. Dar ce se 
întâmplă? Am pierdut semnalul! 

Ripley era pe punctul de a începe o frază, dar se abţinu 
la timp. De-acum înainte, îi reveneau noi responsabilităţi. 
Inconştient, se crispă şi-şi înăspri glasul. 

— L-am pierdut pe Dallas... 

CAPITOLUL 12 


Cei patru membri supraviețuitori ai echipajului lui 
Nostromo se adunară la popotă. Cele trei decese făceau ca 
suprafaţa sălii, altădată insuficientă, să pară mai mare, iar 
vidul astfel creat apăsa greu asupra fiecăruia. 

Parker, ţinând în mâini două aruncătoare de flăcări, 
aruncă unul pe masa centrală. 

— Unde era? întrebă Ripley răvăşită. 

— Am găsit-o acolo jos. În sala mare de repartiție a 
aerului sub calea pietonală, răspunse inginerul pe un ton 
melancolic. Nici urmă de el, nici sânge. Nimic! 

— Dar creatura? 

— La fel. Absolut nimic. Doar o gaură exact în 
complexul central de ventilaţie. Prin metal! Nu m-aş fi 
gândit niciodată că ar fi atât de puternică. 

— Niciunul nu-şi putea închipui, nici Dallas. Am 
subestimat această creatură de când am adus la bord 
forma „palmată”. Această situaţie iresponsabilă trebuie să 
ia sfârşit. De-acum încolo o vom crede în stare de orice şi 
vom acţiona în consecinţă. Inclusiv invizibilitatea. 

— Nici o creatură cunoscută nu este invizibilă în mod 
natural, interveni Ash. 

— Nici o creatură nu poate încă să găurească o placă 
de metal de trei centimetri grosime. (Ash nu găsi nimic de 
spus la această replică usturătoare.) A venit vremea să 
realizăm cu cine ne batem! 

Urmă o scurtă tăcere. 

— Ripley, preiei acum comanda. 

Parker o privi cu răceală. 

— N-am nimic împotrivă. 

— Bine. 

Ea îl studie câteva secunde. Vorbele şi atitudinea lui 
Parker erau lipsite de sarcasm. Renunţase şi el o dată la 
morga obişnuită. 

Şi acum, Ripley? se interogă ea. Trei feţe în espectativă 
o urmăreau curioase. Căuta o idee strălucitoare, o 
hotărâre solidă şi raţională. Dar în mintea ei nu găsi decât 
incertitudine, frică şi confuzie; aceleaşi sentimente, 
desigur, care-i paralizau şi pe colegii ei. Resimţi brusc un 
val de tandreţe faţă de Dallas tunând şi fulgerând 
împotriva responsabilităţilor sale. Dar era prea târziu să se 
înece în melancolie. 

— Deci asta e clar. Până când cineva găseşte o soluţie 
mai bună în privinţa Străinului, vom proceda conform 
planului precedent. 

— Şi murim la fel! (Lambert scutură din cap.) Nu, 
mersi. 

— Ai altă idee? 

— Da! Să abandonăm nava. Să luăm naveta spaţială şi 
să ne cărăbănim. Să ne încercăm norocul călătorind până 
pe orbita terestră, de unde o să ne salveze. Ajunşi pe 
rutele comerciale frecventate, cineva o să ne audă SOS-ul. 

Ash vorbi calm, dar cu intensitate. Fiindcă propunerea 
lui Lambert nu putea fi luată în considerare. 

— Uiţi un amănunt. Dallas şi Brett s-ar putea să nu fie 
morţi. Această ipoteză este puţin probabilă, de acord, dar 
nu se poate elimina. Nu putem să-l abandonăm pe 
Nostromo atâta timp cât nu suntem siguri. 

— Ash are dreptate, zise Ripley. Trebuie să mai 
încercăm o dată. Ştiu că ea foloseşte conductele de 
aerisire. O s-o vânăm nivel după nivel. De data asta, vom 
sonda fiecare panou etanş şi fiecare canal, până când o 
vom încolţi. 

— Sunt de acord cu acest plan, zise Parker, aruncând o 
privire lui Lambert. 

Ea nu spuse nimic şi părea abătută. 

— În ce stare se află armele? întrebă Ripley. 

Inginerul verifică nivelul de benzină al aruncătoarelor 
de flăcări. 

— "Ţeava şi gura sunt corecte. După câte îmi dau seama, 
funcţionează foarte bine. (Arătă spre arma defunctului 

Dallas.) Am putea folosi şi carburantul care a rămas în 
asta. (Faţa i se-ntunecă.) A fost arsă doar o cantitate mică. 

— Ar fi bine s-o realimentaţi. Ash, du-te cu el. 

Parker îl privea pe ofiţerul ştiinţific, a cărui mână 
rămăsese impasibilă. 

— Mă duc şi singur. 

Ash dădu din cap. Inginerul îşi luă arma şi se duse. 

Cei trei păstrară o linişte morocănoasă în aşteptarea lui 
Parker. Nefiind în stare să suporte pasivitatea impusă, 
Ripley, i se adresă lui Ash. 

— Nici o idee nouă? Sugestii, păreri? De la tine sau de 
la Mama? 

— Nimic nou, murmură el, parcă scuzându-se. Strânge 
în continuare informaţii. 

— Nu-mi vine să cred! izbucni ea. Vrei să spui că nu 
putem, cu tot ce avem la bord în materie de informaţii să 
descoperim o armă mai eficace împotriva chestiei ăleia? 

— Totuşi aceasta este realitatea. Aminteşte-ţi că ea 
posedă o structură absolut incredibilă. Ai spus că este în 
stare de orice. Ea are o capacitate mentală de defensivă 
destul de ridicată, cel puţin cât un câine şi probabil mai 
mult decât un cimpanzeu. Ea a demonstrat şi abilitatea de 
a învăţa. Deşi total străină de inteligenţa care l-a construit 
pe Nostromo, ea a ajuns într-un timp record să ştie exact 
cum să se orienteze prin navă fără să fie detectată. Face 
dovada promptitudinii, puterii şi vicleniei. Un asemenea 
prădător, noi nu am mai întâlnit până acum. Aşadar nu 
este deloc surprinzător că am eşuat în încercările noastre! 

— Se pare că vrei să abandonezi! 

— Constat numai evidenţa. 

— Aceasta este o astronavă modernă, bine echipată, 
aptă de a călători în hiperspaţiu, de a îndeplini o gamă 
foarte variată de funcțiuni complexe. Şi insinuezi că toate 
aceste resurse sunt inadecvate pentru a-i veni de hac unui 
singur animal uriaş? 

— Îmi pare rău, căpitane. V-am împărtăşit evaluarea 
situaţiei aşa cum o văd eu. Dorinţele cele mai calde nu au 

cum să schimbe faptele. Un om înarmat cu un revolver 
poate, ziua, să urmărească un tigru cu câteva şanse de 
reuşită. Inversaţi datele de bază, acum. Puneţi-l pe acest 
om într-o junglă, noaptea, în plin necunoscut şi toate 
aceste spaime primitive vor răbufni. În avantajul tigrului. 

— Plutim în negura ignoranței! 

— Foarte poetic, dar nu prea practic. 

— Îmi pare rău. (Nu prea arăta.) Ce aşteptaţi de la 
mine? 

— Încearcă să schimbi câteva din faptele acestea care ţi 
se par atât de evidente. Du-te înapoi, îi ordonă ea, şi pune-i 
Mamei întrebări până obţii răspunsuri mai elaborate. 

— De acord. Voi încerca. Deşi nu ştiu ce speraţi. Mama 
nu poate ascunde informaţiile. 

— Programează întrebări diferite. Dacă-ţi aminteşti, 
această tehnică a fost rodnică atunci când am operat prin 
ECIU. Faimosul apel de naufragiu care nu prea era aşa 
ceva. 

— Îmi amintesc, zise el, respectuos. Poate că ai 
dreptate. 

Plecă. Lambert făcea o mutră de îngropăciune. Ripley 
veni şi se aşeză lângă ea. 

— Mai rezistă. Ştii că Dallas ar fi hotărât la fel. Cu 
siguranţă că n-ar fi abandonat nava fără să fie sigur că am 
murit cu toţii. 

Lambert nu dădu semne de înseninare dintr-atât. 

— Ce ştiu eu e că ne ceri să rămânem aici, să fim 
căsăpiţi. 

— Îţi promit că dacă tactica asta nu reuşeşte, voi fi de 
acord cu o plecare urgentă. Voi fi prima care voi încerca să 
scap. 

Un gând i se înfiripă în minte pe neaşteptate. Un gând 
foarte ciudat şi cu totul deplasat şi totuşi, curios, 
înglobând toate preocupările actuale. Se pomeni iscodind- 
o pe colega ei. Ar trebui să spună adevărul, altfel n-ar avea 
rost întrebarea. Totuşi, deşi Lambert era uneori foarte 
evazivă în răspunsuri, se gândi că asupra acestui subiect 

putea să se bizuie pe ea. 

Acest răspuns evident nu avea o prea mare 
însemnătate. Dar Ripley ştia că mica bulă perversă care 
creştea în mintea ei în curând îi va stăpâni întreaga 
gândire dacă nu va rezolva această problemă. 

— Lambert, te-ai culcat cu Ash? 

— Nu. (Replica veni imediat. Fără ezitare şi nici o 
amânare.) Tu? 

— Nici eu. 

Tăcură câtva timp, până când Lambert vru să mai 
spună ceva în această chestiune. 

— N-am avut niciodată impresia... cum să-ţi explic... că 
era interesant. 

După aceea se închise într-o tăcere obstinată. La fel şi 
Ripley, dar mintea-i mergea cu hărmnicie. Nu-şi putea 
explica de ce întorcea pe toate părţile această idee bizara 
care o obseda, o chinuia... 


Parker verifică nivelul primului cilindru de metan; 
asigurându-se că butelia de gaz supracomprimat era plină. 
Făcu acelaşi lucru şi cu cea de-a doua. Mulţumit, ridică cu 
greu cele două containere şi plecă prin acelaşi pasaj prin 
care venise. 

Pe puntea B, izolarea era totală, iar drumul părea lung 
până la popotă. Cu cât ar parcurge această distanţă mai 
repede cu atât s-ar simţi mai bine. De fapt, se dojenea că 
refuzase să fie însoţit de Ash. Ce tâmpit fusese, mai ales că 
acum era nevoit să care singur aceşti cilindri! Până acum, 
Străinul făcuse în aşa fel încât să-i atace unul câte unul. 
Mai întâi Kane, apoi Brett, apoi Dallas. Grăbi pasul. 

Trecu de prima curbă de coridoare, se opri, puse jos 
unul dintre containere. Înainte, avea, nu departe sasul 
principal. Dincolo se mişcase ceva. Era doar o iluzie? Poate 
imaginaţia îi juca vreo festă. Închise ochii, îi deschise iar. 

Nu, visase. Frica şi izolarea totală erau de vină. Luă 
containerul, făcu un pas şi înlemni. Umbra se mişcă din 
nou. Era vorba de o masă impozantă şi greoaie. Parker se 

uită cu disperare în jur. Localiză repede unul din 
numeroasele intercomuri murale, Ripley şi Lambert se mai 
găseau, neapărat, pe pasarelă. 

Apăsă pe butonul de apel. 

Pe consola lui Ripley se auzi un sfârâit. Se gândi mai 
întâi că nu era decât energie statică, dar ciulind urechile 
recunoscu o voce umană. 

— Aici Ripley. 

— Vorbeşte-ncet! murmură de îndată inginerul în 
microfon. 

În faţa lui, mişcarea umbrei încetinise brusc. Dacă-l 
auzise creatura... 

— Nu te-nţeleg. (Ripley schimbă o privire intrigată cu 
Lambert care se albise la faţă. Dar când vorbi din nou, 
şuşoti aşa cum îi ceruse:) Repetă... De ce vorbeşti încet? 

— Creatura, răspunse Parker, ferindu-se să nu ridice 
tonul. Se află în faţa sasului tribord. Da, în acest moment! 
Deschise tambuchiul uşor. Când îţi dau semnalul, închide-l 
repede şi ejectează tambuchiul exterior. 

— Eşti nebun?... 

Parker o întrerupse cu brutalitate. 

— Fă ce-ţi spun! O avem acuma. Hai, deschide încet. 

Ripley ezită, se gândi să spună ceva, dar o văzu pe 
Lambert dând energic din cap. Chiar dacă Parker se 
înşela, ce aveau de pierdut? Doar puţin aer. Pe de altă 
parte, dacă ştia ce făcea... ea cobori o manetă. 

Pe puntea inferioară, un vaiet, ca un geamăt, ajunse la 
urechile lui Parker, care se lipi de perete. Tambuchiul 
inferior al sasului luneca într-o parte. Creatura se ivi dintre 
dârele de umbră şi se apropie. În sas clipeau mai multe 
semnalizatoare dintre care unul verde smarald, deosebit 
de luminos. Bestia părea hipnotizată de lumina aceea, se 
apropie până-n prag. 

Hai,  spurcăciune! gândi inginerul, în culmea 
nervozităţii. Priveşte mai de aproape luminiţa aia verde! 
Da, aşa... Vrei să fie numai a ta? Da, bine-nţeles! Aşa că 
mai fă un pas şi ia-o! Doar un pas, doi înăuntru şi va fia ta 

pe veşnicie. Dumnezeule, numai doi paşi... 

Fascinat de clipirea regulată a indicatorului, Străinul 
trecu peste prag. Intră cu totul în sas. Nu era decât la un 
metru de intrare, dar dacă bănuia ceva? Sau se 
răzgândea? 

— Acum, urlă. Acum! 

Ripley, pregătită să acţioneze închiderea tambuchiului, 
era pe punctul de a cobori maneta când soneria de alertă a 
lui Nostromo răsună în cursive. Ea şi Lambert tresăriră. Se 
priviră şocate. Ripley împinse maneta. 

Creatura auzi şi ea soneria. Muşchii se contractară şi 
sări înapoi, ţâşnind peste prag într-un salt incredibil. Unul 
din apendicele lui, fu prins în închizătura porţii blindate. 

Din rană izbucni un lichid care începu să fiarbă. 
Străinul emise un fel de geamăt, parcă de pe fundul unei 
ape. Fără să-i pese de membrul prins în capcană, între 
tambuchi şi perete, se dădu înapoi, se răsuci, şi o porni în 
viteză pe coridor, suferind vizibil, şi-l aruncă pe inginer 
într-o parte, după care dispăru după prima turnantă. 
Deasupra lui Parker ameţit, se aprinse un indicator şi 
cuvintele. TAMBUCHI INTERIOR ÎNCHIS apărură pe un 
ecran. 

Metalul sasului continua să fiarbă şi să fie mâncat de 
acidul împroşcat când tambuchiul exterior se deschise 
brusc. Atmosfera înmagazinată în interior năvăli în spaţiu. 

— Parker, chemă Ripley, îngrijorată. (Mări volumul 
microfonului.) Parker! Ce se întâmplă acolo? 

Pe pupitru apărea şi dispărea o lumină verde. 

— Ce e? întrebă Lambert ridicându-se de pe locul ei. A 
mers? 

— Nu sunt sigură. Tambuchiul interior este închis şi cel 
exterior a sărit. 

— Deci a reuşit treaba. Şi Parker? 

— Nu ştiu. Nu obţin nici un răspuns de la el. Dacă a 
mers, acum ar trebui să urle în microfon. (Se hotări:) 
Cobor să văd. Preia comenzile. 

İşi părăsi locul şi se precipită spre puntea B. 

În graba ei, era să cadă de două, trei ori. Reuşi totuşi 
să-şi păstreze echilibrul şi să-şi continue cursa nebună. Ca 
printr-o minune, creatura nu-i domina gândurile în acest 
timp, iar Parker, omul era, în centrul fricii ei. Şi la bordul 
lui Nostromo, oamenii cădeau ca popicele. 

Străbătu în fugă coridorul B şi se uită prin hublou în 
interiorul sasului. Era gol. Apoi zări forma căzută pe punte: 
era Parker. 

Se aplecă peste el. Era groggy şi pe jumătate 
inconştient. 

— Ce s-a întâmplat? Pari terorizat! Ai...? 

Inginerul bălmăji ceva, se ridică cu greu şi arătă spre 
sas. 

Ripley privi în direcţia indicată şi văzu o gaură, încă 
sfârâind, în tambuchi. Sasul căscat, deschis spre infinit, 
după ejectarea creaturii. Ea se îndreptă. Acidul traversase 
peretele de metal. Avu loc o mică explozie. Aerul aspirat 
forma un mic vârtej în jurul lor şi şuiera pătrunzând în 
falie. Se aprinseră imediat nişte cadrane în mai multe 
ambrazuri ale  cursivei: DEPRESURIZARE CRITICĂ! 
Soneria se auzi iară şi mai stridentă, şi mai motivată decât 
prima dată. Prin navă toate uşile blindate se închiseră 
imediat, prezervând la maxim etanşeitatea navei, începând 
cu secţiunea unde se găsea breşa. Parker şi Ripley ar fi 
trebuit să se adăpostească în spatele unei uşi ferecate... 
Din nefericire, cea care îi separa de vestibulul sasului era 
blocată de unul din containerele de metan. 

Vârtejul de aer continua s-o aspire spre sas în timp ce 
ea se străduia să se opună. Nu avea la dispoziţie decât cel 
de-al doilea cilindru pe care-l ridică, hotărâtă să se 
folosească de el pentru a-l lovi pe celălalt. Dacă unul din 
cele două recipiente se fisura sau se producea vreo 
scânteie, conţinutul celor două butelii exploda. Era totuşi 
singura soluţie şi trebuia să încerce fiindcă, oricum, 
depresurizarea completă îi va omori în mod sigur. Deja 
lipsa de aer îi îngreuna mişcările. Scăderea presiunii 
făcea, ca rănile lui Parker să sângereze abundent. 

Ea izbi o ultimă dată cilindrul care bloca trecerea. Ca, 
printr-o minune, acesta se deplasă şi eliberă uşa care se 
închise cu zgomot. Vârtejurile se potoliră. 


Pe pasarelă, Lambert, neîncrezătoare, citea datele 
imprimate de lectori. COCĂ AVARIATĂ - PANOURILE 
ETANŞE DE ALERTĂ ÎNCHISE! Activă intercomul: 

— Ash, adu oxigen şi vino la sasul principal prin ultima 
uşă ferecată. 

— Bine. Vin imediat. 

Ripley înainta clătinându-se, căutând să respire aerul 
rarefiat şi puse mâna pe maneta care deschidea uşa 
blindată care dădea în secţiunea următoare, acolo unde 
aerul era prezervat. 

În ultimul moment, chiar înainte de a acţiona butonul 
îşi dădu seama că era vorba de cloazonul ce dădea în sas. 

Îngrozită, îşi retrase mâna, făcu drumul înapoi şi, gata 
să se prăbuşească, porni bâjbâind spre coridorul B. Pierdu 
câteva minute bune până să localizeze panoul. Ripley 
pierdea treptat legătura cu realitatea. Cu ultimele puteri 
apăsă pe clapă. 

Uşa nu se deschise. Văzu că nu acţionase comanda 
bună. Rezemată de perete, cu picioarele tremurând 
istovite, mai făcu o încercare, cu plămânii aproape goliţi 
de aer. 

În hubloul uşii apăru o figură. Era distorsionată, 
umflată şi totuşi, vag familiară. Ripley parcă o cunoscuse 
cu mult timp în urmă. Cineva, care, dacă-şi aduce bine 
aminte, se chema Lambert. După care, epuizată, alunecă 
uşor. 

Un gând scurt şi vag de amărăciune şi de furie... Să 
eşueze atât de aproape de capăt... Uşa glisă şi capul îi 
căzu pe puntea metalică. Un curent de aer răcoros pe faţă, 
dulce şi curat. O mângâiere binecuvântată. Ceaţa i se 
risipea din faţa ochilor, cu toate că mintea nu-i era încă 
limpede. 

O goarnă sună restabilirea presurizării exact când Ash 

şi Lambert trecură pragul. Ofiţerul ştiinţific se grăbi să-i 
acorde lui Parker primul ajutor. Inginerul leşinase de mai 
multe minute şi îşi venea în fire cu greutate. 

Ripley avea ochii deschişi dar restul capului rămânea 
flasc şi ca dezarticulat; aspira nesăţioasă aerul. 

Lambert puse una dintre buteliile de oxigen lângă 
prietena ei. Îi puse masca transparentă pe gură şi nas şi 
deschise valva. Ripley inhală profund. Plămânii i se 
umplură cu o minunată aromă. Închise ochii, lăsând 
valurile răcoroase, nespus de plăcute, să-i redea viaţa. Nu 
făcu nici o mişcare în timpul operaţiei, savurând unda 
binefăcătoare. 

La urmă, îndepărtă masca şi respiră normal. Se gândi 
mai întâi la presurizare. Cloazonurile de etanşeizare se 
redeschiseseră automat,  salutând în acest mod 
reinstaurarea atmosferei. Se punea o nouă problemă 
totuşi. Fiindcă pentru a înlocui aerul pierdut nava pompase 
din rezerve. 

Va trebui să se ocupe de aceasta cât de curând, se 
gândi, prea fericită să profite de acest răgaz. 

— Cum te simţi, îl întrebă Ash pe Parker. Ce anume s-a 
întâmplat aici? 

Parker îşi şterse o crustă de sânge de pe buza 
superioară, îşi apăsă tâmplele de câteva ori, după care 
articulă stins: 

— N-o să mor. 

Nu luase în seamă întrebarea ofițerului ştiinţific. 

— Ce s-a întâmplat cu creatura? insistă Ash. 

Parker tresări, apoi scutură din cap, profund îndurerat. 

— Am ratat-o. A pornit semnalul de alertă şi bestia a 
dat înapoi şi a luat-o prin coridor. Unul din braţe, sau 
apendice, a fost smuls de tambuchiul interior, la închidere. 
S-a eliberat în mare viteză, cum îşi lasă şopârla coada. 

— De ce nu? comentă Ash. Ea posedă o asemenea 
putere de regenerare. 

Inginerul îşi continuă relatarea, tot mai necăjit. 

— O aveam! Când a scăpat de membrul rănit, a 

sângerat abundent, pe loc. Presupun că s-a cicatrizat 
repede ciotul, spre binele nostru. Acidul a ros aşadar 
panoul care comunică direct cu sasul. Asta a cauzat 
depresurizarea. (Ridică o mână spre uşa blindată care 
separa vestibulul sasului de restul lui Nostromo.) Poţi 
vedea gaura de aici. 

— Nu are importanţă deocamdată. (Ash se ridică, 
îngândurat.) Cine a acţionat semnalul de alarmă? 

Ripley îl privi drept în ochi. 

— Pe mine mă-ntrebi? 

— Ce vrei să spui? 

Ea-şi şterse sângele scurs din nări, apoi suflă. 

— Presupun că alarma s-a declanşat singură... Ar fi 
explicaţia cea mai logică nu-i aşa? O funcţionare proastă, 
accidentală, şi coincidenţă - din întâmplare. Înţelegi ce 
vreau să spun... i 

Ofiţerul ştiinţific miji ochii, o privi intens. Inainte de a 
vorbi, Ripley avu grijă ca butelia de metan să fie cât mai 
departe. Dar Ash nu schiță nici un gest agresiv. lar nu-i 
putuse ghici gândurile, să pătrundă dincolo de masca rece. 

Dacă era vinovat, trebuia să încerce să se debaraseze 
de ea, când era lipsită de putere, iar Parker într-o stare 
mai rea. Da, dar dacă era nevinovat, ar fi trebuit să fie la 
fel de rănit ca să aibă aceeaşi reacție. Nu făcu nimic, iar 
Ripley se minună. 

Cel puţin, primele cuvinte fură previzibile atunci când 
se hotărî să protesteze: N 

— Dacă ai ceva pe suflet, spune. Incep să nu mai suport 
veşnicele insinuări ipocrite. M-am săturat să tot fiu acuzat. 

— Nimeni nu te-a acuzat. 

— Nu mai spune! 

Apoi tăcu. Ripley nu mai scoase nici un cuvânt o vreme. 
I-l arătă cu degetul pe Parker. 

— Du-l la infirmerie şi pune-l pe picioare. Om vedea 
după aceea dacă „autodocul” poate să-l ia în primire. 

Ash îi dădu o mână lui Parker, îşi trecu unul din braţele 
inginerului după umeri şi-l ajută să parcurgă drumul la 

laborator. Când Ash trecu prin faţa lui Ripley, nu-i acordă 
nici o atenţie. 

După ce dispărură amândoi după prima turnantă a 
cursivei, Ripley se ridică, clătinându-se niţel. Lambert vru 
s-o susţină, dar Ripley zâmbi şi-i refuză ajutorul. 

— Merge. (Îşi scutură hainele.) Cam cât oxigen ne-a 
costat acest mic episod? Imi trebuie o cifră exactă. 

Lambert continua s-o fixeze cu mirare, fără să 
răspundă. 

— Nu merge ceva? reluă Ripley. De ce te uiţi aşa la 
mine? Consumul de oxigen nu mai face parte din domeniul 
public? 

— Mai slăbeşte-mă! replică Lambert fără să fie cu 
adevărat mânioasă. (Părea stupefiată.) L-ai acuzat. L-ai 
acuzat realmente că a dat alarma pentru a salva creatura! 
(Clătină lent din cap.) De ce? 

— Pentru că eu cred că minte. lar dacă voi găsi 
înregistrările, o voi dovedi! 

— Ce să dovedeşti? Vei ajunge poate să dovedeşti că a 
fost răspunzător de punerea în funcţionare a sirenei de 
alarmă, dar nu şi că n-a fost un accident. 

— Un moment potrivit pentru un asemenea accident! 
Nu? (o privi ţintă pe Lambert.) Tot mai crezi că mă înşel, 
aşa e? 

— Nu ştiu, răspunse Lambert, istovită şi depăşită de 
evenimente. Nu mai înţeleg de fapt nimic. Dar cred că 
trebuie să-ţi spun că te-nşeli. Sau că ai înnebunit. Din ce 
motiv Ash, sau oricine altcineva, ar vrea să-l protejeze pe 
Străin? Îl va omori tot aşa cum l-a omorât pe Dallas şi 
Brett. Dacă i-a omorât! 

— Mulţumesc. Întotdeauna e bine de ştiut pe cine te 
bazezi. 

Ea-i întoarse spatele colegei sale şi plecă numaidecât. 

Lambert o urmări, dădu din umeri şi se ocupă de 
cilindri. Ridică butelia de metan la fel de precaut ca şi pe 
cea umplută cu oxigen. Amândouă erau esenţiale în lupta 
lor pentru supravieţuire... 

— Ash? Eşti înăuntru? Parker! 

Cum nu primi nici un răspuns, Ripley intră cu prudenţă 
în anexa ordinatorului central. Pentru o perioadă de timp 
nedeterminată, va dispune cum va dori de întregul creier 
al lui Nostromo. 

Aşezându-se în faţa pupitrului principal acţionă toate 
panourile, împinse cu insistenţă o tastă de pe tabloul de 
identificare. Ecranele se aprinseră. 

Până în prezent, fusese un joc de copil. Acum începea 
treaba serioasă. Medită un minut, programă pe tabulator 
un cod de cinci cifre care, gândi ea, îi va furniza 
răspunsurile pe care le căuta. Ecranele rămaseră goale, 
aşteptând o cerere mai potrivită. Incercă o nouă 
combinaţie, puţin utilizată, cu acelaşi rezultat. 

Blestemă. Dacă ar fi să încerce combinaţii la 
întâmplare, ar rămâne aici până la sfârşitul lumii. După 
cum bestia omora pe membrii echipajului, acesta nu prea 
părea departe pentru ea. 

Programă o grilă terţiară şi fu uluită când se lumină 
cadranul principal, gata să primească şi să disemineze. 
Dar nu apăru nimic. Ceea ce însemnă că nu era decât pe 
jumătate convenabil codul de acces. Ce era de făcut? 

Se uită la cea de-a doua consolă. Aceasta era accesibilă 
pentru tot echipajul dar nu conţinea informaţii 
confidenţiale sau de comandament. Dacă Ripley ar putea 
să-şi aducă aminte de cheia sa specifică, s-ar folosi de ea 
pentru a pune întrebările prin intermediul băncii 
memoriale. 

Schimbă repede locul, programă codul de deschidere al 
sistemului şi formulă prima întrebare. Grila de intrare fu 
acceptată fără probleme. Aceasta se traduse prin apariţia 
întrebării ei pe ecran. 

Nişte culori se plimbară de ici colo şi se stabilizară. 
Ecranul se aprinse: 

CINE A ACŢIONAT ALARMA PE SASUL NUMĂRUL 
DOI? 


207 


Răspunsul se înscrise dedesubt: 

ASH. 

A avut nevoie de câteva secunde de a digera ştirea. 
Dovada pe care şi-o dorise atâta se desfăşura sub ochii ei, 
dar  impersonalitatea rece a cuvintelor imprimate, 
depozitare impasibile ale unui secret atât de greu, îi apăsa 
pe umeri. Aşadar Ash era. Întrebarea următoare, delicată, 
se impunea de la sine: Lăsând la o parte creatura, era Ash 
la originea tuturor necazurilor lor? Programă întrebarea: 

ASH PROTEJEAZĂ CREATURA? 

Răspunsurile Mamei erau deosebit de succinte astăzi. 

DA. 

Îşi putea şi ea permite să fie scurtă. Degetele alergară 
pe claviatură. 

DE CE? 

Se aplecă, cu toţi nervii încordaţi. Dacă ordinatorul 
considera că nu mai era cazul să dezvăluie alte informaţii, 
ea nu mai cunoştea alte coduri susceptibile de a-i mai 
sustrage răspunsuri. lar ordinatorul nu putea bănui 
motivele comportamentului incredibil al ofițerului ştiinţific. 

Răspunse: 

ORDIN SPECIAL 937 PERSONAL ȘTIINȚĂ URMEAZĂ 
NUMAI INFORMAŢII RESTRÂNSE. 

Bun, de aici se va descurca ea. Putea să încerce să afle 
mai mult. Voia să continue, dar o mână căzu lângă a sa, 
intrând până la cot în terminalul ordinatorului. Ţintuită de 
spaimă, cu inima zbătându-i-se în piept, văzu nu creatura 
ci o formă şi o figură care deveniră în ochii ei la fel de 
străine ca şi entitatea. 

Ash schiţă un zâmbet. Şi totuşi pe buzele lui răsfrânte 
nu era nici o urmă de umor. 

— Sarcina comandamentului îmi pare că-ţi depăşeşte 
capacităţile. Dar înţeleg că stăpânirea de sine este dificilă 
în asemenea împrejurări. Îmi închipui că nu poţi fi blamată 
nicicum. 

Încet, Ripley se ridică din fotoliu, astfel încât acesta să 
rămână ca o barieră între ei. Vorbele lui Ash puteau să 

pară liniştitoare şi chiar amabile. Dar desigur nu şi 
acţiunile lui. 

— Nu este o problemă de comandament, Ash. Este o 
chestiune de loialitate. 

Tot cu spatele la perete, ea începu să se răsucească în 
direcţia uşii. Zâmbind mereu, el o urmărea cu privirea. 

— Loialitate? Nu lipseşte! (Era numai miere, acum.) 
Cred că am făcut tot ce am putut. Lambert devine un pic 
pesimistă, dar noi am ştiut că aparţinea genului emotiv. Ea 
este foarte competentă pentru a dirija o navă printre stele, 
mai puţin bună pentru a-şi planifica viaţa. 

Ripley îşi continuă arcul de cerc, forţându-şi buzele să 
surâdă. 

— Pe moment nu Lambert mă îngrijorează. Ci 
dumneata. 

Se întoarse către uşă, simțind muşchii stomacului cum 
se contractau deja. 

— lată cum revine paranoia, zise el cu tristeţe. Ai 
nevoie numai de un pic de odihnă. 

Făcu câţiva paşi în direcţia ei, cu mâna întinsă. 

Ea sări, evitând de puţin căuşul mâinilor lui. Într-o clipă 
ajunse în coridor, alergând către pasarelă. Abia mai 
respira ca să mai poată striga după ajutor şi parcă nu avea 
suficient aer. N 

Nu era nimeni pe pasarelă. Infricoşată, se văzu într-o 
fracțiune de secundă în cursive fugind de Ash care o 
urmărea îndeaproape. De câte ori trecea prin faţa unei 
ambrazuri acţiona butonul de închidere a fiecărui cloazon 
etanş. Acestea se supuneau comenzii, dar întotdeauna prea 
târziu pentru a-i tăia trecerea lui Ash. 


O ajunse în final la popotă unde, după două secunde, 
veniră Parker şi Lambert. Semnalele succesive indicând 
închiderea cloazonurilor etanşe îi alertase. Îşi închipuiseră 
că se întâmpla ceva bizar în preajma pasarelei şi ajungând 
aici îi găsiră pe urmăritor şi urmărită gata de bătaie. 

Nu era absolut de loc tipul de urgenţă la care se 

aşteptaseră dar reacționară prompt şi viguros. Fiind prima 
sosită, Lambert sări numaidecât în spinarea lui Ash. 
Inoportunat de acest atac, o lăsă pe Ripley, o apucă pe 
Lambert şi ca şi cum ar fi fost vorba de o simplă păpuşă o 
aruncă în celălalt capăt al încăperii. Reveni la prima lui 
grijă, adică omorârea lui Ripley. Reacţia lui Parker fu mai 
lentă, dar mai eficace. Ash ar fi apreciat fără îndoială 
raţionamentul inginerului. Parker luă unul dintre 
detectoarele compacte şi luă poziţie îndărătul lui Ash, 
care, indiferent la această manevră, continua să o strângă 
pe Ripley de gât. Inginerul izbi cu detectorul în ceafa lui 
Ash. 

Se auzi un trosnet sinistru. Detectorul îşi continuă arcul 
de cerc timp în care capul ofițerului ştiinţific urmă alt 
drum. 

Nu ţâşni nici o picătură de sânge! Doar sârme de toate 
culorile şi circuite electronice sparte ieşiră din gâtul lui 
Ash. Acesta o lăsă pe Ripley, care se prăbuşi, aspirând 
aerul prin gâtul dureros. Braţele lui Ash realizară o 
pantomimă macabră pe deasupra trunchiului, căutând 
ţeasta care dispăruse. Apoi el, sau mai exact acest lucru, 
se împiedică, se reechilibră şi porni să-şi caute pe punte 
capul smuls... 

CAPITOLUL 13 


— Robot!... un robot împuţit! murmură Parker, cu 
detectorul în mâini. 

Trunchiul conţinea, se vede treaba, şi el urechi 
electronice  ultrasensibile fiindcă masa decapitată şi 
extrem de robustă se întoarse în direcţia glasului şi avansă 
ca o păpuşă mecanică spre Parker. Ridică detectorul şi 
inginerul trase una, două, trei lovituri în umărul 
robotului... fără nici un efect. Acesta desfăcu braţele 
puternice şi-l prinse pe Parker într-o îmbrăţişare care în 
nici un caz nu era pătimaşă. 

Ripley, între timp, revenindu-şi, căută disperată un 
obiect până descoperi unul din tuburile electronice pe care 
încercaseră să le folosească împotriva creaturii. Verifică 
rapid arma, observând că mai conţinea o şarjă. 

Lambert, agăţată de picioarele lui Ash încerca în van 
să-l doboare. Din ceafa robotului ieşeau de-a valma cabluri 
rupte şi plachete de metal. Ripley ochi această parte. Deja 
Parker îşi pierdea cunoştinţa, cu ochii daţi peste cap, cu 
gâtul strâns în pumnii lui Ash. 

Descoperind în ceafa vraişte un asamblaj de circuite 
imprimate, Ripley aşeză ţeava armei acolo şi trase. 
Strânsoarea ex-ofiţerului ştiinţific părea să slăbească uşor. 
Ea mută arma şi mai trimise un jet de electricitate. 

Ciotul fu cuprins de fulgere albastre. Ripley îşi continua 
neabătută ofensiva. De această dată se produse o flacără 
strălucitoare urmată de un miros de metal ars. Ash se 
prăbuşi. 

Pieptul se ridica şi cobora cu dificultate şi Parker se 
răsturnă într-o parte, încercând să ia o gură de aer. 

In sfârşit, clipi din ochi, oarecum mirat că mai era încă 
viu apoi se uită la forma întinsă pe jos. 

— Robot împuţit! Maşină împuţită a Companiei! 

Dădu cu piciorul în metal. Robotul rămase întins, 

cuminte, pe punte. 

Lambert se uita când la Ripley când la Parker. 

— Vrea cineva să-mi explice şi mie ce se întâmplă? 

— Există un singur mijloc de a afla, zise Ripley. 

lşi puse arma nu prea departe, în caz că va mai avea 
nevoie de ea. Şi se apropie de corp. 

— Ce-i? se interesă Lambert. 

Ripley îi făcu un semn lui Parker care-şi masa gâtul. 

— Adu ţeasta. Cred că am ars sistemul de locomoţie 
situat pe piept, dar capul şi memoria ar trebui să 
funcţioneze dacă le activăm. (Se adresă lui Lambert.) Îl 
proteja pe Străin de la început! Asta încercam să spun. 
(Arătă corpul chircit.) Era fireşte dificil să-ţi imaginezi că 
un membru al echipajului nu era decât o parte a 
aparaturii. Amintiţi-vă, el a fost cel care a lăsat vietatea să 
urce la bord, încălcând astfel regulamentul. Viaţa lui Kane 
era o scuză doar, nu-l interesa deloc. A lăsat cu bună 
ştiinţă chestia aia să crească în el, ştia de la bun început, 
până la sfârşit, ce se va întâmpla. Şi a acţionat semnalul de 
alarmă pentru a o salva! 

— Dar de ce? întrebă Lambert care nu putea pune totul 
cap la cap. 

— Nu e decât o supoziţie, dar singurul motiv valabil, 
după părerea mea, care explică de ce a fost pus un robot la 
bord fără ştiinţa noastră este că era nevoie de un 
observator sârguincios pentru a raporta cuiva toate cele 
întâmplate. (O privi pe Lambert în ochi.) Cine repartizează 
personalul navelor, efectuează schimbări în ultima clipă, 
cum ar fi înlocuirea unui ofiţer ştiinţific cu altul, şi e în 
stare să infiltreze în secret un robot la bord? Oricare i-ar fi 
fost intenţiile? 

Lambert nu întârzie cu răspunsul. 

— Compania. 

— Exact! zise Ripley zâmbind ironic. Mahării de la 
Companie or fi interceptat transmisia epavei. Întâmplarea 
a făcut ca Nostromo să fie prima navă a Companiei care 
trecea prin acest cuadrant spaţial. L-au plasat pe Ash în 

rândul nostru pentru a supraveghea derularea 
operaţiunilor şi pentru a se asigura că urmăm exact ceea 
ce Mama numeşte Ordin Special 937. Dacă obiectivul se 
dovedea fără vreo valoare deosebită, Ash putea să le 
comunice fără ca noi să ştim. Dar, dimpotrivă, dacă 
obiectivul merita osteneala, Compania afla de la 
intermediarul ei toate amănuntele de care avea nevoie fără 
să piardă timp şi bani cu trimiterea la faţa locului a unui 
echipaj de explorare. Este o simplă chestiune de profit 
maximal şi de pierdere minimală. Profitul lor, pierderea 
noastră! 

— Minunat, mormăi Parker. După explicaţiile astea, nu 
cred că mai e nevoie să ne mai faci un desen! Acuma, 
spune-mi şi mie de ce să-l punem la loc pe nemernicul 
ăsta?! 

Dădu cu piciorul în Ash. 

Ripley pusese deja capul lui Ash pe colţul mesei; branşă 
un cablu la priza din perete şi reveni cu cealaltă 
extremitate în mână. 

— Nu ne mai rămâne decât să cunoaştem toate 
informaţiile pe care le-ar mai putea deţine. De acord? 

Parker dădu din cap, apropiindu-se. 

— De acord! Lasă-mă pe mine. 

Inginerul conectă câteva circuite în partea dinapoi a 
capului şi făcu conexiunile necesare sub părul artificial. 
Când pleoapele ofițerului ştiinţific începură să clipească, 
Parker mormăi satisfăcut şi se dădu la o parte. 

Ripley se apropie. 

— Ash, mă auzi? 

Nici un răspuns. Ea făcu un semn lui Parker. 

— Conexiunile sunt corect realizate. Nivelul de energie 
este ajustat automat. Dacă nu s-a spart vreun circuit mai 
delicat când capul s-a izbit de podea, atunci ar trebui în 
mod normal să răspundă. Celulele memoriale 
componentele vedere-vorbire sunt solid prinse în aceste 
modele sofisticate. Mă aşteptam să vorbească. 

Ea mai încearcă o dată. 

— Ash, mă auzi? 

O voce familiară, deloc distantă, răsună în popotă. 

— Da, te aud. 

Îi era foarte greu să se adreseze unui corp dezarticulat 
care, până la proba contrarie, nu era decât o maşină, ca 
detectorul sau arma electrică. Pe de altă parte, petrecuse 
atâtea ore la bordul lui Nostromo în prezenţa sa. 

— Care... care era acest Ordin Special 937? 

— Întrebarea vine împotriva programării mele interne. 
Ştii că nu pot să-ţi spun. 

— În cazul ăsta, nu e necesar să continuăm experienţa. 
Parker, scoate-l din priză! 

Când inginerul urma să execute ordinul, capul începu 
să vorbească, dovedind că circuitele cognitive ale lux Ash 
erau în perfectă stare. 

— În mod esenţial, ordinele mele erau după cum 
urmează... 

Parker îşi retrase brusc mâna. 

— Ordinele mele constau în devierea lui Nostromo sau 
în determinarea echipajului navei să-şi modifice cursa 
iniţială în aşa fel încât să întâlnească semnalul, 
programarea Mamei pentru a vă extrage la timp din 
hipersomn şi, în sfârşit, programarea memoriei sale în aşa 
fel încât să vă relateze un apel de naufragiu. Specialiştii 
Companiei ştiau deja, bineînţeles, că era vorba de un 
avertisment şi nu de un SOS. 

Falangele lui Parker, chircite, se albiră. 

— La originea semnalului, continuă Ash, trebuie să 
căutăm o formă de viaţă, aproape cu siguranţă ostilă, după 
examenele făcute de către experţi în transmisiuni şi s-o 
aducem în Companie pentru a fi observată şi evaluată în 
privinţa aplicaţiilor comerciale potenţiale. Totul - cu 
discreţie, desigur. 

— Desigur! repetă Ripley imitând tonul impersonal al 
robotului. lată cum se explică faptul că am fost aleşi noi în 
locul unei veritabile expediţii de explorare, evident, prea 
anevoioasă. (Îi făcea o deosebită plăcere să citească 

printre rânduri în cuvintele lui Ash.) Importarea provenind 
dintr-o lume locuită, în afară de pământ, a vreunei entităţi 
necunoscute şi pe deasupra, şi periculoase, este strict 
interzisă. Făcându-ne să dăm ca din întâmplare peste acest 
semnal, Compania avea acoperire legală, dat fiind că 
întoarcerea noastră cu vietatea nu era „intenţionată”... Iar 
în timp ce noi zăceam în puşcărie, autorităţile se întrebau: 
ce facem cu creatura? Şi atunci specialiştii Companiei îşi 
ofereau cu generozitate serviciile, însoţite, se înţelege, de 
câteva plocoane judicios distribuite! Şi dacă aveam noroc, 
Compania ne plătea o cauţiune pentru a ne scoate din 
puşcărie şi avea grijă de soarta noastră când ieşeam la 
judecată şi nevinovaţi şi proşti. Ceea ce suntem! 

— De ce? întrebă Lambert. De ce nu ne-au avertizat? 
De ce nu trebuia să ştim adevărul despre operaţia asta? 

— Pentru că v-aţi fi putut opune, explică Ash cu răceală. 
Compania insistă asupra necesităţii totalei voastre 
ignoranţe. Ceea ce a spus Ripley despre nevinovăția 
voastră la trecerea prin vamă, dacă scenariul se derula 
astfel, era destul de aproape de adevăr. 

— Tu şi Compania asta blestemată! scrâşni Parker. Şi 
viaţa noastră, gagiule? i 

— Nu gagiule! făcu Ash corecția cu blândeţe. In 
privința vieții voastre, tare mi-e teamă că nu le-a acordat 
Compania decât prea puțină importanță. Forma de viață 
străină îi interesa, mult mai mult. Speram să o apărăm şi 
să supravieţuiţi pentru a vă lua salariile, dar era, trebuie s- 
o mărturisesc, o consideraţie secundară. 

— Ce reconfortant! zise Ripley. (Se gândi un moment, 
apoi zise:) Ai declarat că scopul devierii noastre pe această 
planetă era „căutarea unei forme de viaţă, aproape ostilă 
cu siguranţă”. Şi că experţii Companiei ştiau de la început 
că era vorba de un avertisment şi nu de un SOS. 

— Da, răspunse Ash. După câte au putut să determine 
experţii, era prea târziu ca un semnal de naufragiu să mai 
fie de vreun folos pentru cei care-l trimiteau. In el era 
frică. Epava pe care am descoperit-o pe planetă aterizase, 

după toate probabilitățile, în cursul unei simple misiuni de 
explorare. Ca şi Kane, echipajul astronavei străine a 
întâlnit unul sau mai mulţi din acei spori. Transmisia nu 
lămurea, în schimb, dacă formele ovoide erau originare de 
pe planetă sau dacă emigraseră din alt sector al 
universului. Înainte de a muri cu toţii, au aranjat semnalul 
pentru a preveni pe eventualii pasageri de nave de a nu 
comite aceeaşi greşeală ca ei. De unde ar fi venit, sunt 
demni de admiraţie. Trebuie să sperăm că omenirea îi va 
întâlni, sub auspicii mai bune. 

— Erau mai cumsecade decât anumite persoane la care 
mă gândesc acum, zise Ripley. Străinul care este la bord... 
cum să-l omorâm? 

— Exploratorii care pilotau epava erau cu certitudine 
mai mari şi mai evoluaţi decât specia umană. Nu cred că 
veţi putea ucide creatura. Eu însă aş putea fi în stare. Dat 
fiind că nu sunt organic în alcătuire, nu mă consideră ca 
un pericol potenţial. Şi nici ca sursă de hrană. Sunt mai 
puternic ca oricare dintre voi. Aş putea să mă măsor cu 
entitatea. Însă nu mă bucur de cea mai bună formă, în 
acest moment. Dacă ai vrea să repui... 

— Bine jucat, Ash! îl întrerupse Ripley, scuturând din 
cap. Dar nici vorbă. 

— Eşti stupidă! Tot nu-ţi dai seama cu cine ai de-a face! 
Entitatea este un organism perfect organizat. Superb 
structurată, vicleană, esențialmente violentă. Cu 
capacitățile dumitale limitate, nu ai nici o şansă. 

— Dumnezeule mare! exclamă Lambert holbându-se la 
capul de pe masă. Tu admiri mizeria aia! 

— Cum să nu admiri simpla simetrie pe care o prezintă? 
Un parazit interspecii, capabil să devoreze orice formă de 
viaţă care respiră, fără să se sinchisească de compoziţia 
atmosferică. Capabilă să hiberneze un timp nedeterminat 
în condiţiile cele mai inospitaliere. Singurul ei scop era 
reproducerea propriei specii, o sarcină de care se achită 
cu cea mai mare eficacitate! Nu se compară cu nimic din 
experienţa umană. Paraziţii pe care oamenii sunt obişnuiţi 

să-i combată sunt esențialmente țânțari şi artropode 
minuscule. În privinţa sălbăticiei şi eficienţei, creatura 
este, faţă de acestea, aşa cum sunt oamenii faţă de omidă 
în privinţa inteligenţei. Nici măcar nu aţi început să vă 
închipuiţi cum aţi putea să o combateţi. 

— Am ascultat destule tâmpenii! zise Parker întinzând 
braţul spre cablul electric. 

Ripley ridică mâna pentru a-l opri. 

— Să presupunem că faci parte din echipajul nostru, 
Ash. Eşti ofiţerul nostru ştiinţific şi în acelaşi timp 
instrumentul Companiei. 

— Mi-aţi acordat inteligenţa. Cu inteligenţa vine 
inevitabil şi alegerea. Rămâi loial atât cât este vorba de 
descoperirea adevărului. Adevărul ştiinţific cere 
frumuseţe, armonie şi mai presus de toate simplitate. In 
ceea ce priveşte problema voastră, creatura va produce o 
soluţie simplă şi elegantă. Numai unul dintre voi va 
supravieţui. 

— Şi iată-ne aşezaţi pe noi, oamenii, la locul nostru, 
aşa-i? Spune-mi un lucru, Ash. Compania dorea să-l vadă 
pe Nostromo ajungând la staţia Pământ numai cu tine şi 
vietatea la bord? 

— Nu. Ei nădăjduiau într-adevăr că veţi supravieţui. Pur 
şi simplu oficialităţile Companiei nu-şi imaginau că 
vietatea era atât de periculoasă şi indestructibilă. 

— Ce crezi că se va întâmpla dacă nava va ajunge pe 
Pământ, presupunând că vom fi morţi cu toţii şi că 
creatura va fi singura supraviețuitoare? 

— Nu pot să spun... Există o posibilitate ca Străinul să 
infecteze echipajul de la bord şi pe toţi cei care vor intra în 
contact cu el, până ca autorităţile să realizeze amploarea 
pericolului şi să ia măsuri de apărare. Dar atunci poate că 
va fi prea târziu. Mii de ani de eforturi intense din partea 
omului nu au fost de ajuns pentru a se debarasa de 
miliardele de țânțari trăind în bună înţelegere şi împreună! 
Genul uman ar mai avea vreo şansă? Evident, dacă voi fi 
prezent şi în stare de funcţionare la sosire, voi putea 

informa autorităţile la debarcare despre ceea ce-i aşteaptă 
şi cum să procedeze împotriva acesteia. Distrugându-mă, 
riscaţi să duceţi pe Pământ un flagel teribil. 

Se lăsă o linişte adâncă după aceste cuvinte funebre. În 
fine, Parker, primul, se încumetă să o întrerupă. 

— Genul uman, în persoana Companiei, nu prea s-a 
sinchisit de noi. Noi ne vom încerca norocul împotriva 
entității. Noi ştim cel puţin de ce parte este ea. (Se uită la 
Ripley.) Nici o nenorocire nu mă sperie dacă nu văd cu 
ochii mei. Zic: deconectează-l! 

— Sunt de acord, interveni Lambert. 

Ripley dădu ocol mesei şi se duse să debranşeze... 

— O ultimă vorbă, adăugă repede Ash. Un testament 
dacă vreţi. 

— Da, zise Ripley, uşor mirată. 

— Poate că vietatea posedă realmente o anumită 
inteligenţă. De ce nu încercaţi să comunicaţi cu ea? 

— Ai făcut-o? 

— Te rog, lasă-mă să duc cu mine câteva secrete. 

Ripley scoase cablul. 

— Salut, Ash! (Se adresă colegilor.) Când e să aleg între 
mai mulţi paraziți, prefer să-mi încerc şansa cu unul care 
nu minte! Acestea fiind zise, dacă nu izbutim să gonim 
creatura asta, vom avea măcar satisfacția de a muri ştiind 
că se va duce să le facă o vizită unora dintre experţii 
Companiei... 


Era aşezată în faţa pupitrului ordinatorului central când 
Parker şi Lambert o găsiră. Abandonă momentan 
cadranele. Era deznădejde în glasul ei şi tristeţe în ochi. 

— Ash avea dreptate asupra unui punct. Nu avem nici o 
şansă. (Indică un cadran luminat.) Ne mai rămân mai puţin 
de douăsprezece ore de oxigen. 

— Atunci s-a sfârşit totul! (Parker îşi lăsă ochii în 
podea.) Reconectarea lui Ash ar fi o formă mai expeditivă 
de sinucidere. O, dar sunt sigur că o aibă grijă de creatură, 
sigur că da. Dar pe noi n-o să ne lase să trăim. Asta-i un 

ordin imperios al Companiei pe care nu putea să ni-l 
împărtăşească. Ştiind că ştiam noi, nu putea să ne permită 
să mergem să povestim autorităţilor noastre despre rolul 
jucat de Companie. (Se strâmbă.) Ash era unealta 
Companiei. 

— Nu ştiu ce crezi, spuse Lambert fără să zâmbească, 
dar cred că aş prefera să am o moarte uşoară şi fără 
suferinţă oricare ar fi alternativele. 

— N-am ajuns încă acolo. 

Lambert deschise palma. Trei capsule. Ripley le 
recunoscu instantaneu. Culoare roşie, marcate cu două 
oase încrucişate şi cu un craniu. Cianură. 

Ripley se foia pe scaun. 

— Ţi-am spus că n-am ajuns încă acolo! Ai fost amăgită 
de vorbele lui Ash. A afirmat că este singurul care poate 
să-i vină de hac bestiei. Dar e singurul deconectat şi 
neputincios! Noi - nu! Noi avem altă alternativă, altă 
variantă. Să aruncăm nava în aer! 

— Asta-i alternativa ta? întrebă Lambert. Eu rămân cu 
capsula, dacă n-aveţi nimic împotrivă. 

— Nu, nu! Îţi aminteşti ce spuneai, Lambert? Ne salvăm 
cu ajutorul navetei şi după aceea provocăm explozia navei. 
Luăm cât mai mult aer în containerele portabile. Naveta 
are propria ei rezervă de oxigen. Datorită suplimentului, 
poate că vom avea norocul să atingem un cuadrant spaţial 
mai frecventat şi să fim salvaţi. Se poate şi să nu ajungem 
vii, dar ăsta-i un risc pe care trebuie să ni-l asumăm. Şi am 
terminat cu bestia! 

Tustrei tăcură. Într-un târziu Parker dădu din cap de 
acord. 

— Îmi place mai mult decât capsulele. Să nu mai 
vorbesc de plăcerea de a vedea dezintegrându-se 
materialul Companiei. (Se îndreptă spre ieşire.) Ar trebui 
să începem imediat să transvazăm aerul în containere. 


Inginerul superviză transferul în butelii a aerului 
comprimat care se găsea în rezervorul principal a lui 

Nostromo. 

— E tot? întrebă Ripley când Parker se ridică, obosit, cu 
dureri de şale. 

— Tot ce vom putea transborda! (Arătă cu degetul 
rândurile de rezervoare.) Nu pare enorm, dar e oxigen 
extrem de comprimat. Iată un supliment de aer de care ne 
vom bucura la o adică! 

— Bravo! Să nu uităm să încărcăm şi câteva pachete de 
alimente sintetice şi să ne luăm tălpăşiţa. (Deodată, un 
gând îi trecu prin minte, stopându-i pornirea.) Jones! Unde 
e Jones? 

— Cine ştie? 

Parker, evident, nu se sinchisea de soarta mascotei. 

— Ultima oară când l-am văzut era în popotă, dădea 
târcoale capului lui Ash, zise Lambert. 

— Du-te şi vezi. N-o să-l lăsăm aici. Ne mai rămâne 
destulă omenire. 

— Nici vorbă! răspunse Lambert, întunecându-se. Nu 
mă duc nicăieri singură. 

— N-am putut să-l sufăr niciodată pe motanul ăsta, 
mârâi Parker. 

— Nu-i nimic, le zise Ripley. Mă duc eu. Voi doi ocupați- 
vă de aer şi de provizii. 

— De acord, zise Lambert. 

Ridică două containere şi, însoţită de Parker, se 
îndreptă spre secţia navetei. Ripley alergă spre popotă. 

Nu căută mult. După ce se asigură că motanul nu se 
găsea în popotă şi că nu se atinsese de forma decapitată, o 
zbughi spre pasarelă. Îl reperă imediat. Era aşezat cu 
nonşalanţă pe pupitrul lui Dallas, lingându-şi cu grijă 
blăniţa. 

— Jones, eşti norocos, zise ea surâzând. 

Aparent, el nu era de aceeaşi părere. Când ea întinse 
braţele să-l prindă, el sări vioi şi dispăru în spatele 
panoului. Ea se duse de grabă după el. 

— Hai, Jones! Lasă joaca... nu acum. Toată lumea te 
aşteaptă. 

— Crezi că o să avem nevoie de toate astea? zise 
Lambert lăsând jos povara pentru a-şi ridica o meşă de 
păr. 

— Cât putem duce. N-am chef să fac două drumuri! 

— Bine-nţeles. 

Îşi ridică iarăşi povara. În intercomul lăsat deschis se 
auzi o voce. 

— Fir-ar să fie, Jones! Vino, motănel, vino... vino la 
mama, pisoi. 

Tonul se voia liniştitor şi alintător, dar Lambert sesiza 
perfect exasperarea lui Ripley. 

Împleticindu-se din cauza istovirii, Parker ajunse în faţa 
cutiei de provizii 2. Lambert îi puse în braţe cutiile cu 
hrană pe care le scosese din frigider. Pe cât îi stătea în 
putinţă, ea alegea cutiile de conserve. Gândul că va trebui 
să înghită aceste alimente nu-i ajuta cu nimic la ridicarea 
moralului, iar pe navetă nu era nici un „autobucătar”. 
Materiile astea crude îi vor menţine în viaţă. Atât. Aşadar 
se străduia să facă o selecţie rapidă. 

Nu remarcă, preocupată fiind, că pe detectorul ei 
cadranul se lumină uşor... 


În sfârşit! Un Jones indignat mai opunea încă 
rezistenţă, dar Ripley îl ţinea bine de pielea gâtului. 
Degeaba se zbătea, fiindcă ea îl şi puse în cutia presurizată 
şi activă motorul electric. 

— Aşa! Respiră şi tu o dată propriul tău aer reciclat. 


Cele două aruncătoare de flăcări erau puse pe jos, în 
exteriorul sălii frigiderelor. Ileşind, Parker îngenunche şi 
vru să-l ia pe al său. Se dezechilibră şi câteva cutii se 
prăbuşiră. 

— Dumnezeule! 

Lambert, oprindu-se o clipă din lucru, încercă să vadă 
ce se întâmpla la uşa ce dădea în coridor. 

— Ce se întâmplă? 

— Nimic. Am vrut să duc prea multe lucruri de-odată. 
Hai, grăbeşte-te, n-avem timp de pierdut! 

— Vin. Fii calm. 

Lumina roşiatică a detectorului deveni sângerie şi 
semnalul sonor porni în acelaşi timp. Parker aruncă totul, 
cu privirea fixată pe aparat şi-şi luă degrabă arma. O 
chemă pe Lambert. 

— Hai, s-o ştergem de aici! 

— Imediat! zise Lambert, care auzise de asemenea 
sunetul. 

Zgomot bizar în spate. Se răsuci şi urlă când apendicele 
colţos o înşfăcă. Entitatea îşi revărsă masa care ieşea din 
conducta de aerisire. 


Ripley auzi strigătul prin intercomul deschis pe 
pasarelă şi se îngrozi. 


Aruncând o privire în interiorul sălii, Parker se făcu alb 
la faţă când văzu ce făcea bestia. Nu putea să folosească 
arma fără să o rănească pe Lambert. Ridicând aruncătorul 
de flăcări ca pe o măciucă, se năpusti asupră-i. 

Creatura o lăsă pe Lambert care se prăvăli pe podea 
inconştientă. Inginerul îi trase o lovitură zdravănă bestiei, 
care o simţi ca pe o înţepătură de ţânţar. Parker ar fi putut 
sparge un zid... 

Încercă să eschiveze contraatacul, rată mişcarea. 
Apendicele tăie aerul, îi zdrobi ceafa omorându-l pe loc. 
Aceea reveni la Lambert care nu se clintise. 


Ripley nu se mişcase în acest timp. Din intercom 
străbăteau strigăte slabe. Lambert. Pieriră în depărtare. 
Reveni liniştea. 

— Parker... Lambert! 

Aşteptă răspuns, fără speranţă. Tăcerea şi vidul se 
instalară în jurul ei. 

Era singură. Pe navă mai erau trei fiinţe vii. Entitatea, 

Jones şi ea însăşi. Dar trebuia să se asigure mai întâi. 
Trebuia aşadar să-l părăsească pe Jones un moment. Nu-i 
era uşor, dar motanul auzise urletele şi mieuna şi zgâria 
pereţii habitaclului său. Putea în orice moment să alerteze 
creatura, ceea ce Ripley nu-şi dorea în nici un caz. 

Ajunse la nivelul B fără să dea peste nimic, strângând 
tare aruncătorul de flăcări. Antrepozitul de alimente se 
găsea exact în faţa ei. Exista o mică şansă ca creatura să fi 
lăsat în urmă pe una din victime, fiind incapabilă să se 
mişte prin conducte cu o greutate suplimentară. O mică 
şansă ca unul dintre colegii ei să mai fie în viaţă. 

Din prag, aruncă o privire rapidă în interior. Creatura 
izbutise să-i ia pe amândoi. 

O luă la fugă, orbeşte, fără să ia în seamă loviturile 
pricinuite de izbiturile în pereţi. Zbura de-a dreptul prin 
cursive. Alergă până când plămânii începură să o doară. Îşi 
aduse aminte de sărmanul Kane şi de bestia care creştea 
în el aproape de plămâni. O cuprinse greaţa. 

Gâfâind, se opri să se localizeze. Traversase nava dintr- 
o parte în cealaltă. Era exact în mijlocul sălii de propulsie. 

Auzi un zgomot uşor şi-şi opri respiraţia. Se repetă. 
Dădu drumul aerului din plămâni. Sunetul era omenesc, 
familiar. Gemete. 

Strângând aruncătorul de flăcări cât mai aproape de ea, 
gata să-l declanşeze, făcu turul încăperii mari şi 
supraîncălzite, în căutarea sursei zgomotului. Venea dintr- 
un fel de suflătoare al cărei orificiu era astupat cu un disc 
de metal. Aruncând din timp câte o privire împrejur, 
îngenunche şi ridică piesa rotundă. O scară se afunda în 
întuneric. 

Cobori, progresând prin beznă, până când simţi sub 
tălpi solul tare. Acţionă lanterna. Se afla într-un antrepozit. 
Cercul de lumină îi dezvăluia cutiile de plastic, nişte 
instrumente şi unelte care păreau nefolosite... şi de- 
asemenea nişte oase de care atârnau zdrenţe de carne. I se 
făcu pielea de găină când descoperi bucăţile de 
îmbrăcăminte, urmele de sânge uscat, un pantof sfâşiat. 

Din zid ieşeau nişte excrescenţe bizare. 

În întuneric ceva se mişca ritmic. Se răsuci iute 
ridicând ţeava armei. Sursa zgomotului se legăna în faţa 
ei. 

Din plafon atârna un imens cocon. Semăna cu un 
hamac închis, tanslucid, urzit dintr-un fel de fibră albă 
foarte fină şi foarte solidă. 

Degetele-i accentuară involuntar apăsarea pe trăgaciul 
armei. 

Înaintă. Lumina lanternei traversă învelişul coconului. 
Un corp înăuntru... Dallas! 

Terorizată, Ripley îi văzu ochii deschizându-se şi 
privind-o ţintă. Buzele se dezlipiră, conturând cuvinte. Ea 
se apropie mai mult şi scârbită şi fascinată. 

— Ucide-mă, se rugă vocea. 

— Ce... ce ţi-a făcut? 

Dallas încercă încă o dată să articuleze sunete, dar în 
van. Îşi întoarse atunci încet capul spre dreapta. Ripley 
orientă raza luminii în direcţia aceea. Un al doilea cocon 
atârna din plafon, diferit de cel al lui Dallas în privinţa 
culorii şi texturii. Era mai mare şi mai întunecat. 

Era Brett! Se întoarse spre nefericitul prizonier. 

— Vă scot eu de aici! (Ea murmură aceste cuvinte, cu 
faţa  scăldată în lacrimi.) Repunem „autodocul” în 
funcţiune şi... 

Nu putut spune mai mult din cauza emoţiei care o 
gâtuia. Îşi aminti analogia pe care o făcuse Ash între 
creatură şi un păianjen. Oul crescând în vintrele 
păianjenului paralizat, conştient de ceea ce se întâmplă... 

Reugşi ca prin minune să-şi alunge acest oribil gând. 

— Ce pot face? 

— Să mă omori, zise aceeaşi voce agonizantă. 

Işi privi deznădăjduită vechiul ei coleg, căpitanul ei. 
Acesta îşi cobori pleoapele. Buzele-i tremurară un moment 
de parcă se pregăteau să slobozească un strigăt de oroare 
şi suferinţă. Nu ar fi avut curajul să-l suporte. 

Ţeava lansatorului de flăcări îşi îndreptă gura spre 

cocon. Ripley apăsă pe trăgaci, convulsiv; curând corpul 
celui care fusese Dallas dispăru în vâlvătaie. Arse fără nici 
un vaiet. Cu sălbăticie apăsă pe trăgaci de mai multe ori, 
în toate direcţiile, carbonizând totalitatea antrepozitului. 
Focul vuia sub ea când escaladă barele scării. 

_ Aruncă o privire prudentă în sala maşinilor. Pustie. 
Învăluită de fum, puse iar discul la loc. Apoi, se precipită 
cu hotărâre spre habitaclul de control al maşinilor. 

Totul funcţiona normal, regulat, în aşteptarea unui 
stăpân care să le arate ce aveau de făcut. Prin puzderia de 
cadrane, se afla tabloul de control, deosebit, de culoare 
roşie. Il parcurse cu privirea, citi instrucţiunile scrise 
deasupra, apoi cobori manetele într-o ordine precisă. 

Un întrerupător dublu era acoperit de apărătoare de 
plastic. Cercetă aparatul, făcu doi paşi înapoi şi-l lovi cu 
toată puterea. Aşteptă o veşnicie până când sirenele de 
alertă intrară în funcţiune. Prin intercom răzbiră nişte 
pârâituri. Recunoscu vocea alterată a Mamei. 

— Atenţie, Atenţie! Unităţile de răcire a sistemului de 
hiperpropulsie sunt dezactivate. Motoarele vor fi 
supraîncălzite în exact patru minute, cincizeci de secunde. 

Trecu de mijlocul punţii B când îşi aduse aminte de 
Jones. 

Nu plecase din cutia lui presurizată. O luă cu ea, 
cutiuţa urmând să-i mai întârzie sosirea la navetă. 

Ajunse la ultimul cot al cursivei care conducea la 
ambarcaţiune când, deodată, Jones se zbârli. Ripley se 
opri, cu ochii căscaţi spre tambuchiul deschis. Răzbăteau 
zgomote neobişnuite. Bestia pusese stăpânire pe navetă. 

Lăsându-l pe Jones în siguranţă pe un culoar al punţii B, 
refăcu în sens invers parcursul până la sala maşinilor. 

Cum pătrunse în habitaclul de control, o voce 
impersonală, de o infinită răbdare umplu spaţiul. 

— Atenţie! Motoarele vor fi supraîncălzite în trei 
minute, douăzeci de secunde. 

O înconjura un zid de căldură, fumul domnea în 
habitaclu şi maşinăria îşi manifesta morocănos suferinţa. 

Îşi trecu mâna peste fruntea asudată. Reuşi să ajungă la 
tabloul de control şi ridică manetele în ordinea în care le 
coborâse cu câteva minute mai devreme. Sirenele îşi 
continuau lamentaţia acută. 

— Atenţie! Motoarele vor fi supraîncălzite în trei 
minute! Suprasarcină critică a motoarelor în trei minute! 

Cu faţa aprinsă, respirând din greu, Ripley acţionă 
microfonul intercomului. 

— Mamă, am pus toate unităţile de răcire! 

— Prea târziu pentru remediere. Miezul a început deja 
să se topească. In acest punct reacţia este ireversibilă. Mai 
întâi o implozie, urmată de o suprasarcină imposibil de 
stăpânit şi de explozia subsecventă. Suprasarcină critică în 
două minute şi cincizeci şi cinci de secunde. 

Lui Ripley, Mama i se păruse întotdeauna 
reconfortantă. 

leşi din habitaclu cu gâtul încins, sirenele sunându-i 
întruna în urechi. Mama anunţă un nou decont fatidic: 

— Atenţie! Suprasarcină critică în două minute. 

Jones o aştepta cuminte în cursivă. Reluă drumul spre 
navetă, ţinând într-o mână aruncătorul de flăcări şi în 
cealaltă cutia lui Jones. O umbră se profilă în urma ei. Urlă 
de groază. Nu era decât o umbră. 

În ultimul tronson al coridorului, şovăi, epuizată, 
neştiind ce să facă. Dar vocea Mamei nu-i dădea pace şi 
nici de ales. 

— Atenţie! Motoarele vor exploda în nouăzeci de 
secunde. 

Punând jos cutia lui Jones, luă cu amândouă mâinile 
aruncătorul de flăcări şi se îndreptă spre tambuchiul 
navetei. 

Goală. 

Se precipită spre cutia lui Jones, o luă şi se întoarse în 
mica  ambarcaţie. Nici o entitate malefică nu se 
materializă. 

— Atenţie! Motoarele vor exploda în şaizeci de 
secunde! număra Mama fără descumpănire. 

Instală cutia lui Jones lângă tabloul de bord şi se aşeză 
la comenzi. Timpul o presa. Nu era momentul să 
programeze o anumită traiectorie. Un singur buton o 
interesa, cel care purta indicaţia: 

LANSARE 

Zăvoarele săriră. Motoarele propulsară naveta în afara 
lui Nostromo. 

Forţele gravitaționale o turtiră pe scaun, ca rezultat al 
plecării precipitate din nava-mamă. Ştia că aceste chinuri 
nu aveau să dureze mult timp. 

Termină cu ataşarea chingilor şi-şi acordă o inspiraţie 
profundă de aer proaspăt. Din locul ei abia putea atinge 
cutia lui Jones. Se aplecă peste braţul fotoliului cu ochii 
înecaţi în lacrimi şi trase cutia mai aproape. 

Fixă ecranul agăţat în faţa ei. În centrul dreptunghiului, 
un punct luminos deveni un măreț foc de artificii 
proiectând în spaţiu maldăre de metal îndoit, topit, de 
plastic sfâşiat. Această primă explozie se istovi, apoi urmă 
o iluminare incandescentă când rafinăria se dezintegră. 
Două miliarde de tone de gaz şi maşini se vaporizară în 
spaţiu, eclipsând-o, apoi dispărând. 

Unda de şoc îmbrânci năprasnic naveta spaţială. Când 
mica navă se stabiliză, Ripley îşi desfăcu chingile şi se 
ridică. 

Nostromo şi colegii săi încetaseră de a mai exista. Nu 
mai erau. Gândul acesta o bruscă şi o izolă mai mult decât 
îşi imaginase. Îi era greu să accepte că nu mai trăiau ca 
nişte componente ale universului. 

Nu văzu apendicele enorm care ieşea din umbră şi se 
unduia spre ea. Jones îl văzu. Se zbârli şi zgârie cu frenezie 
capacul cutiei. 

Ripley tresări. Creatura era acolo, în faţa ei. Nu ieşise 
din mica ambarcaţiune. 

Se gândi mai întâi la aruncătorul de flăcări. Se afla pe 
punte, de cealaltă parte a bestiei. Terorizată, Ripley căută 
un loc unde să se adăpostească. Un sas! Al cărui tambuchi 
se deschisese în timpul exploziei lui Nostromo. Bătu în 

retragere şi se vâri într-un ungher. 

Cum se mişcă, creatura ieşi din umbră şi înaintă. Când 
Ripley intră cu totul în sas, tambuchiul se închise automat. 
Deasupra se găsea o lucarnă blindată îşi lipi nasul de 
geam. Creatura făcu la fel de partea cealaltă. Ripley vru să 
urle. Strigătul rămase în gât. Din cuşca ei nu putea să facă 
altceva decât să se uite. 

O tânguială se ridică din spatele creaturii. Deranjată de 
acest zgomot, aceasta căută sursa. Se înclină deasupra 
cutiei şi deschise capacul. 

Ripley bătu de mai multe ori în tambuchi pentru a-i 
atrage atenţia. Degeaba. Căută atunci o unealtă sau o 
armă oarecare, dar nu descoperi decât un combinezon 
presurizat. Deşi îi tremurau mâinile, îl îmbrăcă în viteză. 

În exterior, bestia scutura cutia lui Jones care vedea că- 
i sunase ceasul. Cutia se prăbuşi. Şocul răsună lugubru, 
dar cuşca nu se sparse. Apendicele o ridică şi o lovi de 
perete. Jones era în culmea disperării. 

Ripley îşi puse în sfârşit casca şi o închise. Nu era 
nimeni care să-i verifice ţinuta. Oricum, dacă nu era bine 
închis, va afla cât de curând. Activă rezervorul de aer. 
Oxigenul îi umplu plămânii. 

În această situaţie demenţială nici un laser nu ar ajuta- 
o. Ar fi fost o nebunie să-l folosească. 

Trase aer în piept ca pentru a-şi da curaj şi deschise 
încet tambuchiul sasului. Înarmată cu o bucată metalică, 
se năpusti cu toată puterea asupra entității şi i-o înfipse în 
corp. Creatura intră repede în conducta în care se 
refugiase mai devreme, cu rana sângerândă. Fluidul 
curgea din abundență din plagă şi mânca metalul. 

Ripley dădu înapoi, apucă un suport metalic bine prins 
în structura navei, iar cu cealaltă mână apăsă pe butonul 
de deschidere a  sasului care dădea în exterior. 
Instantaneu, tot aerul conţinut în ambarcaţiunea stelară 
precum şi diverse instrumente nefixate fură aspirate în vid. 
Creatura urmă mişcarea şi, în violenţa vârtejului, unul din 
apendice agăţă piciorul lui Ripley... care se clătină în gol. 

Aproape de ea, maneta de închidere a sasului părea să o 
sfideze... Doamne, fă să o ajung. Cu un efort disperat, 
trase de manetă. Uşa blindată a sasului se închise, scăpând 
de strânsoarea entității care astfel fu aruncată în exterior. 

Acidul începea să roadă metalul sasului. Ea ajunse la 
consola tabloului de bord şi activă motoarele. 

Pupa navei luă foc. Carbonizată, creatura se învârtea în 
spaţiu şi se pierdea în depărtări. 

Din moment ce apendicele fu separat de corpul 
Străinului, acidul nu mai roase metalul. 

Ripley programă pe tabulatorul ordinatorului un 
chestionar asupra stării navetei. 


SAS POSTERIOR DETERIORAT: VERIFICARE 
ANALIZĂ: REDUCERE MINORĂ A COCĂI! INTEGRITATE 
A NAVEI NECOMPROMISĂ, CAPACITATE ATMOSFERICĂ 
ÎNTREAGĂ. COMPENSAȚIE POSIBILĂ PRIN MATERIAL 
DE SUDURA. OBSERVAȚIE: REPARARE SECȚIE 
DETERIORATĂ IMEDIAT LA DESTINAŢIE. 

NECESITATE ABSOLUTĂ A UNEI INSPECȚII A COCĂIL. 


Oftă uşurată, apoi contemplă imensitatea stelară printr- 
o lucarnă. O formă zdrenţuită se rotea încet la câteva sute 
de metrii de ambarcaţiune. 

Brusc, acest organism incredibil de rezistent, pieri sub 
acţiunea legilor presiunilor diferenţiale şi creatura 
explodă, proiectând în toate părţile particule din carnea 
sa. 

Nu se putea spune că nu avusese noroc. Ripley va 
păstra pentru totdeauna urmele acestei experienţe de 
negândit, în fizionomie şi în inimă. Dar avea destulă 
stăpânire de sine pentru a se controla. 

Represuriză cabina şi-l eliberă pe Jones din cuşcă. 
Acesta, cu o fantastică uşurinţă, comună tuturor pisicilor, 
uitase tot. 

Ea apăsă pe clapa magnetofonului şi începu să dicteze: 

— Ar trebui să ating frontiera în aproximativ patru luni. 

Cu puţin noroc, reţeaua de supraveghere va intercepta 
SOS-ul meu şi se va organiza salvarea. Am o declaraţie 
importantă de făcut pentru media. Un dublu al mesajului 
se găseşte consemnat în jurnalul de bord. Inclusiv câteva 
comentarii de interes vital pentru autorităţi, privitoare la 
practicile comerciale şi umane ale Companiei. Aici Ripley, 
număr de identitate W 5645022460 H, master principal, 
ultimul supravieţuitor al remorcherului spaţial Nostromo, 
semnând aceste cuvinte. 

Opri înregistrarea. Cabina era liniştită. Ripley se 
destinse pentru prima oară de atâta timp. Venise şi pentru 
ea vremea repaosului. Dar de n-ar visa! 

Trecu o mână prin blana galben-portocalie a lui Jones. 

— Vino, motane... Hai să tragem un pui de somn. 


Sfârşit 

" Suprafaţa ovoidă, până 'atunci opacă şi rezistentă, 
devenise translucidă. 
Privea, uluit, acea fierbere organică ... 
forma încolăcită în interiorul containerului oval. 
| Ochiul acela ... 
dacă era ochi şi nu o simplă excrescenţă vâscoasă ... 
"Ochiul se mişcă şi îl țintui. 
Oul explodă. Kane îşi 
ridică braţul dintr-un simplu reflex de apărare ... 


Prea târziu ... " 


La un deceniu de la " Odiseea spaţială 2001 " ( Kubrik ), 
"Alien " ( Scott ) 
constituie noul reper al cinematografiei SF. 
Vă prilejuieşte explorarea acestui univers halucinant 

